
Martie  Muller 

Die  mitiese  triomfering  in  Marlene  van  Niekerk  se 
Triomf  ^ 

1.  Inleiding 

Deur  ’n  kragtoer  toon  hierdie  teks  hoe  die  morele  binne  die  immorele 
triomfeer.  Eerstens  staan  jy  verstom  oor  die  ontploffing  van  Dionisiese 
skeppingskrag,  ’n  kragtoer  van  wat  Nietzsche  genoem  het  wil-tot-mag, 
wat  hier  die  vorm  van  die  literêrste  uitbeelding  wat  ek  nog  in  ’n  Afrikaanse 
teks  teengekom  het,  aanneem.  Mens  sou  dit  die  “triomf  van  die  literêre’’ 
kon  noem.  Dit  is  ’n  literêre  uitbeelding  van  die  menslike  kondisie  wat 
“esteties  belangeloos’’  is  met  ’n  egmitiese  kwaliteit.  Dit  is  byvoorbeeld  nie 
’n  allegoriese  uitbeelding  van  sekere  filosofiese  of  politieke  idees  nie.  Die 
teks  praat  veral  deur  mite  en  travestie.  Die  taal  kan  slegs  as  musiek  beskryf 
word,  met  die  “interessant  Hásslichkeit’’  van  dissonante  (’n  benaming  wat 
Nietzsche  aan  Wagner  se  musiek  gegee  het  en  wat  later  deur  Schoenberg 
as  die  “emansipasie  van  die  dissonant’’  aangeprys  is). 

Tweedens  word  die  menslike  kondisie  op  aarde  op  so  ’n  diepsinnige  wyse 
aangespreek,  dat  dit  slegs  op  indirekte  wyse  deur  die  mite  bely  kan  word. 
Hierdie  teks  wil  die  menslike  kondisie  op  aarde  en  maniere  waarop  die 
mens  daaroor  kan  triomfeer,  uitbeeld.  Die  menslike  kondisie  bestaan  uit 
goed  én  kwaad,  mooi  én  lelik,  maar  nie  as  onverstrengelde  pole  nie.  Die 
mite  is  ’n  vorm  wat  beide  die  goeie  en  die  kwade  as  deel  van  die  menslike 
kondisie  op  aarde  uitbeeld. 

Die  twee  opvallende  eerste  kenmerke  wat  ek  in  hierdie  teks  teëkom,  is 
dus  die  rol  van  musiek  en  die  mite. 

2.  Die  taal  as  musiek 

Die  natuurlike  oorspronklikheid  en  onuitputlikheid  van  die  taal,  die  individualiteit 
van  uitdrukking,  die  skerp  bondigheid,  die  kragtoere  van  ritmiese 
beweegbaarheid,  die  rykdom  van  sterk  en  betekenisvolle  woorde, 
vereenvoudigde  sinskonstruksies,  die  opborreling  van  die  personasies  se 
geselstaal  in  eie  idioom,  kan  as  die  teks  se  eie  musiek  beskryf  word.  Slaan 
die  teks  op  enige  bladsy  oop,  en  jy  kom  hierdie  musiek  teë.  Maar  hierdie 
musiek  is  ook  vol  passie:  die  dramatiese  gewelddadigheid  van  die  personasies 
teenoor  mekaar,  maar  ook  hul  deernis  teenoor  mekaar  en  veral  die  deemis 
waarmee  hulle  uitgebeeld  word.  In  haar  belewenis  van  hierdie  musiek,  is  die 
leser  voortdurend  bewus  van  die  “noodsaak”  van  dit  alles,  sonder  dat  sy  presies 
weet  waarom.  En  die  leser  is  huiwerig  om  dit  te  probeer  ontleed,  want  sy 
weet  dat  ’n  ontleding  nie  die  musiek  van  die  teks  kan  weergee  nie. 

Voordat  ek  die  mitiese  kwaliteit  van  die  teks  onder  oë  neem,  net  eers  iéts 
oor  die  interessante  ooreenkoms  wat  Lévi-Strauss  tussen  musiek  en  die 

mite  raaklees.  Lévi-Strauss  (1970:  16)  wys  daarop  dat  albei  ’n  estetiese 
belewenis  tot  gevolg  het,  wat  die  kontrapuntale  samespel  is  van  die 
uitgevoerde  musiek  en  die  psigofisiologiese  ritmes  van  die  menslike 
organisme.  Deur  die  musiek  of  mite  kom  die  mens  in  kontak  met  wat  “ewig” 
is  in  die  mens  - in  sy  verbinding  met  die  kosmos  - en  dit  kan  net  belééf 
word.  Deur  die  kuns  - deur  hierdie  teks  as  musiek  en  mite  - vind  die 
artikulasie  van  natuur  en  kultuur  op  sy  volledigste  plaas.  Deur  die  musikale 
klank  van  die  taal  en  die  dramatiese  taal  van  die  mite  word  hierdie  teks  ’n 
estetiese  belewenis  wat  uiteindelik  ’n  direkte  kontak  met  die  onbewuste 
“waarhede”  bied.  Lévi-Strauss  (1970:  12)  sê  ook  die  mite  figureer  in  die 
menslike  denke  sonder  dat  die  mens  daarvan  bewus  is. 

3.  Mítiese  teks 

Triomf  ls  ’n  mitiese  teks  wat  verskeie  mitiese  simbole  bevat.  Dit  is  juis  die 
mitiese  elemente  wat  die  gesin  se  doen  en  late  sprekend  maak  van  die 
menslike  kondisie  op  aarde.  Lévi-Strauss  (Van  Niekerk  1984:  102)  wys 
daarop  dat  ’n  herhaling  van  sekere  tipe  sekwense  in  die  mite  wat  op  die 
verhaaloppervlak  sigbaar  is,  die  sigbare  skadu’s  van  ’n  verborge  logiese 
struktuur  is.  Hierdie  dieptestruktuur  is  nie  direk  waarneembaar  nie,  maar 
dit  kommunikeer  met  die  onbewuste  kategorieë  van  die  gees.  Mitiese 
variante  in  die  teks  is  byvoorbeeld  die  bergtop  en  Treppie  se  hardlywigheid, 
wat  verderaan  bespreek  sal  word.  Vir  Lévi-Strauss  (Van  Niekerk  1985: 
102)  is  natuurverskynsels,  personasies,  voorwerpe  en  gebeurtenisse  in 
die  mite  nie  in  die  eerste  plek  representasies  van  die  werklikheid  nie,  maar 
middele  waarmee  die  mite  die  natuurlike  logiese  orde  van  die  realiteit 
probeer  verklaar.  Volgens  Ricoeur  (Van  Niekerk  1985:  199)  is  die  mees 
fundamentele  funksie  van  die  mite  dat  hy  probeer  deurdring  na  die 
fundamentele  enigma  van  die  menslike  bestaan,  wat  in  die  “verskil”  in  die 
mens  lê:  die  kontradiksie  van  sy  voorbestemdheid  tot  geluk  teenoor  sy 
bestaansituasie.  Die  mens  kan  nooit  ten  volle  deel  hê  aan  die  heelheid 
van  die  natuur  nie,  omdat  hierdie  volheid  in  sy  menslike  ervaring  nooit  vir 
hom  beskore  is  nie.  Dit  kan  slegs  ver-beeld  word  in  die  simboliese  verhaal 
van  die  mite  waardeur  die  einde  van  die  kwaad  “in  sig  kom”  (Van  Niekerk 
1985:  201). 

Die  eerste  aanduiding  dat  ons  hier  met  ’n  mitiese  teks  te  doen  het,  is  die 
gebruik  van  bloedskande  in  die  teks,  wat  ’n  bekende  mitiese  element  is. 
Die  bloedskandetaboe  word  universeel  in  mites  gevind  - dit  is  analoog 
aan  die  universaliteit  van  taal.  Dit  is  die  hoeksteen  van  die  primitiewe 
gemeenskap.  Elementêre  temas  wat  herhaaldelik  in  die  mite  voorkom,  is 
bloedskande  tussen  broer  en  suster  of  moeder  en  seun,  asook  vader-  of 
moedermoord,  broedermoord,  kannibalisme. 

In  die  mite  is  die  familie-eenheid  nie  die  biologiese  of  natuurlike  van  vader, 
moeder  en  seun  nie,  maar  as  gevolg  van  die  bloedskandetaboe  bestaan 
die  familie-eenheid  uit  vier  terme  - broer  en  suster,  vader  en  dogter.  Volgens 

hierdie  taboe  kan  ’n  man  net  ’n  vrou  van  ’n  ander  man  (die  vrou  se  broer 
of  vader)  af  kry  (Paz  1970:  16).  In  TriomfbesXaan  die  familie-eenheid  uit 
vader  (Pop),  moeder  (Mol),  broer  (Treppie)  en  seun  (Lambert)  wat  eintlik 
twee  broers,  suster,  en  hul  bloedskandekind  is. 

Veral  elemente  uit  die  Oedipus-mite  word  in  hierdie  teks  gevind.  Lambert 
is  ’n  soort  Oedipus-figuur  in  die  sin  dat  hy  sy  vader  (onwetend)  doodgeslaan 
het  en  die  bloedskandetaboe  in  sy  verhouding  met  sy  moeder  oortree  het. 
Soos  Oedipus,  los  hy  ook  ’n  raaisel  op  - die  raaisel  van  sy  eie  herkoms  - 
en  as  gevolg  van  die  oplossing  van  die  raaisel  ontstaan  ’n  katastrofe. 
Lévi-Strauss  (Leach  1972:  82)  beweer  bv.  dat  dit  in  die  aard  van  dinge  is 
dat  ’n  mitiese  raaisel  nie  ’n  antwoord  het  nie.  Oedipus  het  teen  die  natuur 
gewerk  deur  die  vraag  te  beantwoord.  Daar  ontstaan  ’n  katastrofe  omdat 
iemand  die  onbeantwoorde  vraag  beantwoord  het.  Ook  Lambert  se  naam 
verwys  na  Oedipus:  ontledings  bevestig  dat  Oedipus  se  naam,  soos  die 
name  van  sy  vader  (wat  lam  was)  en  sy  oupa  (wat  doof  was)  na  ’n 
liggaamlike  afwyking  verwys  (geswelde  voete).  So  ook  verwys  die  “lam” 
in  Lambert  moontlik  na  sy  epileptiese  aanvalle.  Treppie  noem  Lambert  die 
“horrel-poot-hommel”  [423]. 

Ricoeur  (Van  Niekerk,  1985:  205)  onderskei  viertipes  groot  kultuurmites. 
Triomf  kan  as  die  derde  tipe  geklassifiseer  word:  dit  is  ’n  “tragiese  mite” 
omdat  die  held  deur  die  bose  god  verlei  en  verblind  word  sodat  hy 
onvermydelik  “val”  - die  lot  val  “op”  hom.  Die  held  is  skuldig  sonder  dat  hy 
’n  bewuste  sonde  gepleeg  het.  Die  heil  kan  in  hierdie  situasie  slegs  op 
estetiese  wyse  beleef  word.  In  die  tragedie  leer  die  mens  deur  vrees  en 
medelye  dat  die  heil  in  ’n  aanvaarding  van  die  samehang  van  vryheid  en 
noodlot  lê.  Die  soort  mite  wat  hier  aangebied  word,  maak  die  uitbeelding 
van  karakters  vanuit  ’n  lae  morele  klas  nodig. 

3.1  Uitbeelding  van  die  laeklasmens 

Die  belangrikste  rede  waarom  hierdie  laeklasmens  uitgebeeld  word,  is 
dat  personasies  uit  ’n  hoër  kulturele  klas  nie  so  oortuigend  gebruik  kan 
word  om  die  mite,  waarvan  bloedskande  en  vadermoord  tiperende 
eienskappe  geword  het,  uitte  beeld  nie.  Boonop  kan  die  “menslike  kondisie” 
op  sy  beste  uitgebeeld  word  deur  die  mens  in  sy  natuurlike  staat.  Lévi- 
Strauss  beskou  die  primitiewe  mens  as  “reduced  model”  van  wat  essensieel 
is  in  die  mensdom  (Leach  1972:  18).  Die  groot  geheim  van  menslike 
raaisels  lê  nie  regtig  in  die  kulturele  nie,  maar  in  die  “natuurlike”.  Die 
kulturele  is  oor  en  oor  deur  die  filosofie  ontbloot  as  magsdiskoerse, 
waarheidsdiskoerse,  gedragskodes.  Volgens  Lévi-Strauss  (1966:  268)  is 
dit  ’n  illusie  van  die  moderne  kultuur  dat  hy  “anders”  as  die  natuur  is.  Die 
taak  van  die  antropoloog  wat  die  natuur  probeer  begryp,  lê  vir  hom  dáárin 
dat  hy  die  kultuur  wil  terugvertaal  in  die  natuur.  Die  eintlike  menslike 
“waarheid”  waarna  in  die  letterkunde  gesoek  word,  moet  in  die  natuurlike 
gesoek  word. 

Die  kulturele  vlak  waarop  die  Benade’s  van  Triomf  leef,  is  die  naaste  wat 
daar  gekom  kan  word  aan  die  natuurlike  staat.  Hierdie  mense  leef 
“natuurlik”,  soos  hulle  instinkte  voorskryf.  Hulle  leef  nie  volgens  morele 
voorskrifte  of  probeer  nie  ’n  beeld  aan  die  wêreld  voorhou  nie.  Die  diere 
(honde)  en  die  mense  is  hier  na  aan  mekaar  - Gertie  en  Toby  is  amper 
ook  twee  karakters  in  die  boek!  Volgens  Nietzsche  (1983;  221)  spreek 
Wagner  se  kuns  die  mens  met  die  volgende  stem  toe:  “Nature  is  in  its 
depths  much  richer,  mightier,  happier,  more  dreadful;  in  the  way  you  usu- 
ally  live  you  do  not  know  it:  learn  to  become  nature  again  yourselves  and 
then  with  and  in  nature  let  yourselves  be  transformed  by  the  magic  of  my 
love  and  fire”. 

Volgens  Nietzsche  (1913:  321)  floreer  die  mees  individuele  karakters  in 
die  lae  range,  die  uitskot  van  die  gemeenskap  - die  droesem,  die 
uitvaagsels,  soos  Mol  hulle  noem.  “...  if  ye  are  seeking  personalities  it  is 
there  that  ye  will  find  them  with  much  greater  certainty  than  the  middle 
classes!”  Die  karakters  in  hierdie  teks  het  hulle  eie  manier  waarop  hulle 
na  geluk  soek,  waarop  hulle  oor  hul  omstandighede  probeer  triomfeer. 

3.2  Die  karakters  se  triomf 

Die  karakters  se  triomf  lê  in  geluk.  Om  te  triomfeer  oor  hul  omstandighede, 
moet  hulle  ’n  vorm  van  geluk  soek.  Nietzsche  (1 91 3: 1 73)  onderskei  tussen 
twee  soorte  geluk;  moeë  mense  wil  vrede,  rus  en  stilte  hê  en  aktiewe, 
kragtige  mense  soek  na  triomf  - hulle  wil  opponente  oorwin  en  hul  gevoel 
van  mag  uitbrei.  In  die  Nietzscheaanse  sin  is  Treppie  en  Lambert  aktiewe, 
kragtige  mense  wat  ’n  wil-tot-mag  vertoon  - “a  preference  for  question- 
able  and  terrible  things  is  a symptom  of  strength”  (Nietzsche  1913:  287). 
Treppie  en  Lambert  se  instinkte  is  nie  ondermyn  nie,  alles  wat  gevaarlik 
en  vernietigend  is,  word  nie  onderdruk  nie.  Hui  triomf  is  dus  om  hul  gevoel 
van  mag  uit  te  brei,  en  dit  kan  in  hierdie  omstandighede  net  gedoen  word 
deur  die  soort  gewelddadigheid  wat  hulle  teenoor  mekaar  pleeg.  Dit  wat 
ons  as  onaanvaarbare  geweld  beleef,  is  hul  daaglikse  triomf.  (Dit  vorm 
deel  van  hierdie  teks  se  oorskryding  van  ’n  polêre  denkwyse  waarvolgens 
goed  en  kwaad  as  twee  afsonderlike  pole  bedink  word,  soos  verderaan 
bespreek  sal  word.)  Hulle  dra  daartoe  by  om  die  Dionisiese  in  die  teks  uit 
te  beeld.  Die  Dionisiese  in  hierdie  teks  word  aangebied  as  dít  wat  bydra 
om  die  ervaring  van  “triomf”  te  bereik.  Die  goeie  alleen  is  saai:  “...  hy  dink 
Treppie  is  bang  lat  as  hy  daai  vrede  maak,  dan  plug  hy  homself  uit  en  dan 
verloor  hy  sy  spark”  [368].  Dit  is  veral  Treppie  se  ervaring  van  triomf  (wat 
verband  hou  met  die  mitiese  simbool  van  die  bergtop)  wat  die  leser  lei  na 
die  triomf  van  die  teks. 

3.3  Die  mitiese  simbool  van  die  bergtop 

Die  triomf  oor  die  menslike  kondisie  word  deur  die  mitiese  simbool  van  die 
bergtop  uitgebeeld.  Ek  beskou  hierdie  simbool  as  belangrik  omdat  Marlene 

van  Niekerk  (1978: 68)  dit  in  haar  M.A.-verhandeling  bespreek.  Die  mitiese 
simbool  van  die  bergtop,  wat  vir  Nietzsche  ’n  “oomblik  van  triomf  beteken, 
word  binne  die  travestering  van  die  bergpredikasie  in  die  teks  uitgebeeld. 
Die  menslike  kondisie  word  in  die  teks  as  manifestasies  van  ’n  hoër 
synswetmatigheid  uitgebeeld,  soos  die  menslike  noodlot  of  die  wet  van 
dood  ter  wille  van  lewe.  Nietzsche  (1982:  216)  beeld  hierdie  synswet- 
matigheid  deur  die  son  se  “oomblik  van  triomf  uit:  die  oomblik  wanneer 
die  son  reg  bo  die  aarde  in  die  middel  van  sy  baan  staan,  is  ook  die  oomblik 
wanneer  sy  triomfantlike  ondergang  begin. 

...  then,  from  inexhaustible  riches  it  pours  out  gold  into  the  sea  - so  that  the  poorest 
fisherman  rows  wit  golden  oars! 

Ook  die  hemelruim  ervaar  sy  winterdood  triomfantlik,  ter  wille  van  sy  somer. 
Zarathustra  ervaar  sy  profeetskap  op  dieselfde  manier  as  ondergang  ter 
wille  van  opbloei,  as  dood  ter  wille  van  lewe  en  dit  word  versinnebeeld  in 
die  hoë  bergtop  wat  bestyg  moet  word.  As  hy  hoog  opklim,  moet  hy  ook 
bereid  wees  om  diep  af  te  daal.  Op  die  bergtop  sal  sy  oomblik  van  triomf 
ook  die  begin  van  sy  afdaal  behels.  Dit  is  die  menslike  kondisie.  As  die 
mens  dit  kan  regkry  om  hierdie  oomblik  van  triomf  te  aanvaar,  verkry  hierdie 
oorgawe,  dood  en  selfopoffering  ’n  kwaliteit  van  verlossing.  Dit  is  nodig 
omdat  dit  noodsaaklike  bevrugtende  kragte  loslaat  waarsonder  die 
heilsgeskiedenis  van  die  ganse  mensdom  nie  sy  regmatige  verloop  sal 
neem  nie,  op  dieselfde  manier  as  wat  die  kringloop  van  die  natuur  nie 
normaal  sal  verloop,  as  dood  en  lewe  nie  sáám  met  lewe  en  regenerasie 
voorkom  nie. 

Dit  is  hierdie  “ oomblik  van  triomf’’  wat  op  die  Brixton-koppie  uitgebeeld 
word.  Die  bergpredikasie  op  die  Olyfberg  word  getravesteer.^  Die  bestyging 
van  die  bergtop  “Brixton”  deur  hierdie  profete  van  Triomf,  word  deurTreppie 
beskryf  as  “Up,  up  and  away-y-y  in  my  beautiful  balloon!”  [257].  Op  die 
berg  “relax”  hulle  “met  ’n  lekker  view  daarby”,  en  Treppie  hef  sy 
triomfgesang  aan:  “Juig  al  wat  leef,  juig  voor  die  Heer”.  En  die  gesprekke 
oor  die  menslike  kondisie  begin.  Pop  praat  oor  die  dood  en  Treppie  begin 
met  sy  prediking. 

“By  elkeen  van  daai  liggies,  sê  ek  vir  julle  vanaand,  gee  een  óf  sy  gees  óf  sy  eerste 
skree.”  As  Treppie  so  begin  te  “sê  ek  vir  julle”  moet  jy  weet  hy's  halfpad  op  die  preekstoel 
op  en  jy  kry  hom  nie  maklik  daar  af  nie.  “It’s  one  and  the  same  thing.  Asem  in,  asem  uit, 
eet,  kak,  eet,  kak,  tjorts,  weg!  Niemand  het  daarvoor  gevra  nie.”  [358] 

En  hiermee  raak  sy  predikasie  aan  die  diep  kwessies  van  lewe  en  dood 
en  dat  die  mens  nie  beheer  daaroor  het  nie.  Dit  gaan  ook  oor  die  skuld 
van  die  mens.  Hulle  Benade’s  sit  in  die  pokput,  maar  dis  nie  hulle  skuld 
nie.  Hulle  praat  oor  skuld  en  oorerflikheid  en  vergifnis,  maar  dit  is  die 
manier  waarop  die  hele  bergpredikasie  uitgebeeld  word,  wat  dit  so 
uitstekend  “literêr”  maak.  In  hulle  eie  taal  praat  hulle  oor  die  feit  dat  die 

mens  nie  toerekenbaar  is  vir  sy  dade  nie  of  vir  sy  aard,  sy  motiewe,  aksies 
of  effekte  wat  hy  produseer  nie,  want  dit  kom  uit  elemente  en  invloede  van 
sy  verlede  en  omstandighede.  Hul  houding  is  dan  ook  dat  hulle  in  hul 
dieptes  onkapabel  is  tot  moraliteit;  gevolglik  kan  hulle  nie  aanspraak  maak 
op  sukses  of  voorspoed  nie.  Morele  begrippe  en  beloftes  is  vir  beter  dinge 
as  hulle.  In  hierdie  teks  se  “literêre  taal”  word  dit  so  gestel: 

Maar  húlle  ou  lotjle  is  gekrok  van  die  dag  lat  hulle  die  lig  aanskou  het.  Aanmekaargesit 
en  gepanelbeat,  om  nie  te  sê  genaai  nie,  uit  scrap  uit.  Afvalstukkies,  laslappies, 
oorskietwol,  wolhaarstories,  hoorsê,  ’n  glimps  van  voor  en  ’n  glimps  van  agter.  Dis  hoe 
hulle  vir  hulle  kom  kry  het  op  dese  aarde.  Weggooigoed.  Good  for  nothing.  Write-off’s 
[444] 

Dit  gaan  naderhand  oor  in  ’n  “worsteling”  tussen  Treppie  en  Pop  oor 
vergifnis  en  lyding  (“suffering”)  uit  hul  verlede: 

...  maar  sy  dag  by  haarself  dis  nes  ’n  verhoog  daar  op  die  koppie.  En  lat  Treppie  nog 
eendag  sal  wil  doodgaan  op  ’n  verhoog  ok,  met  ligte  en  curtain  calls  en  mense  wat 
skree:  “Encore!”  [363] 

Dit  is  een  van  Treppie  se  oomblikke  van  triomf.  Sy  triomf  word  gebore 
deur  taal  - wat  in  is,  moet  uit. 

Dis  oor  sy  maag  so  vassit.  En  niemand  wil  hom  glo  dis  ’n  probleem  wat  hom  ’n  hele 
boek  vol  cheap  one-liners  sal  lat  skryf  nle.  Vanlat  hy  kan  onthou,  is  dit  al  so.  Wat  in  is, 
moet  uit.  En  wat  nie  by  één  kant  kan  uit  nie,  moet  by  die  ander  kant  uit.  Kopbemesting, 
dis  wat  dit  is  [423] 

En  hier  is  ons  weer  by  ’n  mitiese  element  (Paz  1970:  48):  ’n  herhaalde 
analogie  tussen  kopulasie  en  geboorte  aan  die  een  kant  en  eet  en 
uitskeiding  aan  die  ander  kant.  Treppie  se  probleme  met  sy  uitskeiding 
dui  op  herhaalde  moeilike  geboortes  in  die  lewe  self.  As  dit  gebeur,  het  hy 
’n  oorwinning  behaal:  “Triomf,  Triomf,  here  comes  the  bride,  big,  fat  and 
wide”  [310].  Geboorte  word  elders  in  die  teks  aan  “triomf”  gekoppel.  Volgens 
Treppie  was  Lambert  se  geboorte  nie  ’n  uur  van  benoudheid  nie,  maar  ’n 
uur  van  triomf  [343].  Die  oorwinning  wat  Treppie  so  moeilik  behaal,  is  die 
geboorte  van  triomf  oor  die  menslike  kondisie  - die  bereiking  en  die  afdaal 
van  die  bergtop  af,  die  aanvaarding  van  sy  situasie,  sy  noodlot,  sy 
uitgelewerdheid  aan  sy  verlede  en  omstandighede.  As  hy  dit  kan  aanvaar, 
sal  hy  ook  triomf  kan  bereik,  sal  ook  hy  kan  roei  met  goue  roeispane. 
Ook  die  simbool  van  die  posbus  wat  so  herhalend  in  die  teks  voorkom, 
wys  na  die  bevrugting-geboorte-kondisie  van  die  mens  op  aarde.  Dat  die 
triomf  oor  die  menslike  kondisie  selfs  vir  hierdie  laeklasmens  nog  veel 
meer  gekompliseerd  is  as  vir  die  dier,  word  verbeeld  in  die  maklike 
ontlasting  van  hul  hond,  Toby,  wat  natuurlikteen  die  agtergrond  van  Treppie 
se  probleme  gelees  word. 

...  en  hoe  soek  hy  toe  ’n  pol  om  sy  besigheid  in  te  doen  en  hoe  maak  hy  sy  rug  krom  en 
sit  sy  nek  vorentoe  en  hoe  druk  hy  ’n  lang  drol  uit  en  nog  ’n  paar  kleintjies  agterna,  knip- 
knip-knip  [365] 

Maarook  Pop  hou  ’n  bergpredikasie.  Dit  kom  daarop  neerdat  hulle  mekaar 
nodig  het,  want  Treppie  is  hulle  “vital  ingredient”,  hulle  “generator”,  en 
Treppie  moet  vrede  maak  met  sy  verlede  en  Oupop. 

Maar  hierdie  mitiese  simbool  van  die  bergtop  gryp  nog  dieper  op  die 
menslike  situasie  in.  Dit  raak  ook  aan  die  fundamentele  enigma  van 
menslike  bestaan,  wat  neerkom  op  die  onlosmaaklikheid  van  die  mens 
aan  beide  goed  en  kwaad.  En  dit  raak  aan  die  mens  se  ervaring  van  die 
Heilige. 

3.4  Die  mítiese  triomf  van  die  teks 

Die  basiese  ervaring  van  die  kwaad  word  in  hierdie  teks  uitgebeeld  as 
smet,  sonde,  skuld.  Die  Benade’s  is  vasgevang  hierin.  Treppie  wíl  daaruit 
kom,  maar  hy  aanvaar  die  mitiese  simbool  van  die  bergtop  moeilik;  hy 
skenk  moeilik  geboorte  aan  die  tradisioneel-aanvaarde  (ook  godsdienstige) 
waardes.  Daarom  kan  hy  nie  die  morele  tradisie  - wat  ’n  hoë  outoriteit  is 
wat  gehoorsaam  moet  word  omdat  dit  beveel  - aanvaar  nie.  Daarom  sy 
weerstand  teen  enige  vorm  van  “jy  behoort”  [359].  Hy  kan  nie  die  menslike 
toerekenbaarheid  vir  sy  situasie  aanvaar  nie.  Ons  het  reeds  gesien  dat 
Triomf  as  die  derde  tipe  kultuurmite  geklassifiseer  is,  waarvolgens  die  held, 
Lambert,  skuldig  is  sonder  dat  hy  ’n  bewuste  sonde  gepleeg  het,  en  dat 
die  mitiese  simbool  van  die  bergtop  daarop  gewys  het  dat  die  heil  slegs  in 
die  aanvaarding  van  die  samehang  van  vryheid  en  noodlot  lê.  Tog  kan 
Treppie  nie  toerekenbaarheid  vir  sy  situasie  aanvaar  nie,  hy  kan  nie  aanvaar 
dat  die  mens  alleen  skuldig  is  nie  en  daarom  saam  kan  hy  nie  aanvaar  dat 
God  net  goed  is  nie.  Treppie  kan  met  ander  woorde  nie  ’n  polêre  denkwyse 
aanvaar  waarvolgens  goed  en  kwaad  en  skuld  afsonderlike  pole  is  nie. 

Hy  (Treppie)  sê  dis  hoekom  hy  nie  sal  mind  as  hy  nooit  in  die  hemel  kom  eendag  nie, 
want  dis  ’n  plek  waar  alles  presies  is  soos  alles  anders,  so,  daar’s  nie  eers  ’n  behoefte 
aan  gelykenisse  nie,  daar’s  net  suiwer,  onverdunde,  ewige  waarheid  sonderwoorde  en 
dit  klink  vir  hom  regtig  baie  boring,  in  fact,  dit  klink  vir  hom  na  die  hel  [322]. 

En  dit  bring  ons  by  die  belangrike  rol  van  die  mite  in  hierdie  teks.  ’n  Kenmerk 
inherent  aan  die  mite  (Van  Niekerk  1985;  108)  is  dat  dít  wat  onmoontlík 
oop  en  bloot  erken  kan  word,  wat  vir  die  bewussyn  verborge  moet  bly, 
op  indirekte  wyse  deur  die  mite  bely  word.  Dit  kan  byvoorbeeld  die 
vorm  aanneem  van  ’n  natuurwet  wat  in  stryd  is  met  kultureel-bepaalde 
morele  waardes,  byvoorbeeld  dat  seuns  ter  wille  van  die  voortbestaan 
van  die  gemeenskap,  hul  vaders  moet  vervang/vernietig.  lets  wat  dus  nie 
gesê  kan  en  mag  word  nie,  word  deur  die  mite  bely. 

In  hierdie  teks  as  mite  word  die  populêre  denkwyse  waarvolgens  ’n  god 
nét  goed  is  en  ’n  mens  nét  sleg  is,  ontken.  Omdat  die  mens  nie  ten  volle 

toerekenbaar  is  nie  (Lambert  kan  nie  die  skuld  daarvoor  dra  dat  hy  ’n 
bloedskandekind  is  nie  en  dat  hy  sy  pa  onwetend  doodgemaak  het  nie; 
ook  Treppie,  Pop  en  Mol  is  die  produWe  van  hul  opvoeding  en  omgewing 
en  oorerwing),  is  hy  nie  net  sleg  nie,  maar  openbaar  die  mite  iets  oor  die 
manier  waarop  die  mens  hom  in  die  wêreld  bevind.  Ricoeur  (Van  Niekerk 
1985:  221)  beskryf  dit  as  die  ambivalente  posisie  van  die  “condition 
humaine”,  van  die  “Dasein”  van  die  mens,  wat  ’n  nie-sameval  met  sigself 
is  nie. 

Hiervolgens  is  die  mens  wesenlik  wat  hy/sy  nié  is  nie:  hy  is  nié  die  vervulde 
goedheid  wat  hy  essensieel  ís  nie,  en  hy  is  die  aktuele  kwaad,  die  gebrek 
aan  vervuldheid  en  goedheid,  wat  hy  essensieel  nié  is  nie.  Treppie  stel  dit 
so: 


Die  hele  wêreld  is  net  name  en  niks  is  wat  dit  is  nie  en  alles  is  wat  dit  nié  is  nie,  it’s  all  in 
the  mind!  En  die  mind  is  ’n  bottomless  pit  [309]. 

Die  “volheid”  (die  paradys)  waarop  die  Christelike  geloof  hom  rig,  is  ’n 
volheid  wat  nooit  op  aarde  beleef  word  nie.  En  dit  is  die  triomf  waarna 
Treppie  streef  en  wat  hy  nooit  kan  bereik  nie. 

Wat  die  mite  dus  sê,  wat  nooit  kan  of  mag  gesê  word  nie,  is  nie  net  dat  die 
mens  nie  net  sleg  is  nie,  maar  veral  dat  God  nie  ’n  afsonderlike  pool  is  wat 
geskei  is  van  die  kwade  nie.  Daarom  die  travestering  van  die  heilige  in  die 
teks.  Die  travestie  is  nie  ’n  manier  om  die  Godsdiens  bloot  af  te  kraak  nie 
- dis  ’n  manier  om  die  ander  kant  (die  kwade)  ook  onder  die  aandag  te 
bring  - dat  dit  ook  bestaan  - en  dat  dit  niks  help  om  die  bestaan  daarvan 
te  ontken  nie.  Dit  is  juis  teen  die  ontkenning  daarvan  dat  die  travestie 
aangewend  word,  want  deur  die  travestie  word  (literêr)  getoon  dat  die 
kwade  alreeds  binne  die  goeie  teenwoordig  is. 

Ricoeur  (Van  Niekerk  1 985: 208)  sê  ook  dat  die  mites  en  simbole  aanleiding 
gee  tot  denke.  Die  denke  kom  deur  die  mite  by  iets  uit  wat  die  mens 
nêrens  hardop  wil  sê  nie:  ook  God  is  nie  net  ’n  “goeie”  pool,  wat  afsonderlik 
staan  van  die  kwade  nie.  Lambert  se  twee  vaders  word  as  die  goeie  en 
die  kwade  uitgebeeld:  Pop  is  die  “saving  grace”  en  Treppie  die  “vital  ingre- 
dient”  van  hul  storie  [423], 

...  die  goeie  vader  wat  vir  hom  op  die  regte  pad  probeer  hou  het  sy  lewe  lank  en  die 
slegte  vader  wat  elke  entjie  van  daai  pad  weer  opgefok  het,  so  ver  as  wat  hy  gegaan 
het  [423]. 

As  ook  die  Goddelike  Wese  deel  vorm  van  alles,  die  goeie  en  die  kwade, 
is  daar  ’n  antwoord  vir  die  toelating  van  die  kwade,  pyn  en  lyding  op  aarde. 
Maar  die  heil  van  die  mens  lê  in  die  triomferende  bereiking  van  die  goeie 
binne  hierdie  “heteroglossia”,  miskien  juis  deur  die  aanvaarding  van  ’n 
niepolêre  begripsvorming  van  die  Goddelike  Wese. 

Die  mens  kan  dit  nie  regkry  om  buite  die  kategorieë  van  goed  en  kwaad  te 
dink  nie.  Slegs  die  mite  kan  dit  verbeeld.  Lambert  kan  beide  die  goeie  en 

die  bose  as  vaders  hê,  maar  hy  kan  ook  nie  beide  hê  nie.  Die  mite  wil  dus 
hê  dat  ons  buite  die  polariteite  dink.  Eco  (1990:  10)  het  uitgewys  dat  ’n 
polêre  betekenisgewing  nie  tot  die  Goddelike  Wese  behoort  nie,  maar 
aan  ons  denkwyse  oor  Hom,  en  aan  ons  diskoerse  oor  Hom  omdat  dit 
spruit  uit  ons  onvolmaakte  kennis  oor  Hom,  en  uit  ons  geloof  dat  daar  ’n 
kontradiksie  in  die  realiteit  bestaan. 

This  is  a very  important  point  because,  as  we  shall  see,  the  Hermetic  Platonism  of  the 
Renaissance  maintains  that  the  very  core  of  every  secret  knowledge  is  the  faith  in  the 
deep  contradictoriness  of  reality.  On  the  contrary,  for  medieval  theology  both 
contradictoriness  and  ambiguity  are  merely  semiotic,  not  ontological  (Eco,  1990:  10). 

Ook  in  die  Bybel,  in  ’n  gedeelte  wat  die  triomftog  van  Christus  beskryf, 
word  gewaarsku  teen  teorieë  en  argumente  wat  misleidend  is.  “Dit  is  dinge 
wat  berus  op  die  oorlewering  van  mense,  op  wettiese  godsdienstige  reëls 
en  nie  op  Christus  nie’’  (Kolossense  2:8).  Nietzsche  het  alreeds  met  die 
probleem  geworstel  dat  as  God  net  goed  is,  wat  dan  van  die  toelating  van 
die  kwade  op  aarde?  Hy  het  nie  ’n  antwoord  hiervooraangebied  nie.  Hierdie 
mitiese  teks  probeer  om  deur  die  mite  kommentaar  te  lewer  sonder  om 
God,  soos  Nietzsche,  dood  te  verklaar. 

Die  teks  sal  triomf  kan  bereik  as  die  teks  (as  mite)  die  dubbele  Joodse 
belydenis  “God  is  heilig  en  die  mens  is  skuldig’’  kan  versag  (’n  uitspraak 
wat  Ricoeur  oor  die  Genesis-mite  gemaak  het,  en  deur  Van  Niekerk  [1 985: 
208]  aangehaal  is). 

So  ’n  uitspraak  word  ook  in  die  Bybel  gegee  in  die  gedeelte  waar  oor  die 
triomftog  van  Christus  gepraat  word.  In  Kolossense  2:  9-10  staan: 

In  Hom  [Christus]  is  die  volle  wese  van  God  beliggaam,  en  in  verbondenheid  met  Hom 
deel  julle  in  sy  volheid.  Hy  is  die  hoof  oor  al  die  bose  magte. 

Omdat  die  mens  verbonde  is  aan  Christus,  is  hy  deel  van  die  triomftog 
van  Christus. 

Hierdeur  word  afstand  gedoen  van  ’n  polêre  denkwyse  van  óf  die  een  óf 
die  ander,  en  die  amper  ondenkbare  postmodernistiese  topologiese 
bewussyn  van  die  verstrengeldheid  van  alles,  triomfeer  hier.  Hierdeur  word 
die  selfbegrip  van  die  gelowige  verryk  en  ’n  verruimde  insig  in  die  wese 
van  die  mens  en  sy  situasie  op  aarde  verkry.  Op  hierdie  manier  kan  hierdie 
mite  in  gesprek  met  ander  mites  vanuit  ’n  Joods-Christelike  oriëntasie, 
nuwe  synsmoontlikhede  ontsluit.  En  die  ontsluiting  van  nuwe  synsmoont- 
likhede  is  die  grootste  triomf  waarna  enige  literêre  teks  kan  streef. 

4.  Slotopmerkings 

Dit  is  onmoontlik  om  in  die  ruimte  wat  hier  aan  die  teks  afgestaan  kan 
word,  naastenby  ’n  volledige  interpretasie  van  hierdie  grootse  teks  te  gee. 
Bloot  ’n  faset  van  die  titel  is  hier  aangeraak.  Dit  is  egter  duidelik  dat  hierdie 
teks  nie  sonder  die  inagneming  van  die  mitiese  elemente  en  die  filosofiese 

agtergrond  adekwaat  geïnterpreteer  kan  word  nie.  Hiersonder  word 
foutiewe  interpretasies  aangebied  soos  dié  van  dr.  Etienne  Britz  (1 994), 
in  sy  radiobespreking  van  Triomf:  “as  roman  mis  Triomf  ’n  oortuigende 
dieptestruktuur,  ’n  tema  wat  die  talle  ontroerende  en  dan  weer  dolle 
situasies  diep  sinvol  verbind”.  Soos  in  die  bespreking  hierbo  gesien  is, 
verbind  bloot  die  titel  die  situasie  alreeds  sinvol:  al  hierdie  situasies  is 
maniere  waardeur  die  personasies  die  mitiese  simbool  van  die  bergtop 
uitleef.  Ook  Botma  (1 994:5)  sou  ongetwyfeld  nie  die  volgende  uitspraak 
gemaak  het  as  hy  die  mitiese  en  die  filosofiese  in  die  teks  raakgelees  het 
nie:  “Maar  sy  kry  nie  veel  meer  gesê  as  dat  jy  niemand  kan  veroordeel 
nie,  want  jy  weet  nie  wat  in  hul  lewe  en  hartjies  gebeur  nie”.  Wat  ’n 
kortsigtige  veroordeling  van  ’n  groot  roman  deur  iemand  wie  se 
kompetensie  nie  deel  van  die  konjunktuur  van  die  roman  se  betekenis- 
vorming  uitmaak  nie!  Hierdie  roman  sal  eers  in  ’n  verhandeling  tot  sy  reg 
kan  kom.  Die  ideaal  sal  natuurlik  wees  as  die  student  ’n  filosofiese 
agtergrondskennis  het. 

Voetnote 

1 Referaat  gelewer  by  die  Sesde  Hoofkongres  (1994)  van  die  Afrikaanse  Letterkunde- 
vereniging  by  die  Universiteit  van  Port  Elizabeth.  Dit  vorm  ook  deel  van  my  proefskrif 
(Muller,  1994). 

2 Van  Niekerk  (1978:  120)  dui  die  verskil  tussen  parodie  en  travestie  aan  in  haar  M.A.- 
verhandeling:  in  die  parodie  gaan  dit  om  die  “Imbildung  einer  ernsten  Dichtung”,  waarby 
die  uiterlike  vorm  behou  word,  maar  die  inhoud  so  verander  word  dat  dit  nie  meer  by  die 
vorm  pas  nie.  In  die  travestie  weer  word  die  inhoud  behou,  maar  dit  word  in  ’n  nie- 
passende  vorm  aangebied.  Dikwels  is  dit  'n  deftige  inhoud  wat  in  alledaagse,  banale 
taal  geklee  word  (Pretorius  1992:  541). 

Gerrit  Olivier 

By  die  lees  van  J.C.  Kannemeyer 


Geruime  tyd  gelede  het  daar  in  hierdie  tydskrif  (XXXIl:  3,  Augustus  1994, 
pp.  54-69)  onder  die  suggestiewe  titel  “’n  Deurtastende  kritiese  ondersoek?” 
’n  eienaardige  bespreking  deur  J.C.  Kannemeyer  van  my  boek  N.P.  van 
WykLouw:  Literatuur,  filosofie,  politiek {Human  en  Rousseau,  1 992)  verskyn 

- eienaardig  omdat  Kannemeyer  verregaande  aantygings  oor  die 
wetenskaplikheid  van  my  werkwyse  en  oor  my  integriteit  maak  op  basis  nie 
alleen  van  ’n  uiters  selektiewe  beskouing  op  my  boek  nie,  maar  ook  van 
verkeerde  voorstellings  en  wat  ek  alleen  ’n  kombinasie  van  wanbegrip, 
wantroue  en  onkunde  kan  noem.  Ek  het  Kannemeyer  se  bespreking  tot 
dusver  geïgnoreer  omdat  dit  myns  insiens  benede  peil  en  hom  onwaardig 
is.  Intussen  het  ek  egter  besef  dat  Kannemeyer  se  stuk  my  onnodige  skade 
kan  aanrig  by  mense  wat  die  boek  nie  ken  nie  of  van  wie  ’n  mens  nie  kan 
verwag  dat  hulle  die  besonderhede  van  elke  aanklag  in  sy  stuk  sal  nagaan 
nie. 

Kannemeyer  het  gedeeltes  van  my  boek  óf  nie  verstaan  nie,  óf  hy  was  so 
onthuts  deur  wat  hy  vermoed  die  strekking  daarvan  is  dat  hy  slegs  nog  kon 
raaksien  wat  hom  irriteer.  Dit  is  vir  my  onaangenaam  om  te  moet  konstateer 
dat  Kannemeyer,  vir  wie  ek  deur  sy  boeke  en  ook  as  student  en  kollega,  as 
’n  meestal  nougesette  leser  leer  ken  het,  hom  ten  aansien  van  my 
akademiese  skryfwerk  aan  elementêre  vergrype  skuldig  maak.  Wat  hy  met 
groot  gebaar  aanbied  as  ’n  katalogus  van  akademiese  en  ook  morele 
misdrywe  in  my  boek,  is  grotendeels,  soos  ek  sal  aantoon,  ’n  bloemlesing 
van  Kannemeyer  se  eie  foute,  van  halwe  waarhede  en  gevolgtrekkings  wat 
op  alle  denkbare  oorwegings  behalwe  die  woorde  op  papier  berus.  Die  inhoud 
van  sy  bespreking  dwing  my  om  daarop  te  reageer  op  ’n  ander  wyse  as  wat 
ek  sou  verkies  het.  Ek  sou  eerder  met  Kannemeyer  in  debat  wou  tree  oor 
die  betekenis  wat  N.R  van  Wyk  Louw,  ten  spyte  van  alle  kritiek  op  sy  werk, 
vandag  nog  hetvirdie  Afrikaanse  literatuur,  literatuurwetenskap,  kultuuren 
politiek.  Maar  aangesien  Kannemeyer  reeds  besluit  het  dat  ek  Van  Wyk 
Louw  wil  “vernietig”,  en  aangesien  die  laaste  paragraaf  van  sy  bespreking  - 
in  die  aanmatigende  patriargale  toon  wat  kenmerkend  van  hom  begin  word 

- verdere  debat  deur  ’n  reeks  saligverklarende  uitsprake  wil  verhoed,  is  wat 
hiervolg  ’n  regstelling,  virdie  rekord. 

Kannemeyer  begin  sy  bespreking  met  ’n  aantal  paragrawe  (pp.  54-56)  waarin 
hy  onder  andere  sê  dat  ek  probeer  om  Van  Wyk  Louw  “totaal  te  vernietig”  en 
“die  hele  Afrikaanse  kulturele  lewe  as  sodanig  onder  verdenking  wil  bring”. 
’n  Mens  sou  op  grond  hiervan  kon  vermoed  dat  hy  ’n  beoefenaar  van  die 
kabareteske  oordrywing  is,  maar  helaas  bedoel  hy  hierdie  uitsprake  blykbaar 
ernstig.  Dit  blyk  onder  andere  uit  die  feit  dat  hy  die  voorstel  aan  die  einde 
van  my  boek  (p.  273)  dat  die  verbintenis  tussen  “die  Afrikaanse  literatuur” 

as  “openbare  instelling”  en  sowel  die  Afrikanernasionalisme  as  die 
magstrukture  van  die  apartheidstaat  deeglik  ondersoek  behoort  te  word, 
konstrueeras  ’n  sinistere  projek.  Dit  impliseervolgens  hom  (en  Kannemeyer 
se  eie  woorde  is  hier  insiggewend)  dat  Van  Wyk  Louw  se  werk  “uit  ’n  intieme 
verbondenheid  met  die  magstrukture  van  die  ‘apartheidstaat”’  sou  ontstaan 
het  - en  daaruit  lei  hy  af  dat  ek  “die  bedenklike  basis  en  bedryf  van  die 
‘Afrikaanse  literatuur’”  wil  nagaan  en  ’n  vraagteken  wil  plaas  by  Van  Wyk 
Louw  se  integriteit  en  die  “hele  oeuvre  en  mens”  “in  ’n  bedenklike  morele  lig” 
wil  stel  (pp.  55-56).  Met  hierdie  vermoedens  formuleer  Kannemeyer  ’n 
verbeeldingryke  interpretasie  wat  in  die  buurt  van  die  paranoia  kom.  By  ’n 
intellektuele  mens  in  hierdie  land,  meer  in  die  besonder  by  ’n  belangstellende 
in  die  Afrikaanse  literatuur,  behoort  die  boeiende  onderwerp  van  die 
verhouding  tussen  die  Afrikanernasionalisme  en  die  Afrikaanse  literatuur 
ten  minste  ’n  mate  van  nuuskierigheid  op  te  wek.  Aan  dit  wat  ek  as  ’n 
wetenskaplike  onderneming  aan  die  hand  doen,  verbind  Kannemeyer  vanuit 
sy  loopgraaf  ’n  beperkte  moralistiese  betekenis.  Bowendien:  selfs  al  sou 
Van  Wyk  Louw  se  werk  ontstaan  het  uit  ’n  intieme  verbondenheid  met  die 
apartheidstaat  - wat  ek  vir  geen  oomblik  aanvaar  nie  - sou  dit  nog  glad  nie 
die  “hele  oeuvre  en  mens”  in  ’n  “bedenklike  lig”  stel  nie.  Kannemeyer  probeer 
’n  projek  wat  deel  van  ons  historiese  ondersoek  behoort  te  vorm,  vanuit  die 
staanspoor  buite  die  orde  verklaar,  waarskynlik  omdat  dit  die  wyse  waarop 
hy  Van  Wyk  Louw  gekanoniseer  wil  sien,  kan  beïnvloed.  En  vanuit  sy 
veronderstelling  dat  ek  Van  Wyk  Louw  manalleen  wil  “vernietig”,  probeer  hy 
vervolgens  op  ’n  onbeholpe  manier  dieselfde  met  my  boek  doen. 

Ek  volg  Kannemeyer  van  hier  af  aan  op  die  voet-  nie  ’n  maklike  onderneming 
in  die  geval  van  iemand  wat  sy  verontwaardiging  toegelaat  het  om  die 
oorhand  oor  sy  kritiese  fakulteite  te  kry  nie! 

Een  van  sy  globale  besware  is  dat  ek  die  “status”  van  Van  Wyk  Louw  se 
tekste  ignoreer  deur  nie  in  ag  te  neem  dat  hy  soos  Langehoven  as  ’n  soort 
volksopvoeder  wou  optree  nie.  Hierop  reageer  hy  deurte  sê:  “Indien  Van 
Wyk  Louw  inderdaad  ’n  bydrae  tot  die  literêr-teoretiese  of  staatkundige  denke 
van  sy  tyd  wou  lewer,  was  ’n  handboek  of  verhandeling  vir  hom  die  aangewese 
manier  van  aanbod.”  (p.  56)  Wil  Kannemeyer  werklik  beweer  dat  geskrifte 
soos  “Vegparty  of  poiemiek?”  en  “Oor  literêre  teorie”  - om  maar  twee 
voorbeelde  te  noem  - nie  bedoel  is  as  bydraes  tot  die  staatkundige  en 
literêr-teoretiese  denke  onderskeidelik  nie?  Van  Wyk  Louw  het  in  populêre 
geskrifte  gepubliseer  en  dus  probeer  om  eenvoudig  en  verstaanbaar  te 
formuleer,  maar  die  denke  in  sy  opstelle  is  allermins  eenvoudig;  hy  self  het 
gemeen  dat  dit  aan  die  hoogste  eis  moet  voldoen,  en  ek  neem  hom  ernstig 
genoeg  op  om  ook  die  hoogste  eis  daaraan  te  stel.  Dis  ligsinnig  van 
Kannemeyer  om  te  kenne  te  gee  dat  ons  Van  Wyk  Louw  op  simplistiese 
wyse  as  ’n  “volksopvoeder”  moet  beskou. 

Voortvloeiend  uit  hierdie  opvatting  maak  Kannemeyer  dan  kapsie  teen  wat 
hy  meen  - want  hy  lees  op  idiosinkratiese  wyse  - my  “beswaar”  (p.  56)  is 

teen  die  feit  dat  Van  Wyk  Louw  in  “Die  ‘mens’  agter  die  boek”  geen  nuwe 
benadering  tot  die  letterkunde  bied  nie,  maar  ’n  taalkundig-filosofiese 
regverdiging  vir  ’n  bestaande  benadering:  die  teksgerigte  analise,  met  as 
belangrike  variant  daarvan  binne  die  Afrikaanse  konteks  die  stilistiek  op 
linguistiese  grondslag.  Vir  my  is  so  iets  geen  beswaar  nie,  inteendeel:  ek 
bied  dit  in  my  boek  (pp.  117-11 9)  aan  as  verduideliking  van  die  hipotese  dat 
’n  bepaalde  teoretiese  uitgangspunt  en  werkmetode  in  “Die  ‘mens’  agter  die 
boek”  paradigmatiese  status  begin  verkry.  Wat  so  “foutief’  is  aan  my  uitspraak 
oor  hierdie  onderwerp  het  my  dronkgeslaan  totdat  ek  gesien  het  wat 
Kannemeyer  (p.  57)  alles  inlees  in  my  kriptiese  frase  “in  Amsterdam”  - te 
kripties  miskien,  maar  in  ’n  boek  vir  deskundiges  kan  ’n  mens  hopelik  wel 
aanneem  dat  dit  as  verwysing  bedoel  is  na  genoegsaam  bekende  historiese 
feite.  Maar  nie  vir  Kannemeyer  nie.  Hy  bestee  ’n  halwe  bladsy  in  Tydskrif 
vir Letterkunde  daaraan  om  in  reaksie  op  my  sogenaamd  “foutiewe  uitspraak” 
oor  alles  wat  “in  Amsterdam”  sou  plaasgevind  het,  te  vertel  dat  Amsterdam 
nié  “die  sentrum  van  groot  insig  en  vernuwing”  was  nie,  en  dat  die  werk  ”in 
Amsterdam”  hoofsaaklik  deur  Suid-Afrikaners  gedoen  is  - dinge  wat  “almal 
weet”,  soos  hy  self  sê,  ja,  dinge  wat  selfs  ek  weet,  anders  sou  ek  nie 
aangeneem  het  dat  my  lesers  sal  weet  wat  “in  Amsterdam”  beteken  nie. 
Dit  is  die  eerste  voorbeeld  van  waarna  Kannemeyer  op  p.  56  verwys  as 
“uitsprake  wat  feitelik  foutief  of  hoogs  betwisbaar”  is.  lemand  wat  verwag 
dat  hy  in  sy  artikel  meer  substansiële  voorbeelde  ter  ondersteuning  van 
hierdie  aantyging  sal  gee,  kom  bedroë  daarvan  af.  Sy  volgende  paragrawe, 
waarin  hy  dit  het  oor  my  hantering  van  sekere  poësietekste  en  my  gebruik 
van  die  korrespondensie  tussen  Van  Wyk  Louw  en  W.E.G.  Louw  (pp.  43-51 
van  my  boek),  bevat  naas  enkele  metodologiese  besware  slegs  ’n  oewerlose 
gekibbel.  Wat  die  metodologie  betref:  sy  kritiek  (pp.  56-57)  dat  ek  Van  Wyk 
Louw  se  poësie  nie  sistematies  genoeg  by  my  studie  betrek  nie,  is  geldig. 
Dit  is  een  van  die  aspekte  van  my  studie  wat  ek  self  onbevredigend  vind 
(terloops:  die  “geloof”  dat  my  bevindinge  rakende  Van  Wyk  Louw  se  denke 
vrugbaar  by  die  analise  van  sy  digkuns  aangewend  sou  kon  word,  sal  ten 
spyte  van  Kannemeyer  se  beswaar  teen  dié  woord  ’n  geloof  bly  tot  tyd  en 
wyl  so  ’n  onderneming  deur  iemand  aangepak  word).  My  besluit  om  Die 
dieperreg  by  die  analise  van  Van  Wyk  Louw  se  politiek-filosofiese  opvattings 
te  betrek,  is  verdedigbaar  indien  dan  nie  heeltemal  konsekwent  nie.  Die 
dieper  reg  is  ’n  teks  met  ’n  sterk  filosofiese  strekking,  ’n  gedig  wat 
bowendien  nou  aansluit  by  die  soort  gedagtes  waarmee  Van  Wyk  Louw  in 
die  jare  dertig  besig  was.  In  antwoord  op  Kannemeyer  se  stelling  dat  ek  die 
“andersoortigheid”  van  die  gedig  “volkome  negeer”  (p.  57),  sou  ek  wil  sê:  in 
die  geval  van  Die  dieperreg  is  dit  wel  moontlik  om  filosofiese  konsepte  uit 
die  teks  te  distilleer.  Van  Wyk  Louw  praat  self  daaroor  in  sy  inleidende 
aantekeninge  tot  die  hoorspel,  en  Opperman  se  bespreking  in  Digters  van 
Dertig  is  in  ’n  groot  mate  op  hierdie  idees  toegespits. 

Metodologiese  besware  het  Kannemeyer  ook  teen  die  feit  dat  ek  in  Hoofstuk  1 

selístandige  gevolgtrekkings  sou  baseerop  die  briefvi^isseling  tussen  die  Louw- 
broers  tenA/yl  ek  vooraf  gesê  het  dat  dit  slegs  gebruik  word  ter  ondersteuning 
van  gevolgtrekkings  wat  reeds  bereik  is.  My  bespreking  van  die  briewe  lê  egter 
duidelik  in  die  verlengde  van  die  voorafgaande  hoofstuk.  Op  al  die  besonderhede 
van  Kannemeyerse  kritiekteen  hierdie  gedeelte  van  my  boek  (pp.  58-59)  kan 
ek  nie  ingaan  nie.  Duidelik  wil  hy  die  aksente  anders  lê  en  sommige  elemente 
in  die  briewe  anders  as  ek  interpreteer.  Daaroor  sal  ek  geen  slapelose  nagte  hê 
nie.  Maar  om  te  beweer  dat  ek  nie  kan  bewys  dat  Van  Wyk  Louw  “’n  oortuigende 
(sic)  en  absolute  aanhanger  van  die  nasionale-sosialisme  (sic)”  (Kannemeyer, 
p.  59)  was  nie,  is  onsinnig  omdat  dit  hoegenaamd  nie  my  bedoeling  was  of  is 
om  iets  wat  onwaar  is,  te  probeer  bewys  nie.  My  bespreking  van  die  briewe, 
soos  trouens  ook  Kannemeyer  se  eie  opsomming  van  hulle  in  Die  dokumente 
van  Dertig,  dui  aan  dat  die  nasionaal-sosialistiese  simpatieë  wat  ’n  mens  by 
die  lees  van  sommige  Dertiger-opstelle  van  Van  Wyk  Louw  vermoed,  inderdaad 
bestaan  het  en  begryp  kan  word  in  die  lig  van  sy  anti-imperialisme,  sy  anti- 
kapitalisme  en  sy  behoefte  aan  ’n  omvattende  oplossing.  My  gevolgtrekkings 
oor  hierdie  aangeleentheid  verskil  nie  wesenlik  van  Kannemeyer  s’n  nie.  Tog 
beskuldig  hy  my  van  “verswygings”,  wat  hom  “’n  geweldige  stuk  wetenskaplike 
oneerlikheid”  (p.  59)  by  my  laat  vermoed.  As  ’n  mens  alles  nie  tot  in  die  fynste 
detail  soos  die  geleerde  Kannemeyer  sien  nie,  loop  jy  duidelik  die  gevaar  om 
as  ’n  akademiese  skelm  uitgekryt  te  word.  Ek  kon  in  die  twee  lang  paragrawe 
in  Kannemeyer  se  artikel  geen  voorbeeld  aantref  van  ’n  opsetlike  verswyging 
aan  my  kant  nie  - tensy  ’n  mens  sy  vermoede  dat  W.E.G.  Louw  se  “Ariese 
groete”  aan  Anna  Neethling-Pohl  maar  ’n  grappie  was  (p.  59),  moet  reken  as  ’n 
feit  wat  verswyg  kan  word.  Of  die  bedroewende  feit  dat  Kannemeyer  (pp.  58- 
59)  tevergeefs  ’n  bronverwysing  soek  waar  enigiemand  anders  een  sal  vind, 
voor  my  deurwil  lê. 

Dit  is  ’n  bietjie  erg  om  op  grond  van  sulke  karige  bewysmateriaal  deur  iemand 
wat  “wetenskaplikheid”  so  hoog  in  sy  vaandel  skryf,  van  “wetenskaplike 
oneerlikheid”  beskuldig  te  word  - of  van  “moedswil”  (p.  59),  want  dit  is  die 
volgende  woord  wat  Kannemeyer  uit  sy  arsenaal  van  beledigende  terme 
vorendag  haal  om  my  werk  te  diskrediteer.  Dit  gaan  hier  oor  die  bespreking 
van  “Die  ‘mens’  agter  die  boek”  op  pp.  93-109  van  my  boek.  Kannemeyer 
se  gevolgtrekking  hieroor  bereik  nuwe  hoogtes  van  emosionaliteit  en 
oordrywing:  “Olivier  wil  feitlik  te  kenne  gee  dat  ’n  voorkeur  vir  die  volstrekte 
isolasie  van  die  literêre  teks  ’n  konformering  met  die  apartheidstelsel  was! 
Dit  is  die  soort  waansinnige  logika  waartoe  die  tipe  ideologiekritiek  wat  hy 
beoefen,  ’n  navorser  kan  verlei.”  (p.  60)  Hoe  Kannemeyer  hierby  uitkom,  is 
natuurlik  sélf  ’n  staaltjie  van  logika  wat  indien  nie  waansinnig  nie,dan  wel 
hopeloos  ontoereikend  is.  In  die  eerste  plek  sou  ek  volgens  hom  “suggereer” 
dat  daar  ’n  “kousale  verband”  is  tussen  Van  Wyk  Louw  se  verdediging  van 
’n  outonomiebenadering  en  sy  politieke  idees  (p.  59).  Dat  daar so  ’n  verband 
sou  kon  wees,  wil  ek  nie  a priori  betwyfel  nie,  maar  dit  sou  handig  wees  as 
Kannemeyer  ’n  bladsyverwysing  kon  gee  na  waar  so  iets  in  my  boek  staan. 

en  ook  sommer  na  waar  ek  beweer  dat  Van  Wyk  Louw  van  sosiale  realiteite 
of  die  werklikheid  self  wil  “wegskram”  (p.  60).  Laat  ek  hom  reghelp:  Van 
Wyk  Louw  het  nooit  van  die  werklikheid  probeer  wegskram  nie.  Lees-op- 
die-teks-af,  of  wat  hy  “natuurlik  lees”  noem,  was  vir  hom  déél  van  die 
werklikheid.  Dáár  begin  die  probleem  wat  aan  die  einde  van  “Die  ‘mens’ 
agter  die  boek”  in  sy  volle  krag  gestel  word.  Want  as  die  teks  as  ’n  outonome 
“wéreld-in-woorde”  gesieh  word,  hoe  kan  ’n  mens  nog  op  verantwoordbare 
wyse  praat  oor  daardie  ander  dimensie  wat  vir  Van  Wyk  Louw  so  belangrik 
is:  die  “waarheid”  van  die  teks,  wat  onvermydelik  ’n  verband  met  die 
werklikheid  veronderstel?  Dit  is  juis  omdat  Van  Wyk  Louw  nié  van  die 
werklikheid  wou  “wegskram”  nie  dat  die  verhouding  tussen  die  outonome 
teks  en  die  werklikheid  vir  hom  ’n  probleem  was  wat  hy  volgens  sy  eie 
erkenning  - ek  suig  dit  nie  uit  my  duim  nie  - nie  kon  oplos  nie.  Kannemeyer 
moet  leerwat  ’n  intellektuele  diskoers  en  ’n  teoretiese  analise  is,  ophou  om 
geldige  gevolgtrekkings  - soos  byvoorbeeld  dat  Van  Wyk  Louw  se  dilemma 
in  ons  latere  kritiek  bly  spook  het  - as  besware  en  verdagmakery  op  te  vat, 
ophou  om  so  ontsettend  vatbaar  te  wees  vir  suggestie  ten  koste  van  wat  vir 
hom  te  lese  aangebied  word. 

Kannemeyer  vind  my  uitspraak  dat  ek  nie  ’n  “invloedestudie”  wou  skryf  nie, 
merkwaardig  in  die  lig  van  my  praktyk  (p.  60).  Deel  van  sy  beswaar  - en 
hier  skroei  die  onbeheerste  stem  weer  deur  - is  dat  ek  Van  Wyk  Louw 
“verdag  wil  maak  deur  vanuit  ’n  ander  tyd,  ’n  ander  waardesisteem  en  ’n 
ander  ingesteldheid  kritiek  uit  te  spreek”,  die  “historisiteit”  van  die  opstelle 
negeer,  Van  Wyk  Louw  reduseer  tot  ’n  “naïf”  en  uitsprake  “belaglik”  maak, 
“tot  die  hilariteit  toe”  (pp.  60-61).  Hoe  iemand  dit  alles  met  ’n  denker  soos 
Van  Wyk  Louw  sou  wil  aanvang,  is  vir  my  ’n  raaisel  - maar  wat  Kannemeyer 
klaarblyklik  nie  besef  nie,  is  dat  ek  latere  en  tydgenootlike  denkers 
deurgaans  betrekterverduideliking  of  verheldering,  of  omdat  hulle  idees  in 
die  verlengde  van  Van  Wyk  Louw  s’n  lé.  Die  idees  van  Popper,  byvoorbeeld, 
werp  heelwat  lig  op  Van  Wyk  Louw  se  gedagtes  oor  die  status  van 
wetenskaplike  teorieë  binne  die  wetenskap.  Ek  gebruik  ander  denkers  omdat 
ek  Van  Wyk  Louw  se  geskrifte  nie  as  ’n  afgehandelde  stuk  geskiedenis 
beskou,  of  as  iets  waarop  ’n  mens  vergoeilikend  kan  terugkyk  as  ’n  vroeë 
stadium  van  ons  ontwikkeling  toe  ’n  gesofistikeerde  intellektueel  niks  meer 
as  ’n  “volksopvoeder”  kon  wees  nie.  Kannemeyer  se  bewering  dat  ek  op  dié 
manier  ’n  spesifieke  uitspraak  isoleer  “uit  sy  historiese  konteks  en  sy  verband 
binne  die  oeuvre”  (p.  6’n)  is  doodgewoon  onsin.  Om  te  laat  sien  dat  daar 
ook  hier  ’n  diskrepansie  tussen  Kannemeyer  se  aantygings  op  p.  60  en  sy 
voorbeeldmateriaal  is,  gee  ek  kortliks  kommentaar  by  enkele  voorbeelde. 
Vir  Kannemeyer  is  dit  onaanvaarbaar  as  ek  sou  sê  - in  sy  eie  opsomming 
van  ’n  betoog  wat  hy  klaarblyklik  nie  verstaan  het  nie  - “dat  Van  Wyk  Louw 
in  die  jare  dertig  nêrens  plek  inruim  vir  die  interpretasie  van  tekste”  nie 
omdat  die  kritiek  van  destyds  impressionisties  en  histories  van  aard  was 
en  ’n  mens  - so  lei  ek  af  - niks  beters  van  hom  kon  verwag  nie.  Van  Wyk 

Louw  was  egter  deeglik  daarvan  bewus  dat  daar  iets  soos  die  tegniese 
analise  van  ’n  teks  kan  wees  (kyk  pp.  85-90  van  my  boek).  Selfs  dan  nog 
verdedig  hy  in  “Kritiek  oor  kritiek’’  die  opvatting  - en  hier  is  Kannemeyer  se 
formulering  van  wat  ek  (en  Van  Wyk  Louw)  sê  alweer  onpresies  - dat  die 
waardeoordeel  volkome  onafhanklik  is  van  enige  analise:  ’n  merkwaardige 
uitspraak  selfs  vir  dié  tyd!  Van  Mukarovsky  se  onderskeid  tussen  die  artefak 
en  die  estetiese  objek  was  Van  Wyk  Louw  miskien  nie  bewus  nie  (trouens, 
hoe  weet  Kannemeyer  dit?),  maar  ’n  mens  hoef  maar  Husserl  te  lees  - en 
Van  Wyk  Louw  het  hom  geken  - om  te  kan  onderskei  tussen  die  konkreet 
bestaande  ding  en  die  waarneming  daarvan. 

Maar  dit  is  relatiewe  kleinighede.  In  sy  kommentaar  by  my  bespreking  van 
Van  Wyk  Louw  se  politieke  denke  met  verwysing  na  Diederichs,  Cronjé  en 
Meyer  gaan  Kannemeyer  hom  heeltemal  te  buite  deur  uitdrukkings  soos 
“doelbewus  verdag  maak”,  “’n  stuk  sensasie”,  “sensasielus”  en 
“verdagmakery”  (pp.  61-63)  rond  te  strooi.  Ek  haal  een  van  sy  bedaarder 
sinne  aan:  “’n  Mens  st^an  skepties  teenoor  ’n  metode  wat  oor  so  ’n  kardinale 
saak  alleen  vaaghede  en  oppervlakkighede  as  bewysvoering  kan  lewer  en 
’n  mens  vra  jouself  (sic)  af  of  Olivier  werklik  oortuig  daarvan  was  dat  hierdie 
betreklik  vlak  denkers  ’n  diepgaande  invloed  op  ’n  intellek  soos  dié  van  Van 
Wyk  Louw  met  sy  aristokratiese  ideaal  kon  gehad  het.”  (p.  62)  Hier  praat 
die  historikus  wat  so  behep  is  met  “invloede”  dat  hy  elke  analitiese  uitspraak 
of  vergelykende  studie  tot  ’n  simplistiese  uitspraak  oor  beïnvloeding  sal 
reduseer.  Om  te  begryp  wat  Van  Wyk  Louw  se  spesifieke  bydrae  tot  die 
nasionalistiese  diskoers  van  sy  tyd  is,  moet  ’n  mens  ander  skrywers  en 
denkers,  ook  die  sogenaamde  “vlakkes”  onder  hulle,  betrek.  Kannemeyer 
moet  sy  oordeel  oor  die  waarde  van  Cronjé,  Meyer  en  Diederichs  (wie  se 
boek  oor  die  nasionalisme  van  teoretiese  gesofistikeerdheid  getuig),  maar 
vir  sy  eie  rekening  neem:  vir  my  is  hulle  deel  van  die  geestelike  wêreld 
waarin  Van  Wyk  Louw  geskryf  het  - en  waartéén  hy  ook  geskryf  het  deur 
onder  andere,  soos  ek  uitgebreid  in  my  boek  aantoon,  die  geestelike 
aristokraat  en  die  idee  van  ’n  estetiese,  later  ook  ’n  morele,  regverdiging  vir 
die  voortbestaan  van  ’n  volk  in  te  voer.  Een  van  my  belangrikste  konklusies 
is  dat  Van  Wyk  Louw  in  die  jare  dertig,  en  veral  in  die  jare  vyftig,  intellektueel 
probeer  uitstyg  het  bo  bestaande  regverdigings  vir  die  Afrikanernasionalisme 
deur  die  nasionalisme  as  “universele  prinsiep”  in  die  Wes-Europese 
humanisme  te  probeer  veranker.  In  “Vegparty  of  polemiek?”  (kyk  pp.  200- 
202  en  224-231  van  my  boek)  maak  hy  juis  ’n  voorstel  wat  as  teenvoeter 
bedoel  is  vir  wat  hy  as  die  intellektuele  armoede  van  die  Afrikaanse 
nasionalisme  beskou.  Enigiemand  wat  my  boek  ordentlik  lees,  sal  weet  dat 
ek  Van  Wyk  Louw  nie  op  dieselfde  vlak  as  die  genoemde  figure  stel  nie,  en 
ook  nêrens  beweer  dat  hy  regstreeks  deur  hulle  “beïnvloed”  is  nie. 

Hierdie  onvolledige  en  skewe  voorstelling  van  my  betoog  raak  selfs  nog 
skokkender  in  Kannemeyer  se  volgende  paragraaf  (pp.  62-63),  waar  blyk 
dat  hy  ook  Van  Wyk  Louw  se  opstel  “Gelykmaak  en  rangordening”  kursories 

gelees  het.  Oor  my  bespreking  van  die  artikel  sê  hy,  met  verbysterende 
logika:  “Blykbaar  wil  Olivier  enige  ongelykheid  en  die  verskeidenheid  van 
rasse  vanuit  sy  eie  politieke  oortuigings  graag  negeer,  want  hy  sê  Van  Wyk 
Louw  se  argumente  in  dié  verband  is  ‘verreikend’  en  sy  gevolgtrekkings 
‘sinister’.’’  En  oor  “Gelykmaak  en  rangordening”  beweer  hy:  “Al  wat  Van 
Wyk  Louw  egter  sê,  is  dat  daar  ten  tyde  van  die  skryf  van  sy  opstel  (Januarie 
1939)  ’n  ‘wesenlike  ongelykheid’  en  ’n  ‘rangordening’  binne  die  mens  as 
sodanig  bestaan  sowel  verskille  in  ras  as  tussen  indiwidue.”  Waar  haal 
Kannemeyer  dit  vandaan?  Ten  eerste  gee  ek  in  my  bespreking  ten  volle 
erkenning  aan  die  feit  dat  verskille  tussen  individue  en  groepe  onbetwisbaar 
bestaan.  Só  lui  dit:  “Die  beginsel  van  gelyke  regte  kan  nooit  gebaseer  wees 
op  die  veronderstelling  dat  alle  mense  gelyk  is  nie  omdat  enige  dergelike 
bewering  onmiddellik  deur  die  feite  geloënstraf  word.”  (pp.  41  -42)  Die  vraag 
is  egter  op  watter  vlak  ’n  mens  hierdie  verskille  situeer.  Van  Wyk  Louw 
praat  in  sy  opstel  oor  “toevallige”  verskille,  maar  sy  teorie  oor  rangordening 
is  gebaseer  op  wat  hy  “wesenlike”  of  “natuurlike”  verskille  en  ’n  “wesenlike 
ongelykheid”  tussen  mense  noem.  As  hy  verder  praat  van  ’n  staatsvorm 
wat  hierdie  verskille  moet  weerspieël  - en  dit  laat  in  die  jare  dertig,  met 
behulp  van  ’n  Germanistiese  term  wat  ’n  mens  ook  by  Rosenberg  aantref  - 
meen  ek  dat  my  verwysing  na  “sinistere”  en  “verreikende”  implikasies 
geregverdig  is,  en  dat  Kannemeyer  se  begrip  van  Van  Wyk  Louw  se 
terminologie  veel  te  wense  oorlaat.  Maar  hierdie  verwringing  van  my  betoog 
hoef  ’n  mens  seker  nie  meer  te  verbaas  nie  van  iemand  wat  beweer  dat  ek 
in  ’n  “besonder  slim  en  sluwe  paragraaf”  (p.  62)  nogmaals  ’n  “besondere 
tegniek  van  verdagmakery”  (p.  63)  beoefen  deur  Van  Wyk  Louw  op  ’n  hoër 
vlak  as  Cronjé  te  plaas,  terwyl  ek  nietemin  daarop  wys  dat  die  idees  in 
“Gelykmaak  en  rangordening”  aangegryp  sou  kon  word  om  rasseoorheersing 
te  regverdig  (p.  40  van  my  boek).  ’n  Nougesette  analise  kan  Kannemeyer 
duidelik  nie  van  sy  een  ou  deuntjie  afbring  nie.  Van  Wyk  Louw  is  geen 
Cronjé  nie;  hy  wil  juis  dieper  grawe  na  ’n  “wesenlike”  en  “natuurlike”  toedrag 
van  ongelykheid.  Sondertwyfel  sou  die  idees  in  “Gelykmaak  en  rangordening” 
in  die  politieke  praktyk  aangegryp  kan  word  om  rasse-ongelykheid  - en 
selfs  erger  dinge - te  regverdig.  Dit  is  die  eenvoudige  waarheid,  en  dit  help 
nie  om  dit  agter  die  uitdrukking  “aristokratiese  ideaal”  te  probeer  verberg 
nie.  In  plaas  van  om,  soos  hy  self  sê  soveel  tyd  daaraan  te  bestee  om 
“agter  die  skynbaar  akademiese  en  belese  promovendus  die  sensasie- 
beluste  en  sluipskrywer te  ontdek”  (p.  63),  kon  Kannemeyer  Van  Wyk  Louw 
se  opstel  maar  weer  met  ’n  bietjie  aandag  gaan  lees  het. 

Só  begin  Kannemeyerse  volgende  afdeling:  “Maar  naas  hoogs  betwisbare 
uitsprake  en  vertekende  interpretasies  staan  daar  in  hierdie  proefskrif  veel 
wat  gewoon  feitelik  onjuis  of  in  ander  opsigte  gebrekkig  is.”  (p.  63)  Ook  in 
hierdie  afdeling  blyk  egter  dat  sy  wydse  kritiese  uitsprake  oor  my  boek  nie 
te  versoen  is  met  die  illustrasiemateriaal  wat  hy  aandra  nie,  dat  hy  my 
konstrueer  as  ’n  “verdagmaker”  van  Van  Wyk  Louw  en  daarom  ook  die 

onskuldigste  stellings  met  agterdog  sal  bejeën.  Aan  sy  klagtetjies  oor  my 
bondige  oorsig  van  die  Van  Wyk  Louw-resepsie  (pp.  63-64)  wil  ek  geen 
ruimte  afstaan  nie,  behalwe  om  te  sê  dat  ek  ’n  taalkundige  soos  J.  du  P. 
Scholtz  wat  Van  Wyk  Louw  se  vroeë  poësie  na  waarde  kon  skat,  graag  ’n 
“literêre  kritikus’’  noem.  Nietemin  is  die  toon  in  hierdie  afdeling  (pp.  63-65) 
rustiger,  verbasend  rustig  selfs  in  vergelyking  met  die  opgewondheid  wat 
Kannemeyer  se  forte  skyn  te  wees,  en  staan  daar  ’n  paar  dinge  in  wat  ek 
ter  harte  neem.  Schopenhauer  sou  ek  kon  betrek  het.  Die  begrip 
“gespreksgenoot”  is  miskien  onversigtig  gekies  as  benaming  vir  die  persone 
met  wie  Louw  soms  ’n  versweë  polemiek  voer.  Kannemeyer  se  kommentaar 
by  my  stelling  oor  Van  Wyk  Louw  se  terugkeer  na  die  lokale  in  “Klipwerk” 
laat  my  besef  dat  ’n  meer  genuanseerde  bespreking  vanpas  sou  gewees 
het.  Die  “teenstrydighede”  wat  ek  volgens  hom  sou  sien  tussen  Van  Wyk 
Louw  se  “pendule”-teorie  en  sy  waardering  vir  Leipoldt  bestaan  egter  werklik 
nie:  al  wat  ek  op  pp.  1 36-1 37  van  my  boek  sê,  is  dat  die  “pendule”-teorie  in 
’n  paar  opsigte  strydig  is  met  die  beeld  van  historiese  ontwikkeling  wat  ons 
in  Lojale  verseten  Berigte  te  velde  aantref.  Die  aanhaling  uit  Pepper  is  ’n 
vergissing,  ja,  maar  vir  Kannemeyer  is  dit  “gruwelik”  en  getuig  dit  van  ’n 
“slordige  omgaan  met  bronne”  (p.  65). 

In  die  volgende  afdeling  word  die  groot  kanonne  weer  op  my  gerig,  as 
Kannemeyer-  nadat  hy  so  in  die  verbygaan  van  “Olivier  se  slordigheid  en 
aggressiewe  aanmatigheid  (sic)”  melding  gemaak  het-twee  bladsye  lank 
te  kere  gaan  oor  die  “verstommend  onjuiste  dinge”  (p.  65)  wat  ek  oor  die 
stilistiek  sê.  Dit  is  nodig  om  hierdie  saak  in  perspektief  te  stel.  Die  eerste 
“verstommend  onjuiste  ding”  is  volgens  hom  my  stelling  dat  die  stilistiek  ’n 
dissipline  met  ’n  “groot  aanspraak  op  wetenskaplike  kontroleerbaarheid”  is 
(p.  82  van  my  boek).  Daarmee  bedoel  ek  slegs  dat  die  stilistiek  in  sy  teoretiese 
uitgangspunte  en  taalkundige  analise  daarop  aanspraak  maak  om  ’n 
wetenskaplike  metode  te  wees.  Dit  beteken  nié  dat  die  stilistiek  altyd 
wetenskaplik  /s,  of  dat  Grové  nie  wetenskaplik  sou  wees  nie,  of  dat  die 
stilistiek  noodwendig  meer  wetenskaplik  as  Grové  is,  of  enige  ander  bisarre 
gevolgtrekking  wat  Kannemeyer  (pp.  65-66)  aan  my  uitspraak  wou  wil  verbind 
nie.  “Verstommend  onjuiste  uitspraak”  nommertwee  is  my  “belaglike  stelling” 
(Kannemeyer,  p.  66)  dat  Hellinga  & Scholtz  en  Lindenberg  as  “twee  pole” 
gesien  kan  word  wat  betref  die  taalkundige  of,  soos  Lindenberg  dit  stel, 
“taal-kundige”  benadering  tot  die  enkele  teks  (p.  83  van  my  boek)  - belaglik 
alleen  vir  iemand  wat  hom  onbevoeg  toon  om  tussen  ’n  sistematiese  en  ’n 
historiese  uitspraak  te  onderskei.  Die  derde  “verstommend  onjuiste  uitspraak” 
sou  my  stelling  op  p.  83  wees  dat  die  meeste  Afrikaanse  kritici  sedert  die 
vroeë  jare  vyftig  nie  “prinsipieel  [afwyk]  van  die  grondstelling  dat  die  teks  ’n 
geïsoleerde  taalgeheel  is  wat  hom  danksy  sy  innerlike  organisasie  aan  die 
kontrole  van  die  buitewêreld  onttrek  en  as  ‘wêreld-in-woorde’  oor  ’n  eie 
ontologiese  status  beskik  nie”.  Weer  ontlok  dit  ’n  belerende  klein  historiese 
oorsig  (p.  66-67)  aan  Kannemeyer - hy  dink  werklik  dat  niemand  iets  weet 

nie,  - en  weer  gebeur  dit  omdat  hy  iets  misgelees  het,  in  dié  geval  die 
kwalifiserende  woorde  die  meesíeen  prinsipieel. 

Dit  raak  langsamerhand  ’n  treurige  besigheid  om  te  sien  hoe  Kannemeyer 
hom  druk  maak  oor  dinge  wat  hy  self  op  ’n  “verstommend  onjuiste’’  manier 
lees,  hoe  hy  hom  uitsloof  om  my  van  ernstige  en  volgehoue  akademiese 
flaters  en  misleidings  te  beskuldig  terwyl  sy  getuienis  hiervoor  slegs  ’n 
gevoel  van  intellektuele  verleentheid  opwek.  Nog  ’n  klag  in  sy  litanie  is  die 
“baie  voorbeelde’’  van  hoe  ek  met  “verkapte  aanhalings’’  ’h  “foutiewe 
voorstelling  van  Van  Wyk  Louw  se  uitsprake  gee’’  (p.  67).  Hy  kom  dan 
vorendag  met  net  een  so  ’n  voorbeeld,  wat  ek  bowendien  wil  betwis. 
Kannemeyer  het  dit  hier  oor  my  bespreking  van  Van  Wyk  Louw  se  uitspraak 
in  Rondom  eie  werkdaX  hy  geleer  het  “om  sonder  die  bril  van  ’n  enkele  - 
isme  die  wêreld  met  ’n  skoon  oog  te  bekyk”.  Die  rede  vir  Kannemeyer  se 
verontwaardiging,  die  rede  helaas  ook  virsy  uiteindelike  gevolgtrekking  dat 
ek  my  met  dié  ontleding  “as  ’n  vlak  en  oorhaastige  opportunis”  “aan  die 
kaak”  sou  stel,  is  geleë  in  die  betreurenswaardige  feit  dat  hy  die  logiese 
konsekwensies  wat  ek  met  verwysing  na  Ricoeur  (pp.  10-11  van  my  boek) 
aan  Van  Wyk  Louw  se  uitspraak  verbind,  opneem  asof  dit  iets  sou  wees 
wat  Van  Wyk  Louw  self  volgens  my  gesê  het.  Om  dit  anders  te  stel:  Van 
Wyk  Louw  self  sê  nie  dat  absolute  kennis  moontlik  is  nie,  maar  die  gedagte 
dat  ’n  mens  moet  probeer  om  so  onbevooroordeeld  as  moontlik  te  kyk, 
word  op  verskeie  plekke  in  sy  oeuvre  gestel;  en  dit  is  juis  hierdie  strewe 
wat,  ten  spyte  van  alle  gerusstellings  oor  die  beperktheid  van  menslike 
kennis  en  insig,  daartoe  kan  lei  - en  by  Van  Wyk  Louw  wél  soms  daartoe 
gelei  het  - dat  ’n  mens  jou  eie  veronderstellings  nie  meer  duidelik  raaksien 
nie.  Ek  sou  hierop  kon  uitbrei  om  Kannemeyer  te  probeer  oortuig,  maar  dit 
is  ’n  futiele  onderneming  in  die  geval  van  iemand  wat  in  sy  bespreking  van 
my  boek  op  welhaas  elke  bladsy  demonstreer  dat  hy  my  uitsprake  nie  kan 
of  wil  begryp  nie.  Bowendien  word  hierdie  dinge  breedvoerig  in  die  inleiding 
tot  en  op  baie  ander  plekke  in  my  boek  aan  die  orde  gestel,  en  ek  laat  dit 
verder  met  vertroue  aan  ander  lesers  oor  om  te  gaan  kyk  wie  hier  aan 
wanvoorstelling  - of  is  dit  dalk  “verdagmakery”?  - skuldig  is. 

Dis  met  vermoeidheid  datek  van  Kannemeyerse  slotparagraaf  kennis  neem. 
Ná  ’n  opsomming  van  Van  Wyk  Louw  se  “bydrae”  (pp.  68-69),  waarmee  ek 
volledig  akkoord  gaan  behalwe  dat  ek  dit  sterker  sou  wou  stel  (kyk  bv.  p.  5 
van  my  boek),  kom  hy  vorendag  met  nog  ’n  dawerende  aanklag:  “Klaarblyklik 
het  Olivier,  as  ek  sy  insinuasie  op  p.  218  reg  verstaan,  van  Van  Wyk  Louw 
verwag  om  sy  intellektuele  verbondenheid  met  sy  volk  te  ontken  en  openlik 
met  sy  mense  te  breek.  Ek  vind  dit  verwaand  van  ’n  persoon  om  aan  iemand 
anders  te  dikteer  hoe  hy  moet  optree.”  (p.  69)  Hiermee  banaliseer  hy  iets 
wat  in  my  boek  aangebied  word  as  ’n  intellektuele  dilemma  wat  Van  Wyk 
Louw  sélf  duidelik  aan  die  orde  stel,  tot  ’n  vorm  van  morele  voorskriftelikheid. 
Die  reeks  “Kultuur  en  krisis”  impliseer,  om  dit  sag  te  stel,  ’n  radikale  keuse 
waarvoor  die  Afrikaanse  intellektueel  te  staan  kom.  Dit  is  een  van  die 

aangrypendste  oomblikke  in  die  werk  van  Van  Wyk  Louw.  As  die  begeerte 
na  voortbestaan  as  ’n  aparte  volk  gekonfronteer  word  met  die  morele  eis 
van  geregtigheid,  en  as  ’n  mens  die  krisis  bereik  wat  “voortbestaan  in 
ongeregtigheid’’  genoem  kan  word,  wat  staan  die  intellektueel  wat  hom  met 
die  volk  verbonde  voel,  dan  te  doen?  Ek  argumenteer  in  my  boek  (pp.  17- 
1 8)  dat  Van  Wyk  Louw  se  antwoord  - dat  die  intellektueel  moet  voortgaan 
met  sy  werk;  dat  hy  “/n  ’n  krisis,  maar  nie  van  die  krisis’’  is  nie  - in  die 
konteks  van  sy  eie  denke  ’n  “kapitulasie”  is  voor  die  radikaalste  implikasies 
wat  hierdie  vraag  kan  hê. 

Ek  sou  op  nog  besonderhede  kon  reageer,  maar  dan  beland  ’n  mens  werklik 
in  die  sfeer  van  die  kleinlikheid.  Kannemeyer  moet  tot  bedaring  kom;  hy 
moet  leer  lees. 

Universiteit  van  die  Witwatersrand 
November  1995 

J.C.  Kannemeyer 
Antwoord  aan  Gerrit  Olivier 


Gerrit  Olivier  se  vertraagde  reaksie  op  my  bespreking  van  sy  Van  Wyk  Louw- 
studie  illustreer  die  ou  gesegde  dat  'n  jakkals  van  hare  maar  nooit  van  snare 
nie  verander. 

Stadigaan  is  hy  egter  ook  onderweg  na  middeljarigheid.  Hy  mis  deesdae 
die  sprankeling  van  die  vroeë  Libertyn.  Sy  venyn  word  nou  veral  deur  sy 
kwistige  adjektiewe  oorgedra;  sy  selfstandige  naamwoorde  is  leër  van  inhoud. 
Sy  skryfwyse  is  die  wetenskaplike  ekwivalent  van  D.F.  Malherbe  se  barokke 
oordaad.  Die  puber  wat  indertyd  met  sy  armswaaierige  aanval  op  André  P. 
Brink  as  literêre  kritikus  op  die  voorblad  van  'n  koerant  beland  het,  besef 
klaarblyklik  nog  nie  dat  hy  darem  intussen  'n  paar  akademiese  balhare 
ontwikkel  het  nie. 

Op  die  wyse  waarop  Olivier  opnuut  met  die  waarheid  knoei,  wil  ek  werklik 
nie  'n  tweede  keer  ingaan  nie.  Ek  is  darem  bly  dat  hy  nou  besef  dat  hy 
Schopenhauer  “kon  betrek  hef . Dié  hiaat  is  egter  'n  veel  ernstiger  beswaar 
as  wat  hy  wil  toegee.  Olivier,  so  blyk  dit  deurgaans  uit  sy  boek,  sit  maar 
baie  bolangs  in  die  filosofie.  Ek  is  ook  bly  dat  hy  darem  erken  die  aanhaling 
uit  Pepper  was  'n  “vergissing”,  al  meen  ek  dat  hy  sy  lesers  met  sy  woordkeuse 
'n  tweede  keer  mislei.  Die  feit  van  die  saak  is  dat  hy  in  sy  bibliografie  'n  boek 
vermeld  wat  hy  nie  geraadpleeg  het  nie  en  Pepper  slegs  via  'n  gewysigde 
aanhaling  uit  Warren  en  Wellek  ken.  Dit  noem  ek  nie  'n  “vergissing”  nie.  Dit 
noem  ek  akademiese  bedrog. 

Verder  swyg  ek.  Ek  gaan  nie  verder  geestelike  energie  verspil  op  'n  mens  vir 
wie  ek  deur  my  ondersoek  as  akademies  oneerlik  bevind  het  nie.  Ek  laat 
hom,  in  die  woorde  van  Van  Wyk  Louw,  “minagtend  aan  die  sterwe  oor”. 

Sarina  Dónges 
Ontmaskering 

haal  maar  die  masker  af, 
wees  houtgerus  - u benodig 
vir  dié  klein  kamee  gewis 
nie  ’n  oudisie,  repertoire, 
curriculum  vitae  is  hier 
oorbodig,  selfs  repetisie. 
dié  regisseurword  nie 
geïmponeer  deur  voortreflik- 
hede,  bates,  rang.  u sang- 
opleiding;  poppekastery; 
mimiek;  gebarespel  is  bloot 
van  geen  belang.  los  ook 
die  instudering  van  die  teks 

- ons  het  ’n  knap  souffleuse  - 
en  ons  grimeur  is  puik 

met  kamoeflering;  poeier  neuse. 
die  kamenier  sal  nou  u swart 
kostuum  kom  aantrek.  ek  moet  u 
komplimenteer:  die  rol  pas  u perfek. 

Narrery 

virdaardie  laaste 
eenman-vertoning 
het  hy  eiehandig 
sy dekoraangedra 
nadie  makabere 
teater:  Golgotha 

te  koddig  met  sy  hoed 
van  duwweltjies 

- daaronder  rooierige  dons  - 
het  hy  toertjies  uitgehaal: 

“menere,  jy  drink  jou  suurwyn 
guslig  uit  ’n  spons’’ 

en  met  sy  delikate  bou 
het  hy  ’n  strip-show 
daar  gehou.  die  skare  jil: 

“kyk  so  ’n  komediant, 
selfs  sy  purper  jassie 
laat  hy  nou  verpand!” 

maargou  was  die 
gepeupel  verveeld 
met  die  klein  sirkus 
hy:  doodmoeg  gespeel 

bokant  sy  bar 
hoof,  dié  gravure: 
die  rol  van  hoofnar 
is  ’n  vakature. 

Brief  aan  God 

liewe  God 

Pierrot  en  ek  drink  vanaand 

Chivas  Regal  en  Mozart  met  ys 

en  fyngekapte  melancholie 

buite  hetdie  bome 

te  diep  in  die  bottel  gekyk, 

die  maan  lê  papperig,  ge- 

hangmat  tussen  sterre 

die  nag  het  die  blues 

en  op  die  laupunkt 

vra  Duval  na  die  sin 

van  dié  bisarre  aardse  spel. 

stiltes  raas  dinge  oop  God 

“miskien  moes  donker  blou  gewees  het”, 

sê  ek  vir  Pierrot.  wonder: 

is  U ook  ’n  nar,  ’n  soort  sot, 

bhljante  akteur  wat  3 rolle  speel 

of  is  U U en  wie  is  U 

en  is  U?  en  wie  kan 

die  babelaas  bome  troos 

en  wie  kan  die  maan 

weer  regop  laat  staan 

en  wie  gaan  Melancholie  se  begrafnis  reël? 
ag  liewe  God 

kom  lê  tog  een  nag,  nugter 
besoek  af  by  my  en  Pierrot. 

Marion  Hattingh 

Abraham  Phillips  en  die  Afrikaanse  literêre  kritiek 


1 . Die  Afrikaanse  letterkunde  ’n  “verdwaalde  land”? 

Toe  Abrham  Phillips  deur  die  Departement  Afrikaans  van  die  Universiteit 
van  Wes-Kaapland  na  die  Tweede  Swart  Afrikaanse  Skrywersimposium  op 
Paternoster  genooi  is,  was  hy  baie  teësinnig  om  te  kom.  Volgens  hom  sou 
hy  ontuis  voel  tussen  so  ’n  klomp  praters  en  skrywers  van  letterkunde.  My 
vermoede  is  dat  Ronnie  se  standpunt  dié  is  van  baie  swart  Afrikaanse 
storievertellers  wat  nie  seker  is  of  hulle  die  regte  “pas”  het  om  die  land  van 
die  letterkunde  te  betree  nie. 

Waarom  ervaar  swart  Afrikaanse  skrywers  en  aspirant-skrywers  die 
Afrikaanse  letterkunde  as  net  so  intimiderend  en  onbegrypbaar  as  die 
“verdwaalde  land”  van  die  ou  Suid-Afrika?  Een  aspek  wat  telkens  uit 
gesprekke  met  hierdie  skrywers  na  vore  kom,  is  hul  twyfel  oor  die  kriteria 
waarvolgens  hul  werk  beoordeel  word.  Die  wyse  waarop  Abraham  Phiilips 
se  debuut  deur  die  literêre  kritiek  groot  lof  toegeswaai  en  sy  tweede  redelik 
algemeen  afgeransel  is,  bevestig  so  ’n  persepsie  van  letterkundiges  as  ’n 
wispelturige  klomp  en  die  letterkunde  as  ’n  onsekere  terrein. 

As  instelling  speel  die  literêre  kritiek  ’n  baie  belangrike  rol  om  kriteria  vir  die 
beoordeling  van  letterkunde  te  formuleer  en  vas  te  lê.  Hoewel  sulke  kriteria  uit 
’n  interaksie  tussen  alle  betekenisskeppers  - skrywers  én  lesers  - voortvloei, 
verleen  die  media  aan  kritici  ’n  gesags-  en  magsposisie  wat  verreikende  invloed 
uitoefen.  Al  sou  uitgewers  beweer  dat  hulle  “instinkmatig”  weet  wanneer  hulle 
met  ’n  manuskrip  te  doen  het  wat  vir  die  lesers  van  hier  en  nou  iets  treffends  te 
sê  het,  staan  hulle  beslis  nie  buite  die  invloedsfeer  van  die  literêre  kritiek  nie. 
Keurders  van  manuskripte  is  dikwels  ook  bekende  kritici  en  hul  beslissings 
hou  bewus  of  onbewus  verband  met  heersende  literatuuropvattings  en  gepaard- 
gaande  kriteria. 

’n  Ondersoek  na  die  reaksie  van  kritici  op  Abraham  Phillips  se  werk  kan  lig 
werp  op  die  gegrondheid  van  swart  skrywers  se  agterdog  oor  die  manier 
waarop  hul  werk  beoordeel  word.  Afgesien  van  die  moontlikheid  dat  Phillips 
se  tweede  vertelling  miskien  minder  treffend  as  sy  eerste  was,  vertoon  die 
kritiek  op  sy  werk  sekere  onbevredigende  tendense  wat  nie  bevorderlik  is 
vir  die  opkoms  van  ’n  nuwe  generasie  swart  Afrikaanse  skrywers  nie.  Groter 
duidelikheid  oor  die  leesstrategieë  en  kriteria  waarvolgens  Phillips  se  werk 
gelees  is,  is  nie  slegs  vir  toekomstige  swart  Afrikaanse  skrywers  van 
deurslaggewende  belang  nie,  maar  ook  vir  die  ontwikkeling  van  ’n  tradisie 
van  verantwoordelike  literêre  kritiek. 

2.  Hoe  Abraham  Phillips  in  die  letterkunde  beland  het 

Abraham  Phillips  het  al  herhaaldelik  in  onderhoude  gesê  dat  hy  nooit  die 
bedoeling  gehad  het  om  as  letterkundige  skrywer  naam  te  maak  nie.  Toe  hy  in 


24 


1 991  besluit  het  om  die  skreiende  gebeure  rondom  die  moord  op  sy  broer  neer 
te  skryf,  was  dit  ’n  desperate  reaksie  op  die  groot  onreg  wat  teenoor  sy  familie 
gepleeg  is.  Die  ontnugtering  wat  Abraham  Phillips  tot  die  skryf  van  Die 
verdwaalde  /andgedryf  het,  blyk  duidelik  uit  sy  volgende  woorde  aan  ’n  joernalis: 
“As  jy  nie  hulp  kry  nie  en  nie  geglo  word  nie  - dis  erger  as  die  dood  self”  (Greeff 
1992:  62).  Toe  selfs  die  gereg  hul  familie  nie  ’n  blillike  kans  gegun  het  om 
geregtigheid  te  laat  seëvier  nie,  het  hy  besluit  om  as  laaste  uitweg  die  waarheid 
soos  hulle  dit  ervaar  het  as  storie  te  vertel.  Ironies  genoeg  is  sy  uiteindelike 
waarheid-as-fiksie  deur  meer  mense  geglo  eh  het  hy  meer  morele  steun  daarmee 
verwerf  as  toe  hy  die  reine  waarheid  vertel  het. 

Wat  selfs  nog  meer  ironies  is,  is  dat  hy  met  die  optekening  van  sy  familie 
se  veelbewoë  verhaal  ’n  gebied  betree  het  waar  waardes  soos  waarheid, 
eerlikheid  en  geregtigheid  nie  van  primêre  belang  by  die  beoordeling  van  sy 
vertelling  sou  wees  nie.  In  die  letterkunde  is  die  voorstelling  van  hierdie 
waardes  binne  ’n  bepaalde  tradisie  van  literêre  konvensies,  asook  binne  ’n 
bepaalde  politieke  en  historiese  gesprek  van  tekste  gewoonlik  die 
belangrikste  uitgangspunte  by  die  interpretasie/evaluasie  daarvan. 
Abraham  Phillips  het  sy  manuskrip  na  André  P.  Brink  gestuur  met  die  versoek 
“om  dit  in  boek  vorm  te  probeer  uit  gee”.  As  bekende  letterkundige  en  skrywer 
was  hy  in  ’n  posisie  om  hierdie  familiekroniek  as’t  ware  tot  letterkunde  te 
verklaar  en  dit  het  hy  ook  gedoen  deur  dit  by  ’n  uitgewer  aan  te  beveel, 
maar  ook  deur  ’n  voorwoord  te  skryf  waarin  hy  die  verhaal  as  betekenisvolle 
bydrae  tot  reeds  bestaande  literatuur  oor  politieke  slagoffers  definieer.  Hy 
voer  daarin  argumente  aan  waarom  dit  belangrik  is  om  iemand  uit  ’n  politieke 
randposisie  stem  te  gee  en  beklemtoon  die  betekenisvolheid  van  Phillips 
se  verhaal  binne  die  konteks  van  die  politieke  oorgangsfase  van  die  laat- 
negentigerjare. 

Brink  skaar  hom  in  die  voorwoord  aan  die  kant  van  die  tradisioneel 
benadeeldes,  maar  die  wyse  waarop  hy  dit  doen  (deur  Phillips  met  aanhalings 
en  verwysings  intertekstueel  in  gesprekte  laattree  met’n  Europesetradisie 
van  skryf  oor  die  verontregte)  openbaar  hy  onvermydelik  sy  eie  posisie  as 
bevoorregte,  (’n  sentrale  Self)  deur  middel  van  wie  onderdruktes  (die 
gemarginaliseerde  ander)  toegang  tot  ’n  elitistiese  instelling  soos  die 
letterkunde  verkry  (vgl.  Hattingh  1 993:  39). 

Wanneer  ’n  mens  na  die  voorwoord  Phillips  se  verhaal  begin  lees,  bly  Brink 
se  voorteks  ’n  mens  by.  Dat  ook  die  resensente  sterk  beïnvloed  is  deur  die 
voorwoord,  blyk  uit  die  ruim  mate  waarin  die  meeste  daaruit  aanhaal.  Uit  ’n 
nadere  ondersoek  van  die  kritiek  blyk  dit  dat  baie  resensente  die  voorwoord 
as  ’n  versameling  kitsklaar  interpretasie-sleutels  aangegryp  het  en  dat  dit 
ook  hul  evaluasie  van  die  boek  sterk  beïnvloed  het. 

3.  Reaksies  van  díe  kritici 

3.1  Konsensus  onder  kritici  - ’n  rare  verskynsei 

Die  reaksie  op  Phillips  se  debuut  was  wyd  (ek  kon  ongeveer  twintig 

besprekings  opspoor)  en  deurgaans  positief.  Fynkam  ’n  mens  egter  hierdie 
kritiek  op  soek  kan  interpretasiestrategieë,  vind  ’n  mens  ’n  skrale  oes, 
aangesien  verreweg  die  meeste  kritici  in  navolging  van  Brink  se  voorwoord 
op  die  skrywer  se  lewe  en  die  ontstaan-  en  publikasiegeskiedenis  van  die 
boek  gefokus  het.  Brink  se  betoog  dat  Phillips  “diegene  wat,  tradisioneel, 
nie  geskiedenis  ‘maak’  nie,  maar  dit  ‘ondergaan”’  verteenwoordig,  en  dat 
die  boek  daarom  belangrik  is,  is  net  so  deur  kritici  oorgeneem  en  heel  duidelik 
ook  as  norm  aanvaar.  Hoewel  oppervlakkig  verwys  die  meeste  kritici  ook 
goedkeurend  na  literêr-tegniese  aspekte  van  die  boek. 

Die  vraag  ontstaan  waarom  kritici  in  hierdie  geval  so  geredelik  bereid  was 
om  konvensionele  grense  tussen  letterkunde  en  lewe,  asook  tussen 
sogenaamde  lae  en  hoë  letterkunde  te  ignoreer.  Oor  faktore  wat  tot  so  ’n 
afwyking  in  die  leestradisie  van  die  Afrikaanse  kritiek  gelei  het,  kan  ek 
maar  net  bespiegel:  moontlik  die  veranderende  politieke  klimaat  van  die 
vroeg-negentigerjare,  politici  en  die  media  se  sterk  beklemtoning  van 
versoeningspolitiek,  uitreikaksies  en  pleidooie  vir  nasionale  eenheid;  saam 
daarmee  ook  die  Afrikaner  se  strewe  om  hom  in  hierdie  oorgangstyd  te 
herdefinieer,  ook  in  terme  van  die  letterkunde.  Miskien  het  die  opkoms  van 
literêre  teorieë  wat  magsverhoudings  en  sisteme  van  dominasie  identifiseer 
ook  ’n  rol  gespeel  om  ’n  klimaat  van  ontvanklikheid  vir  Phillips  se  werk  te 
skep. 

Wat  verder  uit  ’n  analise  van  enkele  belangrike  aspekte  van  die  kritiek  op 
Die  verdwaalde  land  en  Erfenls  van  die  noodlot  blyk,  is  dat  die 
identiteitsverskil  tussen  die  kritici  en  die  skrywer  klaarblyklik  ook  ’n 
deurslaggewende  rol  gespeel  het  in  die  ontvangs  van  Phillips  se  werke. 

3.2  Plasing  binne  die  konteks  van  die  Afrikaanse  letterkunde  en 
heenwysings  na  intertekste 

Feitlik  al  die  kritici  beklemtoon  dat  Phillips  binne  die  konteks  van  romans 
soos  Elsa  Joubert  se  Poppie  Nongena,  John  Miles  se  Kroniek  uit  die  doofpot 
en  André  P.  Brink  se  Oomblikln  die  wind’n  besondere  bydrae  lewer,  omdat 
hy  ’n  gemeenskap  verteenwoordig  wat  nog  selde  self  in  die  Afrikaanse  prosa 
aan  die  woord  gekom  het.  Die  tema  is  bekend,  maar  die  perspektief  en 
literêre  verwoording  deur  iemand  wat  self  die  gevolge  van  apartheid  ervaar 
het,  is  as  nuut  en  verrassend  ervaar.  Hierdie  vergoeilikende  vergelyking  is 
skerp  in  teenstelling  met  ’n  geneigdheid  wat  Hein  Willemse  in  sy  Stilet- 
artikel  oor  Arthur  Fulla  identifiseer,  naamlik  dat  kritici  hierdie  swart  Afrikaanse 
skrywer  se  werk  hoofsaaklik  met  dié  van  ander  skrywers  in  sy  genre  vergelyk 
om  strukturele  tekortkominge  in  Fulla  se  werk  te  illustreer  in  sy  genre  vergelyk 
om  strukturele  tekortkominge  in  Fulla  se  werk  te  illustreer  (Willemse  1 992: 
84).  Jan  Senekal  maak  interessant  genoeg  in  sy  resensie  juis  melding  van 
Fulla  seJohannie  gietdie  bee/d(1954),  die  enigste  verwysing  in  die  kritiek 
rondom  Phillips  na  nog  ’n  swart  Afrikaanse  skrywer.  George  Weideman 
maak  wel  melding  van  die  Montagu-Ashton-gemeenskapsprojek  wat  die 

lewensverhale  van  plaaswerkers  opteken.  Hoewel  nie  eerstehandse 
weergawes  nie,  lewer  dié  dokumente  wel  verdere  bevestiging  van  die 
platteland  se  ryk  en  meesal  onontginde  potensiaal  van  vertellinge  uit  die 
apartheidsera  en  beloof  die  saamlees  van  Phillips  se  werk  met  dié  verhale 
’n  besondere  ervaring. 

In  die  geval  van  Erfenis  van  die  noodlot  stel  Tom  Gouws  voor  dat  die 
representasie  van  dié  boek  se  hoofkarakter,  Saartjie,  vergelyk  behoort  te 
word  met  dié  van  die  karakter  Saartjie  Baumann  uit  die  eens  gewilde 
jeugboeke  van  Topsy  Smith  en  Bettie  Naudé  (Gouws  1994).  Hoewel  dit 
skreiend  sou  wees  om  Phillips  se  verhaal  van  politieke  verontregting  (wat 
op  historiese  feite  berus)  met  populêre  jeuglektuur  te  vergelyk,  en  die 
voorgestelde  ondersoek  daarby  taamlik  voorspelbare  teenstellings  tussen 
die  bevoorregte  en  die  onderdrukte  in  die  vooruitsig  stel,  is  Gouws  se 
leesstrategie  hier  belangrik.  Hy  sien  naamlik  in  verskil  ’n  beginsel  vir  die 
intertekstuele  lees  van  Phillips  se  werk.  Indien  verskil  nie  diskriminerend 
nie,  maar  met  kontekstuele  begrip  by  die  lees  van  sy  werk  in  berekening 
gebring  word,  blyk  die  semiotiese  belangrikheid  van  die  opvallende 
andersheid  van  Phillips  se  werk  teenoor  dié  van  tydgenootlike  wit  Afrikaanse 
skrywers. 

In  vergelyking  met  die  narratologiese  vernuf  van  wit  Afrikaanse  skrywers 
as  uitbreiding  op  of  aanpassing  van  oorsese  modelle,  is  Phillips  se  vertelstyl 
ouderwets,  asof  die  tyd  in  sy  gemeenskap  wat  die  letterkunde  betref  vir 
dekades  lank  stilstaan  het.  ’n  Voorbeeld  hiervan  is  die  alsiende,  alwetende 
verteller  in  sy  werk  wat  - soos  ’n  storieverteller  uit  die  mondelinge  tradisie 
- altyd  spanning  wek  deur  by  voorbaat  die  karakters  se  ondergeskiktheid 
aan  die  noodlot  te  bejammer.  Phillips  se  ongekunstelde  verteltegniek  bevestig 
die  jare  lange  sosiale  en  kulturele  verwydering  tussen  swart  en  wit.  Dit 
openbaarveral  die  ontbering  van  ’n  leeskultuur-  ’n  voorreg  wat  wit  Afrikaanse 
skrywers  en  literatore  tot  dusver  as  vanselfsprekend  aanvaar  en  tot  norm 
verhef  het. 

’n  Verdere  moontlikheid  vir  ’n  intertekstuele  lees  van  veral  Die  verdwaalde 
land  word  duidelik  uit  verskeie  kritici  se  beklemtoning  (weereens  in  navolging 
van  Brink  se  voorwoord)  van  hierdie  werk  as  geskiedenis  van  die  sogenaamde 
gewone  mens.  Hilda  Grobler  (1 992)  bespreek  byvoorbeeld  die  boek  as  sosiale 
dokument,  terwyl  Rachelle  Greeff  (1 992)  daarop  wys  dat  sommige  biblioteke 
dit  selfs  onder  nie-fiksie  geklassifiseer  het.  So  ’n  interpretasie  van  Phillips 
se  werk  maak  dit  moontlik  om  ook  ander  dokumentêre  tekste  uit  die  wêreld 
van  die  skrywer,  byvoorbeeld  die  Kaapse  Afrikaanse  oggendkoerant,  Die 
Burger,  as  interteks  saam  met  sy  werk  te  lees.  Onder  andere  Igna  Schneider 
(1992)  en  Rachelle  Greeff  (1992)  verwys  na  Phillips  as  ’n  gereelde 
koerantleser,  maar  dui  nie  Die  Burger aan  as  moontlike  sleutelteks  vir  die 
interpretasie  van  sy  werk  nie.  Dit  sal  veral  interessant  wees  om  kwessies 
wat  Phillips  in  die  slothoofstuk  van  Die  verdwaalde  land  aanvoer  (byvoorbeeld 
’n  strewe  na  versoening  en  nasionale  eenheid,  asook  die  vrese  oor  die 

beeld  en  toekomstige  status  van  Afrikaans)  naas  koerantberigte  hieroor  uit 
die  ontstaanstyd  van  die  boek  te  lees. 

Die  bevindinge  van  so  ’n  ondersoek  sal  belangrike  implikasies  inhou  vir  die 
interpretasie  van  die  vergifnis  wat  in  die  laaste  hoofstuk  van  Die  verdwaalde 
land  teenoor  die  oorheersers  uitgespreek  word,  ’n  aspek  wat  deur  Brink  en 
die  meeste  resensente  as  groots  en  treffend  geïnterpreteer  word  en  wat  nie 
los  te  maak  is  van  hul  algemene  positiewe  waardering  van  Phillips  se  debuut 
nie  (vgl.  veral  Hambidge,  Senekal,  Pienaaren  Pakendorf).  Uiteindelik  sal 
so  ’n  ondersoek  kan  beslis  oor  die  vraag  of  die  verteller  hier  aan  die  einde 
van  Die  verdwaalde  land  in  ’n  eie  outentieke  stem  sy  eie  hoë  morele  waardes 
teenoor  dié  van  die  verdrukker  stel  en  sodoende  ’n  verhewe  morele  posisie 
bereik,  en  of  hy  so  beïnvloed  is  deur  die  dominante  ideologie  dat  sy 
uiteindelike  standpunt,  naamlik  dat  F.W.  de  Klerk  “die  voordeel  van  die 
twyfel’’  moet  kry,  juis  weer  sy  magteloosheid  teenoor  dié  ideologie  (soos 
deur  Die  Burger  verkondig)  bevestig. 

3.3  Styl 

Aangesien  resensies  dikwels  deur  ruimtebeperkings  gedwing  word  om  in 
snelskrifformules  oor  literêre  tekste  te  praat,  kom  tekstuele  analises  selde 
daarin  voor,  maar  in  die  geval  van  Die  verdwaalde  land\s  dit  baie  opvallend 
dat  die  betekenis  van  dié  werk  se  tekstualiteit  slegs  ter  sprake  kom  by 
wyse  van  bondige  opmerkings  oor  styl.  Dit  impliseer  ’n  simplistiese, 
mimetiese  leeswyse,  dat  die  teks  gelees  is  asof  dit  alleenlik  ’n  venster  bied 
op  die  lewe  van  iemand  uit  ’n  gemarginaliseerde  gemeenskap.  Brink  se 
opmerking  in  die  voorwoord  dat  die  krag  van  die  boek  lê  in  “sy  direkte 
eerlikheid,  in  die  aanslag  van  sy  outentieke  vertelling”,  het  klaarblyklik  hierdie 
leeswyse  in  die  hand  gewerk.  Sy  enigsins  vae  beskrywing  van  die 
“helderheid”,  “hardheid”  en  “onopgesmukte  skokkende  direktheid”  van  Phillips 
se  styl  is  woordeliks  deur  kritici  oorgeneem  (vergelyk  byvoorbeeld 
Weideman,  Pakendorf,  Senekal,  Slabber,  Grobleren  La  Vita).  Dat  Phillips 
op  dié  wyse  gelees  is  op  ’n  tydstip  toe  die  poststrukturalistiese  insig  dat 
taal  en  teks  allesbehalwe  deursigtig  en  onskuldig  is  hoogty  gevier  het  onder 
Suid-Afrikaanse  literatore,  is  merkwaardig. 

Die  enigste  resensent  wat  Phillips  se  styl  in  Die  verdwaalde  land as  meer 
as  blote  deursigtigheid  interpreteer,  is  Joan  Hambidge  (1992:  6)  wat  dit  as 
“gedistansieerd”  beskryf.  Sy  bring  dit  in  verband  met  die  stylaard  van  New 
Journalism  of  faksie.  Volgens  haar  oortref  hy  as  “ongeleerde,  tog 
skerpsinninge  waarnemer”  talle  ‘literére’  beoefenaars  van  dié  skryfstyl”. 

’n  Ideologiese  interpretasie  van  die  styl  van  Die  verdwaalde  land  ontbreek 
egter  in  die  resensiess.  Phillips  se  sogenaamde  stilistiese  “helderheid”  en 
direktheid”  sou  nie  net  gelees  kon  word  as  betekenisvolle  teenbeeld  van  sy 
verwarring  in  sy  soeke  na  sin  en  identiteit  nie,  maar  sou  ook  geïnterpreteer 
kon  word  as  ’n  ontstellende,  paradoksale  uitreik  na  kommunikasie  - veral 
ook  met  die  oorheerser. 

Ook  in  die  geval  van  Erfenis  van  die  noodlot  toon  resensente  ’n  geneigdheid 
om  Phillips  se  styl  in  oorvereenvoudigende  terme  te  beskryf.  Hennie  van 
Coller  (1994:  6)  sê  die  styl  is  “naïef  en  eerlik”.  Lucas  Maían  (1994:  20) 
verwys  na  die  “eenvoud”  waarmee  vertel  word  en  vind  die  styl  “pretensieloos 
en  eerlik”.  Hy  is  verder  verras  deur  die  “half  vergete  taalvorme”.  In 
ooreenstemming  met  die  meeste  kritici  se  benadering  tot  Die  verdwaalde 
land,  word  styl  ook  in  dié  geval  nie  semioties  geïnterpreteer  nie.  Dat  Phillips 
woorde  en  uitdrukkings  gebruik  wat  vir  ’n  wit  lesersgehoor  anachronisties 
klink,  kan  (soos  sy  debuut  se  vertelwyse)  gelees  word  as  tekens  van  die 
kulturele  vervreemding  tussen  wit  en  swart  binne  die  Afrikaanse 
taalgemeenskap.  Phillips  se  “verouderde”  taalvorme,  nes  sy  “outydse” 
vertelstyl,  vorm  ’n  ewe  sterk  aanklag  teen  apartheid  as  die  verhale  wat  dit 
verwoord.  Hierdie  interpretasiemoontlikheid  word  bevestig  in  Daniël  Hankan, 
’n  onderwyser  van  Kroonstad,  se  resensie  in  Die  Suid-Afrikaan.  Hy  wys  in 
teenstelling  met  Malan  daarop  dat  hy  in  Erfenis  van  die  noodlot  ’n  taalgebruik 
vind  waarmee  die  bruinmens  hom  tans  kan  vereenselwig.  “Jy  herken  jou 
mense  daarin”,  sê  hy  (Hankan:  1 994). 

Hankan  se  interpretasie  gee  uitdrukking  aan  ’n  gevoel  van  vervreemding 
teenoor  ’n  oorwegende  Afrikanersentriese  Afrikaanse  letterkunde  (vgl.  ook 
Willemse  1 993: 1 2).  Deur selfherkenning  as  kriterium  te  gebruik,  onderskei 
hy  hom  van  die  wit  kritici  en  bevestig  so  die  belangrikheid  van  sy  besondere 
interpretatiewe  perspektief.  Enersyds  stem  Hankan  se  leesbenadering 
ooreen  met  dié  van  die  meeste  resensente  van  Phillips  in  dié  opsig  dat  ook 
hy  die  teks  as  weerspieëling  sien  van  die  lewe.  Andersyds  verskil  sy  lees 
van  dié  van  die  wit  kritici,  omdat  lees  vir  hom  gepaard  gaan  met  selfdefinisie 
en  ’n  definiëring  van  die  identiteit  van  sy  mense.  Daarom  interpreteer  hy 
tekens  van  eiesoortige  taalgebruik  nie  soos  hulle  vanuit  ’n  buitestaander- 
perspektief  as  eienaardigheid  of  blote  venster  op  ’n  “ander”  se  bestaan  nie. 
Hankan  se  bydrae  bevestig  hoe  belangrik  dit  is  dat  meer  swart  Afrikaanse 
kritici  aan  die  woord  moet  kom. 

3.4  Die  stem  van  die  benadeelde  as  kriterium 

Dit  is  nie  vreemd  dat  ’n  bespreking  van  ’n  outobiografiese  verteiling  ook 
besonderhede  omtrent  die  lewe  van  die  skrywer  sal  insluit  nie,  veral  nie  as 
dit  om  ’n  debuut  gaan  nie.  Maar  die  wyse  waarop  die  ras  en  afkoms  van  die 
skrywer  in  hierdie  geval  oorbeklemtoon  is,  trek  tog  die  aandag.  Reaksies 
op  Phillips  se  slagofferperspektief,  wissel  van  redeliksaaklike  beskrywings 
tot  emosionele  en  sensasionele  voorstellings.  George  Weidemann  (1 992: 
7)  sien  Phillips  se  verhaal  as  “almal  wat  nie  mag  het  nie  (wat  nog  te  sê  die 
mag  van  die  woord)  se  storie”.  Rachelle  Greeff  (1 992)  loof  Phillips  se  bydrae 
as  die  ophef  van  die  “swart  anonimiteit”  waaraan  die  media  die  blanke  publiek 
so  gewoond  gemaak  het.  Hilda  Grobler  (1 992)  verwelkom  Die  verdwaalde 
land,  omdat  dit  die  sogenaamde  ‘“onsigbare’  bevolkingsgroep,  die  Kleurlinge” 
aan  die  woord  stel. 

Sekere  biografiese  besonderhede  wat  herhaaldelik  in  besprekings  na  vore 
kom  en  wat  in  sommige  gevalle  met  net  té  veel  patos  weergegee  is,  is 
Phillips  se  brief  aan  Brink,  sy  gebrek  aan  formele  opvoeding,  sy  genetiese 
siekte,  armoede  en  sterk  godsdienssin.  In  sommige  gevalle  is  dit  onmoontlik 
om  tussen  boekbesprekings  en  karaktersketse  te  onderskei.  ’n  Uiterste 
voorbeeld  is  die  gedetailleerde  beskrywing  van  die  skrywer  se  ma  se 
sitkamer  in  die  boekeblad  van  Beeld.  (Schneider  1 992). 

Hierdie  biografiese  ingesteldheid,  gepaardgaande  met  ’n  paternalistiese 
oorwelwillendheid  teenoor  ’n  skrywer  uit  ’n  benadeelde  gemeenskap  het 
behalwe  ooglopende  politieke  verklarings  ook  literêr-historiese  gronde.  ’n 
Bydrae  van  ’n  sogenaamde  Kleurling  uit  die  werkersklas  en  boonop  van  die 
platteland  sou  juis  in  daardie  stadium  van  die  geskiedenis  help  om  die 
Afrikanersentriese  beeld  van  die  Afrikaanse  letterkunde  te  korrigeer.  Uit  ’n 
onderhoud  met  die  uitgewer  in  Abraham  de  Vries  en  Koos  Roets  se  video 
oor  Abraham  Phillips,  blyk  dit  inderdaad  dat  Brink  die  waarde  van  Die 
verdwaalde  lando.m.  gesien  het  teen  die  agtergrond  van  die  relatief  beperkte 
bydraes  tot  skeppende  prosa  uit  die  Kleurlinggeledere. 

Sekere  kritici  het  die  randposisie  waaruit  Phillips  skryf  as  ’n  magtige  posisie 
beskou  wat  selfs  tot  ’n  herdefinisie  van  die  Afrikaanse  letterkunde  kon  lei. 
Uit  hul  uitsprake  blyk  dit  weer  eens  hoe  ’n  sensitiwiteit  vir  verskil  die  ideologie- 
kritiese  interpretasiemoontlikhede  van  Phillips  se  werk  na  vore  laat  tree. 
Jan  Senekal  (1 992: 1 0)  is  van  mening  dat  die  perspektief  van  die  “magtelose 
en  ‘ondergeskikte’  op  die  Afrikaner  se  geskiedenis’’  die  “hoë,  ernstige  literatuur 
in  Afrikaans  tot  in  sy  fondament  skud”.  George  Weideman  (1992:  7)  meen 
selfs  dat  Die  verdwaalde  landse  verskyning  alle  definisies  van  ‘boek’  en 
skrywer  omkeer. 

In  die  geval  van  Phillips  se  tweede  boek,  slegs  een  jaar  later,  wat  daar 
weinig  sprake  van  vleiende  opmerkings  oor  die  skrywer  of  van  sy 
revolusionêre  bydrae  vanuit  ’n  gemarginaliseerde  gemeenskap.  Literêr- 
tegniese  norme  word  in  die  meeste  lesings  van  Erfenis  van  die  noodlot  bo 
alles  gestel.  Kritici  skryf  nie  meer  oor  Abraham  Phillips  se  moeilike 
lewensomstandighede  of  die  dokumentêre  aard  van  sy  werk  nie.  Phillips 
word  meteens  op  gelyke  voet  met  wit  Afrikaanse  skrywers  gelees  en  daar 
word  aanbeveel  en  selfs  geëis  dat  hy  sy  skryfwerk  in  ooreenstemming  met 
die  kriteria  van  hoogliteratuur  moet  bring. 

Hennie  van  Coller  (1994:  6)  skryf  in  sy  reaksie  op  Erfenis  van  die  noodlot 
dat  die  perspektief  van  die  gemarginaliseerdes  nodig  is,  maar:  “Wat  egter 
nie  uit  die  oog  verloor  mag  word  nie,  is  dat  die  onderwerp  waarmee  die 
kunstenaar  of  skrywer  worstel,  nooit  op  sigself  ’n  waarborg  vir  gehalte  is 
nie”.  Ook  Tom  Gouws  (1994:  3)  skryf  in  sy  resensie  dat  Phillips  natuurlike 
talent  het,  maar  dat  ’n  mens  hom  nie  moet  verontreg  deur  te  hoë  literêre 
verwagtinge  van  hom  te  koester  nie.  Hy  opper  beswaar  teen  die  baie 
“onafhede”  in  die  boek,  byvoorbeeld  die  dikwels  “geforseerde  sierskrywery”. 
Hy  gee  erkenning  aan  die  belangrikheid  van  Phillips  se  bydrae  uit  ’n  marginale 

perspektief,  maar  beklemtoon  dat  dit  nie  sy  werk  “voortreflik”  maak  nie.  Om 
oortuiging  en  gesag  aan  sy  uitsprake  te  verleen,  haal  hy  Breyten  Breytenbach 
aan  wat  waarsku  teen  kulturele  regstellende  aksie  wat  tot  vernedering  kan 
lei.  Die  skerpste  kritiek  teen  Erfenis  van  die  noodlothet.  egter  gekom  van 
Ena  Jansen  in  haar  resensie  in  De  Kat  getiteld  “Skuldige  whiteys  en  ’n 
groot  fanfare”: 

“Die  ongekende  aandag  wat  Phillips  te  beurt  geval  het,  hang  sekerlik  saam  met  die 
groter  publisiteit  wat  alle  Afrikaanse  skrywers  deesdae  kry,  maar  dit  is  so  buite  proporsie 
dat  ek  dit  nie  net  ’n  belediging  vind  vir  mense  soos  Adam  Small  nie,  maar  ook  vir  die 
talle  ongerekende  maar  middelmatige  goeie  wit  skrywers.  Dié  tipe  ‘regstellende  aksie’ 
sal  geen  magtelose  ‘empower’  nie. 

Sowel  Die  verdwaalde  land  as  Erfenis  van  die  noodlot  is  naïef  en  lomp  wat  struktuur 
en  opset  betref.  Die  manier  waarop  die  noodlotsidee  ...  in  laasgenoemde  boek 
aangebied  word,  is  totaal  onuitgewerk  en  klink  daarom  na  ’n  retoriese  kreet  waarop 
die  skrywer  geen  greep  het  nie.  Dat  die  stories  eerlik,  menslik  en  skrynend  is,  is  waar. 
Maar  dit  maak  van  Phillips  werklik  nog  nie  ’n  skrywer  wat  met  soveel  fanfare  behandel 
moet  word  deur  ons  klomp  whiteys  met  ons  skuldige  gewetens  nie.” 

Ena  Jansen  (1 994)  se  resensie  is  ’n  reaksie  teen  die  oorwegend  simplisties- 
mimetiese  inslag  van  die  kritiek  op  Die  verdwaalde  land.  Tog  is  haar 
leesstrategie,  naamlik  om  Phillips  uitsluitlik  aan  kriteria  van  hoogliteratuur 
te  meet,  selfs  meer  onbevredigend.  Waar  die  benadering  van  die  meeste 
kritici  in  die  geval  van  Die  verdwaalde  land  ruimte  gelaat  het  vir  allerlei 
kontekstuele  faktore,  maak  Jansen  se  oorbeklemtoning  van  literêre  norme 
Phillips  se  stem  heeltemal  stil.  Hoewel  haar  strukturele  besware  teen  Erfenis 
van  die  noodlot  geldigheid  het  binne  die  huidige  gemeenskap  van  Afrikaanse 
lesers,  is  dit  nie  ’n  uitgemaakte  saak  dat  dié  benadering  die  mees  toereikende 
is  om  Phillips  se  werk  mee  te  lees  nie.  Lê  die  trefkrag  van  sy  verhale  nie 
juis  in  die  wyse  waarop  sy  tekste  pretensieloos  tydgenootlike  literêre  norme 
met  tekens  van  verskil  konfronteer  nie  en  behoort  daar  nie  na  ’n  leesstrategie 
gestreef  te  word  wat  juis  hierdie  betekenisvolle  afwykings  in  berekening 
kan  bring  nie? 

Sowel  die  kritiek  op  Die  verdwaalde  land as  dié  op  Erfenis  van  die  noodlot 
verabsoluteer  sekere  uitgangspunte  ten  koste  van  ’n  daadwerklike  soeke 
na  leesbenaderings  wat  aan  die  besondere  aard  van  Phillips  se  werk  reg  sal 
laat  geskied:  in  die  geval  van  Die  verdwaalde  landheX  kritici  hul  blind  gestaar 
teen  die  “andersheid”  van  Phillips  se  identiteit  en  met  sy  tweede  boek  toon 
die  ontvangs  ’n  rigoristiese  verabsolutering  van  literêre  konvensies  en  norme. 

4.  Slotsom 

Dit  wil  voorkom  asof  kritici  nog  te  geredelik  swart  Afrikaanse  skrywers  as 
kuriositeit  lees.  Die  “andersheid”  van  hul  werk  in  terme  van  die  wit  letterkunde 
word  of  hoog  aangeprys,  of  verwerp.  In  albei  gevalle  lei  dit  tot  ’n  negatiewe 
stereotipering  van  die  swart  skrywer.  Indien  kritici  te  welwillend  is,  impliseer 

hulle  ’n  teenstelling  tussen  hulself  as  bevoorregtes  en  die  gemarginaliseerdes 
as  die  hulpbehoewendes.  Verdedig  hulle  hul  kritiek  op  grond  van 
literatuuropvattings  (wat  verband  hou  met  literêre  tekste  uit  ’n  eeueoue 
Westerse  letterkundetradisie)  verneder  hulle  eweneens  die  skrywer  wat  buite 
so  ’n  tradisie  opgegroei  het. 

Op  Afrikaanse  kritici  rus  die  verantwoordelikheid  om  skrywers  uit  gemeenskappe 
wat  dekades  lank  literêr  geswyg  het,  so  in  die  Afrikaanse  letterkunde  te 
verwelkom  dat  dit  hierdie  skrywers  se  stryd  op  politieke  (en  literêre)  terrein 
waardig  sal  wees.  Akademiese  arrogansie  en  literêre  snobisme  verskans  gans 
te  maklik  ontoereikende  leesbenaderings.  ’n  Groter  bewussyn  van  en  kritiese 
nadenke  oor  leesstrategieé  en  die  ideologiese  implikasies  daarvan  behoort 
voorrang  te  geniet.  Of  ons  bereid  is  om  ’n  leesmodel  te  soek  waarin  ons  groter 
ruimte  laat  vir  kulturele  en  ander  verskille,  ’n  model  wat  die  lees  en  skryf  van 
letterkunde  nie  as  ’n  bedreigende,  dominerende  ruimte  - ’n  verdwaalde  land  - 
definieer  nie,  gaan  bepaal  of  die  werk  van  swart  skrywers  in  die  toekoms  by  die 
Waarheidskommissie  in  plaas  van  in  die  Afrikaanse  letterkunde  gaan  beland. 

Gunther  Pakendorf 

Vertalings  van  verse  van  Paul  Celan 

Chanson  van  ’n  dame  in  die  skadu 

Wanner  die  stil  vrou  kom  en  die  tulpe  onthoof: 

Wie  wen? 

Wie  verloor? 

Wie  gaan  staan  by  die  venster? 

Wie  noem  haar  naam  eerste? 

Daar  is  iemand,  hy  dra  my  hare. 

Hy  dra  dit  soos  ’n  mens  dooies  dra  op  jou  hande. 

Hy  dra  dit  soos  die  hemel  my  hare  gedra  het  in  die  jaar  toe/ 
ek  bemin  het. 

Hy  dra  dit  só  uit  ydelheid. 

Hy  wen. 

Hy  verloornie. 

Hy  gaan  staan  nie  by  die  venster  nie. 

Hy  noem  nie  haar  naam  nie. 

Daar  is  iemand,  hy  het  my  oë. 

Hy  het  hulle,  sedert  hekke  gesluit  word. 

Hy  dra  hulle  aan  sy  vinger  soos  ringe. 

Hy  dra  hulle  soos  skerwe  van  lus  en  saffier: 
hy  was  al  my  broer  in  die  herfs; 
hy  tel  al  die  dae  en  nagte. 

Hy  wen. 

Hy  verloor  nie. 

Hy  gaan  staan  my  die  venster  nie. 

Hy  noem  haar  naam  laaste. 

Daar  is  iemand,  hy  het  wat  ek  gesê  het. 

Hy  dra  dit  onder  sy  arm  soos  ’n  bondel. 

Hy  dra  dit  soos  ’n  horlosie  sy  slegste  uur  dra. 

Hy  dra  dit  van  drumpel  tot  drumpel,  hy  gooi  dit  nie  weg  nie. 

Hy  wen  nie. 

Hy  verloor. 

Hy  gaan  staan  by  die  venster. 

Hy  noem  haar  naam  eerste. 

Hy  word  met  die  tulpe  onthoof 

Daar  was  grond  in  hulle,  en 

hulle  het  gegrawe. 

Hulle  het  gegrawe  en  gegrawe,  só  het 

hulle  dag  verbygegaan,  hulle  nag.  En  hulle  het  God  nie\ 

geloof  nie 

wat,  so  het  hulle  gehoor,  dit  alles  wou  hê, 
wat,  so  het  hulle  gehoor,  dit  alles  geweet  het. 

Hulle  het  gegrawe  en  niks  meer  gehoor  nie; 
hulle  het  nie  wys  geword,  hulle  het  nie  ’n  lied  versin 
en  generlei  taal  uitgedink  nie. 

Hulle  het  gegrawe. 

Daar  kom  toe  ’n  stilte,  daar  kom  ’n  storm, 
daar  kom  al  die  seë. 

Ek  grawe,  jy  grawe,  dan  grawe  die  wurm, 
en  wat  daar  sing,  sê:  Hulle  grawe. 

O een,  o geeneen,  o niemand,  o jy: 

Waarheen  gaan  die  pad  toe  dit  nêrens  heen  gaan? 

O jy  grawe  en  ek  grawe  myself  na  jou  toe, 
en  aan  ons  vinger  ontwaak  die  ring. 


Psalm 


Niemand  berei  ons  weer  uit  grond  en  klei, 
niemand  bespreek  ons  stof  nie. 

Niemand. 

Wees  geloof,  Niemand. 

Om  jou  ontwil  wil 
ons  bloei. 

Najou 

toe. 

’n  Nietigheid 
was  ons,  is  ons,  sai 
ons  bly,  bloeiend: 
die  nietigheids-,  die 
niemandsroos. 

Met 

’n  griffel  sielhelder, 

’n  stofdraadjie  hemelwoes, 

’n  kroon  rooi 

van  die  purperwoord  wat  ons  gesing  het 
oor,  o bo-oor 
die  doring 


Corona 

Die  hefs  vreet  sy  blaar  uit  my  hand:  ons  is  vriende. 

Ons  dop  die  tyd  uit  die  neute  en  leer  dit  loop: 
die  tyd  kruip  terug  in  sy  dop. 

In  die  spieël  is  dit  Sondag, 
in  die  droom  word  geslaap, 
die  mond  praatwaar. 

My  oog  daal  neer  na  die  geliefde  se  geslag: 

ons  kyk  na  mekaar, 

ons  sê  donker  dinge  vir  mekaar, 

ons  bemin  mekaar  soos  papawer  en  geheue, 

ons  slaap  soos  wyn  in  skulpe, 

soos  die  see  in  die  bloedstraal  van  die  maan. 

Ons  staan  vervleg  in  die  venster,  hulle  kyk  na  ons  van  die  straat: 
dit  is  tyd  dat  hulle  weet! 

Dit  is  tyd  dat  die  klip  hom  verwerdig  om  te  bloei, 
dat  die  hart  in  onrus  begin  klop. 

Dit  is  tyd  dat  dit  tyd  word. 

Dit  is  tyd. 


Nagtelik  geplooi 

Vir  Hannah  en  Hermann  Lenz 

Die  blomme  se  lippe 
is  nagtelikgeplooi, 
die  denne  se  stamme 
oorkruis  en  gevou. 

die  mos  vergrys,  en  vergruis  die  klip, 
die  kraaie  bo  die  gletser 
ontwaak  tot  nagtelike  vlug: 

dít  is  die  streek  waar  hulle 
rus  wat  ons  ingehaal  het: 

hulle  sal  die  uur  nie  noem, 
die  vlokke  nie  tel, 

die  waters  nie  volg  tot  by  die  wal  nie. 

Hulle  staan  opsy  in  die  wêreld, 
iedereen  by  sy  nag, 
iedereen  by  sy  dood, 
stuurs,  bloothoofs,  wit  geryp 
deur  wat  naby  en  ver  is. 

Hulle  vereffen  die  skuld  wat  hul  oorsprong  besiel, 

hulle  vereffen  dit  vir  ’n  woord 

wat  ten  onreg  bestaan,  soos  die  somer. 

’n  Woord- jy  weet: 

’n  lyk. 

Laat  ons  dit  was, 
laat  ons  dit  kam, 
laat  ons  sy  oog 
hemelwaartsdraai. 


Snags,  wanneer  die  pendule  van  die  liefde  swaai 
tussen  altyd  en  nooit, 

stoot  jou  woord  op  na  die  mane  van  die  hart 

en  jou  oog,  broeiend  blou, 

geen  die  hemel  aan  die  aarde  oor. 

Vanuit  ’n  verre,  vanuit  ’n  droomverswarte 
bos  waai  die  ontslape 

en  die  versuimde  dwaal  rond,  groot  soos  die  skimme  van  die 
toekoms. 

Dit  wat  nou  daal  en  styg, 
geld  die  diepste  verborgene: 
blind  soos  die  blik  wat  ons  wissel, 
soen  dit  die  tyd  op  die  mond. 

WÍSp6lturÍg6  hart,  vir  wie  die  heide  ’n  stad  bou 
midde-in  kerse  en  ure, 

]y  lig 

met  die  populiere  opwaarts  na  die  vywers: 
daar,  in  die  nagtelikheid  kerf 
die  fluit  ”n  vriend  van  haar  swye 
en  wys  die  waters  aan  hom. 

Op  die  oewer 

wandel  die  gedagte  vermom  en  luister: 
want  niks 

tree  na  vore  in  eie  gedaante  nie, 
en  die  woord  wat  oor  jou  blink, 
glo  aan  die  kewer  in  die  varings. 

M6t  ’n  WÍSS6l6nd6  Sl6Ut6l 

Met  ’n  wisselende  sleutel 
sluit  ]y  die  huis  oop  waarin 
die  sneeu  van  die  versweë  dryf. 

Na  gelang  van  die  bloed  wat  opwel 
uit  jou  oog  of  jou  mond  of  jou  oor, 
wissel  jou  sleutel. 

Wissel  jou  sleutel,  wissel  die  worod 
wat  mag  dryf  met  die  vlokke. 

Na  gelang  van  die  wind  wat  jou  aanjaag, 
wrod  die  sneeu  óm  die  woord  gebal. 

Nota 

Die  Duits-Joodse  digter  Paul  Celan  (skuilnaam  van  Paul  Antschel)  is  in  1920  in  die 
gebied  Bukowina  (Roemenië)  gebore.  Hy  het  die  oorlog,  konsentrasiekampe  en  die 
vermoording  van  sy  ouers  beleef.  Na  die  oorlog  leef  hy  hoofsaaklik  in  Parys,  waar  hy 
in  1970  selfmoord  pleeg.  Hy  word  as  een  van  die  voorste  verteenwoordigers  van  die 
hermetiese  poësie  in  die  twintigste  eeu  beskou,  in  navolging  van  die  Simboliste,  Rimbaud, 
Rilke  en  Trakl. 

Van  die  gedigte  wat  hier  vertaal  is,  is  getoonset  en  op  ’n  CD  met  die  titel  Songbook 
opgeneem;  dit  bevat  ook  kabaretsongs  van  Michael  Nyman,  vertolk  deur  ute  Lemper. 
Die  etiket  is  London;  die  nommer  is  425  227-2. 

My  dank  aan  Hennie  Aucamp  vir  die  inligting  en  die  aanstigting  tot  die  vertalings. 

Hein  Willemse 

Die  veelbewoë  vaart  na  Paternoster 

Of  ’n  Eie  perspektief  op  swart  Afrikaanse  Skrywerk^ 

Die  lug  was  dik  met  gerugte  van  opstand  toe  die  eerste  Swart  Afrikaanse 
skrywersimposium  plaasgevind  het.  Dit  was  die  vooraand  van  ’n  politieke 
uitbarsting  en  ’n  verlammende  resessie.  Die  onversetlike  Rubicon-toespraak 
en  die  noodtoestand  was  die  voorspel  tot  ’n  donker  tyd,  oorheers  deur  geweld 
en  afgryslike  menseslagtings.  Tien  jaar  later,  kan  ons  nog  nie  regtig  glo  dat 
ons  deur  dié  hel  is  nie.  Nou  omskryf  begrippe  soos  “waarheidskommissie”, 
“versoening”,  “heropbou”  en  “regstellende  aksie”  die  aard  van  die  onlangse 
omwentelinge.  Alle  vlakke  van  ons  samelewing,  ook  op  die  kultuurterrein, 
word  aangetas  deur  die  strominge. 

Die  oorsigtelike  aard  van  die  oorspronklike  voordrag  veroorsaak  dat  ’n  wye 
terrein  hier  onder  die  loep  geneem  word.  Die  artikel  bied  ’n  kursoriese  oorsig 
van  die  debat  oor  Afrikaner-nasionalisme  en  die  plek  van  swart  sprekers 
van  Afrikaans,  ’n  perspektief  op  die  uitgeslotenheid  van  hierdie  mense  in 
die  Afrikaanse  letterkunde  en  populêre  kultuur,  daarna  volg  ’n  verslag  van 
die  akademiese  studies  oor  swart  skrywers  en  laastens  word  ’n  aanduiding 
gegee  van  enkele  tendense  met  verwysing  na  swart  Afrikaanse  digwerk. 

I 

Die  eerste  simposium  het  die  toeëiening  van  Afrikaans  deur  Afrikaner- 
nasionalisme  verbreek.  Afrikaans  en  die  Afrikaanse  letterkunde  is  daar 
ingedra  as  deelgenoot  in  die  stryd  om  politieke  gelykberegtiging.  Swart 
Afrikaanse  skrywers,  kon  die  samestellers  in  die  voorwoord  tot  die 
kongresbundel  konstateer,  vind  aansluiting  “in  sosiale  groeperinge  wat  hulle 
teenoor  Afrikaner-politieke  beheer  en  (die)  -literêre  establishment  opstel” 
(Smith  e.a.  1 986:  iv).  Vandag,  meer  as  ooit  tevore,  is  dit  duidelik  dat  Afrikaans 
’n  kerngesonde  heterogeniteit  het. 

Individue  en  groeperinge  van  alle  skakerings  gebruik  Afrikaans  sonder 
huiwering.  Aan  die  politieke  regterkant  omarm  groepe  soos  die  Griekwa- 
nasionaliste,  die  Kleurlingweerstandsbeweging  en  ’n  duisternis  blanke  regse 
partye  Afrikaans  as  hulle  onderskeidende  kenmerk.  Links,  is  daar 
gemeenskapsorganisasies  veral  in  die  Wes-  en  Noord-Kaap  wat  ’n  nuwe 
waardering  het  vir  die  belang  van  moedertale,  ook  Afrikaans,  in  die  uitbou 
van  hierdie  jong  demokrasie.  Dan  is  daar  mense  wat  in  Afrikaans  leef,  sonder 
om  daarvoorte  stry  of  daarvoor  kant  te  kies.  Ons  het  nog  altyd  geweet  van 
hierdie  taaldiversiteit.  Nou  weet  ons  ook  dat  dié  verskeidenheid  oor  die 
grense  van  velkleur,  godsdiens  en  ideologie  strek. 

Ondanks  hierdie  verskeidenheid  word  Afrikaans  kort-kort  deur 
Afrikaanssentriese  instansies  opgeëis.  Sprekers  van  Afrikaans  word  verbete 
opgeroep  tot  stryd.  Hier  is  ’n  voortsetting  van  ’n  oorlewingsdiskoers  wat 

Afrikaner-intellektuele,  -ideoloë,  -ekonome,  -politici  en  -kultuurmakelaars 
konstant  sedert  1976  lewend  hou.  Vroeër  het  dié  diskoers  uiting  gekry  in 
die  Nasionale  Party-regering  se  totale  aanslagstrategie  en  ’n  belegekonomie. 
Nou  is  daar  weer  ’n  nuwe  (en  tog  so  bekende)  wending.  Dit  gaan,  as  ’n 
mens  die  media  kan  glo,  nie  meerom  die  beveiliging  van  politieke  mag  nie, 
maar  om  die  handhawing  van  Afrikaans. 

’n  Toonaangewende  sakeman  soos  Ton  Vosloo  van  Nasionale  Pers  het 
weer  onlangs  ’n  hernude  handhawingstrategie  geformuleer.  Hy  sê,  “die 
grootste  uitdaging  virdie  Afrikaner-dt/s  ‘enigeen  wat Afrikaans  praat’ - is 
seker  om  ’n  blywende  staanplek  in  die  samelewing  van  die  sogenaamde 
reënboognasie  te  vind’’  (klem  toegevoeg).  Hy  gaan  verder:  “Ons  het  weer  ’n 
‘saak’,  maar  hy  is  nou  anders  gedefinieer,  en  ditgaan  om  Afrikaans.  Daarin 
is  verskuil  aldie  latente  energie  van  Afrikaner-nasionalisme"  (Rapport,  24 
September  1 995: 6,  klem  toegevoeg).  Dieselfde  koerant  berig  oor  ’n  ander 
sakeman,  Marinus  Daling  van  Sanlam,  wat  toegee  dat  “ons  nie  weer  die 
politieke  mag  as  Afrikaners  (gaan)  terugkry  nie.  Ons  moet  derhalwe  vanuit 
werklike  kultuurorganisasies  ons  samebindende  kulturele  belange  bevordef 
{Rapport,  24  September  1 995: 6,  klem  toegevoeg).  Vroeër  identifiseer  Daling 
die  (bruin)  skrywer,  Adam  Small  en  die  (bruin)  politikus,  Peter  Marais,  as 
medestryders  om  “inklusiewe  Afhkaner-belange”. 

Die  posisies  wat  hierdie  nyweraars  onderskryf,  is  geruime  tyd  al  met  ons.  Dink 
maaraan  Van  Wyk  Louw  se  gevleuelde  “die  bruin  mense  is  ons  mense”.  Wat  lê 
agter  dié  pogings  tot  Afrikaanse/Afrikaner-inklusiwiteit?  Waarom  die  subtiele 
koppeling  tussen  Afrikaner-nasionalisme  en  Afrikaans?  Waarom  word  swart 
Afrikaanssprekendes  hier  opgeroep?  Is  die  politieke  idioom  van  afsluiting  en 
afkamping  nie  onherroeplik  verby  nie?  Swart  Af  rikaanssprekendes  het  tot  dusver 
die  grootste  aandeel  gehad  aan  die  bevryding  van  Afrikaans.  Hoeveel  van  hulle 
het  in  weerwil  van  die  politieke  aanklag  teen  Afrikaans  voortgegaan  om  dit 
onbevange  te  praat?  Wie  het  Afrikaans  ingedra  in  bevrydingsorganisasies? 
Wie  het,  sonder  die  bagasie  van  Afrikaner-nasionalisme,  Afrikaans  polities 
respektabel  gemaak?  Inderdaad:  Afrikaans  het  nie  Afrikaner-nasionalisme  nodig 
nie. 

“Afrikaans  is  deel  van  ons  bevrydingstryd,  net  soos  IsiXhosa  of  IsiZulu  of 
SeTswana  en  XiVenda,  naas  Engels,  alreeds  ’n  grootse  rol  in  die  bou  van 
die  nuwe  Suid-Afrikaanse/ Azaniese  nasie  gespeel  het  en  nog  gaan  speel,” 
sê  Neville  Alexander  (1994:  27).  Maar  voeg  hy  by,  “[d]aarvoor  is  die 
demokratiese  en  antirassistiese  verbintenis  van  ons  organisasies  en  van 
die  oorweldigende  meerderheid  van  ons  mense  die  beste  waarborg”.  Dit  is 
hierdie  ideaal  van  demokrasie  (ter  beklemtoning:  vir  almal)  wat  verwesenlik 
moet  word.  Dit  is  in  alle  Suid-Afrikaners  se  belang  dat  die  uitdruklikste 
vorm  van  demokrasie  bly  voortbestaan. 

Afrikaans  word  nie  in  die  nuwe  Suid-Afrika  bedreig  nie.  Wat  wel  bedreig 
word,  is  die  bevoorregting  wat  Afrikaans,  Afrikaners  en  Afrikaanssprekendes 
gehad  het.  (Maar:  is  dit  werklik  geldig  om  die  rol  van  slagoffer  aan  die 

Afrikaner  wat  vir  so  lank  geheers  het,  toe  te  ken?)  Dit  is  ’n  aanpassing  wat 
gemaak  moet  word,  ter  wille  van  die  uitbou  van  ’n  werklike  demokratiese 
orde.  Die  uiteenlopende  standpunte  en  sienings  wat  by  hierdie  simposium 
aanwesig  is,  moet  ook  verteenwoordig  word.  Vir  te  lank  het  andere  swart 
Afrikaanssprekers  se  belange  en  behoeftes  geformuleer.  Vir  te  lank  is  dié 
mense  opgeroep  as  ondergeskiktes  in  andere  se  stryde.  ’n  Verbintenis  tot 
demokrasie  vereis  dat  hulle  standpunte  en  belange  deur  hulself  gestel  word. 

II 

Hierdie  heterogeniteit  van  die  Afrikaanse  taal,  staan  egter  steeds,  soos  in 
1985,  in  skrille  kontras  met  die  Afrikaanse  letterkunde.  Die  Afrikaanse 
letterkunde  bly  die  letterkundige  venwoording  van  blanke  Afrikaans- 
sprekendes.  Dit  is,  met  ’n  aantal  uitsonderings,  wesenlik  die  letterkunde 
van  wit  Afrikaanse  skrywers.  Terselfdertyd  is  dit  ’n  letterkunde  wat 
hoofsaaklik  deur  wit  Afrikaanse  kritici  en  literatore  bedryf  word.  In  samehang 
hiermee  is  die  Afrikaanse  letterkunde  se  uitgebreide  infrastruktuurgerig  op 
die  produksiewyses  en  afsetgebiede  van  blanke  lesers  en  verbruikers. 
Hierdie  indruk,  strek  veel  verder;  ook  Afrikaanse  populêre  kultuur  in  die  breë 
bedien  byna  uitsluitlik  blanke  verbruikers.  Neem  as  voorbeeld  populêre  Afrikaanse 
tydksrifte.  Watter  wêreld  word  deur  die  tydskrifte  bestryk?  Slegs  die  belewenisse 
van  ’n  minderheid  Afrikaanssprekers  word  blootgestel.  Ook  in  die  elektroniese 
media  gaan  dit  nie  veel  beter  nie.  Neem  as  voorbeeld,  ’n  onlangse  futuristiese 
Afrikaanse  televisiereeks  soos  Woestynblom  op  die  TVI-kanaal.  Die  reeks 
speel  af  na  ’n  atoomongeluk,  met  die  sentrale  fokus  op  ’n  groepie  oorlewendes 
wat  enersyds  gevangenes  aanhou  om  diamante  te  delf  en  andersyds  ’n  opstand 
teen  die  diktator  organiseer.  In  die  loop  van  die  verhaal  tree  geen  swart 
Afrikaanssprekende  na  vore  nie;  waar  swart  mense  wel  optree,  is  hulle  slegs 
opsionele  randfigure  wat  geen  invloed  op  die  verhaai  het  nie.  Die  swart  figure 
slaan  holdersteboldervoet  in  die  wind  of  sterf.  Hiererken  die  kykereenvoudige 
strategieë  om  van  ongewenste  karakters  ontslae  te  raak.  Die  verhaal  eindig 
met  ’n  fiktiewe  wêreld  waarin  daar  geen  swart  mense  is  nie:  slegs  ’n  paar 
keiharde  blanke  vroue  wat  die  diktatorskap  verdedig  en  twee  blanke  paartjies 
wat  ontvlug  en  uiteindelik  strompelend  Tafelberg,  ’n  oase  of  ’n  lugspieëling  in 
die  na-atoomwoesterny,  sien. 

Intertekstueel  gelees:  soos  Jan  van  Riebeeck  van  ouds  word  ’n  nuwe  begin 
gemaak,  maar  met  dié  verskil:  die  land  waardeur  hulle  gestrompel  het,  het 
geen  opponerende,  oproerige,  of  instemmende  of  selfs  verdrukte  swart  mense 
nie.  Natuurlik  sal  die  vervaardigers  van  sulke  programme  se  verweer  wees  dat 
dit  nie  ’n  korrekte  lees  van  die  televisieverhaal  is  nie.  Maar  daar  is  nie  ’n  korrekte 
lesing  nie.  Daar  is  slegs  ’n  unieke  interpretasie,  dié  van  die  kyker. 
Woestynblom  is  nie  die  enigste  Afrikaanse  of  Engelse  televisiereeks  waarin 
swart  mense  en/of  swart  Afrikaanssprekendes  tot  die  marge  gerangeer  is 
nie.  Wat  sê  sulke  programme  oor  die  plek  van  swart  Suid-Afrikaners?  Wat 
sê  dit  oor  die  representasie  van  swart  mense  in  Afrikaanse  televisiereekse? 

Of  sou  hulle  wou  argumenteer  dat  programme  met  ’n  swart  Afrikaanse 
rolverdeling,  soos  Ondere  egele,  met  regie  deur’n  swart  Afrikaanssprekende 
regisseur  en  ’n  wit  draaiboeksrywer  ’n  oplossing  bied? 

Die  uitdaging  aan  die  populêre  media,  soos  ook  aan  die  Afrikaanse 
letterkunde  is  om  die  muitidimensionaliteit  van  Suid-Afrika  ook  in  Afrikaans 
te  representeer.  Afrikaanse  skrywers,  maar  veral  swart  Afrikaanse  skrywers, 
sal  met  vasbeslotenheid  moet  aandring  dat  die  geleenthede  ook  tot  hulle 
voordeel  uitgebou  kan  word.  Daar  is  genoeg  stories  om  te  vertel. 

III 

Die  eerste  simposium  het  gelei  tot  ’n  groter  bewustheid  van  swart  skrywers 
se  posisie  in  en  verhouding  tot  die  Afrikaanse  letterkunde.  Aanvanklik  word 
’n  oorsig  gebied  van  enkele  wetenskaplike  verhandelinge  en  artikels.  Daarna 
volg  ’n  kort  bespreking  van  ’n  aantal  opvallende  temas  wat  in  swart 
Afrikaanse  skrywerk  na  vore  kom. 

Ten  eerste  ’n  verslag  van  onlangse  akademiese  studies  waarin  die  verhouding 
van  swart  Afrikaanse  skrywers  tot  die  Afrikaanse  letterkunde  ondersoek 
word.  Akademiese  studies  is  belangrik  omdat  dit  die  impak  van  die 
letterkundige  werk  binne  institusionele  verband  aankondig  en  die  absorpsie 
daarvan  in  die  onderwyssisteem  moontlik  maak. 

Julian  Smith  in  sy  Toneelen politiek {^990)  verreken  “kontemporêre  swart 
Afrikaanse  toneelaktiwiteit  in  die  Kaapse  Skiereiland”.  Smith  bied  ’n  oorsig 
van  amateurtoneel  wat  in  die  jare  sewentig  en  die  middeltagtigerjare  opgevoer 
is.  Hy  bevind  dat  gemeenskapstoneel  op  die  Kaapse  Vlakte  ’n  dinamiese 
proses  is  wat  sonder  noemenswaardige  mediadekking  of  ondersteuning 
plaasvind.  Daarnaas  ondersoek  hy  die  amateurtoneelfees  van  die  voormalige 
Administrasie  van  Verteenwoordigers  en  kom  tot  die  insig  dat  die  deelnemers 
hulle  “op  sigbare  wyse  (assosieer)  met  die  amptenary  wat  ter  bevestiging 
van  etniese  segregasie  in  diens  staan”  (Smith  1990:  76).  Voorts  onderskei 
hy  drie  kategorieë  dramas;  die  sosiaalpolitieke,  die  religieus-didaktiese  en 
die  sentimenteel-romantiese.  Hierdie  verskeidenheid  werke  word  gekenmerk 
deur  “uitsigloosheid,  ’n  stryd  om  voort  te  bestaan,  ’n  stryd  wat  meermale 
misluk”  (Smith  1990:  100).  Die  oorheersende  indruk  is  vir  Smith  dat  die 
toneelwerk  sisteembevestigend  - polities,  kultureel  en  godsdienstig- 
behoudend  - is.  Dit  gee  nie  blyke  “van  die  volle  omvang  van  die  sosio- 
politieke  dinamiek  in  kontemporêre  Suid-Afrika”  of  openbaar  nie  “’n 
transformerende  gerigtheid”  nie  (Smith  1 990: 1 00-1 01 , vgl.  1 59). 

Patrick  J.  Petersen  ondersoek  in  sy  M.Th.  miniverhandeling,  getiteld,  Etiek 
van  Luister{\  995)  swart  Afrikaanse  poësie  in  die  jare  sewentig  en  daarna. 
Aan  die  hand  van  die  Christelike  etiek  stel  Petersen  in  sy  empiries- 
beskrywende  studie  vas  watter  samelewingsnorme,  waardes  en  doelwitte 
deur  ’n  aantal  geselekteerde  digters  nagestreef  word  en  hoe  dié  aspekte  in 
die  “openbare  gesprek”  verreken  word.  Hy  bevind  dat  die  deurlopende  tema 
van  swart  Afrikaanse  digters  die  vraag  na  “volledige  menswees”  is  (Petersen 

1995:  86).  Sommige  werke  is  deurspek  met  vrae  na  die  “sin  van  die  lewe, 
menslikheid  en  God”,  by  andere  is  daar  ’n  soeke  na  sin  uit  “die  sinneiose 
leë  lyding  teneinde  (sic)  te  oorleef  as  mense  met  integriteit  en  waardigheid”. 
Die  lewens  wat  deur  sy  geselekteerde  digters  beskryf  word,  spreek  van 
“meedoënlose  brutaliteit”  (Petersen  1995:  86-87).  Op  basis  van  hierdie 
digterlike  representasies  plaas  Petersen  (1995:  88)  die  kerk  onder  ’n 
verpligting:  in  die  proses  van  “uitluister”  moet  die  kerk  “konkrete 
verantwoordelikheid”  aanvaar.  Die  verantwoordelikheid  wat  hy  virdie  kerk 
indentifiseer,  stel  hy  in  die  volgende  terme:  “met  wie  praat  ons?  Na  wie 
luister  ons?  Teenoor  wie  is  ons  verantwoordelik?  Welke  gevolge  het  ons 
gepraat,  of  welke  het  dit  dalk  nie?  Welke  gevolge  het  ons  luister  of  hoe  doof 
is  ons?”  (Petersen  1995:  89.) 

Naas  hierdie  studies  is  die  afgelope  tien  jaar  ’n  verskeidenheid  wetenskaplike 
artikels  gepubliseer,  wat  nie  ten  volle  hier  bespreek  sal  word  nie.  Marion  Hattingh 
(1 993)  analiseer  die  veelseggende  ontvangs  wat  Abraham  Phillips  se  kort 
prosateks,  Verdwaalde  land  (1 992)  te  beurt  geval  het.  Sy  bevind  dat  in  die 
novelle  as  historiese  dokument  “die  grense  tussen  literêre  teks  en  werklikheid 
vervaag,  omdat  albei  taalkonstruksies  is”  (Hattingh  1993:  47).  PJJ  Conradie 
(1993)  ondersoek  in  sy  artikel,  “Afrikaans:  ’n  Eiland  reik  uit”  die  resepsie  van 
Frank  Anthony  se  digbundel,  Robbeneiland,  myhuis  mykruis.  Hy  bevind  dat 
Anthony  nie  in  sy  onderneming,  soos  gestel  in  die  voonA/oord  tot  sy  bundel, 
slaag  om  poësie  te  skryf  nie.  Conradie  toon  aan  dat  magsuitoefening  in  die 
estetiekdebat  aan  die  werk  is,  waarin  die  belange  van  die  handhawers  van 
“Afrikaanse  letterkunde”  hoogty  vier.  In  ’n  reeks  artikels  ondersoek  Hein  Willemse 
jongerswart  Afiikaanse  poësie,  die  romanskrywer  ArthurFula,  die  rubrieksrywer 
Piet  Uithalder  en  die  dramaturg  Paul  Roubaix  (vgl.  Willemse  1 995).  Sy  artikels 
dien  as  bekendstellings  van  ouer  en  onbekende  swart  Afrikaanse  skrywers. 
Hy  ondersoek  in  hierdie  aftikels  dié  skrywers  se  dialogiese  verhouding  met  die 
Afrikaanse  kulturele  establishment. 

IV 

Vervolgens  ’n  bespreking  van  enkele  opvallende  tendense,^  soos  dit  in  swart 
Afrikaanse  poësie  na  vore  kom.  Maar  allereers:  ’n  basis  vir  die  historiese 
lees  van  kulturele  tekste.  Die  volgende  model  bied  ’n  handige  maatstaf  vir 
die  vasstelling  van  die  sosiaal-historiese  inhoud  van  poëtiese  struktuur.  Die 
gevestigde  tradisies  van  die  Afrikaanse  digkuns  en  die  opkomende  tradisie 
van  byvoorbeeld,  swart  Afrikaanse  poësie,  sou,  indien  histories  gelees, 
verskillend  geïnterpreteer  word.  Die  Latyns-Amerikaanse  kritikus,  Hugo 
Achugar  (1988:  655)  maak  ’n  handige  onderskeid  tussen  dominante  en 
opkomende  tradisies.  Die  ideologiese  formalisering  van  ’n  dominante 
poësietradisie  stel  hy  so: 

Books  of  peoms  with  the  universalizing  trend  typically  show  (a)  playful  language  and 
the  decisive  presence  of  methaphor;  (b)  an  ahistoric  introspection  into  the  anguish 
generated  by  urban  modernity  and  the  sudden  attack  of  technology;  (c)  the  assump- 

tion  that  the  quotidian  reveals  dimensions  of  permanent  essence;  (d)  the  use  of  irony 
as  a reflection  on  language.  All  these  characteristics  maintain  the  hegemony  of  the 
definition  of  the  ‘poetic’  that  survives  from  the  preceding  period. 

Met  Achugar  se  opmerkings  as  uitgangspunt  sou  met  redelike  sekerheid 
soortgelyke  tendense  in  die  gevestigde  Afrikaanse  poësietradisie  en  die 
belangrikste  digters  geïdentifiseer  kon  word.  Dink  maar  aan  D.J.  Opperman 
en  sy  epigone.  Teenoor  die  geseteldheid  en  sekerheid  van  die  heersende 
tradisie  identifiseer  Achugar  (1 988: 655)  die  kentekens  van  ’n  opkomende 
tradisie; 

By  contrast,  the  emerging  trend  in  this  struggie  for  hegemony  proposes  (a)  ‘noveiization’ 
of  iyric  discourse:  (b)  the  sociaiization  of  those  experiences  that  produce  soiidarity 
with  iocai  or  worid  iiberatory  struggies;  (c)  a tendency  toward  the  iinguistic  quotidian 
(i.e.  colloquaiism)  and  to  the  everyday  experience  without  projecting  their  transcend- 
ence;  and  (d)  the  use  of  irony  to  demystrify  elements  of  the  prestigious-poetic,  the 
historic  canonic,  and  the  devaiued-sentimentai. 

Die  opkomende  tradisie  van  swart  Afrikaanse  digters  word  kortliks  aan  die 
hand  van  Achugar  bespreek.  Die  doelstelling  is  om  aan  te  toon  dat  die 
karakteristieke  van  opkomende  tradisies  nie  uitsonderlik  is  nie,  maar 
inderdaad  algemeen  (universeel?!)  in  vergelykbare  omstandighede  voorkom. 
Die  maat  waarmee  gemeet  word,  verskuif  in  die  ondersoekproses  van  die 
esteties-bevredigende  na  die  sosiaal-verklarende. 

1 

Die  narratiewe  aard,  meer  presies  die  prosagtigheid  van  liriese  diskoers 
word  dikwels  by  swart  Afrikaanse  skrywers  geïdentifiseer  en  as  poëties- 
gebrekkig  geëvalueer.  Vergelyk  Conradie  (1993:  5)  wat  vasstel  dat  Frank 
Anthony  se  Robbeneiland,  myhuis,  mykruissy  lesers  daarvan  bewus  wil 
maak  “dat  hy  sy  stofgegewe  so  wil  aanwend  dat  dit  die  persoonlike  leed  sal 
transendeer”.  Dit  is  egter  ’n  standpunt  wat  die  “letterkundiges,  as  bewaarders 
van  die  poëtiese  bedryf”  nie  deel  nie.  Volgens  Conradie  (1993:  5)  wys  die 
resensente  Anthony  daarop  dat  sy  werk  ’n  “gebrek  [het]  aan  die  retoriese 
stylmiddele  wat  aan  poësie  ’n  ikoniese  en  ekspressiewe  karakter  gee”, 
naamlik  “verwikkeldheid,  komposisie,  meerduidigheid,  poëtiese  vormtug, 
universaliteit  en  helaas  grootsheid”. 

Tereg  plaas  Conradie  die  klem  op  die  voortgesette  stryd  tussen  verskillende 
estetiese  opvattinge;  die  gevestigde,  hegemoniese  opvattinge  oor  kuns  en 
dié  van  ’n  opkomende  orde  wat  dikwels  verskillende  kuns-  en  literêre 
opvattinge  huldig.  Gevestigde  estetiese  waardes  - dit  wat  dikwels  as 
universeel  gesien  word  - is  nie  transhistories  en  daarom  vir  alle  tye  geldig 
is  nie.  Daardie  gevestigde  waardes  is  eerder  ’n  verwoording  van  mag.  Die 
“toets  van  die  tyd”  waarop  vermeende  universele  waardes  sou  berus,  het 
Barbara  Hernnstein  Smith  (1984: 33),  alreeds  gesê,  is  nie  ’n  neutrale  kriterium 
nie,  maar  word  in  stand  gehou  deur’n  relatief  klein  groepie  kanoniseerders, 
wat  op  hulle  beurt  bepaalde  sosiale  kulturele  mag  uitoefen. 

Sou  die  kritici  en  lesers  die  tekste  lees  as  historiesgesitueerd,  as  momente 
in  ’n  historiese  verloop,  kry  die  werke  betekenis  wat  verder  strek  as  die 
blote  naspeuren  navolging  van  retoriese  stylmiddele.  Dan  word  die  narratief 
self  belangrik.  Dan  is  Anthony  se  sosiale  invoeging  wel  deeglik  ter  sake. 
Die  gebrek  aan  retoriese  stylmiddele  word  ’n  kategorie  wat  in  sigself  sosiaal- 
betekenisvol  is.  Dit  wat  dan  as  ’n  dilemma  vir  die  leser  ervaar  is,  word  op  sy 
kop  gedraai  en  die  historiese  aard  van  daardie  stylmiddele  word  ondersoek. 

2 

Die  tien  jaar  sedert  1985  word  gekenmerk  deur  ’n  aantal  bloemlesings, 
Aankoms  uit  die  skemer{^  988),  iQabane  Labantu{^  990),  Optog (1 990)  en 
Ons  kom  van  veraf{^  995).  Die  versweë  doelstelling  van  die  bloemlesing  is 
die  kollektiewe  intrede  van  ’n  groot  aantal  digters.  Met  die  gebrek  aan 
Afrikaanse  letterkundige  tydskrifte  wat  aspirantdigters  publiseer  en  so 
blootstel  aan  hul  tydgenote,  dien  die  bloemlesings  as  aanmoediging  en 
bekendstelling  van  jonger  swart  Afrikaanse  digterlike  talent.  Dit  is  ’n  “tydvak 
vir  die  koestering  van  vertrou;  die  vertroue  om  te  kan  skryf,  die  geloof  in  ’n 
eie  boodskap  en  die  moed  om  daardie  boodskap  in'  druk  te  sien  en  te 
publiseer”  (Willemse  1 991 : 32).  Die  publikasies  hang  ten  nouste  saam  met, 
wat  Achugar  die  sosialisering  en  solidêrverklaring  van  ervaring  noem.  Met 
dié  wyse  van  publikasie  word  die  digters  ’n  groepie  insurgente  wat  kollektief 
’n  literêre  tradisie  met  gevestigde  norme  en  verwagtinge  betree. 

Achugar  noem  betrokkenheid  by  plaaslike  of  sosiale  stryde  ’n  belangrike 
kode  virdie  lees  van  opkomende  skryfwerk.  Swart  Afrikaanse  poësie  word 
juis  gekenmerk  deur  die  eksplisiete  verbintenis  wat  digters  het  met  die 
stryd  teen  apartheid  of  die  lotgevalle  van  sosiale  uitgeworpenes.  Die  poësie 
wat  die  afgelope  tyd  verskyn  het,  verkeer  in  deurlopende  kontestasie  met 
die  voormalige  politieke  sisteem.  In  die  poësie  word  voortdurend  die  tirannie 
van  die  apartheidsregime  weergegee.  Vergelyk  ’n  tipiese  strofe  van  hierdie 
soort,  uit  Shawn  Minnies  se  gedig,  “Aspoestertjie  van  Afrika”  (in  Adams 
e.a.  1990: 116): 

o my  aspoestertjie,  kaia  van  ons  afrika; 

ek  sien  die  road  blocks  / kwylende  polisiemanne  / buffels 

ek  ruik  die  tyres  / teargas  / bloed 

ek  voel  die  karwats  / R-1  koeël  / dood 

In  verse  van  ander  digters  is  die  uitdrukking  van  tirannie  of  verdrukking 
selfs  meer  blatant.  Die  aard  van  die  poësie,  dikwels  ook  voordragpoësie 
was  juis  dat  dit  aanklank  moes  vind  by  ’n  gehoor.  Identifikasie  met  die 
gehoor  is  gesoek  in  ’n  gedeelde  geskiedenis  en  in  die  direkte  weerspieëling 
van  ervaring.  Die  gehoor  meet  dikwels  die  effektiwiteit  van  ’n  voordrag  aan 
die  mate  waartoe  daardie  regstreekse  verband  bewerkstellig  is. 

3 

Achugar  onderskei  die  gebruik  van  alledaagse  spreektaal  in  die  poësie  van 
opkomende  tradisies.  As  voorbeeld:  die  poësie  wat  in  die  Wes-Kaapse 

Afrikaanse  variëteit  gelewer  word.  ’n  Groot  persentasie  van  die  poësie  word 
in  dié  taalvorm  geskryf.  Verskeie  digters,  maar  veral  Peter  Snyders  en  Marius 
Titus  gebruik  die  spreektaalvorm. 

Die  gebruik  van  die  variëteit  is  ’n  erg  omstrede  onderwerp.  Die  wesenlik 
werkersklas-  en  proletariese  variëteit  van  Afrikaans  word  dikwels  pejoratief 
beoordeel  as  “kleurlingAfrikaans”.  Op  ’n  stadium  is  die  rassistiese 
vooroordeel  selfs  in  ouer  Afrikaanse  literêre  en  liguistiese  studies 
gesanksioneer.  Adam  Small  het  die  variëteit  op  beperkte  skaal  aangewend 
en  daarmee  ’n  nuwe  blik  op  menslike  verhoudinge  gegooi.  In  die  jonger 
poësie  het  by  sommige  digters  ’n  bewuste  identifikasie  met  Kaaps  posgevat. 
Vergelyk  hier  die  emosionele  oordaad  waarmee  Snyders  (1 987: 5)  Afrikaans 
beskou,  as  die  “inheemse  stamtaal  van  die  post-apartheid  era”. 

’n  Ondersoek  na  individuele  gedigte  van  Snyders  en  Titus  toon  aan  dat  dit 
berus  op  identiese  formules  in  die  verkenning  van  die  leefwyse  van  ’n 
gekleurde  werkersklas.  Die  gedigte  word  gewoonlik  bevolk  deur  werkersklas- 
of  proletariese  karakters  - veral  mans  - wat  getuienis  is  van  ’n  afgelope 
voorval,  en  op  ’n  geestige  wyse  die  gebeurtenis  oorvertel.  Ook  hier  is  Achugar 
se  waarneming  van  toepassing.  Die  poëtiese  gegewe  dwing  die  leser  om 
nie  transendenteel  of  universeel  te  lees  nie,  maar  die  lokale  te  begryp. 

Die  werk  berus  dikwels  op  die  hiperrealistiese  voorstelling  van  lokale  kleur.  Vir 
effek  berus  die  gedigte  op  die  spreektaal  en  die  mondelinge  strategieë  van 
herhaling  vir  beklemtoning.  Komiek  en  geestigheid  vorm  in  die  reël  ’n 
onontbeerlike  faset  van  dié  poësie.  ’n  Kernaspek  van  die  gedigformule  is  die 
ortografiese  voorstelling  van  Kaapse  Afrikaans.  Met  dié  representasie  van  Kaaps 
- die  pseudo-fonetiese  transkripsie  - word  die  spreektaal  onderskei  van  die 
geskrewe  standaardspelwyse  van  Afrikaans,  terwyl  dit  in  die  reël  nie  gebeur 
met  ander  variëteite  nie.  Die  gevolg  is  ’n  bevestiging  van  die  komiese  of 
besondere  aard  van  die  ervaring  vir  die  luisteraar  of  leser. 

In  ’n  situasie  van  verhewigde  taalbewussyn,  soos  ervaar  deur  voorstanders 
van  Kaaps,  volg  die  ontwikkeling  van  teenstellende  selfidentifikasie.  Dit  is 
die  gevoel  van  lede  van  ’n  groep  dat  hulle  verenig  en  met  mekaar 
geïdentifiseer  kan  word.  Die  selfidentifikasie  kan  lei  tot  die  vestiging  van  ’n 
nuwe  denkbeeldige  gemeenskap.  Terwyl  dit  nie  kontensieus  is  om 
“Afrikaanssprekend”  of  “’n  Afrikaanse  skrywer”  te  wees  nie,  is  dit  die 
beklemtoning  van  Kaaps,  as  ’n  afsonderlike  taal,  wat  aan  kritiek  ondenA^erp 
word.  In  ’n  land  wat  gely  het  onder  jare  van  etniese  manipulering,  roep  dié 
konsentrasie  op  Kaaps,  as  ’n  afsonderlike  taal,  die  skepping  van  ’n 
gewaande  kleurlingetnosentrisme  voor  die  oog  (vgl.  Rive  1 986). 

4 

Die  laaste  onderskeidende  element  wat  Achugar  noem,  is  die  ironisering 
van  die  gevestigde  tradisie.  Ook  swart  skrywers  gaan  krities  om  met  die 
gevestigde  Afrikaanse  poësietradisie.  Vergelyk  hier  Willie  Adams  se  gedig, 
“Wraakgedagte”,  watteruggryp  na  Totius  se  “O,  die  pyngedagte”  (in  Adams 

e.a.  1 990:  21 , vergelyk  ook  sy  “Die  dans  van  ons  comrades”,  Adams  e.a.  ' 
1990:22):  ' 

O,  die  wraakgedagte  ! 

my  hoop  is  dood 

met  ’n  halssnoer  om  die  nek.  :i 

Die  reuk  van  petrol, 

rubber  en  verkoolde  liggame  I 

hang  verstik-dik  in  my  gedagtes,  ! 

Die  verdrukker  weet  daar  niks  nie  van. 

11 

Vergelyk  ook  André  Boezak  se  “Julle  kamma  sing”  (in  Adams  e.a.  1988:  | 

26)  wat  ’n  skreiende  parodie  op  “Die  Stem  van  Suid-Afrika”  van  C.J. 
Langenhoven  is:  j 

Julle  kamma  sing 

wit  doeke!  i 

vannie  bloutes  vannie  hiemel 
vol  teargas 

vannie  ewige  gebégtes  i 

hoeg  soes  os  afsin  in  jou 
vannie  dieptes  vannie  sie 

ós  trane  makkit  vol 
vannie  vê  velate  vlaktes 

wattie  joune  issie 
hulle  erwe  bly  hul  kinners  sin 

ós  sin  hettie  law  gevat. 

Die  voortdigting  op  die  bekende,  die  invertering  van  ouer  Afrikaanse  tekste  en 
die  herdefiniëring  van  die  “amptelike  geskiedenis”,  vorm  opvallende  ondertone 
in  die  skryfwerk  van  swart  Afrikaanse  digters.  Die  ontwikkeling  is  klaarblyklik 
terug  te  voer  na  die  invloed  en  oorheersing  van  ouer  Afrikaanse  poësie  in  die 
skoolleerplanne.  Die  gedigte  omskryf  ook  lewens  wat  anders  is  as  dié  wat  in 
die  hoofstroom  van  Afrikaanse  poësie  gekanoniseer  word.  Hierdie  eis  vir  “a 
historicity  of  their  own  and  a claim  to  an  autonomous,  self-determining  role  on 
the  contemporary  staging  grounds  of  history”  (Harlow  1987: 33),  determineer 
die  intertekstuele  band  tussen  ouer  Afrikaanse  poësie  en  dié  van  jongerswart 
Afrikaanse  digters.  Op  die  wyse  konstrueer  hulle  ’n  eie  gesaghebbende 
interpretasie  van  swart  Afrikaanssprekers  se  leefwêreld(e). 

V 

Vir  swart  Afrikaanse  skrywers  was  die  vaart  na  Paternoster  veelbewoë,  en 
is  die  rustige  besinning  van  die  simposium  slegs  ’n  geleentheid  om  proviand 
in  te  skeep.  Nou  is  die  lug  dik  met  gerugte  van  gelenthede,  van  uitbreiding 
en  nuwe  politieke  en  kulturele  assosiasies.  Meer  as  ooit  te  vore  sal  die 
vooruitgang  van  swart  Afrikaanse  skrywers  ’n  impak  moet  hê  op  die  (Suid-) 
Afrikaanse  letterkunde  in  die  breë.  Dit  het  tyd  geword  vir  ’n  sosiale  kontrak 
tussen  alle  belanghebbendes  by  letterkunde  en  Afrikaanse  letterkunde  in 

besonder,  sodat  swart  Afrikaanse  skrywers  kan  baat  vind  by  verhoogde 
letterkundige  produksie  en  kritiese  ondersoek.  Mag  dit  wees  dat  die  donker 
tyd  verby  is.  In  die  woorde  van  Patrick  Petersen  (in  Abrahams  1 995:  93)  in 
sy  lang  gedig,  “Ons  kom  van  ver  af”: 

ja  hoor 

om  geskiedenis  te  maak 
om  kultuur  te  maak 
om  deel  van  vree  en  lief  te  wees 
laat  ons  vee  teen  groen  heuwels  wei 
laat  ons  wagters  uit  dieselfde  pype  rook 
laat  die  son  'n  seën  oor  ons  menstuin  lê 
en  laat  elkeen  wat  haat  wat  ons  sê 
weet 

ons  sê  sifuna  zonke^ 

daarom  skeur  ons  die  donker  opstaan  van  ’n  valse  dag 
in  flarde 


Aantekeníng 

1.  Die  artikel  is  ’n  verwerking  van  ’n  voordrag  wat  gelewer  is  tydens  die  Tweede  Swart 
Afrikaanse  Skrywersimposium,  Paternoster  (29  September  - 1 Oktober  1995). 

2.  Vergelyk  Willemse  (1995)  waar  hierdie  tendense  breedvoerig  bespreek  word. 

3.  Ons  wil  alles  hê,  my  dank  aan  drs.  Trevor  van  Louw  vir  dié  verklaring. 

Leon  de  Kock 
Hollow  Head 


My  head  is  hollow 
runnels  of  whisky 
striate  the  nerve  paths 

My  gut  burns  on  empty 
gravity  is  this 

downward  arsehole  constriction 

My  bowels  are  clenched 
close-wrapped  musclefilaments 
pulsing  fat  sheets,  fibrous  nets 

My  skull  lurks  like  a snake 

waiting  its  chance 

like  a house  survives  its  sellers 

Pelvises  are  clothed  by  cunts 
hotly  imagined  against 
the  glassy  surfaces  of  Scope 

Bunny  Girl,  Hustler  & Penthouse 

pelvises  lie  mute  as 

these  cocks  upend  & suspend 

Gushing  sprawling  hot  blood 
screaming  mute  emotions 
unguent  of  gristle  & bone 

How  to  stop.  And  remain. 


48 


Helize  van  Vuuren 

“Op  die  spoor”:  Interkulturele  wisselwerking  tussen 
Boesman  en  Afrikaner  in  resente  Afrikaanse  prosa 

“Hoekom  haat  hy  ons  so?” 

“Hy  soek  alles  wat  hy  in  homself  verloor  het  by  ons,”  het 
#Oma  gesé.  (uit  Die  spoorsnyer,  Piet  van  Rooyen,  1994:  55) 

Hoewel  dié  verklaring  uit  Piet  van  Rooyen  se  roman  te  make  het  met  die 
meedoënlose  agtervolging  van  die  vier  gedroste  Boesmanwerkers  deur  Paul 
Chapman,  die  spoorsnyer,  sou  mens  die  spesifieke  soeke  ook  kon  sien  as 
rede  waarom  soveel  Afrikaanse  skrywers  in  die  laaste  tyd  in  novelles  of 
romans  terugkeer  na  die  wêreld  van  die  byna-uitgestorwe  Boesmans.  (Hierdie 
term  word  met  opset  gebruik  ten  spyte  van  die  feit  dat  in  die  verlede  soms 
as  pejoratief  ervaar  is,  omdat  dit  in  antropologiese  navorsing  nou  as  die 
mees  gangbare  en  eenduidige  term  aanvaar  word.  Die  vroeëre  term  “San” 
het  in  onbruik  verval  nadat  geblyk  het  dat  dit  ’n  skeldnaam  is  wat  die  Khoi 
teenoordie  nomadiese  Boesmans  gebruik  het  en  wat  “rondloper,  boemelaar” 
beteken.  Sien  verdere  toeligting  in  Van  Vuuren  1995b.)  Dié  soeke  in  die 
Boesmankultuur  na  wat  die  Westerse  mens  “in  hom  (-/haar)self  verloor  het”, 
sluit  aan  by  ’n  wêreldwye  intense  bewuswording  van,  en  literêre  debatvoering 
oor  wat  onderskeidelik  genoem  word  die  “aboriginal”,  autochtoon,  “subal- 
tern”  of  Ander.  Dit  is  deel  van  die  literêre  diskoers  oor  “Colonialism  and  the 
Postcolonial  Condition”,  die  titel  van  Januarie  1995  se  PMM-tydskrif. 
Konsepte  soos  identiteit,  stereotipering  en  sosiale  plasing  van  die  subjek, 
of  “positionality”,  van  waaruit  geskryf  word,  word  almal  deur  Hutcheon  in  die 
inleiding  as  sentrale  probleme  beskryf,  wat  te  make  het  met  postkoloniale 
kritiek  as  ’n  “imperialist  emancipatory  project”  met  :n  “overtly  politicized 
dimension”  (1 995:  8).  Hier  te  lande  is  daar  ook  nuwe  belangstelling  vanuit 
literêr-kritiese  hoek  in  navorsing  oor  dié  eerste  inwoners  van  suider-Afrika 
(vgl.  die  Khoe-Khoen  kongres  wat  in  Augustus  by  Univ.  Pretoria  gehou  word, 
en  resente  publikasies  van  Van  Wyk  1 994,  Van  Vuuren  1 994, 1 995a,  1 995b, 
1995c,  en  andere). 

Jolly  wys  in  haar  bydrae  oor  die  kontemporêre  postkoloniale  diskoers  en 
die  nuwe  Suid-Afrika  op  die  gefragmenteerde  aard  van  die  verskillende  Suid- 
Afrikaanse  literature,  en  dat  “postkoloniaal”  ’n  problematiese  term  in  Suid- 
Afrikaanse  konteks  is.  Vanaf  1961  met  republiekwording  sien  Afrikaans- 
sprekendes  - en  dus  ook  Afrikaanse  skrywers  - hulself  as  bevry  van  die 
koloniale  mag  van  Engeland,  anders  as  Engelse  koloniste  wat  nog  na 
Brittanje  as  “home”  sou  verwys.  Die  Afrikaanse  literatuur  kan  dus  reeds 
sedert  1 961  as  “postkoloniaal”  beskryf  word.  Dat  daar  dus  van  vroeg  af  aan 
by  Afrikaanse  skrywers  ’n  gesentreerdheid  in  Afrika  as  tuiste  is,  blyk  duidelik 
ook  uit  werke  soos  Jan  Rabie  se  Bolandia-trilogie  en  Stockenstrom  se  Die 

kremetartekspedisie  (1981).  Hierdie  prosawerke  is  voorbeelde  van  waar 
Afrikaanse  skrywers  vir  hulself  ’n  tuiste  in  Afrika  probeer  beding  deur  ’n 
situering  ten  opsigte  van  die  eerste  inwoners  aan  die  suidpunt. 

Rosemary  Jolly  haal  die  Karibiese  skrywer  Wilson  Harris  aan,  om  te  wys  op 
die  belang  van  vergete  perspektiewe  in  die  interkulturele  verbeelding  wat 
deurfiksie  agterhaal  kan  word  (“the  emergence  of  forgotten  perspectives  in 
the  cross-cultural  and  the  universal  imagination”,  Harris  in  Jolly,  1 995;  25). 
In  sy  afsluitende  epiloog  tot  dié  uitgawe  van  PMLA  wys  Satya  Mohanty 
daarop  dat  belangrike  interkulturele  wisselwerking  afhang  van  die  geloof 
dat  ons  ’n  wêreld  deel  met  ’n  ander  kultuur,  al  is  dit  ook  net  gedeeltelik 
(1 995: 114).  Duidelike  tekens  van  dié  ervaring  van  ’n  “gedeelde  wêreld”  kry 
mens  in  Rabie  en  Stockenstróm  se  romans. 

Wanneer  ’n  Af  rikaanse  skrywer  egter  materiaal  uit  die  Boesmankultuur  betrek, 
is  daar  wrange  kommentaar  uit  die  geskiedskrywing  wat  nie  geïgnoreer  kan 
word  nie.  In  Bushman  Raiders  ofthe  Drakensberg  1840-1 870 {A 97 skryf 
John  Wright  oor  die  haat  tussen  die  Boesmans  en  die  Afrikaners: 

John  Shepstone  writes  of  the  hatred  the  Bushmen  had  for  the  Afrikaners  owing  to  the 
harsh  treatment  that  the  latter  had  meted  out  to  them  in  the  Cape.  He  also  claims  that 
on  one  occasion  when  some  Bushmen  were  pursued  (...)  they  were  heard  to  speak 
Dutch  fluently,  shouting  out  that  they  would  never  leave  off  harassing  the  Afrikaners. 
(1971:  107) 

Soos  die  autochtone  in  Noord-Amerika,  Nieu-Zealand,  Australië  en  elders 
is  ook  die  Boesmans  deur  die  eerste  nedersetters  uitgewis  en  vervolg.  Die 
Boesmans  in  die  Kaapkolonie,  die  /Xam,  is  reeds  in  die  sewentiende  en 
agtiende  eeu  feitlik  heeltemal  tot  niet  gemaak  deur  die  vergeldings- 
kommando’s  wat  na  veediefstalle  uitgegaan  het  om  jag  te  maak  op  die 
mense.  Die  oorgeblewenes  het  meestal  tronktoe  gegaan  of  is  as  verarmde 
plaaswerkers  deurdie  boere  in  diens  geneem. 

Hier  het  hul  hul  taal  en  kultuur  grootliks  verloor,  sodat  Dorothea  Bleek  in  die 
vroeë  twintigste  eeu  feitlik  nêrens  meer  in  die  noordeiike  Kaapkolonie  ’n 
Boesman  kon  vind  wat  sy/haar  taal  kon  praat  of  mondelinge  verhale  kon 
onthou  nie.  Op  dié  stadium  van  koloniale  ontwikkeling  was  daar  dus  van 
interkulturele  wisseiwerking  weinig  sprake:  enkeles  met  visie,  soos  Bleek 
en  Lloyd  asook  Von  Wielligh  het  van  die  verhale  opgeteken,  en  in  1 956  het 
die  hoogs  uitsonderlike,  feitlik  800  bladsy  tellende  A Bushman  Dictionary 
van  Dorothea  F.  Bleek  verskyn.  Dié  woordeboek  is  vandag  ’n  bibliofiele 
versamelstuk,  maar  het  verder  feitlik  geen  nut  nie,  omdat  niemand  dit  kan 
gebruik  nie.  Die  meeste  van  die  Boesmandialekte  hierin  vervat,  is 
uitgestorwe  saam  met  die  sprekers  van  die  dialekte.  Al  wat  ons  in  dié 
publikasie  oor  het,  is  “traces”  of  ‘spore’  van  vroeëre  stemme.  (Dit  is  boeiend 
om  daarop  te  let  dat  die  begrip  “trace”  soos  deur  Derrida  in  Of  Grammatology, 
1 976,  gebruik,  teruggaan  op  Hegel  se  konsep  van  “der  Spur”,  of  te  wel  in 
Afrikaans  “spoor”.) 

Die  vraag  bly  waarom  soveel  Afrikaanse  skrywers  juis  nou,  aan  die  einde 
van  die  twintigste  eeu  die  behoefte  vind  om  terug  te  gaan  na  die  interkulturele 
wisselwerking  tussen  Afrikaanse  boere  en  die  haas  uitgestorwe 
Boesmangemeenskap.  Die  vergelding  in  vorige  eeue  was  so  suksesvol  dat 
die  prehistoriese  inwoners  van  Afrika  vandag  feitlik  van  die  gesig  van  die 
aarde  verdwyn  het,  buiten  waar  hul  in  haglike  omstandighede,  soos  by 
Schmidtsdrif  nog  probeeroorleef. 

In  ’n  boeiende  artikel  oor  die  uitgestonwe  Beothuk  of  “Red  Ochre  People” 
van  Kanada  - by  wie  daar  baie  parallelle  gevind  kan  word  met  die  uitgestorwe 
/Xam  en  ander  Boesmangroeperinge  - ontleed  Carl  Leggo  enkele  prosawerke 
deur  wit  manlike  Kanadese  skrywers  waarin  hul  die  leefwêreld  van  die 
Beothuk  probeer  rekonstrueer.  Hy  vra  die  vraag  waarom  daar  oor  die  Beothuk 
geskryf  word,  en  bied  die  volgende  kommentaar  van  Marlene  Philip  as 
beweegredes  en  oorwegings  aan: 

Writers  coming  from  a culture  that  has  a history  of  oppressing  the  one  they  wish  to 
write  about  would  do  well  to  examine  their  motives.  Is  their  interest  a continuance  of 
the  tradition  of  oppression,  if  only  by  seeing  these  cultures  as  different  or  exotic,  as 
Othei^  Does  their  interest  come  out  of  the  belief  that  their  own  cuiturahraw  material  is 
washed  up,  that  just  about  anything  from  the  Third  World  is  bound  to  garner  more 
attention?  is  it  perhaps  the  outcome  of  guilt  and  a desire  to  make  recompense?  Such 
writers  have  to  esamine  whether  they  can  write  without  perpetuating  stereotypes 
(Philips  in  Leggo  1995:  41). 

Om  op  te  som,  lyk  dit  dus  asof  oorwegings  by  die  skryf  oor  uitgedelgde 
mense  en  hul  kulture,  soos  die  Beothuk  in  Kanada  en  die  Boesmans  in 
Suid-Afrika,  te  make  kan  hê  met  (a)  skuldgevoelens,  (b)  die  siening  van  die 
ander  kultuur  as  eksoties,  (c)  die  uitgeputheid  van  die  eie  kultuur  se  materiaal, 
en  laastens  (d)  die  feit  dat  albei  groepe  ’n  gedeelde  wêreld  het  of  gehad  het 
(sien  Mohanty  1 995: 114). 

Leggo  beskryf  die  stories  van  die  Beothuk  soos  gemediëer  deur  die  woorde 
van  wit  Europese  skrywers  as  ’n  “echoing  and  keening  (of)  the  voices  of  the 
lost  - a kind  of  mystical  and  spiritual  and  other-wordly  chorus  of  voices  that 
refuses  to  let  us  sleep  peacefully”  (1995:  38). 

Dat  daar  wêreldwyd  nou  ’n  terughunkering  na  die  mitiese,  die  magiese  en  die 
storievertellers  van  autochtone  kulture  bestaan,  blyk  duidelik  uit  resente  tekste 
soos  Varga  Llosa  se  El Hablador{The  Storytellei)  (1 987),  Peter  Hoeg  se Miss 
Smilla’s  Feeling  for  Snow  (1994)  en  in  Afrikaans  met  nie  minder  as  drie 
prosawerke  en  ’n  kortverhaaibundel  in  1 994  waarin  Boesmangegewe  en  -sto- 
ries  verwerk  is  nie:  George  Weideman  - Die  donker  melk  van  daeraad,  Dolf 
van  Niekerk-  D/e  koms  van  die  hyreën,  Piet  van  Rooyen  - Die  spoorsnyer  en 
Willem  D Kotzé  - Tsats  van  die  Kalahari. 

Dolf  van  Niekerk  (gevestigde  prosaïs  met  onder  andere  Die  son  struikel)  se 
i Die  koms  van  die  hyreën  is  ’n  meesterlike  klein  novelle,  onderbeklemtoon 
maarfyn  genuanseerd,  geskryf  in  sober,  gestroopte  Afrikaanse  prosa.  Dit 
is  ’n  moderne  plaasroman  waarin  droogte  en  Kousop  se  eis  van  grondbesit 

teenoor  Johannes  du  Plessis,  ’n  Afrikaanse  boer,  die  kerngegewe  is.  Wat 
die  teks  verder  kompliseer,  is  die  hofsaak  waarin  Jackson,  ’n  swart  prokureur 
uit  Soweto,  Kousop  se  grondeis  moet  verdedig.  “Die  Boere  sal  vir  ons  lag”, 
sê  Jackson,  as  Kousop  sy  grondeis  wil  baseer  op  tradisionele  oorlewering. 
Die  gebruike  en  gelowe  van  die  Boesmans  en  dié  van  die  westerse  wêreld 
kom  hier  lynreg  teenoor  mekaarte  staan. 

In  Die  spoorsnyeivan  Piet  van  Rooyen  kom  die  verhouding  tussen  Afrikaanse 
boere  in  Namibië  en  hul  Boesman-plaaswerkers  ook  uitgebreid  aan  bod, 
maar  die  sentrale  verhaal  van  die  spoorsny-tog  groei  ook  tot  ’n  metafisiese 
ontdekking  van  die  aard  van  menswees:  “Met  al  die  draaie  wat  die  mens 
loop,  al  die  paaie  wat  onder  sy  voete  deurskuif,  is  daar  ooit  ’n  plek  waar  hy 
kan  sê:  ‘Hiervandaan,  van  hierdie  plek  af,  is  my  spore  onwegwaaibaar’?”  (p. 
52).  Die  roman  is  ’n  eienaardige  vermenging  van  antropologiese  gegewens 
en  avontuurverhaal  met  ’n  poging  om  ’n  postmodernistiese  inslag  daaraan 
toe  te  voeg.  Dié  poging  - deur  heeltyd  selfbewus  na  die  “skrywer”  en  sy 
verhouding  met  sy  redakteur  te  verwys  (“Hy  kan  nou  reeds  hoor  hoe  die 
redakteur  teem  ///”,  p.  23)  - is  die  mins  geslaagde  aspek  van  die  novelle. 
Die  sentrale  avontuur  en  beelding  rondom  die  spoorsnyery  gaan  terug  op 
die  formidabele  werk  van  Louis  Liebenberg,  TheArtofTracking.  The  Origin 
of  Science{DaV\d  Philip,  1990),  waarvan  gedeeltes  in  Afrikaanse  vertaling 
letterlik  aangehaal  word  (p.33).  Dit  is  hierdie  vermenging  van  die  avontuur 
van  spoorsny,  die  antropologiese  en  wetenskaplike  gegewens,  sowel  as 
die  patoswekkende  uitbeelding  van  die  “disempowered”  Boesmans-as- 
eerste-inwoners-van  Afrika  wat  nou  deur  boere  op  plase  in  dikwels 
onmenslike  omstandighede  as  werkers  uitgebuit  word,  wat  die  aangrypendste 
deel  van  die  teks  is. 

T’sats  van  die  Kalahari  van  Kotzé  herinner  in  baie  opsigte  aan  P.J. 
Schoeman  se  romans  - vertel  aan  Trados  - die  Swerwer-Boesman (1 963), 
maar  in  dié  vergelyking  kom  Schoeman  se  roman  die  beste  daarvan  af, 
omdat  dit,  ten  spyte  van  ‘glipse’  in  die  taalregister  in  die  rigting  van 
gemoedelike  sentimentaliteit,  wat  antropologiese  gegewens  betref  óp 
wetenskaplike  kennis  gebaseer  is.  In  Kotzé  se  werk  is  daar  hinderlike  wan- 
informasie  of  oningeligtheid  oor  die  gemeenskap  en  leefwyse  van  die 
Boesmans,  hoewel  dit  die  grootste  deel  van  sy  novelle  in  beslag  neem.  Die 
verhaal  van  T’sats  begin  op  die  plaas  van  ’n  karakoelboer  van  die  Nossob 
waar  hy  grootword  as  ’n  verdwaaide  Boesmankind  wat  in  die  Kalahari  gevind 
is.  Hy  pas  later  skape  op,  maar  hardloop  uiteindelik  terug  die  woestyn  in,  na 
waar  hy  vermoed  dat  sy  mense  is.  Kotzé  se  teks  is  by  implikasie  gebou  op 
die  nostalgiese  mite  van  die  “onbewoonde  binnelande  van  Afrika”  asook  op 
’n  eienaardige  beeld  van  die  Boesman  as  ’n  instinktiewe  en  intuïtiewe  wese, 
na  verwant  aan  die  diereryk.  Vergelyk  “met  die  instinkte  van  ’n  wilde  dier 
neem  sy  liggaam  dit  op”  met  verwysing  na  hoe  fyn  T’sats  se  reuksintuig  vir 
reën  is  (p.  1 0).  Die  interpersoonlike  verhoudinge  tussen  T’sats  en  die  boervrou 
word  as  volg  beskryf:  “Net  as  jy  hulle  groot  het  en  bruikbaar  gemaak  het. 

gooi  hulle  gif  in  jou  kos  of  steek  jou  in  die  rug”  (p.  1 4). 

In  Kotzé  se  geval  is  die  herontginning  van  dié  materiaal  waarskynlik 
oorwegend  nostalgies  van  aard  - dit  is  die  wéreld  van  sy  kinderdae  wat  hy 
beskryf  as  ’n  utopiese  vergange  wêreld.  Êrens  speel  kollektiewe  skuldgevoel 
oor  die  massa-verdelging  miskien  ook  ’n  rol.  Maar  uiteindelik  staan  al  dié 
tekste  in  die  teken  van  ’n  psigologiese  ondersoek  na  interkulturele 
verhoudinge  in  die  land,  en  die  geskiedenis  van  dié  verhoudinge  in  die  verlede. 
Terwyl  literêre  tekste  waarin  die  verhouding  tussen  Afrikaanse  en 
Boesmangemeenskappe  ter  sprake  kom  (soos  byvoorbeeld  in  die  werk  van 
Von  Wielligh,  P.J.  Schoeman,  J.J.  van  der  Post)  in  die  verlede  as  periferale 
letterkunde  gereken  is,  niebehorend  tot  die  hoofstroom  van  die  Afrikaanse 
kanon,  het  dié  drie  tekste  nou  begin  duidelik  maak  dat  sulke  tekste  van 
sentrale  belang  is  vir  ’n  beter  begrip  van  die  land  en  sy  mense,  en  veral  hul 
maniervan  omgang  met  mekaar. 

Twee  belangrike  begrippe  wat  ter  sprake  kom  in  die  debat  oor  interkulturele 
wisselwerking  is  kreolisasie  of  hibridisasie  en  outentisiteit.  Met  outentisiteit 
word  gewoonlik  in  dié  verband  gedui  op  ’n  oproep  tot  ’n  terugkeer  na 
prekoloniale  outensiteit.  Maar  intussen  het  die  vroeëre  gekoloniseerdes  nie 
meer  die  pristiene  prekoloniale  kulture  nie:  feitlik  in  alle  vroeëre  kolonies 
het  kreolisasie  plaasgevind  deurdat  daar  geleen  is  van  die  metropolitaanse 
kulture  en  deurdat  kulturele  kruisbestuiwing  plaasgevind  het.  Ten  Kortenaar 
wys  in  ’n  artikel  oor  Achebe  daarop  dat  outentisiteit  en  kreolisasie  metafore 
is  waardeur  ’n  kommunale  identiteit  vorm  gegee  word: 

Communities  are  constituted  not  by  the  possession  of  a shared  culture  (...)  but  rather 
by  the  ongoing  debate  over  what  the  shared  culture  is  (...)  a community’s  narratives 
are  shaped  according  to  conventions  and  narrative  conventions  change  from  age  to 
age”  (1995:  31) 

In  dié  verband  is  daar  kritiek  uit  te  bring  deur  die  uitbeelding  van  Kousop  en 
sy  ma,  die  Boesmankarakters  in  Die  koms  van  die  hyreën.  Kousop  word 
deur  Johannes,  die  boer,  in  die  tronk  besoek  en  “’n  aura  van  tyd-  en 
plekloosheid”  (p.  32)  aan  hom  toegedig.  Later  op  die  plaas  verbeel  hy  hom 
dat  “gedaantes  uit  ’n  ander  tyd  en  wêreld  hom  aankyk”  wat  “niks  met  sy 
geskiedenis  te  make  het  nie”  (p.  51 ).  Die  prosateur  gee  hiermee  blyke  van 
’n  onvermoë  tot  sinkretiese  verbeelding;  hy  kan  nie  werklik  die  Afrikaanse 
karakters  en  die  Boesmans  in  dieselfde  tyd  en  wéreld  situeer,  gelyktydig 
nie.  Dit  gee  aan  die  novelle  ’n  soort  poëtiese  ‘swewerigheid’  en  is  waarskynlik 
ook  die  oorsaak  dat  die  teks  eindig  met  die  gesuggereerde  selfmoord  van 
Kousop: 

Kousop  lê  stil  en  koud  langs  sy  ma.  Die  skaapskêr  langs  sy  lyf.  Ook  hy  het  jonger  geword. 
’n  Halwe  glimlag  op  sy  gesig  soos  hy  na  die  lied  van  die  kameelperde  geluister  het.”  (p.  70) 

In  Die  koms  van  die  hyreën  word  daar  ’n  eietydse  konflik  oor  grondbesit 

uitgebeeld,  maar  van  interkulturele  wisselwerking  is  daar  nie  werklik  sprake 
nie,  omdat  die  Boesmankarakters  te  poëties  en  onwêrelds  voorgestel  word,  as 
aandrifsels  uit  die  voorgeskiedenis  van  die  land.  Frappant  is  die  onkunde  by 
sowel  Johannes  die  boer  as  by  Kousop  se  Soweto-prokureur,  Jackson,  oor  die 
geskiedenis  van  die  Boesmans.  Waar  Kotzé  sy  Boesmanfiguur,  T’sats,  uitbeeld 
as  natuurmens,  byna  instinktiewe  wese,  na  verwant  aan  die  dier  (iets  soos  die 
“noble  savage”),  is  Van  Niekerk  se  Kousop  en  sy  ma  nog  steeds  nie  werklike 
wesens  wat  die  eietydse  wêreld  bevolk  nie,  hulle  is  poëtiese  konsepte,  tyd-  en 
plekloos,  swewend  in  ’n  poëtiese  droomwêreld.  Van  interkulturele  wisselwerking 
kan  daardus  ook  nie  sprake  wees  nie:  slegs  van  kennisname  van  ’n  uitgewiste 
kultuur  wat  nou  soos  ’n  droombeeld  deur  die  teks  sweef.  Van  Niekerk  werk  met 
’n  stereotipe,  ’n  konsep  van  “outentisiteit”  - die  outentieke  Boesmanfiguur  uit 
pristiene  prekoloniale  tye. 

In  Die  spoorsnyer  ls  dit  egteranders  gesteld.  Hier  kry  die  leser  met  werklike 
interkulturele  wisselwerking  te  make.  Sentraal  is  die  spoorsnyverhaal  van 
mensejag  deur  twee  wit  karakters,  die  Afrikaanse  sersant  en  die  Engelse 
skrywer,  onder  leiding  van  die  Boesman-spoorsnyer,  Paul  Chapman,  op 
vier  gedroste  Boesmanwerkers  wat  van  die  boer  se  skape  geslag  het,  en 
daarna  op  lewe  en  dood  die  Kalahari-woestyn  invlug.  Maar,  as  die  roman 
begin,  is  almal  reeds  dood,  hulle  is  volgens  die  skrywer  “sewe  oor-en-weer 
vermakerige  geeste”  (p.  1 7).  Dus  is  die  hele  verhaal  ’n  verbeeldespoorsnyerY 
of  mensejag  in  die  fantasie. 

Die  roman  het  ’n  sterk  antropologiese  inslag:  telkens  word  die  wêreld  van  die 
Boesmans  verduidelikaan  die  hand  van  Boesmanwoorde,  -name  en  taalgebruik. 
Bowendien  word  daar  elke  aand  deur  die  spoorsnyer  aan  die  sersant  en  die 
skrywer  stories  vertel  - hy  vertel  in  aflewerings  die  verhaal  van  sy  lewe:  ’n 
soort  fiktiewe  outobiografie  kom  dus  geleidelik  tot  stand.  Sy  storievertellery  oor 
sy  lewe  elke  aand  kan  ook  gesien  word  as  ’n  moderne  voortsetting  en  invertering 
van  die  Boesmanleefstyl  waar  daar  saans  om  die  vuur  verhale  vertel  is.  Dié 
storie  van  Paul  kry  later  ’n  naam,  hy  noem  die  “Lied  van  die  Man  wat  eensaam 
sing”  (p.  89).  Ander  stories  word  ook  sentraal  gestel.  Daar  is  die  sersant  se 
storie  (pp.  60-62),  #Oma  wat  ’n  tradisionele  storie  oordie  “mense  van  die  vroeë 
ras”  vertel  (toe  mense  en  diere  nog  nie  onderskei  was  nie,  volgens  mitologiese 
oorlewering,  sien  Bleek&  Lloyd,  1911)  (p.  108).  En  dan  isdaardieskrywerse 
storie  wat  die  roman  met  die  titel  Die  spoorsnyeris.  En  hierin  lé  die  verrassende 
perspektief  en  die  sleutel  van  die  romanstruktuur  opgesluit.  Spore  word 
gelykgestel  aan  stories,  te  oordeel  aan  die  volgende  twee  aanhalings: 

Dit  wys  ’n  mens  dat  stories  selfs  vir  die  mees  hardvogtiges  ook  kan  oopvou;  as  die 

spore  reg  lê,  kan  selfs  die  opmerksaamstes  dit  ook  raaksien.  (p.  66) 

en; 

Die  spore  lê  so  heen  en  weer  daaroor  getrek  dat  dit  lyk  asof  die  vallei  ’n  reusefeesboek 
is  waarop  al  die  diere  kans  kry  om  iets  te  skrywe,  hulle  pote  die  penne  waarmee  hulle 
op  die  grond  trek.  (p.  110) 

Die  diere  “skryf”  dus  op  die  veld,  en  die  sny  van  spore  word  gesien  as  ’n 
vorm  van  “lees”,  van  tekens  dekodeer.  (Hierdie  idee  is  nie  nuut  nie:  dit  kry 
die  prosateur  by  wyse  van  interteks,  soos  ook  ander  idees  in  sy  roman,  van 
die  strukturele  antropoloog  Lévi-Strauss,  wat  voetpaadjies  oor  die  veld  as 
die  eerste  vorm  van  menslike  skrif  beskryf  het.)  Dus  word  die  orale, 
mondelinge  vertel  van  stories  in  die  roman  gelykgestel  aan  die  lees  van 
spore  en  aan  skryf.  Die  skrywer  en  die  spoorsnyer  is  dus  ego  en  alter-ego, 
skrywer  is  spoorsnyer,  soos  spoorsnyer  ook  leser  is.  Volgens  die  ideologiese 
siening  van  hierdie  roman  is  skrif  (die  roman  Die  spoorsnyei)  en  mondelinge 
vertelling  (wat  saans  om  die  vuur  vertel  word)  op  gelyke  vlak.  Albei  is  in  die 
terminologie  van  die  roman-“stories”.  Hiermee  kry  ons  ’n  nivellering  van  die 
twee  onderhawige  kulture,  en  transkulturasie. 

Paul  se  rol  in  die  roman  is  as  tussenganger,  verdwaal  tussen  twee  kulture, 
aan  die  een  kant  die  wit  Afrikaanse  boere  en  aan  die  anderkant  die 
Boesmanwerkers.  Hy  pas  nêrens  meer  in  nie:  en  maak  sy  lewe  deur  te  jag 
op  sy  rasgenote.  Daarom  haat  hy  hulle  ook,  want  soos  #Oma  sê,  “hy  soek 
alles  wat  in  homself  verloor  het  by  ons”  (p.  55).  Paul  is  ’n  tragiese 
buitestaanderfiguur  wat  sy  stereotiperende  rol  van  spoorsny  in  die 
geperverteerde  vorm  van  mensejag  op  sy  rasgenote  toepas.  As  hy  ten 
slotte  sterf  aan  ’n  gifpyl  uit  die  boog  van  /Unta  “sien  hy  die  spore  van  baie 
ander  wat  voor  hom  teen  die  steiltes  uitlei”  maar  hy  sien  ook  ”die  Heiland 
wat  vriendelik  vir  hom  wink”  (p.  117).  Dié  sinkretisering  van  elemente  uit  die 
Boesmanmitologie  - die  voorvaders  wat  in  die  sterre  woon  - met  die  “Heiland” 
as  element  uit  die  Christelike  godsdiens,  toon  aan  tot  watter  mate  Paul 
Chapman  as  karakter  ’n  hibridiese  figuur  is. 

Die  roman  het  ’n  sterk  metatekstuele  bewussyn  en  filosofiese  laag,  en  die 
taalgebruik  dek  ’n  wye  spektrum  van  banaal  tot  filosofies,  vertellend  en 
beskrywend.  In  Die  spoorsnyerheX  Van  Rooyen  werklik  daarin  geslaag  om 
twee  kulture  sonder  stereotipering  en  sonder  patronisering  in  ’n 
verbeeldingswêreld  sinkretisties  saam  te  snoer  en  deur  een  te  laat  vloei. 
Dit  wil  voorkom  asof  daar  wêreldwyd  ’n  verandering  van  narratiewe 
konvensies  aan  die  plaasvind  is,  waarin  plek  gemaakword  vir  die  autochtone 
verhaal  of  storie,  en  waarin  daar  steeds  meer  op  die  magiese  en  mitiese 
van  prekoloniale  stories  en  die  storieverteller  gekonsentreer  word.  Llosa  se 
El  Hablador{The  storytelier)  en  Piet  van  Rooyen  se  Die  spoorsnyerhet  in 
dié  opsig  veel  gemeen. 

Andries  Wessels 
Die  begrafnis 


Dat  Ouma  Maggie  in  die  winter  voor die  verkiesing  dood  is,  was  eintlik  reg, 
minstens  poëties  reg.  Sy  was  beslis  nie  van  die  nuwe  Suid-Afrika  nie;  ook 
nie  soseer  van  die  Republiek  van  ’61  nie  - haar  optrede  en  spraak  was 
deurspek  met  seine  wat  verklap  het  dat  sy  in  ’n  vroeëre,  vervloeë,  meer 
grasieuse  era  tuis  gehoort  het.  Ten  spyte  van  haar  volkslojaliteite  het  sy 
byvoorbeeld  altyd  na  die  Kaaps  as  “die  kolonie’’  verwys,  dikwels  na  die  land 
as  “die  Unie”,  en  ná  ’n  besondere  uitputtende  taak  sou  sy  sê  dat  sy  die 
aand  “die  moegste  vrou  in  die  Britse  Ryk”  was.  In  die  sonkamer  op  die 
plaas  het  ’n  magdom  foto’s  op  Victoriaanse  wyse  aan  die  mure  gehang  en 
oral  op  tafeltjies  gestaan  saam  met  ander  bric-á-brac,  wat  ons  as  kinders 
betower  het-  soos  porseleinbokkies  waarvan  die  kleur  na  gelang  van  die 
weer  verander  het,  Duitse  kerstoneeltjies  wat  sneeu  gemaak  het  as  jy  dit 
skud,  miniatuurkoppietjies  met  goudbeslag  wat  sierlik  onaantasbaar  op 
pootjies  gepryk  het.  Die  blink  moderne  foto’s  van  ons,  die  kleinkinders,  met 
kunsmatige  stralende  glimlagte  en  standerd  2a,  of  3c,  of  wat  ook  al  langs 
ons  aangedui,  was  noodwendig  daar,  maar  het  onvanpas,  plasties,  selfs 
banaal  voorgekom,  langs  verbleikte  tonele  van  pieknieks  in  die  kolonie, 
met  skraal  mans  wat  met  romantiese  snorre  en  ligte  klere  teen  wilgerbome 
leun,  terwyl  ingetoë  meisies  met  lang  tabberds  en  opgekamde  hare  skugter 
half  wegkyk  en  glimlag  met  net  ’n  suggestie  van  onderdrukte  uitbundigheid; 
of  meer  formele  foto’s  - van  seuntjies  met  kantkragies,  een  met  ’n  karwats 
kordaat  in  die  hand,  of  profiele  in  ovaal  met  ’n  ouderwetse  handtekening 
onderaan:  With  love  from  Andrew,  of  soos  dié  van  ons  Oupa-  en  Oumagrootjie 
se  goue  bruilof  op  die  plaas  by  Riversdal,  waar  die  grootooms  - Uncle 
Charles,  Uncle  Hans,  Uncle  Alec  (die  name  roep  die  era  op)  - manelbaadjies 
dra,  en  die  tantes  - Aunt  Kate,  Aunt  Sarah,  Aunt  Lily,  Aunt  Mimmie  - mekaar 
oortref  met  swierige  tabberds  en  hoede.  Aunt  Lily  s’n  het  die  meeste 
volstruisvere  gehad,  want  Uncle  Willem  was  ’n  volstruisboer  by  Oudtshoorn, 
maar  Aunt  Elsie,  wie  se  man  ’n  vooraanstaande  sakeman  in  Kaapstad  was, 
het  die  ander  oortref  met  die  swier  van  haar  hooftooisel  wat  agter  elegant 
opswaai  en  voor  veelseggend  oordie  een  oog  neerswiep. 

As  kinders  het  ons  betower  deur  albums  geblaai  met  poskaarte  deur  die 
einste  Aunt  Elsie  van  oor  die  wêreld  heen  gestuur:  “My  dear  Maggie,  The 
boat  has  docked  at  Mombasa  and  I take  the  opportunity  to  wlsh  you  and 
Gerbrand  a very  happy  anniversary  and  many  more  to  come  ...,”  of,  “/Wy 
dear  Maggie,  Óns  bly  weer  in  dieselfde  hotel,  rue  Scribe  ...,”  en  op  die 
ander  kant  van  die  kaart,  nie  ’n  blink  kleurfoto  van  ’n  toeriste-aantreklikheid 
soos  deesdae  nie,  maar’n  elegante  prentjie  in  pastel  van  ’n  pragtige  Franse 
dame  met  reuse  liggroen  pom-poms  op  ’n  ligpienk  hoed,  wat  met  ’n  brief  in 
die  hand  gevoelvol  na  niks  staar,  en  die  tergende  onderskrif:  Le  regret. 

Tussen  al  die  gesigte  en  figure  op  die  foto’s  aan  die  muur,  op  die  tafeltjies 
en  in  die  albums  kon  ons  later  vir  Ouma  Maggie  eien,  saam  met  haar  susters 
in  swart  na  hulle  ma  se  dood,  op  reis  in  Europa  met  ongelooflike 
strikkonkoksies  op  die  hoof  (met  hoeveel  hoededose  moes  hulle  reis?),  fier 
met  ’n  keil  en  ry-kostuum.  Eers  kon  ek  nie  begryp  hoekom  die  familie  sê 
dat  Ouma  Maggie  die  mooiste  van  die  ses  susters  was  nie,  want  van  die 
ander  het  ’n  groter  indruk  op  die  foto’s  gemaak,  oiaar  later  kon  ek  die  hoë 
wangbene,  die  perfekte  fyn,  effens  geboë  neus,  die  teruggetrokke  maar 
onversetlike  blik,  begin  waardeer,  en  sien  hoekom  Oupa  Gerbrand,  self  ’n 
swierige  kêrel,  soveel  jaar  vir  haar  gewag  het.  Want  Ouma  Maggie  was 
eers  aan  ’n  ander  man  verloof,  een  wat  haar  Kaapse  familie  verkies  het, 
maartoe  sy  in  1919  saam  met  Aunt  Lily  na  Europa  vertrek  het,  het  Oupa 
Gerbrand  haar  nogtans  gaan  afsien,  en  toe  sy  terugkeer,  het  sy  die  verlowing 
gebreek  en  met  Oupa  Gerbrand  getrou,  ten  spyte  van  haar  familie  se 
onsteltenis  dat  sy  op  ’n  plaas  in  die  onbekende,  onherbergs^me  Vrystaat 
sou  moes  gaan  bly.  Later  sou  hulle  almal  graag  op  die  plaas  kom  kuier,  en 
Aunt  Elsie  en  haar  chauffeur,  Carolus,  se  winterbesoek  het  ’n  instelling  op 
Donkervlei  geword,  een  wat  volgens  my  pa  met  intense  bedrywigheid  gepaard 
gegaan  het,  want  die  plaas  moes  sy  beste  voet  vir  Ouma  Maggie  se  familie 
voorsit. 

Terwyl  ek  en  my  niggie,  Estelle,  na  Ouma  Maggie  se  begrafnis  ry,  bedink 
ek  nostalgies  die  verlede,  beide  die  wat  ek  met  haar  gedeel  het  sedert  my 
kinderdae,  en  die  vroeëre  romantiese,  vervloeë  verlede,  wat  ek  uit  albums 
en  stories,  opmerkings  en  nuanses  moet  saamstel.  Die  begrafnis  is  slegs 
die  fisiese  bevestiging  van  Ouma  Maggie  se  afskeid  van  ons,  want  eintlik 
het  sy  ons  lank  reeds  verlaat  - ongemerk,  met  die  grasie  en  bedagsaamheid 
wat  haar  lewe  gekenmerk  het.  Sy  het  baie  oud  geword  ~ diep  in  die  negentig, 
en  so  ’n  paar  jaar  gelede  het  ons  algaande  besef  dat  Ouma  nie  meer  met 
ons  is  nie.  Sy  het  nooit  haar  waardigheid  verloor  nie,  maar  sy  het  ons  net 
nie  meer  herken  nie,  nie  meer  veel  in  die  hede  verkeer  nie.  Sy  sou  bedagsaam 
vir  Pa  en  Ma  ontvang,  vir  hulle  tee  aanbied,  en  met  hoflike  belangstelling 
verneem  of  hulle  toe  getroud  is.  Op  die  antwoord  dat  hulle  al  veertig  jaar 
getroud  is  en  vyf  kinders  het,  het  sy  haar  wenkbroue  gelik  en  gesnak: 
“Goeiste!”  voordat  sy  onverstoord  die  tee  verder  geskink  het.  So  het  sy  ons 
die  swaar  van  afskeid  gespaar,  wanttoe  sy  fisies  vertrek  het,  was  die  afskeid 
- ongemerk  - reeds  verby. 

As  ons  by  die  hek  van  Donkervlei  indraai,  ry  ons  verby  die  dammetjie  waar 
Pa  een  dag  na  ons  by  die  buurplaas  was,  wilgerlatte  uit  Mooilaagte  se  vlei 
kom  indruk  het.  Die  wilgerbome  staan  nou  groot  en  sterk,  met  takke  wat 
vandag  gepas  melankolies  swaai.  Hier  was  net  ’n  bywonershuisie  op 
Donkervlei  toe  Oupa  Gerbrand  dit  geërf  het;  sy  broer,  oom  Herklaas,  het  die 
familieplaas,  Mooilaagte,  met  die  ou  opstal  gekry.  Ouma  Maggie,  toegerus 
met  ’n  trousseau  uit  Liberty’s  in  Londen  het  hier  op  die  vlaktes  aangekom, 
en  volgens  my  tantes,  was  die  sierlike  baltabberds  binne  ’n  jaar  opgesny 

om  babaklere  te  maak  en  die  enigste  wat  sy  en  Oupa  gedans  het,  was  in 
die  winter  op  en  af  in  die  gang,  om  warm  te  bly,  terwyl  hulle  agter  haar  rug 
met  sy  konsertina  begelei  het.  Oor  die  jare  het  die  groot,  gemaklike  opstal 
van  Donkervlei  met  grasie  verrys.  Die  tuin  het  gevestig  geraak,  die  bome 
het  groot  geword,  en  die  verfynde  lewenstyl  was  algaande  al  hoe  nader  aan 
die  wat  Ouma  Maggie  destyds  tot  haar  familie  se  ontsteltenis  in  die  Kaap 
agtergelaat  het.  Oupa  het  met  nugtere  vasberadenheid  die  soms  onwillige 
veld  bemeestertot’n  plaas  watelkejaarmilddadig  produseer,  en  Donken/lei 
se  lande  en  veld  vertoon  nou  die  sagtheid,  gemoedelikheid,  sekerheid  van 
grond  wat  lank  deur  die  mens  beheer  en  vertroetel  word,  ’n  gemoedelikheid 
wat  uit  die  Vrystaatse  landskap  waardeur  ons  ry,  straal. 

Reeds  van  die  uitdraai  af  sien  ’n  mens  die  baie  bome  wat  die  opstal  aandui. 
Oral  op  Donkervlei  staan  plantasies  denne  en  bloekoms  oënskynlik  doelloos 
versprei.  Oupa  Gerbrand,  wat  reeds  voor  my  geboorte  oorlede  is,  het  ’n 
genopenheid  gehad  om  te  plant  en  te  bou  - in  die  breedste  sin.  Ek  ken  my 
Oupa  uit  sy  bome,  forse  monumente  van  ’n  beskaafde  gees.  By  die  huis 
word  ons  deur  Oom  Pieter  met  gepaste  stroewe  gesig  verwelkom,  en  ek 
besef  dat  ek  nou  deel  uitmaak  van  ’n  ritueel  wat  streng  gevolg  word,  die 
ritueel  wat  die  uitvaart  van  die  enkeling  vergesel.  Hoewel  dit  my  skielik 
opval  dat  almal  hulle  gesigte  bewustelik  volgens  die  geleentheid  stem,  weet 
ek  dat  dit  nie  gewone  hipokrisie  is  nie,  maar  ’n  seremonie  wat  ons  volg  ter 
beskerming  van  ons  samelewingstrukture,  as  erkenning  van  ons 
gemeenskaplike  sterflikheid,  en  uit  respek  virdie  hierdie-keer-heengegaande, 
my  geliefde  Ouma  Maggie,  wat  self  graag  John  Donne  aangehaal  het:  "And 
therefore  never  send  to  know  for  whom  the  bell  tolls;  It  tolls  for  thee." 

Ten  spyte  van  die  erns  is  die  familie  opmerklik  bly  om  mekaar  te  sien.  My 
oor-oupagrootjie,  Hermanus  Steyn,  was  die  eerste  van  ons  geslag  om  hom 
in  hierdie  deel  van  die  Noord-Vrystaat  te  vestig.  Hy  en  sy  seun,  Pieter,  het 
oor  die  jare  hulle  grondbesit  aansienlik  uitgebrei,  sodat  Oupagrootjie  Pieter, 
wat  ’n  Volksraadslid  in  die  Vrystaatse  Republiek  was,  met  sy  dood  in  1 91 8 
aan  elk  van  sy  nege  kinders,  dogters  en  seuns,  ’n  aansienlike  plaas  kon 
nalaat.  My  Oupa  en  sy  broers,  swaers  en  selfs  een  ongetroude  suster,  Tant 
Lien,  wat  self  geboer  het,  het  dieselfde  vernuf  as  hulle  pa  en  oupa  aan  die 
dag  gelê  met  die  gevolg  dat  hierdie  hele  geweste  vandag  deur  ons  familie  - 
ooms  en  tantes,  neefs  en  niggies,  kleinneefs  en  kleinniggies  - beset  en 
bewoon  word.  Eers  in  my  pa  se  geslag  het  van  die  kleinseuns  en  -dogters 
begin  weggaan,  professionele  beroepe  in  die  stede  begin  volg,  maar  die 
Steyns  het  steeds  hulle  legendariese  familievastheid  gestand  gedoen,  en 
met  enige  geleentheid  soos  ’n  troue  of  begrafnis,  was  almal  daar  en  is  die 
onaantasbare  belangrikheid  van  bloedvenA/antskap  woordeloos  bevestig.  Ek 
onthou  my  verbaasde  ingenomenheid  toe  my  regsgeleerde  oom  (Gerbrand 
soos  my  oupa)  sy  doktorsgraad  in  Bloemfontein  kry,  en  ’n  ry  van  Mooilaagte- 
Steyns  hulle  plekke  in  die  Universiteitsaal  inneem  om  ook  hier  hulle 
solidariteit  en  voldaanheid  te  kom  toon.  Byna  elke  vakansie  op  die  plaas 

deurgebring,  het  ons  stad-Steyntjies  deel  laat  word  van  die  skering  van 
hierdie  familie,  hierdie  landskap,  hierdie  statige  en  rustige  leefwyse  en  - 
ritme. 

Hand  word  geskud,  ek  word  gesoen  en  gedruk.  My  niggie  Marguerite,  wat 
uit  die  Kaap  gevlieg  het,  maak  verskoning  vir  haar  argitekman,  wat  weens 
’n  krisisprojek  nie  teenwoordig  is  nie.  Almal  verneem  na  Louise  en  aan  die 
wat  nie  weet  nie,  moet  ek  verduidelik  dat  sy  vir  haar  werk  in  die  buiteland  is. 
’n  Buurvrou  kom  verneem  of  ek  vir  haar  studentedogter  ’n  pakkie  sal 
saamneem  Pretoria  toe.  Glimlaggend  neem  ek  waar  dat  my  aktrise-niggie, 
Elmine,  oudergewoonte  deur’n  groep  belangstellende  bewonderaars  omring 
is,  wat  die  deurlopende  vertoning  waarmee  sy  haar  konstitueer,  ademloos 
gadeslaan.  Sy  is  dramaties  in  swart  geklee  met  ’n  ouderwetse  breërandhoed, 
wat  ek  vermoed  by  Ouma  Maggie  self  oorgeneem  is,  en  ’n  swart  sluier  á la 
Jackie  Kennedy.  Ek  gaan  soen  haarop  die  wang  en  verneem  na  die  belangrike 
produksie  waarmee  sy  tans  besig  is  - ek  is  bly  sy  kon  haar  op  so  ’n  kritieke 
oomblik  wegskeur  om  na  Donkervlei  te  kom.  Sy  slaan  haar  oë  betekenisvol 
omhoog,  “My  dear,”  sê  sy  gewigtig,  en  al  wat  kortkom  is  die  lang  sigarethouer 
tussen  die  wys-  en  middelvinger  vasgeknyp,  “I  would  nevermiss  an  occa- 
sion  like  this  ...”  Voor  my  oë  verander  sy  met  ’n  effense  lig  van  die  ken  in  ’n 
soort  Edith  Sitwell:  “A  dying  breed;  they  don’t  ma/ce  them  like  this  anymore,” 
sê  sy  en  haal  haar  skouers  op,  “...  a tribute  is  undoubtedly  required.” 

Ek  is  ietwat  verras  om  die  baie  burgerbandradiotoestelle  onder  die 
begrafnisgangers  op  te  merk:  deel  van  die  veiligheidsnetwerk,  verduidelik 
kleinneef  Klasie,  wat  ’n  noodsaaklikheid  op  die  platteland  geword  het  met 
die  toename  van  geweld  in  die  land.  Almal  moet  te  alle  tye  paraat  wees. 
Verskeie  plase  in  die  omgewing  is  al  aangeval.  Ek  weet  eintlik  daarvan.  My 
pa  het  my  laat  weet  toe  Nig  Daisy  op  haar  plaas  aangeval,  vasgebind  en 
besteel  is.  Gelukkig  het  sy  kop  gehou  en  haar  tong  bedwing  - ’n  aansienlike 
prestasie  vir  Nig  Daisy  - om  ongedeerd  daarvan  af  te  kom.  Nig  Daisy  se 
broer,  Oom  Neels,  wat  byna  net  so  oud  as  Ouma  Maggie  self  is,  word  juis 
uit  ’n  motor  gehelp.  Hulle  jarelange  oppasserbediende,  Maria,  stoot  sy  vrou, 
Tant  Hettie,  nader  in  ’n  rystoel.  Die  enkele  oorblywendes  van  Ouma  Maggie 
se  eie  geslag  is  ook  hier  om  hulde  te  betoon.  Hulle  kinders  huiwer 
beskermend  om  die  twee  tedere  oues  wat  stadig  en  broos  met  die  hulp  van 
die  bediende  na  die  stoep  beweeg. 

’n  Entjie  verder  sien  ek  my  pa,  ’n  bietjie  verlate,  met  sy  neef,  Oom  Hermaans 
van  die  buurplaas,  staan  en  gesels.  Ek  gaan  groet  hom  en  verneem  na  Ma 
se  teenwoordigheid.  Sy  is  by  Tannie  Marthie  in  die  kombuis,  beduie  hy.  In 
die  plaaskombuis  is  daardie  gedruis  van  intense  bedrywigheid,  soos  koppies 
en  bordjies  - Ouma  Maggie  se  Shelley  en  Royal  Worcester,  Tannie  Marthie 
se  Royal  Albert  en  Noritake-  uitgepak  word,  instruksies  gegee  en  uitgevoer 
word,  bakke  melktert  en  koek,  handtertjies  en  vleisrolletjies,  en  (by  die 
Steyns  onvermydelik)  ysterskottels  met  braaivleis,  wors  en  sosaties, 
voorberei  en  reggepak,  uitgesit  of  warm  gehou,  gerangskik  of  rondgeskuif 

word.  Tantes  en  niggies,  in  stemmige  of  fleurige  Sondagpakkies  en  - 
tabberds,  en  bediendes  in  ligblou  oorrokke,  is  orals  aan  die  praat,  beduie  en 
werskaf  in  ’n  imponerende  vertoning  van  organisasie  en  bedrewenheid,  en 
ek  word  herinner  aan  my  Kaapse  broer  se  opmerking  dat  hierdie  familie,  net 
soos  my  Ma  ook,  op  ’n  industriële  skaal  onthaal. 

Ek  het  my  Ma  nog  nie  tussen  die  bedrywiges  opgespoor  as  my  oudste 
broer  Gerbrand  se  seuntjie,  Jakkie,  my  aan  die  arm  kom  trek  nie.  “Kom 
kyk,”  sê  hy  dringend.  Ek  laat  my  deur  hom  na  buite  lei  en  sien  dat  hy  op  pad 
is  na  die  vleiskamer.  Hy  los  my  arm  nie  en  Oom  Pieter  lag  as  hy  ons 
ongemaklike  vordering  sien:  “Ons  het  gister  springbokke  geskiet  en  geslag; 
dit  was  mense  uit  die  Kaap  - hulle  het  lankal  die  afspraak  gemaak,  ek  kon 
nie  kanselleer  nie.  Jakkie  kan  hom  nie  wegskeur  van  die  vleiskamer  nie.”  In 
die  koelkamer  hang  die  afgeslagte  karkasse  koud  en  pienk  aan  hake,  die 
lyn  van  vesel  en  spier,  van  vet  en  aar,  weerloos  en  kaal  vir  die  oog  ontbloot. 
Ek  voel  vir  ’n  oomblik  geskok  oor  die  naaktheid,  die  flagrantheid,  van  die 
blootstelling.  Aan  die  hake  behou  die  liggame,  die  nekkies  na  bo  gestrek,  ’n 
vaartbelynheid  wat  herinner  aan  die  sierlikheid  en  krag  van  die  diere  in 
lewe.  Die  eggo  van  vervloë  grasie  en  forsheid  ontstel  en  vervul  my  met  ’n 
ontredderde  bewustheid  van  die  broosheid,  die  breekbaarheid  van  die 
kompleksverweefde  liggaam,  die  onwaardigheid  van  skielike  of  gewelddadige 
dood.  Ek  kyk  af  na  die  kind  wat  blykbaar  deur  die  gesig  aangetrek  word, 
maar  in  sy  oë  sien  ek  slegs  ontsetting,  vrees  en  onbegrip.  “Oom  Johan,” 
fluister  hy  beklemd,  “waar ...  is  die  bokke  se  vere?”  Ek  tel  hom  op  en  hy 
druk  sy  gesig  teen  my  skouer.  Ons  stap  na  buite,  waar  hy,  skielik  skaam, 
aandui  dat  hy  wil  afklim,  en  sonder  om  om  te  kyk  weghardloop  na  sy  boetie 
en  nefies  wat  in  hulle  kerkbroekies  en  -hempies  of  kortbroekpakkies  op  die 
grasperk  rondhardloop. 

Ek  ontdek  my  ma  uiteindelik,  waardig  en  mooi  in  ’n  vlootblou  en  wit  pakkie, 
besig  om  silwer  teegerei  op  die  groot  stinkhout  eetkamertafel  uit  te  pak,  en 
terwyl  ek  haar  groet  kom  sê  ’n  nefie  dat  Oom  Frans,  die  predikant,  gekom 
het  en  ons  gaan  begin. 

Op  die  stoep  en  op  die  groot  wit  grasperk  onder  die  blaarlose  bome,  is  rye 
stoele  uitgepak.  In  die  wintersonnetjie  neem  ons  ons  plekke  in.  ’n  Kleinniggie, 
Susan,  wat  ’n  musiekonderwyseres  is,  neem  plaas  by  Ouma  Maggie  se 
vleuelklavier,  wat  op  die  punt  van  die  stoep  staan,  na  buite  uitgestoot  deur 
die  sitkamer  se  glasdeure.  Die  lykswa  staan  teenaan  geparkeer,  die  kis 
met  wit  blomme  bedek,  duidelik  sigbaar  deur  die  glasruite  van  die  voertuig. 
Oom  Frans,  wat  ook  met  ’n  niggie  van  my  pa  getroud  is,  sluit  sy  oë  en  lig  sy 
kop  asof  hy  die  hemel  in  die  oog  wil  kyk  terwyl  hy  met  die  Here  praat.  Hy 
bid  in  sy  effe-Hollandse  aksent,  ’n  nalatenskap  van  jare  se  nagraadse  studie 
in  Nederland.  Ten  spyte  van  die  effense  geaffekteerde  effek  van  hierdie 
aanwendsel  is  die  egtheid  van  sy  woorde  onmiskenbaar  as  hy  “ons  geliefde 
tante,  moeder,  ouma  en  vriendin”  aan  die  Here  opdra.  Ek  lig  ook  my  gesig 
en  laat  die  warm  Vrystaatse  sonnetjie  my  gesig,  my  koue  stram  ledemate, 

en  my  siel  verwarm,  terwyl  die  predikant  se  stem  voortdreun.  Ek  wonder 
ietwat  oneerbiedig  of  Ouma  Maggie  ons  uit  die  hemel  aanskou,  en  of  ’n 
getransformeerde  en  verheerlikte  siel  sou  belangstel  in  die  rituele  van  die 
ondermaanse,  die  stamelende  pogings  van  ’n  feilbare  mensdom  - wat  hom 
deurentyd  deur  ’n  spieël  in  ’n  raaisel  vasloop  - om  hom  te  versoen  met  die 
onbegryplikheid  van  wees  en  nie  wees  nie.  Ons  sing  “Rus  my  siel,  jou  God 
is  koning”  en  ek  sien  my  ma  is  bewoë  en  my  pa,  die  bekwame,  beheersde 
stadsdokter,  kinderlik  weerloos.  Oom  Frans  lees  uit  Psalm  144,  die  ou 
vertaling  - Ouma  Maggie  het  die  nuwe  as  prosaïes  afgemaak  (eintlik  het  sy 
Nederlands  verkies):  “...  wat  is  die  mens  dat  U hom  ken,  die  mensekind  dat 
U op  hom  ag  gee?  Die  mens  is  soos  die  nietigheid;  sy  dae  is  soos  ’n 
vlugtige  skaduwee  ...  Ruk  my  uit  en  red  my  uit  die  hand  van  vreemdes  ... 
sodat  ons  seuns  soos  plante  mag  wees  wat  opgekweek  is  in  hulle  jeug,  ons 
dogters  soos  hoekpilare,  wat  uitgebeitel  is  na  die  boustyl  van  ’n  paleis  ...” 
Ouma  Maggie  het  haar  seuns  soos  olyfboomplante  om  haar  sien  opgroei, 
haar  dogters  het  inderdaad  hoekstene  van  die  gemeenskap  geword;  in  haar 
lewe  nog  het  Ouma  Maggie  reeds  ’n  nakroosseën  ontvang. 

Terwyl  ons  sing  “Ek  sien  ’n  nuwe  hemel  kom,  ’n  aarde  nuut  en  vry  ...”  is 
daar  ’n  beroering  by  die  lykswa.  Twee  nefies,  Gertjie  en  Lodie,  het  die 
meganisme  ontdek  waarmee  die  kis  by  die  lykswa  in  en  uit  geskuif  word, 
om  dit  vir  die  draers  moontlik  te  maak  om  die  handvatsels  gemaklik  by  te 
kom.  Die  twee  witkoppies  druk  die  knoppie  herhaaldelik  sodat  Ouma  Maggie 
op  ’n  platvormpie  uit  die  wa  na  buite  gly,  en  dan  geruisloos  weer  na  binne 
beweeg;  dan  weer  na  buite,  geruisloos  terug  na  binne.  Van  die  familie  is  erg 
geskok  en  ander  is  onderdruk-geamuseerd  as  Oom  Pieter  die  twee  ergerlik 
aan  hulle  krae  gaan  wegpluk.  Ek  glimlag  deur  my  bewoënheid  terwyl  ons 
sing  “Die  Heer  droog  al  die  trane  af,  verby  is  droefheid,  dood”,  en  ek  wonder 
of  Ouma  Maggie  die  humor  van  die  laaste  wiegelied  sou  waardeer  het.  Sy 
was  ’n  taamlike  eerbiedwaardige  ou  dame,  maar  uit  die  briewe  wat  ’n  neef 
van  my  pa  ons  onlangs  besorg  het,  wat  Ouma  Maggie  gedurende  haar 
Europese  reis  in  1 91 9 aan  haar  broer  in  Wellington  geskryf  het,  blyk  so  ’n 
vitale,  sprankelende,  welsprekende  en  sjarmante  jong  vrou,  vol 
lewensvreugde  en  geestigheid,  so  duidelik,  dat  die  briefskryfster  gedurig 
my  ervaring  van  die  formidabele  persoonlikheid  wat  my  Ouma  in  latere  jare 
geword  het,  verdring,  en  die  onverwagte  luimigheid,  selfs  stuitigheid,  wat 
nou  en  dan  soos  ’n  stukkie  kantonderrok  onder  haar  stemmige  rok  se  soom 
uitgesteek  het,  uitlig. 

Na  die  laaste  gebed,  lees  Oom  Frans  die  begrafnisbrief:  “MargarethaTheresia 
Steyn  (née  de  Villiers)  gebore  27  Augustus  1896,  oorlede  14  Julie  1993. 
Wat  is  die  mens  dat  U hom  ken,  die  mensekind  dat  U op  hom  ag  geeT  Na 
’n  gepaste  stilte,  beweeg  ons  na  die  klein  piaasbegraafplasie  waar  Oupa 
Gerbrand  al  ses-en-veertig  jaar  lank  vir  Ouma  Maggie  wag.  Die  jongeres 
stap  sommer,  die  oueres  ry  met  motors  nader.  Oom  Neels  en  Aunt  Hettie 
word  teer  begelei  deur  kinders  wat  hulle  bekommerd  onderskraag.  Die  twee 

brose  oues  se  fokus  is  klaarblyklik  verskuif;  hulle  blyk  onbewus  van  hulle 
sorgsame  kinders  se  onrus. 

Die  lykswa  trek  tot  teen  die  draad  wat  die  begraafplaas  omhein.  Langs 
Oupa  Gerbrand  se  graf  met  sy  ietwat  monumentale  grafsteen  lê  die  oop 
graf  en  wag.  Die  plaasvolk  staan  in  netjiese  rye  in  hulle  beste  Sondagklere; 
baie  is  sigbaar  bedroef.  Op  die  punt,  effens  apart,  met  sy  keps  in  sy  hand, 
staan  Ou  Pêtjie  - self  biltongrig  en  krom  van  die  ouderdom  - wat  winter  en 
somer  teen  dagbreek  by  die  plaashuis  aangekom  het  om  die  eerste  daaglikse 
rites  van  koffie  maak  en  die  pap  opsit,  en  in  vroeërdae  die  koolstoof  versorg, 
onder  Ouma  Maggie  se  toesig  behartig  het.  Hy  het  die  houding  van  ’n 
hoofroubeklaer,  en  die  ander  volk  bejeën  hom  opsigtelik  met  dieselfde  agting 
en  koestering  wat  ons  aan  naasbestaandes  toesê.  Hy  was  inderdaad  ’n 
daaglikse  medewerker  van  Ouma  Maggie;  ek  vermoed,  ’n  vriend. 

Die  kis  gly  vir  die  laaste  maal  op  die  platformpie  uit  en  ons,  die  draers, 
neem  ons  plekk  in.  Dit  is  nogal  ’n  swaar  gewig  en  behoedsaam  skuifel  ons 
aan  na  die  oop  graf,  plaas  die  kis  op  die  steunstuk.  Oom  Frans  bid  en  dan, 
terwyl  ons  die  Onse  Vader  sing,  sak  die  kis  na  benede.  My  neef  Charl,  ook 
’n  draer  in  sy  lugmaguniform,  neem  ’n  saluut.  Jakkie  van  Gerbrand  trek  aan 
my  hand.  Ek  tel  hom  op  en  hy  druk  weer  sy  gesig  teen  my  skouer.  Ek  is 
dankbaar  vir  die  troos  van  die  warm  seuntjielyf  teen  my.  As  die  blomblare 
aangegee  word  vir  die  laaste  huldebetuiging,  begin  die  volk  saggies 
meerstemmig  sing.  Dit  is  ondraaglik  aandoenlik.  Ek  druk  my  gesig  teen 
Jakkie  se  koppie  vas. 

Na  die  verrigtinge  by  die  graf  keer  ons  na  die  opstal  terug  en  bediendes 
verskyn  met  skinkborde  gelaai  met  versnaperings.  Die  geleentheid  word 
algaande  gekenmerk  deur  die  paradoksale  sobere  gemoedelikheid  wat  eie 
is  aan  die  soort  okkasie.  Ons  sit  almal  in  die  Vrystaatse  wintersonnetjie;  dit 
is  lekker  om  mekaar  te  sien,  saam  te  verkeer.  Ons  word  verenig  deur  ’n 
bewustheid  van  samegeworteldheid,  gedeelde  ervaring  en  voorgeskiedenis, 
verbind  nie  net  in  ons  eie  lewens  nie,  maar  deur  die  naelstring  van  vorige 
gemene  of  vervlegte  geslagte.  Ek  beskou  my  pa  en  my  ooms  en  tantes, 
my  broers  en  neefs  en  niggies  - Ouma  Maggie  se  nageslag;  ek  bedink  haar 
lewe  van  integriteit,  welwillendheid  en  vreugde  en  hulle  eweneens 
voorbeeldige  en  vrugbare  lewens,  ek  drink  die  grasie  en  harmonie  van 
Donkervlei  se  opstal,  tuin  en  landskap  in,  en  met  my  gesig  opgehef  na  die 
Vrystaatse  son  en  ’n  bakkie  warm  sop  in  my  hand,  weet  ek  verseker:  “mooi 
is  die  lewe  en  die  dood  is  mooi.” 

Oom  Hermaans  kom  sê  dat  die  pakkie  wat  ek  moet  saamneem  Pretoria 
toe,  soek  is.  Dit  is  in  iemand  se  kattebak.  Hulle  radio  net  rond  om  dit  op  te 
spoor.  Ek  knik  ongesteur.  Niks  kan  my  bui  van  gelate  voldoening  verstoor 
nie.  ’n  Kleinniggie  kom  wys  haar  nuweling  vir  my,  en  ek  neem  die  nodige 
notisie.  ’n  Tante  kom  vra  na  die  geslagsregister  wat  ek  nagevors  het,  en 
waarin  Ouma  Maggie  ’n  intense,  maardefensiewe  belangstelling  geopenbaar 
het.  Sy  was  vasbeslote  om  enige  skelette  wat  uit  enige  kas  te  voorskyn 

mog  kom,  meedoënloos  van  kant  te  maak.  Ons  gesels  en  lag  saam.  Ou 
familiestorietjies  word  weer  opgehaal  en  geniet.  Algaande  word  die  groot 
bakke  en  skinkborde  kos  leër.  Soos  die  son  vroegerig  begin  sak,  word  dit 
kouer  en  begin  mense  aanstaltes  maak  om  huis  toe  te  gaan.  Oom  Hermaans 
kom  sê  dat  die  misplaaste  pakkie  blykbaar  in  die  motor  was  waarmee  Oom 
Neels  en  Aunt  Hettie  direk  na  die  verrigtinge  by  die  graf,  huis  toe  geneem 
is.  Hulle  radio  net  gou  soontoe  om  te  hoor  of  ons  dit  moet  gaan  haal  en  of 
iemand  dit  sal  bring. 

My  ouers  groet  ook  en  ek  bly  in  die  plaaspad  staan  e'h  kyk  hulle  agterna  as 
hulle  wegry  na  Bloemfontein  teen  die  rooi  van  die  ondergaande  son.  Oom 
Hermaans  kry  my  in  die  pad.  Hy  lyk  ’n  bietjie  bekommerd.  “Kom  ry  gou 
saam  met  my,”  sê  hy,  “daar  is  nie  antwoord  by  Oom  Neels-hulle  nie.  Ek 
hoop  nie  die  ou  mense  het  geval  of  so  iets  nie.  Ek  weet  nie  of  Maria  die 
radio  kan  werk  nie,  maar  as  daar  iets  ernstigs  verkeerd  was,  sou  sy  darem 
seker  gebel  het.  Ons  kry  dan  sommer  jou  pakkie.  Jy  wil  seker  begin 
aanstaltes  maak.” 

Dit  is  nie  ver  op  die  plaaspad  na  Oudekraal,  Oom  Neels-hulle  se  plaas  nie. 
Ek  herinner  my  hoe  dikwels  ek  as  klein  seuntjie  tydens  vakansies  saam 
met  Quma  Maggie  en  Oom  Pieter-hulle  die  stofpad  gery  het  om  by  Oom 
Neels  en  Aunt  Hettie  te  gaan  kuier.  Ons  ry  verby  “die  Engelsman  se  graf”, 
rusplek  van  ’n  onbekende  kryger  wat  gedurende  die  Anglo-Boereoorlog  hier 
gesneuwel  het,  en  dan  kom  die  buurplaas  in  sig.  Oudekraal  is  ook  ’n  mooi 
opstal  met  breë  stoepe  rondom.  Reuse  bloekoms  en  denne  beskut  die  lae 
wit  woning.  Dit  is  stil  op  die  werf,  nie  eers  ’n  hond  blaf  nie.  Ons  hou  stil  en 
klim  uit  die  motor.  Die  voordeur  staan  oop. 

Die  eerste  wat  ons  sien  is  die  doodgeskiete  honde  wat  naby  die  voordeur 
lê.  In  die  woonvertrek  heers  daar  chaos.  Meubels  is  omgekeer,  die  swaar 
okkerneuthoutbuffet  se  laaie  uitgegooi,  skilderye  van  die  muur  geruk, 
glasware  en  lampe  lê  in  skerwe.  Oom  Neels  rus  teen  ’n  stoel,  sy  glasige  oë 
na  die  dak  gerig  - Waar  sal  sy  hulp  vandaan  kom?  - die  kop  byna  heel 
afgesny  sodat  die  deurgesnyde  pype  en  are  soos  buise  deur  die  geklonte 
bloed  uitpeul.  Op  die  borsbeen  is  die  vel  los  gesny  en  oopgeflap  om  die 
ribbekas  te  ontbloot.  Aunt  Hettie  lê  op  haar  maag,  haar  arms  ongemaklik  na 
weerskante  toe  oopgespalk  soos  ’n  gebreekte  pop,  die  knieë  effens  gebuig 
asof  haar  arms  gedurende  ’n  kruipbeweging  onder  haar  meegegee  het.  Haar 
kop  is  opgeruk  om  na  vore  te  kyk,  die  bloeddeurdrenkte,  yl  krulhaartjies  ’n 
grusame  kern  vir  ’n  groot  blom  van  donkerrooi  bloed.  Maria  is  soos  ’n  fetus 
opgekrul  teen  die  muur-  haar  gekopdoekte  hoof  skaars  aan  haar  liggaam 
verbind.  Orals  is  daar  bloed;  bloedspatsels  teen  die  mure,  op  die  meubels  - 
die  vloer  ’n  pan  van  bloed.  Ek  verstik  in  die  oorweldigende  reuk  van  sterfte. 
Verbaas  hoor  ek  ’n  stem  - my  eie  skor  vra:  “Maar  waar ...  is  die  bokke  se 
vere?” 

H.J.  Schutte 

“Woordafleiding”  - Die  satirikus  as  retor 


I take  satire,  therefore,  to  be  a department  of  rhetoric.  (Sutherland 
1958:5) 

1 . Benaderings  van  “Woordafleiding” 

In  besprekings  van  Steenbok  tot  poolsee  (1955)  waar  verwys  is  na 
“Woordafleiding”  geniettwee  sake  voorrang:  die  waardering  vir  hierdie  gedig 
deur  dit  in  verband  te  sien  met  ’n  opvallende  vormaspek;  en  die  tematiese 
inskakeling  van  die  gedig  by  ’n  kenmerk  van  Blum  se  digkuns. 

Nog  voor  publikasie  van  Steenbok  tot poolseeheX  Opperman  (1977: 64)  al 
in  sy  1 955-keurdersverslag  van  die  manuskrip  gewys  op  “die  etimologiese 
spel  in  ‘Woordafleiding’  wat  amper  Visseriaans  word”.  In  ’n  radiorede  van 
1956  beskou  Van  Wyk  Louw  (1986:  305)  “Woordafleiding”  as  een  van  die 
“uitstekende  gedigte”  in  hierdie  digbundel  deur  parenteties  by  te  voeg:  “en 
ek  het  dit  met  die  etimologiese  woordeboek  naas  my  gelees”.  Antonissen 
(1 963: 1 06)  weer,  in  sy  1 956-bespreking  van  Steenbok  totpoolsee,  het  ook 
die  “speelsheid”  van  “Woordafleiding”  uitgelig.  En  Opperman  (1974:  115) 
het  nog  eens  in  1962  by  sy  beskouing  van  “moderne  tendensies  in  ons 
poësie”,  die  hoofkenmerk  van  “Woordafleiding”  om  sy  effektiwiteit  geloof: 
“Selfs  in  ’n  etimologiese  spel  beeld  hy  vir  ons  skitterend  die  onvaste,  die 
onbestendige  en  rustelose  uit”. 

Dat  daar  ’n  bepaalde  gang'm  “Woordafleiding”  is,  kom  aan  die  lig  deur  hierdie 
beskrywing  van  Kannemeyer  (1983: 275-276): 

In  “Woordafleiding”  lei  die  demaskerende,  satiriese  beskrywing  van  die  dorp  ...  tot  ’n 
etimologiese  verkenning  van  die  woord  se  “woeste  en  vae  voorverlede”  om  die  presiese 
betekenis  van  “dorp”  vas  te  stel,  ’n  verkenning  wat  uiteindelik  aan  die  slot  - met  die 
terugkeer  van  elemente  uit  die  inset  - tot  ’n  totaal  ander  siening  lei  en  vir  die  sterk 
spanning  tussen  verstarring  en  bevryding  sorg. 

Dit  is  dan  veral  deur  Grové  (1 978: 51  -52)  se  ontleding  van  “Woordafleiding” 
- deur  dit  te  tipeer  as  een  van  drie  belangrike  “reis”-gedigte  m.b.t.  die  tema 
van  sy  ondersoek  van  Blum  as  “’n  digter  tussen  twee  wêrelde”  - dat  die 
gang  van  hierdie  gedig  duidelik  in  “drie  bewegings”  aangedui  kan  word:  strofe 
1 as  die  eerste  beweging,  met  strofe  2 daarby  as  “brugpassasie”  wat  lei  tot 
’n  etimologiese  verklaring  van  “dorp”;  met  dan  die  etimologiese  spel  in  die 
tweede  beweging  (strofes  3-4);  en  eindelik  vanaf  “O  metamorfose!”  as  derde 
beweging  ’n  “schertzo”  - “want  dit  is  ’n  skertsende,  lughartige  speel  met  die 
veronderstelling  dat  dit  wat  ons  so  gevestig  geag  het,  vir  ’n  oomblik  ‘op 
avontuur  belus’  sou  toegee  aan  die  dwang  van  ’n  vergete  herkoms”. 

Deur  sy  benoeming  van  die  gang  van  die  gedig  as  drie  “bewegings”  is  Grové 
hom  in  sy  benadering  bewus  van  die  musikale  analogie  (“musiekbeeld”)  wat 
hy  deurvoer  op  “Woordafleiding”.  Die  vraag  is  egter  of  daar  nie  ’n 


65 


doeltreffender  benaderingswyse  bestaan  om  die  gang  van  “Woordafleiding” 
mee  aan  te  dui  nie  - “doeltreffend”  in  dié  sin  dat  allereers  rekening  gehou 
word  met  die  situasie  van  die  gedig.  Wat  ons  moet  vind,  is  ’n  literêre 
verantwoording  in  terme  van  die  satire  in  “Woordafleiding”.  Die  ondersoek 
hiervan  word  soos  volg  gedoen: 

• Konstruering  van  die  taalsituasie  en  die  sosio-historiese  konteks. 

• Benaderings  van  die  satiriese  gedig  vanuit  ’n  retoriese  perspektief. 

• Die  satire  in  “Woordafleiding”  volgens  beginsels  uit  die  retorika. 

2.  Die  gedigsituasie 

2.1  Die  soort  taalsituasie  in  “Woordafleiding” 

Soos  reeds  vermeld,  sentreer  beskouings  oor  “Woordafleiding”  gewoonlik  om 
die  uitwysing  van  ’n  bepaalde  tema  in  samehang  met  ander  gedigte  van  Blum. 
Tiperend  van  hierdie  benadering  is  byvoorbeeld  dié  uitspraak  van  Kannemeyer 
(1 983:  275):  “Die  tema  van  die  afskeid  en  ‘eertydse  tuiste’,  wat  ten  nouste 
hiermee  verband  hou,  kom  voor  in  verse  soos  ‘Die  terugblik’  en  ‘Na  ’n  nuwe 
somer’,  maardit  bereik  ’n  hoogtepunt  in  ‘Woordafleiding’  en  ‘Oorlewendes’.” 
Hierdie  benaderingswyse  kan  egter  nie  reg  laat  geskied  aan  die  eiesoortige 
taalsituasie  in  “Woordafleiding”  nie. 

Hoewel  die  gebruiklike  aanhalingstekens  in  “Woordafleiding”  ontbreek  om 
’n  spreekbeurt  mee  aan  te  dui,  word  dit  vir  die  lewer  gou  duidelik  dat  ons 
hier  te  doen  het  met  ’n  meerstemmige  gesprek.  Die  soort  gespreksituasie 
wat  ons  hier  het,  is  vasstelbaar  uit  die  verloop. 

In  strofe  1 word  ’n  stelling  geponeer  oor  hoe  die  betekenis  van  “dorp”  begryp 
behoortte  word.  Datdieaanhoorder-voorlopig  aangedui  as  die  digter-  nie 
daarmee  genoeë  geneem  het  nie,  bly  ten  aanvang  van  strofe  2 waar  die 
ongenoemde  spreker  vra:  “Hoekom  is  jy  dan  daarmee  nie  tevrede?”  Uit  die 
vraagstelling  is  afleibaar  dat  dit  hierdie  spreker  is  wat  die  stellingname  van 
strofe  1 onderskryf. 

Vanaf  die  tweede  helfte  van  strofe  2 verklaar  die  “ek”  (die  digter)  waarom  hy 
hierdie  stellingname  nie  kan  aanvaar  nie.  Hy  sê  dat  dit  “die  logika  van  die 
woord  self”  is  wat  hom  dwing  om  “t’rug  te  delf”  na  die  ware  betekenis  van 
“dorp”.  Hierdie  uitgangspunt  lei  hom  tot  sy  etimologiese  metode  waarmee 
hy  wil  bewys  dat  eerder  ’n  ánder  stellingname  aanneemlik  is,  wat  hy  in 
strofe  3-4  ondersoek.  Die  bevestiging  van  sý  stellingname  laat  hom  toe  om 
vanaf  strofe  5 tot  aan  die  slot  van  die  gedig  die  stellingname  van  strofe  1 te 
weerlê. 

Die  soort  taalgebruik  in  “Woordafleiding”  staan  bekend  as  argumentatiewe 
taalgebruik.  Dat  die  gedig  daaraan  beantwoord,  is  reeds  te  sien  volgens  die 
sewe  kenmerke  wat  Van  Eemeren  e.a.  (1 986: 1 0-1 6)  vir  argtvmenías/e aandui: 

• In  “Woordafleiding”  is  daar  ’n  diskussie  deur  verskillende  mense.  Dit  dui 
op  ’n  sosiale  aktiwiteit. 

• Dat  die  rede  voorop  staan,  beteken  dat  die  verstandeiike  aktiwiteit 


66 


oorheers  - eksplisiet  deur  die  digter  vermeld  dat  hy  hom  deur  “die  logika 
van  die  woord”  wil  laat  lei. 

• Dit  is  nouliks  nodig  om  te  sê  dat  “Woordafleiding”  deur  en  deur  ’n  verbale 
aktiwiteit  \s-di\e  etimologiese  verkenningswyse  (asookdie  titel!)  staan 
sentraal  in  die  gedig. 

• In  “Woordafleiding”  handel  dit  ook  oor  menings-  beginnende  by  ’n  geuite 
mening  (in  strofe  1 ) wat  omstrede  (in  strofe  2)  raak,  wat  in  die  loop  van 
die  gedig  bestry  word. 

• Die  argumentasie  van  “Woordafleiding”  gaan  oor  die  regverdiging van 
die  digter  se  mening  deur  die  mening  van  die  opponent  in  die  openingstrofe 
te  ontkrag. 

• Die  pro-  en  contra-argumente  wat  aangevoer  word,  beteken  dat  ’n  bepaalde 
mening  getoets  word  - in  hierdie  geval  by  wyse  van  die  etimologiese 
metode.  Dit  beteken  dat  daar  by  argumentasie  ’n  toetsingspretensie 
aanwesig  is. 

• Die  doel  van  argumentasie  is  om  instemmingvau  die  gehoor  te  verkry, 
wat  wil  sê  dat  dit  ’n  oortuigingspogingwoxd  deur  middel  van  argumente. 
In  “Woordafleiding”  is  dit  by  wyse  van  die  etimologiese  metode 
waarvolgens  die  digter  die  geuite  mening  in  strofe  1 as  verkeerd  bewys 
deur  eindelik  sy  mening  te  laat  seëvier. 

2.2  Sosio-historiese  kontekstualisering  van  die  taalsituasie 

Die  taalsituasie  op  sigself  lei  die  leser  al  tot  sekere  gevolgtrekkings  oor  die 
betekenis  van  “Woordafleiding”.  Die  vasstelling  van  ’n  interteks  sou  hierdie 
taalsituasie  verder  in  ’n  omvattender  betekenisverband  kon  plaas  deur 
belangrike  betekeniselemente  van  die  gedig  in  fokus  te  stel.  Uit  die  briewe 
van  Blum  aan  verskeie  persone  geskryf  (sien  Kannemeyer  1 993),  bestaan 
daar  ’n  passasie  wat  die  leser  op  die  spoor  bring  van  sodanige  interteks. 
Hierdie  passasie  kom  voor  uit  ’n  brief  aan  “sy  vriend  Louwtjie”,  die  latere 
prof.  J.A.  Louw  in  Afrika-tale  aan  die  Universiteit  van  Suid-Afrika,  wat  rondom 
1 947/1 948  geskryf  is.  Hoewel  Kannemeyer  (1 993:  1 5)  hier  nie  deurgaans 
direk  aanhaal  nie,  kom  dit  voor  of  die  beskrywende  gedeeltes  (o.m.  die 
verwysing  na  die  historiese  werk  Trek)  ook  uit  Blum  se  brief  afkomstig  is: 


Hy  het  dit  teen  Louw  se  “Onder-Drakensteinse  hogmoed”  wat  enige  persoon,  wie  se 
pa  nie  ’n  gesiene  Pêreliet  was  nie,  as  ’n  “ontwortelde”  beskou.  Die  Afrikaners  is  juis  nie 
“bodemvas”  nie,  maar  - soos  ’n  mens  uit  P.J.  van  der  Merwe  se  Trek  kan  aflei  - “deur 
die  trekgees  besete”.  Die  Afrikaner  se  houding  teenoor  geboortegrond  is  suiwer 
kommersieel:  “’n  plaas  is  ’n  saak,  nie  ’n  affek  nie,  m.a.w.  julle  is  almal  ook  ontworteldes, 
of  liewer  wortelloses  - wat  nog  krasser  is”. 

Hoewel  dit  in  “Woordafleiding”  nie  direk  gestel  is  nie,kan  die  leser  aflei  dat 
hier  ’n  belewenis  van  die  Suid-Afrikaanse  werklikheid  gegee  word  rondom 
“trek”.  Die  “trekgees”  lei  tot  die  ontstaan  van  die  “dorp”,  ’n  bepaalde 
samelewingsverband  soos  weerspieël  deur  sy  geboue.  Om  vas  te  stel  hoe 


67 


Blum  aansluit  by  Van  der  Menwe  in  sy  beskrywing  van  die  ‘1rek”-geskiedenis, 
is  dit  egter  eers  nodig  om  te  kyk  hoe  in  die  gedig  self  aan  die  ‘‘trek”-idee 
gestalte  gegee  is. 

...  'n  Stowwerige  pad 
sak  by  ’n  bult  af,  span  ’n  rukkie  uit 
en  wei  daar  rond  voordat  hy  verder  trek. 

Hy  snuif  ’n  vreedsame  lug  tussen  die  nat 
van  die  groen  tuine  wat  die  dorpsmense  spuit, 
en  druk  sy  nuuskierige  stoffies  teen  die  ruit 
van  elke  waardige  geboutjie  daar 
wat  van  ’n  dorpie  ’n  gemeenskap  maak  ... 

Hierdie  verse  suggereer  ’n  pionierstydperk  van  trek  met  osse.  Opvallend 
egter  word  nie  direk  daarna  verwys  nie.  Dit  is  die  pad-as-beeld  wat  van  die 
begin  af  prominensie  verkry  deur  elke  sin  daarmee  te  laat  begin  (“’n 
Stowwerige  pad  ...”/“Hy”...).  Waar  aan  die  einde  van  die  eeste  sin  nog  sprake 
was  van  “verder  trek”,  kom  die  “pad”  in  die  tweede  sin  tot  ’n  halt  waarmee  ’n 
indeks  van  ’n  tipies  Suid-Afrikaanse  dorpie  verskaf  word.  Die  pad-beeld 
kom  sowel  metonimies  as  personifiërend  aan  bod.  Dit  beteken  dat  die  pad 
optree  met  die  kenmerke  van  ’n  span  osse  (“sak ...  af”,  “span  ...  uit”,  “wei ... 
rond”,  “verdertrek”  en  “snuif”).  Die  laaste  handeling  (“druk  sy  nuuskierige 
stoffies”)  kan  egter  ook  dui  op  die  pad-as-werklikheid.  Dié  optrede  dien  as 
voorbereiding  vir  die  pad  wat  later  in  die  gedig  otnwikkel  tot  ’n  persoonsmag 
om  só  lotsbepalend  te  word.  Vergelyk  strofe  5 waar  getoon  word  hoe  die 
“dorpenaartjies”  in  hulle  “ewige  Exodus”  koers  kies  “agterdie  pad  aan”. 
Hiervolgens  is  “Woordafleiding”  deurdronge  van  ’n  ‘Irekgees”.  Die  verklaring 
van  die  “trekgees”  wat  deur  Van  der  Merwe  (1 945: 284-294)  as  een  van  “die 
irrasionele  oorsake  van  die  mobiliteit”  aangedui  word,  verskil  egter  opmerklik 
met  Blum  se  voorstelling  daarvan.  Van  der  Merwe  (1945:  285)  sien  die 
“trekgees”  as  ’n  “individuele”  verskynsel  en  dus  nie  as  tiperend  van  ’n 
bepaalde  gemeenskap  in  sy  geheel  nie.  Vergelyk:  “Ek  gaan  die  woord 
‘trekgees’  gebruik  in  verband  met  individue  wat  ’n  hoër  graad  van  psigologiese 
beweeglikheid  vertoon  as  die  gewone  mens.  “Binne  die  gemeenskapsverband 
koppel  Van  der  Merwe  die  trekgees  verder  ook  spesifiek  aan  die 
pioniersgeskiedenis  van  die  Afrikaner.  En  selfs  nie  eers  in  hierdie 
lewensverband  kan  die  “trekgees”  absoluut  opgevat  word  nie:  “Daar  bestaan 
verskil  van  mening  oor  die  rol  wat  die  trekgees  in  ons  pioniersgeskiedenis 
gespeel  het,  maar  dat  dit  wel  ’n  sekere  rol  gespeel  het,  sal  die  meeste 
kenners  van  ons  verlede  geredelik  toegee.” 

In  vergelyking  hiermee  het  Blum  in  “Woordafleiding”  van  die  trekgees  ’n 
allesomvattend  verklaringsbeginsel  gemaak  t.o.v.  die  mens,  meer  bepaald  die 
Afrikaner  as  fokusfiguur.  Die  verwysing  na  “vee”/“beeste”  as  dié  lewensmiddele 
uit  hierdie  tydperk  (vgl.  bv.  ook  Van  der  Merwe  se  Die  trekboerin  die  geskiedenis 
van  die  Kaapkolonie  [1938])  laai  Blum  met  ’n  ingrypende  lewenswaarde;  die 
“afleiding”  waartoe  hy  in  strofe  4 kom,  die  “aand/y/”  van  vee,  word  in  verband 

gesien  met  die  mens  se  onvastheid,  onbestendigheid  en  rusteloosheid. 
Samevattend,  om  terug  te  keer  na  die  passasie  hierbo:  Blum  se  siening  van 
die  Afrikaner  as  “ontworteldes,  of  liewer  wortellose^’,  lyk  inderdaad  of  dit 
verwerklik  word  wanneer  die  kerk  eindelik  ook  deel  word  van  ’n  alomvattende 
‘trekgees”:  “en  --  kyk!  - die  kerk  ruk  sy  penwortel  los  ...” 

3.  Benaderings  van  “Woordafleiding”  vanuit  die  retorika 

Op  grond  van  die  bevinding  dat  in  “Woordafleiding”  argumentatiewe 
taalgebruik  aangetref  word,  wil  ek  vervolgens  vasstel  hoedat  hierdie  gedig 
inpas  by  die  struktuur  van  die  epideiktiese  redevoering  vanuit  die  klassieke 
retorika  en,  tweedens,  hoe  dit  verder  verklaarbaar  is  deur  insigte  van  één 
van  die  perspektiewe  in  die  hedendaagse  retorika  (sien  Foss  e.a.  1985). 
Hiermee  beoog  ek  om  die  soort  satire  van  “Woordafleiding”  soos  die 
saamhang  met  beginsels  uit  die  retorika,  in  afdeling  4 nader  te  bepaal. 

3.1  Vanuit  die  perspektief  van  die  klassieke  retorika 

Die  vorm  van  argumentasie  in  “Woordafleiding”  toon  ooreenkoms  met  die 
patroon  van  organisasie  (die  dispositio)  in  die  klassieke  retorika.  Vir  die 
volgende  uiteensetting  daarvan  is  werke  van  Connolly  & Levin  (1968); 
Kakonis  & Wilcox  eds.  (1 969);  DiPippo  (1 971 );  Dixon  (1 971 ) en  Nash  (1 989) 
geraadpleeg.  Deur  uit  te  gaan  van  die  tradisionele  indeling  van  inleiding, 
liggaam  en  slot,  kan  hierdie  struktuur  op  die  volgende  wyse  voorgestel  word: 

I.  Inleiding 

A.  Exordium:  Inleiding  van  die  onderwerp 

B.  Narratio:  Agtergrondsverklaring  van  die  onderwerp 

C.  Expositio:  Verduideliking  van  die  verskil  in  opvatting  van  die 
onderwerp 

D.  Propositio:  Stellingname  (“thesis  statement”) 

I I . Liggaam  van  die  argument 

A.  Confirmatio:  Toetsing  en  bevestiging  - aanbieding  van  argumente 
ter  ondersteuning  van  die  stellingname 

B.  Refutatio:  Ondermyning  en  weerlegging  van  die  opponent  se 
stellingname 

III.  Slot 

A:  Peroratio:  Slot.  - “The  peroraton,  or  conlcusion,  was  usually  marked 
by  an  appeal  to  the  emotions  of  the  audience  and  a restatement  of 
the  points  the  speaker  had  proven.”  (Kakonis  & Wilcox  eds.  1 969: 
29) 

Deur  die exordium  word  die  onderwerp  bondig  aan  die  orde  gestel  met  die 
doel  om  die  gehoor  se  belangstelling  te  prikkel  en  guns  te  wen.  In 

“Woordafleiding”  vind  dit  deur  die  inleidingsin  plaas  met  die  kerngedeelte 
van  die  onderwerp  wat  onmiddellik  in  fokus  gestel  word:  "Dorp:  die  beeld 
spring  dadelik  in  sy  plek,  / betekenisvol.”  Die  aandagstreep  na  die  punt  lei 
die  leser  direk  na  die  narratio-gedeelte  wat  strofe  1 verder  beslaan.  ’n 
Geskiedenis  word  gesuggereer  wat  gelei  het  tot  die  ontstaan  van  ’n  dorp 
deur  dit  op  te  volg  met  ’n  lys  kenmerkende  openbare  geboue  wat  daarby 
hoort.  Op  die  oog  bied  hierdie  voorstelling  die  indruk  van  gevestigheid,  wat 
beteken  dat  alles  “op  sy  plek”  is. 

Maar  die  “ek”  (die  digter  of,  eerder,  die  persona-as-retor,  1 ) is  nie  tevrede  met 
hierdie  voorstelling  van  sake  nie.  Uit  die  vraagstelling  wil  dit  voorkom  of  die 
aangesprokene  se  ontevredenheid  juis  te  doen  met  die  voorstelling  dat  alles 
“binne  hierdie  grense  hooif ’,  dus  finaal  “op  sy  plek”  is.  En  waarom  dit  as  sodanig 
vir  hom  onaanvaarbaar  is  - wanneer  hy  vanaf  die  tweede  gedeelte  van  strofe  2 
self  aan  die  woord  kom  - is  omdat  dit  vir  hom  strydig  is  met  “die  logika  van  die 
woord”.  Die  tweede  strofe  vorm  dan  as  geheel  dieexpositio-fase  waarmee  die 
verskil  in  opvatting  oor  die  ondenwerp  na  vore  kom. 

Die  begin  van  strofe  3 bring  die  persona-as-retortot  die  formulering  van  sy 
stellingname  (propositio):  “Etimologies  dus  breek  ek  jou  oop,  / soos  ’n 
mens  die  harde  dop  van  neute  kraak,  en  vind  jou  sin  in  trop.”  Hiervolgens 
wil  hy  ’n  ánder  betekenisverklaring  aan  die  begrip  dorp  toeken.  In  die  res 
van  hierdie  strofe  asook  in  strofe  4 toon  hy  dan  ook  by  wyse  van  sy 
etimologiese  metode  dat  hierdie  begrip  eerder  op  “die  onvaste,  die 
onbestendige,  die  rustelose”  berus  as  op  gevestigheid  soos  aanvanklik  in 
strofe  1 geponeer  is.  As  sodanig  vorm  dit  die  conflrmatio-fase  deur  met 
die  nodige  argumentasie  sy  stellingname  aanneemlik  te  maak. 

Deur  watter  argumentasie  - wat  met  sy  voorneme  “die  logika  van  die  woord” 
sou  kon  klop  - wil  die  retor  sy  gehoor  oortuig?  Connolly  & Levin  (1 968: 23) 
sê  die  volgende  oor  die  confirmatio-fase:  “He  (the  orator)  presented  the 
arguments  for  his  proposition  either  deductively,  in  an  enthymeme  - that  is, 
in  the  rhetorical  form  of  a syllogism  - or  inductively  through  examples.”  Om 
by  laasgenoemde  te  begin.  Wel  is  dit  so  dat  hier  induktief  te  werk  gegaan 
word:  eers  deur  te  kyk  hoe  “dorp”  in  ander  tale  lui,  beginnende  met  “trop’,  as 
eindelik  afgesluit  word  met  “-dryf’  deur  óók  hier  voort  te  gaan  met  die 
vermelding  van  woorde  uit  venA/ante  tale.  Tussen  hierdie  twee  punte  {“trop” 
en  “dryf)  is  die  retor  besig  om  ’n  “afleiding”  (deduksie!)  te  vorm,  want  die 
voorbeelde,  by  wyse  van  die  induktiewe  metode,  wat  hy  verskaf,  wend  hy 
eindelik  deduktief  aan  om  sy  argument  mee  te  staaf.  Hiermee  word  begin 
met  sy  uitgangspunt  dat  hy  “dorp”  se  sin  in  “trop”  wil  vind,  wat  hy  direk 
hierna  as  “troop”  aandui  by  wyse  van  ’n  voorbeeld  uit  die  alledaagse  lewe. 
In  hierdie  stadium  is  dit  al  duidelik  dat  “dorp”  dui  op  die  betekenis 
“samehorigheid”  - hy  moet  nog  net  duideliker  uitspel  dat  dit  nie  ’n  gevestigde 
samehorigheid  is  nie,  maar  een  wat  hom  laat  kenmerk  deur  beweging 
(“stroom”).  Deur  sy  verwysing  na  woorde  uit  Latyn  (met  “pecunia”  uit  “pecud' 
as  ’n  “woordafleiding”  in  die  linguistiese  sin  van  hierdie  woord)  kom  hy 

geleidelik  uit  by  die  essensie  van  “samehorigheid”  dat  ekonomiese  belang 
die  “aandryf”-faktor  is  (soos  ook  in  die  verhouding  “tribus/tributum”).  Dít  lei 
dan  tot  dié  “woordafleiding”,  in  die  logiese  sin  van  hierdie  woord  (op  die 
basis  van  ’n  sillogisme:  as  C = B en  A = C,  dan  is  A = B): 

Vee  dryf  mense  tot  samehorigheid 

“Pecunia”  (geld)  spruit  voort  uit  “pecus”  (beeste/vee). 

Dit  is  geld  wat  mense  dryf  tot  samehorigheid. 

Strofe  5 en  die  grootste  gedeelte  van  strofe  6 vorm  die  refutatio-fase.  Daar 
word  hier  afgereken  met  die  opponent  se  konsepsie  van  dorpas  “’n  gevestigde 
samelewing”  deur  reeds  ten  aanvang  eksklamatories  daarop  te  wys.  Die 
“dorpenaartjies”  word  uit  hulle  gevestigheid  geruk  deur  hulle  te  tipeer  as 
“Verkorenes  van  ’n  Ewige  Exodus”.  Op  ’n  haas  baldadige  wyse,  deur  allerlei 
beeldende  voorstellinge,  word  vérder  getoon  hoe  die  “julle”  gedwing  word 
om  “agter  die  pad  aan”  te  gaan. 

Die  baldadigheid  bereik  sy  hoogtepunt  met  die  vermelding  van  die  kerk  wat 
ook  begin  meedoen.  Die  wyse  waarop  dit  geskied,  deur  pertinent  die  aandag 
daarop  te  vestig  (“en  - kyk!  - ...),  verleen  dit  ekstra  waarde.  Hierdie  optrede 
van  die  kerk  is  geen  nuwe  element  in  die  gedig  nie,  want  hoe  hoog  die  kerk 
aanvanklik  aangeslaan  is,  blyk  aan  die  einde  van  strofe  1 waar  die  “N.G. 
Kerk”  as  “les  bes”  vermelding  verdien.  Maar  dat  alles  nie  pluis  met  hierdie 
vermelding  is  nie,  kom  in  die  confirmatio-gedeeWe  na  vore  waar  met  diegene 
wat  die  kerk  bywoon  ligtelik  gespot  word:  “Die  mense  stroom  / kerk  toe  (dis 
Sondagaand),  sedig  en  vroom  - / en  dadelik,  in  Engels:  ‘How  they  troop!”' 
Dit  al  is  ontluisterend,  want  die  “íroop”-siening  ondermyn  die  waardigheid 
van  die  dorpsgeleentheid.  Die  finale  afrekening  vind  egter  eers  aan  die  einde 
plaas  waar  die  kerk  óók  van  sy  gevestigdheid  beroof  word.  Die  laaste  vier 
versreëls  plaas  dan  die  seël  op  die  retor  se  stellingname.  As  peroratio 
maak  dit  inderdáád  die  indruk  van  “a  ringing  appeal  to  the  audience  to  act 
on  the  basis  of  what  the  author  has  said”  (DiPippo  1 971 : 289). 

3.2  Vanuit  die  perspektief  van  die  “nuwe  retorika”  van  Perelman 

Chaim  Perelman  het  in  die  formulering  van  sy  “new  rhetoric”  die  gehoor  ’n 
sentrale  rol  laat  inneem  (vgl.  Fosse.a.  1985: 106-117,  en  Van  Eemeren  e.a. 
1 986:  249-264).  Hiermee  sluit  hy  aan  by  Aristoteles  se  onderskeiding  van 
die  epideiktiese  redevoering  waarin  dit  gaan  om  lofprysing  of  afkeuring  van 
’n  onderwerp.  Maar  waar  die  klassieke  retorika  bepaal  het  dat  in  hierdie 
soort  redevoering  “the  audience  was  expected  to  judge  on  the  basis  of  the 
orator’s  skilf',  daar  het  Perelman  ’n  behoefte  gevoel  aan  “a  theory  of  argu- 
ment  in  which  va/ues  xould  be  assessed  rationally”  (Foss  e.a.  1985:  105, 
my  beklemtoning).  Maar  steeds  het  Perelman  dit  gesien  m.b.t.  die  retor  se 
onafskeidelike  verbondenheid  met  sy  gehoor:  “the  appeal  to  reason  must 
be  identified  not  as  an  appeal  to  a single  truth  but  instead  as  an  appeal  for 

adherence  of  an  audiencé'  (soos  aangehaal  in  Foss  e.a.  1985:  109,  my 
beklemtoning). 

Die  vertrekpunt  van  die  argumentasie  beteken  dat  die  retor  die  gehoor  se 
uitgangspunte  aanvaar;  “the  argumentation  process  begins  with  premises 
the  audience  accepts”  (Foss  e.a.  1985: 110).  ’n  Voorwaarde  vireffektiewe 
argumentasie  beteken  dan  dat  die  spreker  kennis  sal  dra  van  diegene  wat 
hy  met  sy  argumentasie  wil  beïnvloed:  “the  speaker  can  choose  at  his 
points  of  departure  only  the  theses  accepted  by  those  he  addresses” 
(Perelman  1 982: 21 ).  “Hij  moet  met  name  weten  welke  belangen  het  audito- 
rium  bij  de  verdedigde  mening  denk  te  hebben,  zodat  hij  daar  in  zijn 
argumentatie  op  kan  inspelen”  (Van  Eemeren  e.a.  1 986:  251 ).  Kortom,  die 
spreker  moet  op  hoogte  wees  van  die  gehoor  se  verwysingsraamwerk  (vlg. 
Perelman  1979:  9-1 7 & 1982:  9-20;  Fosse.a.  1985: 106-117;  Van  Eemeren 
e.a.  1986:249-264). 

In  strofe  1 van  “Woordafleiding”  word  begin  met  ’n  mening  oordie  betekenis 
van  dorp  wat,  soos  dit  lyk,  algemene  instemming  wegdra  - “byna  as  ’n 
soort  woordeboekdefinsie”  (Grové  1 978: 51 ).  As  sodanig  maak  dit  die  indruk 
van  ’n  feit  oor  die  werklikheid,  wat  dit  dus  die  status  gee  van  ’n  algemene 
mening  waaroor  daar  nie  verskil  van  mening  kan  wees  nie.  Dit  besit  so  ’n 
vanselfsprekendheid  dat  die  leser  aanvanklik  nie  vermoed  dat  dit  ’n  deel 
vorm  van  ’n  gespreksituasie  nie.  Eers  in  die  tweede  strofe  blyk  dit  die  geval 
te  wees  waar  iemand  die  “jy”  vra  hoekom  hy  nie  daarmee  tevrede  is  nie.  Dit 
laat  die  leser  besef  dat  hierdie  spreker  bekend  is  met  die  gehoor  se  standpunt, 
wat  beteken  dat  hy  hom  moes  vergewis  het  van  hulle  ervaringswerklikheid 
- iets  wat  blyk  uit  die  suggestie  van  watter  omstandighede  in  die  geskiedenis 
bygedra  het  tot  die  ontstaan  van  die  dorp,  ’n  verwysingsraamwerk  waarvan 
hy  kennelik  op  die  hoogte  is. 

Feite  en  waarhede  is  volgens  Perelman  nie  ideale  uitgangspunte  virdiskussie 
nie  aangesien  dit  universele  instemming  geniet  - behalwe  as  dit  op  een  of 
ander  stadium  sou  blyk  dat  wat  as  ’n  feit  omtrent  die  werklikheid  gegee 
word,  byvoorbeeld  dat  die  aarde  plat  is,  aanvegbaar  is.  Anders  is  dit  egter 
met  waardes  gesteld,  want  waardes  hou  verband  met  die  voorkeur  van  ’n 
spesifieke  gehoor  - iets  waaroor  makliker  ’n  verskil  van  mening  kan 
ontstaan.  Des  te  meer  is  dit  die  geval  met  waardehiërargieë.  Vergelyk  wat 
Perelman  (in  Foss  e.a.  1985:  113)  hiervan  sê:  “Most  values  are  indeed 
shared  by  a great  number  of  audiences,  and  a particular  audience  is  char- 
acterized  less  by  which  values  it  accepts  than  by  the  way  it  grades  them.” 
In  die  eerste  strofe  van  “Woordafleiding”  is  ’n  waardehiërargie  ingebou  by 
veral  die  vermelding  van  die  N.G.  kerk  as  die  laaste  die  beste  (“les  bes”). 
Dit  gebruik  die  retor  as  fokuspunt  om  sy  verskil  van  mening  oor  die  implisiete 
waardes  daaraan  verbonde  al  hoe  duidelikerte  maak  soos  hy  geleidelik  sy 
konsepsie  van  oíorp gestalte  laat  kry:  eers  net  lig-  en  skramsweg  in  strofe  3 
en  eindelik  aan  die  slot  waar  die  kerk  self  méédoen  aan  die  nuwe  konsepsie. 
Daar  sal  egter  indringender  gekyk  moet  word  of  “Woordafleiding”  deurgaans 

’n  verbondenheid  met  die  gehoor  handhaaf  - van  die  vertrekpunt  tot  die 
vorming  van  ’n  nuwe  gevolgtrekking.  Indien  wel,  klop  dit  met  Perelman  se 
“new  rhetoric”:  “The  purpose  of  argumentation  is  to  move  an  audience  from 
agreement  about  premises  to  agreement  about  some  conclusion”  (soos 
aangehaal  deur  Foss  e.a.  1 985: 1 09). 

4.  Die  belang  van  retoriese  beginsels  vir  satire 

In  bykans  alle  studies  oor  satire  word  in  een  of  ander  stadium  klem  gelê  op 
die  belang  van  retoriese  beginsels.  Sutherland  (1 958L  4-5)  sê  byvoorbeeld 
dat  daar  by  die  satirikus  die  drang  bestaan  om  in  sy  funksie  van  korrektief 
die  goedkeuring  van  die  leser  weg  te  dra.  Om  dit  te  kan  bereik,  moet  die 
satirikus  die  leser  oortuig  dat  hy  in  sy  oordeel  gelyk  het.  In  hierdie  opsig  is 
die  verhouding  tussen  leser  (gehoor)en  oortuigingyan  satire  dieselfde  as 
dié  van  retorika:  “the  art  of  using  language  so  as  to  persuade  or  influence 
others”. 

Teoretici  oordie  satire  is  geneig  om  hierdie  verhoudingsf///sí/este  begryp- 
iets  wat  herleibaar  is  na  die  oorsprong  van  satire.  Vergelyk  die  volgende 
kommentaarvan  Bloom  (1979: 72):  “Considerthe  major  rhetorical  divisions 
of  inventio  and  elocutio,  the  first  being  a ‘careful  analysis  and  planning  of 
typical  speeches”  and  the  second  ‘the  correlative  problem  ...  the  stylistic 
technique  by  which  the  orator  carries  out  his  plans’ ...  Through  analysis  of 
Juvenalian  satire  and  with  Quintilian’s  rules  in  mind,  ‘we  can  see  how  well 
the  satirist  grasped  the  rhetorical  principles  of  fitting  elocutio  to  inventio. 
His  style  cannot  be  seperated  from  his  conscious  poetic  purposes.’”  Nog 
duideliker  lui  dit  by  Kernan  (1 965: 1 6):  “If  a system  of  values  tends  to  stand 
out  in  satire,  so  does  the  style  - so  much  so,  in  fact,  that  it  is  regularly 
referred  to  as  rhetoric,  a term  ordinarily  applied  only  to  style  which  calls 
attention  to  itself  or  which  is  obv/ous/y  designed  to  persuade.” 

Hoewel  Kernan  besef  dat  “’n  sisteem  van  waardes"  ook  van  belang  is:  “sat- 
ire  always  contains  either  an  implicit  or  explicit  set  of  values”,  val  dit  egter 
op  dat  hy  dadelik  daarvan  afstap  en  hom  verlustig  in  die  stilistiese  maneuvers 
van  satire: "...  the  verbal  device,  the  outrageous  appeal  to  emotions,  the 
tricky  arrangement,  the  enormously  inflated  image  seem  always  to  pop  out 
of  satire”.  Die  uitbundigheid  waarmee  satire  dikwels  gepaardgaan,  hang  saam 
daarmee  dat  dit  nie  verniet  ’n  “mengelmoes”  (Shipley  1966:  359)  genoem 
word  nie.  Om  egter  wetenskaplik  oor  satire  te  besin,  is  ’n  sekere  klassifikasie 
noodsaaklik  - al  sou  dit  dan  net  sekere  verskyningsvorme  van  satire  dek. 
Mary  Claire  Randolph  (1 942:  368-384)  het  in  hierdie  verband  ’n  invloedryke 
artikel  gelewer.  Aan  die  hand  van  haar  bevindinge  is  dit  moontlik  om  te 
bepaal  onder  watter  soort  satire  “Woordafleiding”  ressorteer.  In  die  lig  van 
Perelman  se  “new  rhetoric”  is  dit  egter  ook  nodig  om  op  die  tekortkominge 
in  haar  artikel  te  wys. 

Randolph  het  vasgestel  dat  ondanks  groot  verskille  tussen  die  groot 
Romeinse  satirici  daar  ’n  basiese  struktuurpatroon  is  waaraan  die  meeste 

satires  beantwoord.  Behalwe  dat  sy  twee  dele  in  satire  onderskei,  ’n  positiewe 
en  negatiewe  deel,  wat  in  ’n  sekere  verhouding  tot  mekaar  staan,  is  dit 
veral  haar  beskouing  oor  “frame”  wat  vir  “Woordafleiding”  as  van  belang 
beskou  kan  word.  Die  konflik  in  ’n  satire  wat  binne  ’n  raam  plaasvind,  wil  sê 
dat  daar  ’n  satirikus  en  ’n  teenstander  (adversarius)  is.  Die  teenstander- 
figuur  word  gewoonlik  nie  breedvoerig  geteken  nie  - hy  kan  selfs  net  ’n 
skadufiguur  wees.  As  mindere  figuur  is  sy  funksie  om  die  “ek”  (die  persona) 
uit  te  lok  tot  kommentaar  oor  die  saak  onder  bespreking.  Belangrik  is  verder 
die  agtergrond,  gesuggereer  of  uitgewerk  waarteen  die  satire  plaasvind  in 
semi-dramatiese  situasies  waardeur  ondeugde  en  dwaasheid  op  ’n  redelike 
manier  ondersoek  word.  Hierdie  soort  satire  in  versvorm  noem  Randolph 
“formal  verse  satire”  (formele  satiriese  poësie),  ’n  begrip  wat  sedertdien 
ingeburger  is  by  die  klassifikasie  van  satire  in  die  Engelse  literatuur  en  die 
literatuur  in  die  algemeen  (vgl.  O’Connor  1 992: 1 27  en  Abrams  1 971 : 1 54). 
Uit  die  bespreking  van  “Woordafleiding”  hierbo  behoort  dit  duidelik  te  wees 
dat  hierdie  gedig  beantwoord  aan  al  die  kenmerke  van  formele  satire. 

’n  Gebrek  in  Randolph  se  beskrywing  van  die  satiriese  situasie  is  dat  nie 
aandag  gegee  word  aan  die  “meeting  of  minds”  (Perelman  1 979: 1 1 ) tussen 
die  satirikus  en  die  teenstander  nie.  In  samehang  hiermee  ontbreek  dit  aan 
’n  waarde-inkleding  van  die  agtergrond.  Dit  is  nie  genoeg  om  ’n  “Part  A”  en 
“Part  B”  te  onderskei  nie  - eersgenoemde  as  ondeug  of  dwaasheid  wat  in 
laasgenoemde  deel  aan  die  kaak  gestel  word.  Eindelik  gaan  dit  in  satire  om 
die  oortuiging  of  oorreding  van  die  gehoor  (met  inbegrip  van  die  teenstander), 
wat  gedoen  word  in  terme  van  waardes  om  tot  die  vorming  van  ’n  nuwe 
tesis  te  kom.  Hoe  waardes  in  samehang  met  die  gehoortot  stand  kom,  kan 
verduidelik  word  met  insigte  uit  die  “new  rhetoric”  (vgl.  Perelman  1 979: 1 7- 
1 8 & 1 982:  33-40;  Foss  e.a.  1 985: 115-117). 

Uit  die  aard  daarvan  dat  die  gehoor  so  ’n  belangrike  rol  speel,  is  “choice”  ’n 
faktor  om  mee  rekening  te  hou  by  argumentasie.  Keuse  as  begrip  hang 
saam  met  ’n  ander  belangrike  begrip  - aangedui  as  “presence”  wat  Perelman 
(1 979: 1 7)  soos  volg  verklaar: 

What  an  audience  accepts  forms  a body  of  opinion,  convictions,  and  commitments 
that  is  both  vast  and  indeterminate.  From  this  body  the  orator  must  select  certain 
elements  on  which  he  focuses  attention  by  endowing  htem,  as  it  were,  with  ‘presence’ 
...  Such  a choice  implicitly  sets  a value  on  some  aspects  of  reality  rather  than  others.” 

Hien/olgens  is  “presence  the  displaying  of  certain  elements  on  which  the  speaker 
wishes  to  center  attention  in  orderthatthey  may  occupy  the  foreground  of  the 
hearer’s  consciousness”  (soos  aangehaal  in  Foss  e.a.  1 985: 1 1 5). 

In  strofe  1 van  “Woordafleiding”  word  eksplisiet  die  aandag  gevestig  op  die 
waardigheid  van  die  geboue  (“elke  waardige  geboutjie”).  Die  opnoem  van 
die  een  na  die  ander  gebou  bereik  ’n  hoogtepunt  met  die  vermelding  van  die 
N.G.  Kerk  deur  dit  pertinent  uit  te  wys  as  “les  bes”.  Hoe  hierdie  kerk(gebou) 
dan  as  dié  waarde-element  op  die  voorgrond  tree,  blyk  ook  uit  die  aanwending 

van  die  eindrym  in  strofe  1.  Aanvanklik  is  daar  heelwat  onvastigheid  (wat 
net  nie  tot  ’n  bestaande  eindrympatroon  kan  kom  nie),  wat  in  die  laaste  vier 
versreëls  uitloop  op  die  paarrymvorm  met  die  “N.G.  Kerk”  as  kulminasie. 
Hiermee  kom  alles  (ook  die  rym!)  tot  vastigheid,  wat  ’n  gevestigde 
samelewing  suggereer. 

Dat  in  die  confirmatio-iase  daarte  midde  van  allehei  lewensverbande  slegs 
een  maal  verwys  word  na  ’n  Afrikaner-samelewingsverband  en  dit  by  wyse 
van  ’n  kerksituasie,  beteken  dat  in  hierdie  fase  voortgegaan  word  met  die 
kerk  in  sy  “presence”-hoedanigheid.  Die  waarde  waarmee  die  kerk  in  strofe 
1 beklee  is,  is  egter  besig  om  ondermyn  te  word  -tog  weer  nie  so  kras  dat 
die  gehoor  se  verbondenheid  verloor  word  nie.  Die  situasie  wat  hier  gegee 
word,  is  ’n  Engelse  buitestaander  wat  spottende  kommentaar  op  ’n  tipiese 
Afrikanergeleentheid  lewer.  Dat  gou  daarvan  afgestap  word  - direk  ná  “How 
they  troop"  volg  “ Troppo  in  Italiaans  - te  veel”  - bring  mee  dat  dit  ingeneem 
word  deur  die  logiese  en  linguistiese  proses  in  hierdie  strofe;  ja,  wat  Ig. 
betref,  is  al  die  etimologiese  vermeldings  korrek,  wat  in  bv.  Klein  (1966  & 
1967)  se  omvattende  etimologiese  woordeboek  gekontroleer  kan  word. 
Hierdeur  word  op  ’n  oortuigende  wyse  uitgekom  by  die  moontlikheid  van  ’n 
nuwe  siening  rondom  die  waarde  van  die  kerk-  dat  dit  as  deel  van  die  nuwe 
beteknis  van  “dorp”  berus  “op  die  onvaste,  die  onbestedige,  die  rustelose”. 
Hóé  dit  die  kerk  as  fokuspunt  raak,  word  in  die  refutatio-iase  uitgespel. 
Gesien  uit  die  oogpunt  van  die  retorika  sal  steeds  gekyk  moet  word  of  die 
verbondenheid  met  die  gehoor  gehandhaaf  word. 

In  teenstelling  met  die  beredeneerdheid  van  die  confirmatio-iase  is  daar  in 
die  refutatio-tase  ’n  uitbundige  beeldingsdrif  wat  lyk  of  daar  geen  sprake 
van  “logika”  meer  is  nie.  Die  een  beeld  lei  tot  die  volgende  (met  die  rym 
dikwels  daarby  inbegrepe)  wat  deur  uitbreiding  en  oordrywing  die  indruk 
wek  van  ’n  voígehoue  amplifikasie.  En  tog,  by  nadere  beskouing,  sal  dit 
blyk  dat  “anything  and  everything”  ook  hier  in  “Woordafleiding”  gebruik  word 
“to  push  his  (die  retor/satirikus  se)  argument  forward  to  its  philosophical 
and  psychological  conclusions”  (Randolph  1942:  373).  Die  twee  punte 
waartussen  dit  plaasvind,  hou  juis  verband  met  die  kerk-as-waarde  in 
verbondenheid  met  die  gehoor. 

Net  na  uitgeroep  is  dat  die  “dorpenaartjies”  niks  anders  is  as  “Kortverblyf  se 
gaste”,  knoop  die  retor  dit  aan  ’n  beeld  uit  die  Bybel  waarmee  hy  hulle 
vérder  in  die  kern  beskryf:  “Verkorenes  van  ’n  ewige  Exodus”.  Hy  maak  hier 
vrylik  en  vrysinnig  gebruik  van  die  begrip  uitverkorenesNerkorenes  (vgl. 
Mijnhardt  1982:  805-806).  Waar  hierdie  Bybelse  begrip  betrekking  het  op 
God  in  sy  verhouding  met  die  mens,  daar  het  dit  in  die  gedig  betrekking  op 
“’n  ewige  Exodus”  in  verhouding  met  die  mens.  Die  oorspronklike 
godsdienstige  betekenis  van  hierdie  begrip  word  ontkrag.  Wel  is  die  distorsie 
van  die  Bybelse  betekenis  verantwoord  in  die  gedig,  want  eindelik  word  die 
“ewige  Exodus”/“pad”  (let  op  die  dwang  van  “agter  die  pad  aan”)  ’n  soort 
religieuse  (metafisiese?)  mag. 

Dat  in  die  laaste  vier  versreëls  van  die  gedig  die  kerk  uitdruklik  ter  sprake 
gebring  word,  wat  beteken  dat  álles  in  die  gedig  tot  hierdie  eindpdunt  uitloop 
én  dat  hiermee  ’n  verband  met  die  slot  van  strofe  1 gelê  word,  beteken  dat 
die  kerk  deurgaans  ’n  “presence”-hoedanigheid  beklee.  Deur  die  slot  van 
die  gedig  word  daar  tot  ’n  heeltemal  ánder  gevolgtrekking  gekom.  Waar  met 
die  slot  van  strofe  1 dit  die  kerk  was  wat  die  hoogste  punt  in  die 
waardehiërargie  beklee  het,  word  aan  die  einde  getoon  hoe  die  kerk  ook 
eindelik  moet  inval  by  die  veranderde  waarde-opset.  Waar  alles  “in  sy  plek” 
was,  wat  wil  sê  “binne  (gevestigde)  grense”,  daar  word  in  die  slotreëlstrofe 
die  suggestie  gegee  van  ’n  onbekende  heelal  wat  besig  is  om  deurreis  te 
word  - dinamies  soos  treffend  weergegee  met  die  slotwoord  “deur”. 
Eweneens  treffend  is  die  beeld  (saam  met  die  klank  en  ritme)  van  die  kerk 
as  “’n  tamaai  slak”  waarmee  die  traagheid-om-te-beweeg  weergegee  word. 
En  die  formaat  waarvolgens  die  kerk  beweeg,  getuig  van  buitengewone 
proporsies;  dit  is  “baie  groot”  of  eintlik  “so  groot”  - kragtens  die  oorsprong 
van  “tamaai”  (Boshoff  en  Nienaber  1 967:  633). 

Is  dit  die  satirikus-as-digter  wat  tot  hierdie  slotsom  gekom  het  óf  die  satirikus- 
as-retor  wat  steeds  in  verbinding  gebly  het  met  sy  gehoor?  Het  die  spreker 
hom  hier  vanaf  strofe  5 so  vervreem  van  sy  oorspronklike  gehoor  (in  strofe 
1 ) dat  hy  eindelik  onafhanklik  van  sy  gehoor  tot  ’n  gevolgtrekking  kom?  Om 
die  vraag  te  beantwoord,  moet  ons  let  op  die  eerste  twee  versreëls  aan  die 
slot  waar  na  die  kerk  verwys  word  deur  die  pronomen:  “en  - kyk!  - die  kerk 
ruk  sy  penwortels  los  / (wie  kan  gevestig  bly  as  sy  óók  dros?)”  In  die  eerste 
sin  word  soos  gebruiklik  in  Afrikaans  na  die  kerk  in  die  manlike 
pronomenvorm  (“sy  penwortels”)  verwys,  terwyl  in  die  parentetiese  sin  ’n 
vroulike  pronomen  gebruik  word.  Laasgenoemde  vorm  van  aanduiding  word 
uitsluitlik  gebruik  wanneer  dit  gaan  om  Christus  in  sy  verhouding  met  sy 
kerk-as-bruid.  Wat  hier  m.a.w.  gebeur  deur  hierdie  ongewone  gebruik 
waarmee  erkenning  daaraan  verleen  word,  is  dat  die  satiriese  spreker  hom 
hier  direk  wend  tot  sy  (Christelike)  gehoor,  soos  met  ’n  tersyde  in  ’n  drama 
gebeur.  En  op  hierdie  retoriese  vraag  is  maar  net  een  antwoord.  As  dit  nie 
retoriese  manipulasie  is  nie!  Deur  heirdie  kunsgreep  word  die  gehoor  se 
aandag  opnuut  verkry  vir  ’n  slot  wat  so  “groots”  (Opperman  1977:  64)  en 
oortuigend  is  dat  dit  lyk  of  die  gehoor  noodwendig  deel  daarvan  sal  moet 
vorm.  Óf  is  dit  maar  net  ’n  verleiding  om  mee  te  doen:  ’n  “speel  met  die 
veronderstelling  dat  dit  wat  ons  so  gevestig  geag  het,  vir  ’n  oomblik  ‘op 
avontuur  belus’  sou  toegee  aan  die  dwang  van  ’n  vergete  herkoms”  (Grove 
1 978:  52).  Maar  hoe  die  slot  ook  al  geïnterpreteer  word,  kom  hiermee  twee 
kenmerke  van  retoriese  argumentasie  duidelik  na  vore:  eerstens,  die 
afgestemdheid  op  die  verwysingsraamwerk  van  die  gehoor  (Van  Eemeren 
1986:  246)  om  van  hier  dan,  tweedens,  deur  redevoering  die  gehoor  se 
oortuigings  te  verander  (Perelman  1 982: 11). 

Aantekeníng 

1 . “The  persona  ...  is  a character  created  to  act  as  a focus  of,  or  medium  for,  insinuation, 
and  is  found  in  satire  proper ...”  (Nichols  1971:  81).  Die  term  “retor”  word  gebruik  i.p.v. 
“redenaar”,  so  ook  “retorika”  i.p.v.  “retoriek”.  Laasgenoemde  term,  betekende 
“hoogdrawendheid”,  “bombasme”  e.s.m.,  het  so  ’n  slegte  naam  dat  dit  wenslik  is  om 
dit  te  vermy.  Dit  was  en  sal  seker  altyd  ’n  probleem  vir  ondersoekers  wees  om  ’n  goeie 
saak  vir  die  retorika  uit  te  maak  (vgl.  Perelman  1979;  5-7). 

Joan  Hambidge 

Handleiding  vir  die  hantering  van  verdriet 


From:  “Hambidge,  J,  Joan,  Dr”  <HAM@beattie.uct 

To:  Ham@beattie 

Date:  Fri,  1 0 Nov  1 995  1 3:09:28  SAST-2 

Subject:  Handleiding  vir  die  hantering  van  verdriet 

Priority:  normal 


Die  vrou  lees  die  briewe  wat  sy  aan  haar  eertydse  vriendin  wou  pos,  maar  I 
(gelukkig)  nooit  gestuur  het  nie.  Dit  is  drie-uur  in  die  oggend,  sy  is  vroeg 
wakker  om  te  skryf  en  sy  lees  die  briewe  hardop  voor.  Sy  is  meteens  ontsteld  | 
oor  die  pyn  en  die  misverstande  wat  tussen  hulle  staan. 

Hoe  sal  ek  jou  ooit  weer  kan  vertrou?,  wonder  sy.  Op  watter  punt  het  alles 
tussen  ons  misgeloop.  (Gelukkig  het  sy  die  briewe  ook  nie  gepubliseer  in  | 
haar  jongste  kortverhaalbundel  nie,  want  die  tekste  is  intiem  en  onthullend.) 

Sy  besluit  om  die  briewe  veilig  te  liasseer  langs  die  dokument.  (Die  dokument 
van  verraad).  Die  dokument  is  in  die  onderste  laai  van  die  kas  geplaas  - : 
weggebêre  in  die  onbewuste.  Elke  keer  wanneer  sy  weer  die  stuk  lees, 
word  sy  melancholies.  Hoe  sal  ekjou  kan  vertel? 

2 

Ek  sal  eerder  deur  middel  van  ’n  verhaal  die  omvang  van  jou  daad  probeer 
karteer.  Die  detail  sal  ek  delete  om  diegene  wat  ly  aan  Schadenfreude  hul 
geluk  te  ontneem,  ja,  die  skrywer  as  pretbederwer.  ! 

Hiermee  word  brief  1 tot  9 opgesnipper  en  van  alle  nuuskierige  oë  weggehou. 
Jou  dokument  is  geliasseer,  maar  is  gelees  deur  verskeie  mense.  Ook  die 
gedigte  wat  jy  as  bewysstuke  ingehandig  het. 

In  die  klein  verbintenis  ek  versus  jy  het  iets  anders  gebeur.  Ons  staan  nou 
teenoor  mekaar  as  klaer  en  aangeklaagde.  Die  student  en  die  dosent. 

Ek  begin  skryf  aan  my  antwoord,  “Handleiding  vir  die  hantering  van  verdriet”. 
Hoe  om  te  maak  wanneer  u deur  die  melancholie  oorval  word: 

Die  skrywer  haak  weer  eens  vas.  Sy  lees  die  briewe  een  vir  een.  Sy  skrik 
vir  die  direktheid  van  die  aanslag.  lewers  lees  sy  dat  ’n  mens  sekere 
verbintenisse  nie  ongedaan  kan  maak  nie.  T rouens,  hoe  harder  hy  probeer 
om  dit  te  amputeer,  des  te  duideliker  word  die  verband. 

Ek  en  jy  het  ’n  ons  geword.  Ons  is  gereduseer  tot  Toetsgeval,  tot  Empty 
Speech,  tot  ’n  Insident.  Daar  was  geen  genade  of  geheimhouding  nie.  Ek 
troos  my  telkens  aan  die  groter  analise  wat  Woody  Allen  moes  verduur  toe 
Mia  Farrow  hom  aangekla  het  van  verraad  en  van  molestering.  ‘ 

In  ’n  Vanity  Fa/r-onderhoud  praat  Woody  Allen  oor  die  ervaring:  oop  en 
duidelik  sonder  enige  selfbejammering.  In  die  film  “Husbands  and  wives”. 

gemaak  net  voor  die  skandaal,  kan  ’n  mens  iets  optel  van  dit  wat  met  hom 
sou  gebeur.  Hy  het  geweet. 

3 

Soos  ek  geweet  het  van  jou.  Ek  het  dit  voel  aankom.  Miskien  lees  jy  nooit 
hierdie  antwoord  nie;  jy  is  in  iedere  geval  waarskynlik  verminderend  en 
negatief  oor  my.  Dis  jou  goeie  reg.  Ek  maak  net  ten  slotte  aanspraak  op  jou 
medemenslikheid.  Ek  het  alle  kontak  met  jou  opgesê.  Nooit  weer  met  jou 
gepraat  nie,  behalwe  vir  die  toevallige  ontmoeting  in  die  straat  toe  jy  nie  kon 
sê  hoekom/waarom  jy  dit  gedoen  het  nie.  Miskien  weet  jy  self  nie. 

4 

Of  moontlik  was  dit  jou  enigste  manier  waarop  jy  die  relasie  kon  ontknoop. 

5 

Soos  wat  ek  die  verhaal  tussen  jou  en  my  uitvee.  Op  my  nuwe  computer 
wat  kan  uitvee,  her-plaas,  saamstel  en  versend. 

Had  ek  jou  e-pos-adres  dan  kon  ek  vir  jou  die  dokument  aanstuur.  Nie  ter 
wille  van  versoening  nie,  maar  net  as  ’n  antwoord,  ’n  reaksie  op  jou 
openbaarmaking  van  die  private. 

6 

Die  vrou  vee  die  verhaal  driftig  uit.  Sy  kyk  geïrriteerd  na  die  skerm.  Sy  lees 
die  manuskrip  van  haar  kortverhaalbundel,  Sonderspel,  en  sy  sien  die 
patrone  raak.  Sy  weet  dat  sy  nie  haar  verhaaleinde  anders  kan  skryf  as  wat 
die  patroon  dikteer  nie.  Dit  verskaf  haar  oneindige  pyn  om  te  weet  dat  sy 
ook  hierdeur  sal  moet  werk. 

Dis  skielik  lig.  Sy  kyk  oor  die  stad  uit.  Dis  ’n  nuwe  dag. 

Notas  by  die  skryf  van  die  verhaal  “Handleiding  vir  die  hantering  van 
verdriet/verlies”. 

A 

Dit  is  ongeveer  twee-uur  in  die  oggend.  Die  skryfster,  in  diepe  konsentrasie, 
is  besig  om  haar  manuskrip  Sonderspel  te  hersien.  Sy  is  somethingthirty 
en  geïnteresseerd  in  die  verhouding  fiksie/werklikheid. 

In  segment  2 sien  sy  ’n  doelbewuste  verdraaiing,  naamlik  Woody  Allen  het 
nié  in  Vanity  /a/r‘uitgepraat’  nie,  maar  in  Esquire,  Oktober  1994  onder  die 
titel,  “Look  who’s  talking”,  p.  84.  (Die  skrywer  staan  teen  die  silhoeët  van 
die  Empire  State  Building  in  NY.) 

(Intussen  weet  ek  dat  taal  die  werklikheid  skep.  Hierdie  verhale  is  my 
interpretasies  van  ’n  komplekse  verbintenis  tussen  skuldige  en  onskuldige. 
Alles  berus  op  gedeelde  skuld.) 

“His  heart  aches,”  skryf  Bill  Zehme  in  die  onderhoud  met  Allen,  “but  his 

conscience  is  clear-which  is  miraculousto  many  who  damn  himforindis- 
cretions  he  cannot  revoke.  (He  sees  no  crime  in  his  misdemeanors)”  (p.  86, 
kolom  1). 

“The  real  world,”  he  said,  “is  a place  l’ve  never  felt  comfortable  in”  (p.  86, 
kolom  2). 

In  die  onderhoud  sê  Woody  Allen  dat  die  naakfoto’s  van  Soon-Yi  Previn, 
Mia  Farrow  se  stiefdogter,  die  poorte  van  die  hel  geopen  het.  Toe  het  sy 
bewus  geword  van  die  verhouding  tussen  Allen  en  haar  stiefdogter.  (Ek 
vermoed  die  ontdekking  van  my  gedigte/briewe  ...) 

B 

“In  light-years  I wouldn’t  go  into  an  attic”  - Woody  Allen. 

“The  heart  wants  what  it  wants”  - Woody  Allen. 

Beide  die  opmerkings  van  Allen,  eweneens  in  die  Esquire-onderhoud  (p.  86, 
kolom  2)  help  my  om  die  delikate  verhouding  tussen  liefde-verraad  te  begryp. 
Mia  Farrow  se  aanklag,  dat  hy  die  jong  kind  gemolesteer  het,  word  deur 
Allen  verwerp  in  die  onderhoud. 

In  ’n  personderhoud  aan  sy  kind,  Dylan,  sê  hy  die  volgende: 

“I  love  you  and  I miss  you,  and  don’t  worry,  the  dark  forces  will  not  prevail.  Not 
second-rate  police  nor  publicity-hungry  prosecutors,  not  judicial  setbacks,  not  tabloid 
press  nor  those  who  perjure  themselves  nor  all  who  rush  to  judgement,  not  die  pious 
or  hypocritic  or  the  bigoted.  I'm  toot  tough  for  all  of  them  put  together,  and  I will  never 
abandon  you  ...”  (p.  87,  kolom  2). 

In  al  die  moontlikhede  wat  daar  vir  my  geskep  was  om  oor  dié  insident 
tussen  ons  te  praat,  verkies  ek  om  die  swye  te  bewaar.  Uit  respek  vir  die 
kompleksiteit  van  ons  relasie;  en  ook  omdat  ek  jou  liefgehad  het. 

C 

“To  that  end,  if  his  love  left  room  for  misinterpretation,  he  cannot  fathom 
where  (p.  87,  kolom  2). 

“A  artist  creates  his  own  moral  universe.  You  gotta  do  what  you  gotta  do”, 
uit  Bullets  over  Broadway.  “The  heart  obeys  its  own  rules.” 

Ek  werk  my  pyn  af.  In  ’n  kroeg  loop  ek  - toevallig  - my  sielkundige  raak. 
Ons  besluit  om  liewers  vriende  te  wees  en  sawend  saam  ‘pool’  te  speel.  Sy 
is  bly  dat  ek  herstel  het. 

“Almal  het  waarskynlik  geleer  uit  dié  insident,”  sê  sy. 

“Hoe  bedoel  jy?” 

“Almal  se  skadu’s  is  blootgestel.  Jy  moet  net  aanhou  met  lewe.  lewers  sal 
alles  sin  maak.” 

Die  hart  het  redes  wat  die  verstand  nie  verstaan  nie. 


80 


D 

Waarskynlik  sal  jy  nooit  hierdie  verhaal  lees  nie.  Of,  as  jy  dit  lees,  sal  jy 
waarskynlik  herstel. 

Ek  speel  die  Tarotkaarte  om  drie-uur  in  die  oggend.  Dit  wys  skerp  swaarde 
uit;  die  pynlikheid  van  verraad  staan  tussen  ons.  Jy  bloei  ook,  vertel  die 
kaarte. 

E 

Steeds  swyg  ek.  ’n  Tydskrif  nader  my  om  ’n  onderhoud.  Ek  sou  by  iemand 
verneem  dat  ook  jy  ’n  kans  gebied  is  om  uit  te  praat  in  die  openbaar,  maar 
dat  jy  dit  van  die  hand  gewys  het. 

Waarskynlik  is  dit  maar  net  nog  ’n  mite  wat  deur  die  klag  geskep  is.  Waarom 
sou  jy  my  tog  wou  spaar?  Jy  het  alles  dan  só  netjies  uitgewerk:  skuldige 
versus  onskuldige. 

My  prokureur-vriendin  waarsku  my:  “Jy  moet  onthou  dat  dié  soort  klagtes 
altyd  uit  die  liefde  spruit.” 

F 

As  die  verbintenis  jou  pyn  verskaf  het,  vra  ek  om  vergifnis.  Ek  - nes  jy  - 
soek  na  wyses  waarop  die  verbintenis  óngedaan  gemaak  kan  word.  Daarom 
bewaar  ek  die  swye  teenoor  jou.  Daarom  wis  ek  met  hierdie  verhaal  al  die 
woede/pyn/opstand/  uit. 

Tydens  ’n  reis  deur  die  VSA  skryf  ek  aan  ’n  joernaal.  Die  intekeninge  - 
gemaak  net  ná  die  uitgerekte  saak  - is  skrikwekkend  eerlik,  maar  te  rou  om 
gepubliseer  te  word.  In  ’n  New  Yorkse  boekwinkel,  vind  ek  al  die  antwoorde 
vir  my  in  Erica  Jong  se  Fear  of  fifty  (Chatto  & Windus,  NY,  1994): 

“Autobiography,  I am  learning  now,  is  much  more  difficult  than  fiction.  In  fiction,  the 
writer  can  impose  order,  if  not  moral  meaning  on  events.  Of  course  the  characters  do 
not  all  obey  the  writer’s  bidding  like  puppets,  but  they  certainly  can  be  coaxed  into 
dances  that  are  pleasingly  symmetrical  and  seem  to  have  beginnings,  middles,  and 
ends,  a sense  of  purpose,  plot,  motivation. 

Not  so  with  life.“  (p.  63). 

En  ook  die  wysheid  teken  ek  aan: 

(There  is  so  much  talk  these  days  of  banishing  sexuality  form  academe,  but  the  fire  of 
learning  inevitably,  has  something  sexual  in  it.  This  does  not  mean  that  it  should  be 
used  as  a power  play  against  adolescent  girls  or  expressed  literally.  But  sexuality 
must  be  there  as  a mythic  fire,  even  when  it  goes  unfulfilled  in  the  flesh.  Or  is  this  too 
subtle  a flame  for  mortal  men  to  tend?  Can’t  we  keep  our  sexuality  but  sublimate  it  into 
poems?)’’  (pp.  112-113). 

Waarskynlik  sou  ons  nie  dieselfde  effek  op  mekaar  gehad  het  as  dit  by 
sublimasie  gebly  het  nie. 

Ek  droom  jy  skryf  vir  my  eksamen  - in  jou  antwoord  is  daar  ’n  troufoto 
ingeplak. 

Hans  du  Plessis 
Is  Skryfkuns  literêre  teorie? 


1.  Inleiding 

Poeta  nasciturlui  die  Latynse  spreuk  waarmee  Lionel  Deflo  sy  redaksionele 
voorwoord  tot  die  Kreatief-nommer  oor  Skryfkuns  as  vak  in  Vlaandere 
inlui.  ’n  Digter  word  gebore,  sou  die  direkte  vertaling  wees,  en  Deflo  het 
dit  oor  die  vraag  of  skryf  werklik  aangeleer  kan  word.  Trouens  dit  is  waaroor 
die  hele  nommer  van  die  Kreatiefyan  Oktober  1994  handel. 

Dit  is  ook  die  onderwerp  van  hierdie  artikel:  Skryfkuns  as  universiteitsvak 
en  dan  meer  spesifiek  die  integrasie  van  skryfkuns  en  literêre  teorie;  die 
verband  tussen  Letterkunde  en  Skryfkuns  as  dissiplines. 

Skryfkuns  is  as  graadvak  in  Suid-Afrika  (soos  in  Vlaandere,  vgl.  Devroe, 
1994:  7)  nog  nie  op  dieselfde  wyse  gevestig  as  in  byvoorbeeld  die  VSA 
nie. 

Die  uitgangspunt  van  die  artikel  is  dat  Skryfkuns  as  afsonderlike  dissipline 
bestaan,  en  dat  dit  daarom  ’n  duidelik  omskryfbare  vak  moet  wees. 
Skryfkuns  kan  omskryf  word  as  dié  universiteitsvak  wat  teoretiese  kwessies 
uit  die  letterkunde  met  die  skryfpraktyk  versoen,  sodat  daar  ook  binne 
teoretiese  verband  oor  praktiese  kwessies  by  die  skep  van  ’n  woordkuns- 
werk  besin  kan  word  ten  einde  ’n  voornemende  skrywer  se  skrywerskap 
te  help  slyp.  Ten  einde  die  omskrywing  binne  wetenskaplike  konteks  te 
plaas,  moet  die  aard  en  inhoud  van  die  vak  ter  sprake  gebring  word. 

Om  die  Skryfkuns  as  vak  te  kan  beredeneer,  is  sekere  agtergrond- 
opmerkings  nodig  ten  einde  dit  in  perspektief  te  kan  plaas.  Daarom  word 
daar  in  die  eerste  afdeling  meer  oor  die  aard  van  die  vak  gesê,  daarna 
iets  oor  die  skryfproses;  meer  oor  die  opkoms  van  Skryfkuns  as  universi- 
teitsvak,  soorte  skryfwerk,  en  as  laaste  afdeling  word  geredeneer  dat  die 
outonomie  van  die  vak  juis  veronderstel  dat  dit  nie  ’n  blote  verlengstuk 
van  letterkunde  is  nie,  en  daarom  nie  te  swaar  moet  steun  op  die  onderrig 
van  literêre  teorie  nie,  dit  gaan  in  wese  om  die  soeke  na  die  balans  tussen 
letterkundeteorie  en  -praktyk;  die  probleem  van  die  integrering  van 
letterkundige  analise  en  letterkundige  skepping.  Die  probleem  is  ook  nie 
tot  Suid-Afrika  en  België  beperk  nie:  “At  no  university  in  this  country  (d.i. 
die  VSA  - HdP)  has  there  ever  been  an  entirely  satisfactory  integration  of 
literary  study  with  literary  practice.  It  remains  an  act  of  faith,  an  idea  within 
the  idea  of  the  university,  but  no  less  a historical  fact  for  that.”  (Myers, 
1993:  297). 

2.  Die  aard  van  Skryfkuns  as  vak 

Of  ’n  mens  iemand  kan  leer  skryf,  is  nie  die  onderwerp  van  hierdie  artikel 
nie.  Deflo  en  Devroe  (1994)  beredeneer  hierdie  kwessie  breedvoerig  en 
Marais  (1 987),  Du  Plessis  (1 993),  en  Ernst  van  Heerden  so  vroeg  as  1 960, 

skryf  ook  hieroor. 

Die  kuns  om  te  skrywe  het  twee  dimensies  waaraan  ’n  mens  aandag  sal 
moet  gee  voordat  die  aard  en  inhoud  van  die  vak  Skryfkuns  belo/k  word. 
Daar  word  in  hierdie  verband  aangesluit  by  Aucamp  (1 992)  se  onderskeid 
tussen  skryfopleiding  en  skryweropleiding.  Dwarsdeur  die  literatuur  oor 
die  Skryfkuns  as  dissipline  word  dit  duidelik  dat  daar  rekening  gehou  word 
met  die  feit  dat  ’n  mens  iemand  kan  leer  skryf,  sonder  om  daarmee  saam 
te  bedoel  jy  kan  deur  sodanige  onderrig  van  iemand  ’n  groot  skrywer  maak. 
Skryfkuns  waarborg  nie  die  aflewering  van  skrywers  nie,  dit  waarborg  bloot 
skryfopleiding. 

Die  dimensie  wat  Aucamp  skrywersopleiding  noem,  is  ’n  dimensie  wat  vir 
enige  vorm  van  kunsopleiding  moet  bestaan:  om  kunsopleiding  te  gee,  is 
nie  om  kunstenaarsopleiding  te  waarborg  nie.  Dit  is  naamlik  so  dat  daar 
by  iemand  wat  Skryfkuns  as  vak  neem  die  selfopvatting  moet  wees  dat  hy 
of  sy  oor  woordkunstalent  beskik. 

As  die  besware  wat  sowel  Aucamp  (1992:  71)  as  Strydom  (1983)  teen 
D.J.  Opperman  se  letterkundige  laboratorium  opper,  bestudeer  word,  is 
dit  uit  hulle  opmerkings  duidelik  dat  Opperman  as  mentor  baie  aandag 
aan  skrywersopleiding  gegee  het  en  minder  aan  skryfopleiding. 

Vir  Strydom  (1983:  10)gaan  dit  in  die  Laboratorium  om  selfverwesenlik- 
ing,  en  hy  beklemtoon  die  waarde  daarvan  as  ’n  ervaring  van  literatuur  en 
literatuurbemoeienis,  hoofsaaklik  omdat  Opperman,  afgesien  van  ’n 
inleiding,  eintlik  op  die  analise  van  studentewerk  konsentreer.  Binne  die 
raamwerk  van  literêre  kommunikasie,  meen  Strydom  (1983: 13),  word  die 
funksies  en  die  doelstellings  van  skrywer,  leser,  resensent  en 
literatuurwetenskaplike  wel  deur  Opperman  onderskei  maar  hulle  word  in 
beginsel  as  gelykwaardige  en  onmisbare  komponente  beskou. 

Ek  meen  egter  dat  daar  in  die  vak  Skryfkuns  sterker  klem  op  die  funksies 
en  doelstellings  van  die  skrywer  behoort  te  wees. 

Aucamp  argumenteer  dat  die  persoonlikheid  van  die  mentor  voor  die 
skryfkunsklas  en  die  atmosfeer  wat  hy  of  sy  skep,  eerder  op  die 
skryweropleiding  ’n  beduidende  invloed  het.  Van  die  besware  teen 
Skryfkuns  as  vak  word  streng  gesproke  duidelik  gerig  teen  skrywer- 
opleiding.  Skryfkuns  is  nie  skryweropleiding  nie,  maar  skryfopleiding.  Sou 
die  skryfkunsdosent  dan  ’n  sekere  charisma  of  persoonlikheid  hê,  raak  dit 
die  skryweropleiding  sterker  as  wat  dit  die  skiyfopleiding  self  raak.  Maar 
dit  lyk  waar  van  enige  vak:  die  gewone  dosent  lei  ’n  student  in  aptekerswese 
op,  die  dosent  met  die  charisma  lei  ook  aptekers  op.  ’n  Letterkundige  lei 
studente  in  die  letterkunde  op,  die  buitengewone  letterkundige  lei  as  bo- 
nus  ook  letterkundiges  op.  Skryfkuns  is  ’n  wetenskaplike,  onderrigbare 
dissipline,  en  teen  hierdie  agtergrond  is  dit  ’n  mite  dat  net  skrywers  skrywers 
kan  oplei,  net  soos  wat  dit  ’n  mite  is  dat  elke  skrywer  noodwendig  skrywers 
kan  oplei. 

lemand  met  die  charisma  en  die  persoonlikheid  van  D.J.  Opperman  sal 

skryfopleiding  kan  gee,  maar  sy  studente  is  gelukkig  omdat  hy  ook  skrywers 
kan  oplei.  Tog:  nie  almal  in  sy  laboratorium  het  uiteindelik  digters  geword 
nie.  Die  vak  as  sodanig  kan  nie  vir  die  persoonlikheid  van  sy  onderriggewers 
voorsiening  maak  nie.  Dus:  Skryfkuns  moet  as  dissipline  benader  word, 
die  vakinhoud  moet  wetenskaplik  verantwoord  wees. 

Skryfkuns  is  teen  hierdie  agtergrond  die  teoretiese  en  praktiese  onderrig 
van  die  beginsels  van  die  skryfkuns. 

3.  Díe  skryfproses 

As  ’n  mens  oor  die  teorie  van  die  skryfkuns  wil  praat,  is  dit  nodig  dat  daar 
ook  iets  oor  die  skryfproses  gesê  word,  want  hoe  die  skryfproses  verstaan 
word,  bepaal  in  hoë  mate  hoe  die  onderrig  van  slkryf  lyk.  Die  skryfproses 
self  is  nie  noodwendig  deel  van  die  eksplisiete  vakinhoud  van  Skryfkuns 
nie,  waarskynlik  omdat  dit  as  abstrakte  proses  die  skryf  self  onderlê. 
Nogtans  toon  ’n  deurblaai  van  die  hoofstukindelings  van  handboeke  oor 
die  kuns  van  skryf  duidelik  dat  die  aard  van  die  skryfproses  in  berekening 
gebring  word  by  die  bepaling  van  die  temas  wat  in  die  vak  ter  sprake  kom. 
Die  skryfproses  is  ’n  komplekse  proses,  nie  ’n  blote  reaksie  op  inspirasie 
nie.  Dit  is  belangrik  om  in  gedagte  te  hou  dat  ’n  kursus  in  kreatiewe  skryf 
nie  ’n  kursus  in  die  aktivering  van  die  muse  is  nie.  Vergelyk  in  hierdie 
verband  die  artikel  van  Etienne  van  Heerden  (1992:  62). 

’n  Skryfkursus  kan  hoogstens  stimuleer,  help  om  die  muse  raak  te  sien, 
om  inspirasie  om  te  vertaal  in  ’n  kunswerk,  want  in  die  ontstaansproses 
wat  aan  die  skryfproses  voorafgaan  gebeur  dinge  wat  ons  nog  nie  verstaan 
nie,  en  al  word  ’n  plek  in  die  analise  van  die  skryfproses  aan  die  inspirasie 
toegeken,  verstaan  die  wetenskaplike  nog  weinig  van  die  oorsaak  van 
kreatiwiteit.  Tussen  die  eerste  gedagte  en  die  uiteindelike  gedig  is  daar 
byvoorbeeld  ’n  proses  aan  die  werk  as  gevolg  waarvan  die  woordkunswerk 
tot  stand  kom. 

Hieruit  spruit  dat  die  Skryfkuns  homself  met  die  proses  wat  vloei  uit  talent 
en  volg  op  inspirasie  sal  moet  besig  hou. 

Hierbo  is  reeds  daarop  gewys  dat  die  interpretasie  van  die  skryfproses  ’n 
invloed  sal  hê  op  die  inhoud  van  Skryfkuns  as  vak.  Ofskoon  die  siening 
van  die  skryfproses  nie  noodwendig  deel  is  van  ’n  kursus  in  die  Skryfkuns 
nie,  word  daar  tog  vervolgens  vlugtig  daarna  verwys. 

Omdat  skryf  in  wese  herskryf  is,  moet  die  skryfproses  ook  met  die 
herskryfproses  rekening  hou.  En  om  te  skryf,  moet  ook  beplanning 
impliseer.  Dat  daar  die  drie  fases  van  beplanning,  skryf  en  herskryf  bestaan, 
is  geen  nuwe  insig  nie,  dit  word  lank  reeds  as  die  drie  fases  van  die 
skryfproses  beskou.  Die  belangrikheid  van  hierdie  drie  lê  egter  in  die 
beskouing  van  die  verband.  “Skryf  is  tot  betreklik  onlangs  beskou  as  ’n 
proses  wat  in  drie  afsonderlike  fases  verloop:  eers  dink  en  beplan  die 
skrywer,  daarna  skryf  hy  en  as  hy  klaar  gskryf  het,  hersien  hy  die  teks  om 
verbeteringe  aan  te  bring.”  Hierdie  uiteensetting  van  Ria  Smuts  (1994: 

22)  dui  daarop  dat  die  skryf  self  dan  as  blote  transkripsie  gesien  word,  wat 
impliseer  dat  ’n  mens  net  neerskryf  wat  jy  vooraf  uitgedink  het. 

Navorsing  soos  dié  van  James  Britton  in  Brittanje  en  Janet  Ewing  in  die 
VSA  dui  egter  daarop  dat  die  skryfproses  ’n  rekursiewe  proses  is  wat,  in 
Smuts  (1994:  22)  se  woorde,  “’n  pendelbeweging  tussen  die  besef  van 
wat  die  skrywer  wil  sê  vorentoe  na  die  woorde  op  die  blad  en  terug  van  die 
woorde  op  die  blad  na  sy  bedoeling’’  veronderstel.  Dit  impliseer  dan  ’n 
voortdurende  beweging  tussen  beplanning,  skryf  en  revisie. 

Binne  hierdie  verband  word  daar  vir  die  skryfhandeling  self  drie 
hoofelemente  onderskei:  die  taakomgewing,  langtermyngeheue  en  die 
skryfproses  wat  beplanning,  teksskepping  en  revisie  insluit.  Onder 
taakomgewing  val  die  sg.  retoriese  probleem  wat  sake  soos  onderwerp, 
gehoor  en  behoefte  insluit.  Onder  die  langtermyngeheue  ressorteer 
kennisaspekte,  soos  kennis  van  die  onderwerp,  die  gehoor  en  die 
skryfplanne.  As  onderafdeling  van  beplanning  val  iets  soos  ideegenerering. 
Smuts  (1994)  gee  hiervan  ’n  deeglike  uiteensetting,  maardie  besonderhede 
daarvan  is  nie  noodsaaklik  vir  die  verdere  verloop  van  hierdie  argument 
nie. 

Die  skryfproses  veronderstel  dus  prosesse  en  subprosesse,  en  as  daar 
oor  die  inhoud  van  Skryfkuns  gepraat  word,  is  die  aard  van  die  skryfproses 
belangrik,  omdat  dit  in  die  vak  gaan  om  wat  daar  tussen  gedagte  en  gedig 
gebeur.  Al  is  die  aard  van  die  skryfproses  nie  noodwendig  in  die  leergang 
van  die  kursus  Skryfkuns  ’n  tema  nie,  spreek  die  uiteensetting  van  die 
vakinhoud  van  Skryfkuns  daarvan  dat  daar  met  die  proses  rekening  gehou 
word  by  die  keuse  van  temas  wat  behandel  behoort  te  word. 

4.  Soorte  skryfwerk 

’n  Volgende  onderskeid  wat  van  belang  is,  is  die  soort  skryfwerk  waarom 
dit  in  die  Skryfkuns  gaan.  Daar  is  inderdaad  meer  as  een  soort  skryf: 
“Perhaps  the  most  important  point  to  remember  is  this:  writing  is  a skill 
that  anyone  can  learn.  Greatness  as  a writer  may  be  a dream  that  only  a 
few  of  us  will  pursue,  but  we  can  all  learn  to  write  well  enough  to  handle 
any  writing  situation  we  encounter  in  college  or  on  the  job”  (Axelrod  & 
Cooper,  1991:  4). 

Alle  skryfwerk  is  kreatief,  sê  Hennie  Aucamp  (1992:  68).  Daar  is  redelike 
eenstemmigheid  daaroor  dat  daar  onder  kreatiewe  skryfwerk  meer 
verstaan  word  as  net  die  skryf  van  prosa,  drama  of  poësie.  Vir  baie  teoretici 
sluit  skryfkuns  as  genre  dan  ook  joernalistiek,  stelwerk  op  skool, 
wetenskaplike  skryfwerk,  soos  verslae  en  artikels,  of  sekretariële  skryfwerk, 
soos  notules  en  memoranda,  in.  Daar  moet  vir  die  sinvolle  onderrig  van 
Skryfkuns  as  vak  egter  duideliker  omskryf  word  wat  in  so  ’n  kursus  met 
kreatiewe  skryfwerk  bedoel  word. 

Dit  gaan  in  die  vak  Skryfkuns  wat  op  tersiêre  vlak  gedoseer  word,  en  in 
hierdie  artikel  die  onderwerp  van  bespreking  is,  spesifiek  om  die  skryf  van 

prosa,  meer  spesifiek  roman,  kortverhaal,  jeug-  en  kinderliteratuur,  poësie 
en  drama  (waaronder  ook  die  radio-  en  televisiedrama).  Daarmee  word 
daar  nie  beweer  dat  die  Skryfkuns  nie  nut  het  vir  die  ander  skryfvorme 
nie,  dit  is  net  so  dat  die  ander  vorme  tradisioneel  nie  eksplisiet  onder 
Skryfkuns  tuishoort  nie. 

Dit  gaan  hier  om  die  onderrig  van  die  skryf  van  prosa,  poësie  en  drama,  al 
word  die  genres  nie  afsonderlik  verder  bespreek  nie.  Dieselfde  wetenskaplike 
begronding  geld  vir  al  die  genres,  hoewel  daar  vir  elkeen  ook  weer 
genrespesifieke  norme  sal  kan  geld.  Dit  is  nie  die  doel  van  hierdie  artikel  om 
die  verskille  tussen  die  onderrig  van  bv.  poësie  en  prosa  te  beredeneer  nie. 
Waar  dit  vir  die  ondenwerp  van  belang  is,  sal  daar  wel  daarna  venwys  word. 
Dit  kom  daarop  neer  dat  daar  in  die  vak  Skryfkuns  aandag  gegee  word 
aan  die  skep  van  die  soort  letterkunde  wat  in  die  letterkundeklas  ontleed 
word.  Die  eindproduk  van  die  Skryfkunsklas  word  die  analiseobjek  van 
die  literêre  teorie.  Dit  is  daarom  duidelik  dat  daar  raakpunte  moet  wees 
tussen  die  literêre  teorie  en  die  Skryfkuns.  Die  probleem  is  egter:  wat  ís 
hierdie  verband,  en  hoekom  is  dit  problematies? 

Goeie  lesers  maak  goeie  skrywers.  Dit  geld  ook  vir  die  Skryfkuns,  maar 
hierby  moet  ’n  mens  beklemtoon  dat  die  vak  Letterkunde  juis  ook  daarop 
gerig  is  om  goeie  lesers  te  maak.  Die  verband  tussen  Letterkunde  en 
Skryfkuns  lê  dus  voor  die  hand,  maar  dit  bly  belangrik  dat  die  manier 
waarop  die  twee  dissiplines  lees,  steeds  verskil.  Dit  is  een  van  die 
implikasies  van  Strydom  se  argumentasie  waarna  daar  vroeër  verwys  is. 
Drury  (1991:  4)  spreek  hom  duidelik  hieroor  uit: "...  but  the  way  you  read 
them  may  be  very  different  from  the  way  of  the  critic  orthe  literature  class”. 
In  die  populêre  skryfkunsliteratuur  word  daar  min,  indien  ooit,  eksplisiet 
aandag  gegee  aan  literêre  teorie,  wat  na  my  mening  een  van  die  leemtes 
van  die  Skryfkuns  is,  soos  wat  dit  in  veral  die  VSA  beoefen  word. 

Daar  is  ’n  heel  ander  aspek  wat  by  Skryfkuns  as  wetenskap  moet  bykom: 
die  skryfkunsdosent  moet  op  die  tekste  van  sy  studente  kan  reageer,  en 
dit  kan  evalueer.  Daarvoor  het  hy  ’n  literêr  teoretiese  agtergrond  nodig. 
Die  dosent  moet  ook  die  meesters  kan  analiseer,  want,  sê  Gardner  (1 991 : 
11):  “In  a sense  all  great  writing  is  imitation  of  great  writing.” 

Al  was  Skryfkuns  oorspronklik  net  ’n  nutsmodule  binne  letterkundeonderrig, 
ontwikkel  dit  oor  die  jare  tot  ’n  vak  wat  vir  homself  rekenskap  moet  gee 
van  sy  verband  met  ’n  moederdissipline  soos  die  teoretiese  Letterkunde. 

5.  Die  opkoms  van  die  vak  Skryfkuns 

’n  Deel  van  hierdie  rekenskap  kan  ’n  mens  vind  in  die  studie  van  die 
geskiedenis  van  die  vak,  want  juis  omdat  dit  uit  die  laat  negentiende-eeuse 
manier  van  letterkundeonderrig  groei,  bly  daar  in  moderne  tye  ’n  stuk 
letterkunde  in  die  Skryfkuns  oor. 

Die  vak  “Creative  Writing”  groei  oor  die  sestig  jaar  tussen  1880  en  1940 
juis  as  ’n  poging  om  die  studie  van  die  letterkunde  te  probeer  hervorm. 

“Creative  writing  is  the  name  that  might  be  given  to  any  effort  that  under- 
takes  to  restore  the  idea  of  literature  as  an  integrated  discipline  of  thought 
and  activity  of  textual  study  and  practical  technique”  (Myers,  1993:  279). 
Die  aard  van  die  integrasie  is  problematies,  en  dit  is  oor  die  jare  nie  altyd 
op  dieselfde  manier  verstaan  nie. 

Die  beskouing  van  die  letterkunde  wat  agter  die  oorspronklike  konsep  van 
kreatiewe  skryf  staan,  kan  nie  uit  die  oog  verloor  word  nie.  Myers  (1993: 
279)  beklemtoon  dit  verder:  dit  is  vir  hom  die  integrasie  van  letter- 
kundestudie  en  letterkundepraktyk  wat  die  wese  van  die  Skryfkuns  vorm. 
Oorspronklik  lê  die  klem  op  die  disintegrasie  van  die  twee,  en  later  dan 
weer  in  die  integrasie  daarvan.  Dit  is  die  verbandlegging  tussen  studie  en 
praktyk  wat  in  die  Skryfkuns  nuut  is.  Hoewel  dit  reeds  voor  die  einde  van 
die  vorige  eeu  op  verskillende  maniere  bedryf  is,  is  dit  nie  as  dissipline 
bedryf  nie,  ’n  dissipline  wat  studente  (met  die  nodige  talent)  daartoe  in 
staat  stel  om  iets  met  hulle  kennis  van  die  letterkunde  te  doen. 

Teen  die  laaste  kwart  van  die  vorige  eeu  word  literêre  studie  en  literêre 
praktyk  van  mekaar  geskei  juis  as  poging  om  die  studie  daarvan  te  hervorm. 
Hervorming  van  die  filologiese  beskouing  van  Letterkunde  as  droë  feite 
binne  die  humanistiese  raamwerk  en  as  ’n  manier  tot  beter  selfverstaan 
en  -ontwikkeling.  Daar  is  geglo  dat  die  studie  van  die  Letterkunde  die 
maak  daarvan  is.  As  reaksie  hierop  is  die  sg.  English  Composition  ingevoer 
' by  die  Universiteit  van  Harvard  in  die  VSA  teen  die  einde  van  die  vorige 
eeu.  Myers  (1 993:  283)  wys  daarop  dat  dit  aan  die  begin  nie  die  bedoeling 
i was  om  verhale  of  gedigte  in  te  neem  en  as  kursuskrediet  te  evalueer  nie. 
f Dit  moes  dien  as  aanduiding  dat  Letterkunde  op  universiteit  ook  vir  iets 
anders  as  filologiese  navorsing  gebruik  kon  word.  Streng  gesproke  was 
dit  ’n  poging  om  droë  navorsing  met  iets  nuuts  te  verryk. 

Teen  1931  het  41  kolleges  of  universiteite  in  die  VSA  reeds  Skryfkuns  so 
as  deel  van  die  Engelse  kurrikulum  ingestel.  Maar  dit  is  eers  in  1930  dat 
die  kritiek  en  die  skryfkuns  self  van  mekaar  geskei  word.  Vandag  is  die 
^ bestaan  van  Skryfkuns  as  vak  aan  Amerikaanse  en  ook  Britse  universiteite 
! gewoon,  maar  in  Suid-Afrika  bestaan  dit  as  volle  graadvak  nog  net  aan 
I die  Potchefstroomse  Universiteit. 

6.  Integrasie  van  literêre  teorie  en  skryfpraktyk 

Dit  is  uit  die  skeiding  van  letterkundige  kritiek  of  analise  en  letterkundige 
praktyk  waaruit  die  probleem  van  integrasie  spruit. 

Sedert  die  skeiding  van  letterkundestudie  en  letterkundepraktyk  is  die 
integrasie  daarvan  ’n  probleem,  ’n  probleem  wat  steeds  nie  heeltemal 
! bevredigend  opgelos  is  nie.  Dit  is  daarom  nie  net  binne  die  Suid-Afrikaanse 
I konteks  waar  daar  na  hierdie  balans  gevra  word  nie.  Vir  die  Skryfkuns 
blyk  dit  ’n  universele  probleem  te  wees.  Die  probleem  mag  juis  daarin  lê 
dat  albei  die  dissiplines  die  skryfproduk  op  die  oog  het,  maar  die  Skryfkuns 
, hou  hom  besig  met  die  lewering  van  die  produk,  terwyl  die  Letterkunde 

hom  besig  hou  met  die  gelewerde  produk  se  analise.  Terwyl  daar  inderdaad 
’n  verband  bestaan,  benader  die  twee  dissiplines  dieselfde  studieobjek 
van  twee  totaal  verskillende  kante. 

Teen  die  agtergrond  van  hierdie  onvastheid  word  daar  verder  in  hierdie 
voordrag  geredeneer  oor  die  balans  tussen  letterkundeteorie  en  letter- 
kundepraktyk,  of  dan  eerder  literêre  teorie  en  skryfpraktyk. 

Anders  gestel:  as  Skryfkuns  die  onderrig  van  die  skryf  van  woordkuns  is, 
hoe  lyk  die  vakinhoud  van  so  ’n  tersiêre  kursus?  Kan  ’n  mens,  soos  wat 
die  doen-dit-self-literatuur  wil  voorgee,  iemand  leer  skryf  deur  die  onderrig 
van  ’n  stel  reëls  vir  goeie  skryf?  Die  betoog  tot  dusver  weerspreek  dit  juis, 
omdat  daar  nie  ’n  resep  bestaan  nie,  want  skryfkuns  veronderstel  ’n  vorm 
van  kuns,  wat  per  definisie  kreatief  is. 

Aan  die  ander  kant  is  dit  ook  nie  die  blote  onderrig  van  literêre  teorie  nie, 
want  dié  teorie  hou  hom  hoofsaaklik  besig  met  die  analise  van  juis  dit  wat 
deur  die  skryfkunsstudent  geskep  moet  word.  Daar  is  inderdaad  ’n  duidelike 
verskil  tussen  die  analise  en  die  skep  van  ’n  teks.  Dit  is  iets  wat  selfs  al 
deur  Brooks  en  Warren  (1959:  527)  aanvaar  is  nadat  hulle  vier  skrywers 
oor  die  ontstaan  van  hulle  stories  aan  die  woord  gestel  het:  “But  all  of 
them  would  emphasize  the  difference  between  the  analytic  process,  ... 
and  the  creative  process.” 

Die  kreatiewe  proses,  is  in  Afdeling  3 geargumenteer,  veronderstel  meer 
as  die  blote  praktiese  skryf  van  ’n  verhaal,  drama  of  gedig.  Daar  moet 
voorsiening  gemaak  word  vir  die  onderrig  van  elemente  wat  in  ’n 
woordkunswerk  bestaan.  Geen  verhaal  kan  byvoorbeeld  sonder  karakters 
bestaan  nie,  niemand  kan  ’n  gedig  tot  stand  bring  sonder  iets  soos  klank 
nie.  Nou  volg  dit  hieruit  dat  sodanige  elemente  en  die  gebruik  daarvan 
deel  sal  moet  uitmaak  van  ’n  kursus  in  Skryfkuns. 

Theron  (1 993: 1 32)  bevind  die  volgende  in  haar  ondersoek  na  die  onderrig 
van  Labov  se  vertellingselemente  in  die  kinderverhaal:  “Met  inagneming 
van  spesifieke  eise  wat  die  kinderverhaal  aan  die  elemente  stel,  is  dit 
duidelik  dat  die  elemente  wel  as  kreatiewe  paradigma  gebruik  kan  word 
by  die  skryf  van  ’n  kinderverhaal.”  In  navolging  van  die  Amerikaanse 
draaiboekskrywer,  Syd  Field,  maakTheron  gebruik  van  die  nieliterêreterm 
paradigma,  juis  omdat  sy  in  haar  studie  argumenteer  dat  die  elemente  in 
hulle  teoretiese  vorm  nie  in  die  onderrig  as  reëls  aangebied  kan  word  nie. 
Want  reëls  vir  skryf  is  daar  nie.  Dit  gaan  in  die  Skryfkuns  nie  om  die  oordrag 
van  reëls  in  die  vorm  van  resepte  nie. 

Miskien  is  dit  die  een  ding  waaroor  daar  by  skrywers  en  skrywers  oor 
skrywers  eenstemmigheid  bestaan:  daar  is  nie  skryfreëls  nie,  elke  storie 
skryf  homself.  Miskien  som  Gardner  (1991:  7)  dit  die  beste  op:  “What 
Fancy  sends,  the  writer  must  order  by  Judgement.”  Hy  sê  ook  (1991 : 3): 
“Trustworthy  aesthetic  universals  do  exist,  but  they  exist  at  such  a high 
level  of  abstraction  as  to  offer  almost  no  guidance  to  the  writer.”  Dit  is  op 
hierdie  hoë  vlak  van  abstraksie  waar  ’n  mens  na  die  bron  van  paradigma 

moet  gaan  soek,  maar  die  bron  kan  nie  as  sodanig  onderrig  word  nie,  en 
die  bron  se  beskrywing  en  verklaring  lê  in  die  teorie  van  die  letterkunde. 
Teorie  moet  egter  eers  praktyk  gemaak  word,  en  hierdie  praktyk  veronderstel 
kuns,  en:  “Art  depends  heavily  on  feeling,  intuition,  taste”  (Gardner,  1 991 : 7). 
Die  meeste  praktiserende  skrywers  met  wie  daar  oorleg  gepleeg  is,  is  dit 
in  elk  geval  eens  met  die  uitspraak  van  Hills  (1987:  193)  dat  beplande 
skryfwerk  heel  dikwels  lei  tot  swak  skryfwerk,  ten/vyl  juis  dit  wat  aanvanklik 
sommer  so  geskryf  is,  uiteindelik  goed  kan  wees. 

Ofskoon  daareenstemmigheid  bestaan  dat  Skryfkuns  nie  net  die  onderrig 
van  ’n  stel  reëls  is  nie,  beteken  dit  in  die  eerste  plek  nie  dat  daar  niks  is 
wat  nagevolg  kan  word  nie.  Dit  wat  nagevolg  kan  word,  moet  eerder 
bemeester  as  geleer  word.  Gardner  (1991:  8)  merk  op:  “What  the  begin- 
ning  writer  needs,  is  not  a set  of  rules  but  mastery  - among  other  things, 
mastery  of  the  art  of  breaking  socalled  rules.”  Dit  is  dalk  juis  in  hierdie 
verband  dat  Eudora  Welty  meen  dat  skryf  aangeleer  (learned)  maar  nie 
geleer  (taught)  kan  word  nie.  Navolg  beteken  om  ’n  model  te  volg,  sonder 
dat  die  bestaan  van  ’n  resep  veronderstel  word. 

Gardner  se  argument  loop  verder  so:  Mense  het  modelle  nodig,  die  igno- 
ramus  weet  niks  van  modelle  of  verstaan  dit  nie  op  sy  eie  nie.  Geen  igno- 
ramus  het  nog  ooit  groot  kuns  gelewer  nie.  Hoe  goed  ook  al,  die  skrywer 
sonder  enige  kennis  van  of  insig  in  die  modelle  van  ’n  Homeros,  Shake- 
speare,  Dostoevsky,  Steinbeck,  of  ’n  Leroux,  kan  die  model  nie  naboots 
of  navolg  nie.  Die  gunstigste  omgewing  waarbinne  die  voornemende 
skrywer  die  modelle  kan  leer  verstaan,  is  dié  van  die  universiteit.  Dus:  om 
die  meesterskap  te  verwerf,  is  die  universiteitsomgewing  ’n  baie  gunstige 
omgewing. 

Die  letterkundige  se  werk  is  om  dit  wat  klaar  geskryf  is,  te  analiseer.  Die 
skrywer  se  doel  is  om  iets  wat  geanaliseer  kan  word,  te  produseer.  Die 
letterkundige  se  doel  is  volgens  Gardner  (1991:  13)  tweeledig,  nl.  om 
struktuur  en  betekenis  helderder  te  probeer  maak.  Van  die  kunstenaar  se 
kant  af  kan  dit  tot  euwels  lei,  wat  eintlik  met  mekaar  verband  hou:  die 
letterkundige  soek  naamlik  nie  noodwendig  die  beste  boek  om  te  behandel 
nie,  maar  soms  die  een  wat  die  geskikste  is  vir  die  maak  van  verskeie 
waarnemings. 

Daar  is  in  hierdie  verband  eintlik  ’n  ou  strydpunt  ter  sprake:  wat  ’n  skrywer 
nodig  het,  is  ervaring  van  die  lewe  self,  nie  ’n  kennis  van  die  Letterkunde 
nie.  Dit  is  die  balans  tussen  hierdie  twee  wat  belangrik  is.  Dit  gaan  nie  om 
die  aanleer  van  reëls  wat  deur  die  literêre  teorie  voorsien  is  nie,  maar  om 
’n  meesterskap  van  dinge  wat  wel  deur  die  literatuurteorie  uit  die 
letterkundewerk  afgelei  mag  wees,  maar  dan  weer  deur  die  Skryfkuns  tot 
praktyk  gemaak  is. 

In  haar  studie  oor  die  onderrig  van  die  skryf  van  kinderliteratuurtoon  Theron 
(1994)  aan  hoe  sy  die  literêre  teorie  gebruik  om  uit  die  Amerikaanse 
sosiolinguis,  William  Labov,  se  elemente  ’n  bruikbare  skryfkunsparadigma 

af  te  lei.  Hierdie  paradigma  word  dan  binne  literêrteoretiese  konteks,  veral 
met  verwysing  na  die  studie  van  Mary  Louise  Pratt,  aan  die  praktyk  van 
die  kinderverhaal  getoets  en  uiteindelik  kan  dit  as  model  vir  die  voornemen- 
de  skrywer  voorgehou  word,  sonder  om  daarmee  te  probeer  voorgee  dat  jy  ’n 
goeie  skrywer  gaan  maak,  maar  jy  is  immers  besig  met  sinvolle  skryfopleiding. 
Op  dieselfde  manier  kan  elemente  van  die  woordkuns,  bv.  karakter,  tyd, 
ruimte,  klank,  metrum,  en  so  meer  binne  die  teoretiese  raamwerk  van  die 
letterkunde  en  afgelei  uit  die  praktyk  van  skryf  omvorm  word  tot 
onderrigbare  temas  binne  die  Skryfkuns.  Maar  dan  word  karakter  nie  as 
literêrteoretiese  tema  aangebied  nie,  ook  nie  as  resep  nie,  maar  as 
skryfteoretiese  beginsel  wat  deur  die  student  in  die  skryfpraktyk  toegepas 
kan  word. 

Om  meer  prakties  te  probeer  raak:  vir  die  letterkundestudent  is  dit  belangrik 
om  karakter  as  “figuratiewe  motief  in  die  storiegedeelte  van  die  vertelteks 
wat  deur  die  karakterisering  kontoere  verkry’’  te  omskryf  (Cloete,  1992). 
Verder  is  dit  vir  die  letterkundestudent  belangrik  om  die  karakteriserings- 
modelle  sedert  E.M.  Foster  te  verstaan,  met  verwysing  na  bv.  die 
formalisties-strukturalistiese  teorie  en  na  die  meer  resente  narratologiese 
insigte.  Vir  die  skryfkunsstudent  daarteenoor  is  dit  belangriker  om  te  weet 
dat  die  skrywer  by  die  skep  van  ’n  karakter  in  ’n  verhaal  die  karakter  rond 
moet  kan  teken  deur  byvoorbeeld  die  karakter  beter  as  die  leser  te  ken, 
en  dat  die  skrywer  die  fisieke,  sosiale  en  psigiese  eienskappe  van  sy  eie 
karakter  wat  geskep  moet  word,  vir  homself  moet  uiteensit  sodat  die 
karakter  getrou  aan  hom-  of  haarself  geteken  kan  word. 

Afgelei  uit  die  model  van  die  geskrewe  teks,  en  gegrond  op  die 
wetenskaplike  teorie  word  dit  wat  deur  analise  uitmekaar  gehaal  word  in 
die  praktiese  skryfkuns  weer  inmekaar  gesit. 

Die  Skryfkuns  steun  op  die  literêre  teorie,  die  Skryfkuns  volg  die  modelle 
na,  maar  die  Skryfkuns  is  nie  literêre  teorie  nie,  en  dit  is  nie  blote  model 
nie.  Dit  is  ’n  selfstandige  dissipline  wat  hom  op  die  universiteitsvlak  met 
die  onderrig  van  skryf  besig  hou  sodat  dit  studente  in  staat  stel  om  te  skryf 
en  die  enkele  een  mag  help  om  ’n  groot  skrywer  te  word. 

7.  Slot 

Skryfkuns  en  die  literêre  teorie  het  veel  vir  mekaar  te  sê,  maar  die  een  is 
nie  die  ander  nie.  Albei  het  as  tersiêre  vak  ’n  bestaansreg. 

In  die  VSA  en  ook  in  Brittanje  word  Skryfkuns  in  die  meeste  gevalle 
aangebied  binne  die  vak  Engels.  In  ’n  veeltalige  land  soos  Suid-Afrika  is 
dit  egter  gebiedend  noodsaaklik  dat  dit  tegelyk  vir  meer  as  een  taal  se 
studente  toeganklik  is.  Dit  mag  dan  moontlik  wees  dat  ’n  taalkursus  op  ten 
minste  die  eerstejaarsvlak  ’n  voorvereiste  is  vir  die  student  in  die  Skryfkuns, 
ten  einde  ’n  literêrteoretiese  basis  by  die  student  te  vestig,  wat  daartoe  lei 
dat  Skryfkuns  inderdaad  ’n  kursus  in  literêre  praktyk  word,  waarbinne 
tegniek  so  hanteer  kan  word  dat  dit  by  die  student  tweede  natuur  word. 

Robert  J Pearce 
Estetiek  en  die  Boekebedryf 


Swart  Afrikaanse  Skrywers:  Waar  lê  die  verantwoordelikheid  om  te 
publiseer  of  gepubliseer  te  word? 

Geagte  Organiseerders  en  Kongresgangers 

Ek  wil  graag  my  pleidooi  begin  deur  eerstens  my  dank  uit  te  spreek  teenoor 
Hein  Willemse  en  Natalie  Pekeur  vir  dié  uitnodiging  om  deel  te  kan  hê  aan 
’n  geskiedkundige  gebeurlikheid  in  Afrikaans.  U weet  met  die  eerste  Swart 
Afrikaanse  Skrywersimposium  in  1985  was  ons  uit  die  Noorde  glad  nie 
verteenwoordig  nie,  al  het  ons  reeds  bestaan.  Ek  het  maargesprekke  daaroor 
met  Peter  Snyders  gevoer  en  ook  die  bundel  referate  wat  later  gepubliseer 
is  onder  die  titel:  Swart Afrikaanse  Skrywers.  (Smith  Julian  F.,  Van  Gensen 
Alwyn  en  Willemse,  Hein),  aangeskaf  en  maar  my  teoretiese  kennis  opgradeer 
om  nie  agter  te  bly  teenoor  die  intellektueles  van  die  Suide  nie.  Ek  het 
gekyk  na  die  gastelys  en  opgemerk  dat  die  groot  kanonne  in  die  Swart 
Afrikaanse  letterkunde  daar  was,  en  ek  noem  net  ’n  paar:  Gerwel,  Braaf, 
Willemse,  Jansen,  Kaleb,  Small,  Petersen,  Snyders,  Oliphant,  Whitebooi, 
Smith  en  Rive.  Dankie  dat  ek  en  Anthony  “Speedo”  Wilson  as 
verteenwoordigers  uitdie  Noord-Transvaal  hieraanwesig  kan  wees.  Deur 
ons  aanwesigheid  het  ons  “huis  toe”  gekom  na  ons  swart  medeskrywers. 
Maar  ons  het  nie  gekom  om  toegemaak  te  word  in  die  Swart  Afrikaanse 
Skrywerslaager  nie.  Laat  my  asseblief  toe  om  ’n  wyle  stil  te  staan  bydie 
ontslape  Richard  Rive  en  ’n  gedig  voorte  lees  wat  ek  nou  onlangs  publiseer 
het: 

Dood  van  Skrywers 

In  memoriam:  Bessie  Head,  Arthur  Nortjé, 

Richard,  Rive  Ingrid  Jonker 


Jy  Bessie  jy 

Elizabeth-Kleurling-Anders 
Serowe,  Botswana-Afrika-Village-Graf. 
Daar  verbanne  Suster 
is  jou  beste  skrywes  gebore. 

Jy  Kenneth  Arthur  jy 
K.A.N.  of  kon  dit  nie  doen 
omdat  Venwoerd-hulle  jou 
Bruinboer  nes  Bessie 


* Inset  gelewer  as  lid  van  die  paneel  by  die  Swart  Afrikaanse  Skrywersimposium  gehou 
op  1 Oktober  1995te  Paternoster. 

verban  het  na  verre  vreemde 
\waar  jy  skryf/sterf/voortleef. 

Richard 

Waarom  het  jy  “Retreat”  uit  die  lewe? 

Kon  jy  nie  meer  “Advance”  nie? 

Jou  “Buckingham  Palace”  het  jy  gekry 
nie  in  “District  Six”,  maar  in  jou 
ontydige  mesdood. 

Jy  Ingrid  jy 

het  Richard  gelief 

Hoekom  het  jy  gestap  in  see? 

Het  lewens-satheid  jou 
die  finale  slag  gegee? 

Wat  was  oorsakend  dat  jy  soos 
Arthur  jou  hand  aan  eie  slaan? 

Weet  jy  Ingrid  dat  in  jou  Witheid 
jy  jou  eie  geneem  het,  maar ... 
dat  Bessie,  Arthur  en  Richard  in  Bruinheid 
deur  Apartheid  gedood  is? 

Ek  wil  graag  praat  oor  waar  die  verantwoordelikheid  lê  om  gepubliseer  te 
word.  Maar  alvorens  ek  daar  uitkom,  net  ’n  paar  gedagtes  oor  Estetika  en 
die  Boekebedryf  en  Concept  se  aandeel.  Concept  is  ’n  tydskrif  wat 
kwartaalliks  verskyn  en  daarin  word  gedigte,  kort  prosa  en  toesprake  in  en 
oor  Nederlands,  Afrikaans,  Vlaams  en  variante  daarvan  gepubliseer.  Con- 
cept  is  vir  die  “persoon  op  straat’’  net  so  toeganklik  as  vir  die 
beroepstaalkundige  of  gevestigde  literêre  skrywers.  Ons  probeer  sover 
moontlik  nuwe  talent  ontdek  en  hulle  ’n  kans  gee  op  publikasie.  Ek  het 
voorbeelde  hier  van  Concepípublikasies,  naamlik  die  ConcepíTydskhf,  Ik 
heb  het  woord gezogt,  Vrede  sluiten  is  wegen  openenen  Over’t  water  wonen 
ook mensendeur  Roger  Wastjin.  Van  die  gedigte  van  Peter  Snyders,  Hans 
du  Plessis,  LindaTheron,  Patrick  Petersen,  Marietjie  Smith,  André  Boezak, 
Fanie  Olivieren  my  eie  is  daarin  opgeneem.  Die  bundel  VredeheX  ontstaan 
as  gevolg  van  ’n  landwye  kompetisie  wat  Concepfvanjaargeloods  het  wat 
tot  gevolg  gehad  het  dat  daar  1 08  nuwe  gedigte  alleen  in  Suid-Afrika  geskrywe 
is.  Die  Nederlanders,  Vlaminge  en  Surinamers  het  hul  eie  kompetisie  gehad. 
Ek  het  die  voorreg  gehad  om  vroeërvandeesmaand  die  eerste-pryswenner, 
Linda  Theron,  na  België  te  vergesel  op  onkoste  van  Concept.  Daar  het  ons 
Conceptse  Negende  Ontmoetingsdag  gehou  en  het  ons  vryelik  Afrikaanse 
gedigte  voorgedra. 

Om  terug  te  kom  na  die  “estetika”.  Die  estetika  hang  vir  my  saam  met  die 
etiek  binne  die  boekebedryf.  Die  Suid-Afrikaanse  toestand  lyk  nie  goed  nie. 
Ons  ken  die  Suid-Afrikaanse  opset  al  te  goed  van  “brood  vir  my  broer”, 
“sindikate  wat  vriende  se  werke  keur,  publiseer  en  voorskryf  aan  skole  en 
dan  nog  resensies  vir  mekaar  ook  skryf”,  “aspirant-skrywers  wie  se  tekste 

jare  lank  by  uitgewers  lê  sonder  eers  ’n  brief  van  ontvangserkenning  van 
die  uitgewer.  Ek  self  is  al  ’n  paar  keer  nadat  ek  my  tekste  aan  van  ons 
vooraanstaande  uitgewers  voorgelê  het  vir  etes  genooi,  en  daar  het  dit  gebly 
- eet!  Etes  is  nie  te  versmaai  nie,  maar  die  hoop  was  tog  darem  dat  dit  sal 
lei  tot  publikasie,  nie  waar  nie?  Daar  word  ook  deur  sommige  uitgewers 
verwag  dat  aspirant-skrywers  hulle  moet  omkoop,  of  selfs  seksuele  gunsies 
moet  doen  voor  publikasie  van  hul  werk.  Dit  mag  klink  asof  hierdie  net  klink 
na  leë  aantygings  wat  nie  gesubstansieer  kan  word  nie,  maar  u,  my 
medeskrywers,  hoe  nie  verte  gaan  virbewyse  nie.  Lees  die  ontslape  Koos 
Prinsloo  se  Weifeling.  Daarin  berig  hy  breedvoerig  oor  sy  ervaring  met 
uitgewers.  Of  gesels  met  Peter  Snyders  wat  sy  laaste  bundel,  ’n 
Waarskynlike  Mens,  gedurende  1 992  self  finansier  het,  nadat  hy  die  bundel 
kort  na  die  verskyning  van  ’n  Ordinary  Mens  in  1982  aan  die  uitgewers 
voorgelê  het.  Hulle  reaksie  toe  hy  ’n  Waarskynlike  Mens,  nadat  dit  1 0 jaar 
by  hulle  gelê  het,  self  publiseer:  hoekom  is  jy  so  haastig?  Ek  hoop  Peter  is 
gelukkig  met  sy  nuwe  bundel,  Gemiddelde  Mens,  dat  hy  nie  nog  10  jaar 
hoef  te  wag  nie.  Gelukkig  het  ons  by  Concept  nog  nie  gunsies  van  ons 
skrywers  gevra  nie,  en  laat  ook  niemand  se  werk  vir  jare  lê  en  stof  vergader 
nie. 

Nog  ’n  aspek  wat  nie  uit  die  oog  verloor  moet  word  nie,  is  dat  uitgewers 
vasgevang  is  binne  die  volgende  sisteme:  die  ekonomiese,  sosiale,  politieke, 
wetlike,  kulturele  en  morele. 

’n  Ander  aspek  van  die  estetika,  is  hoe  die  gedrukte  tekste  in  Afrikaans 
daar  uitsien:  Vaal  en  oninteressant.  Hoe  kan  die  uitgewers  verwag  dat  ’n 
boek  moet  verkoop  as  dit  nie  aantreklik  vertoon  nie?  Strooiliteratuur  en  die 
nuwe  “hygromans”  in  Afrikaans  se  omslae  is  soveel  mooier  as  die  omslae 
van  ons  hogere  literatuur. 

Nog  ’n  aspek  waarop  gelet  moet  word,  is  die  tipografie.  Die  lettertipes, 
inhoudsopgawes,  uitleg  van  die  teks,  inhoud  van  die  teks,  illustrasies  (indien 
enige)  en  redigering  van  die  teks(te). 

Nou  waar  lê  die  verantwoordelikheid  om  te  sorg  dat  die  finale  teks  kunssinnig 
vertoon?  By  die  uitgewer  of  skrywer?  Eerstens  dink  ek  dat  dit  die  skrywer 
se  verantwoordelikheid  is  om  ’n  geskikte  of  die  regte  uitgewer  vir  die  regte 
manuskrip  te  kies.  Die  skrywers  moet  hul  tuiswerk  doen  en  weet  wie 
publiseer  wat.  Dit  baat  nie  om  ’n  manuskrip  wat  fiksie  bevat  voor  te  lê  aan 
’n  uitgewer  wat  spesialiseer  in  vakliteratuur  nie  of  andersom.  Daar  is  ook  ’n 
verskil  tussen  Literêre  tydskrifte,  Vakkundige  tydskrífte  en  Afrikaanse 
departmente  verbonde  aan  universiteite,  kolleges  en  technikons, 
skrywerskringtydskrifte  wat  net  werke  van  hul  betalende  lede  publiseer, 
populêre  tydskrifte,  geslote  korporasie  - waar  skrywers  self  hul  projekte 
begonds  en  ook  venwagdat  die  skrywer  ’n  finansiële  bydrae  moet  maak  om 
gepubliseer  te  word  - en  groot  gevestigde  uitgewerye.  Skrywer,  ken  jou 
publikasiemark  en  raak  betrokke.  Wanneer  jy  jou  teks  waardig  wil  laat 
vertoon,  sorg  dat  dit  netjies  getik  is  en  voordat  dit  persklaar  is,  wees  betrokke 


94 


by  die  hele  proses.  Moenie  net  dink  dat  jou  verantwoordelikheid  ophou  by 
die  inhandiging  van  ’n  manuskrip  nie.  Eis,  of  sagkens  gestel,  want  miskien 
is  jy  nog  nie  in  die  posisie  om  te  eis  nie,  vra  dat  jy  insette  kan  lewer  by  die 
ontwerp  van  jou  boek,  die  keuse  van  die  omslag,  die  keuse  van  lettertipes 
en  die  proeflees  van  die  finale  produk.  Te  veel  van  ons  skrywers  laat  maar 
alles  aan  die  uitgewer  oor  net  om  later  te  kla  dat  dit  nie  is  wat  hulle  wou 
gehad  het  nie.  Die  gevestigde  uitgewer  sorg  vir  die  finansiering,  druk  van 
die  manuskrip,  bemarking  daarvan  en  betaling  van  tantiémes  aan  die  skrywer. 
Skrywers  moet  kontrakte  mooi  lees,  selfs  die  fyndruk.  Indien  jy  twyfel,  kry 
’n  prokureur  aan  jou  kant  of  steek  kers  op  by  ander  gepubliseerde  skrywers 
of  skrywersverenigings.  Die  uitgewers  het  ook  ’n  vernatwoordelikheid  om 
gereeld  terugvoering  te  gee  aan  aspirant-skrywers  wat  aan  hulle  deure  klop. 
Dit  lyk  asof  die  Swart  aspirant-skrywer  vasgevang  is  in  die  tradisionele 
verwagting  dat : “ek  moet  ’n  boe/epubliseer”.  Daar  is  al  verder  beweeg  as 
die  “boek”  as  moontlikheid  vir  publikasie.  Natuurlik,  as  die  aspirant-skrywer 
nie  daartoe  voel  om  by  enige  van  die  uitgewers  te  publiseer  nie,  of  indien  sy 
manuskripte  by  herhaling  afgekeur  word,  kan  hy  kyk  na  “alternatiewe 
publikasie”,  dit  is  wat  die  Engelse  noem:  Desktop  publishing.  Met  ’n  goeie 
rekenaarprogram,  ’n  vaardige  tikster,  ’n  laserdrukker  en  fotostaatmasjien 
kan  enige  persoon  met  genoeg  moed  sy  eie  boek  “publiseer”.  Daar  is  ook 
andertegnologie  soos  kompakskywe,  oudiovisuele  media  en  elektroniese 
oordrag  van  inligting  deur  die  Internet.  Hierdie  alternatiewe  moontlikhede 
om  te  publiseer  moet  nog  verder  ontgin  word  en  aangewend  word  in  die 
toekoms  deur  Swart  Afrikaanse  Skrywers.  Die  bemarking  van  tekste  is 
ietwat  moeiliker,  omdat  Swart  Afrikaanse  Skrywers  nog  nie  oor’n  bemarkings- 
infrastruktuur  beskik  nie.  Die  “boek”  kan  wel  verkoop  word  by 
skrywersbyeenkomste,  deur  die  pos,  van  deur  tot  deur,  by  vlooimarkte  of 
dit  kan  selfs  elektronies  oorgedra  word.  So  ’n  proses  is  geld-  en  tydrowend 
en  laat  laat  dan  weinig  ruimte  vir  die  skrywer  om  kreatief  te  skep  aan  nuwe 
werke.  Maar  dit  kan  gedoen  word. 

Vir  die  Swart  Afrikaanse  Skrywer  is  die  boekebedryf  nou  werklik  beskikbaar 
in  Suid-Afrika.  Sonder  om  voorspraak  vir  sekere  uitgewerye/tydskrifte/ 
koerante  of  boekverspreiders  te  doen,  en  sonder  om  ander  uit  te  sluit,  wil 
ek  graag  ’n  paar  noem  waar tekste  voorgelê  kan  word.  Die  volgorde  is  nie  ’n 
aanduiding  van  my  voorkeur  nie: 

Tydskrif  vir  Letterkunde 
Prog  Uitgewery 
Hond/Snailpress 

Queillerie  (wat  tans  oorgeneem  is  deur  Penta  Publikasies) 

Concept  (waarvan  ek  Suid-Afrikaanse  Redakteur  is) 

Literator 
H.A.U.M/Kagiso 
Butterworth 
J.P.  van  der  Walt 

Human  en  Rousseau 

De  Kat 

Huisgenoot 

Die  Suid  Afrikaan 

COSAW 

Insig 

Stilet 

Ensovoort 

Tydskrif  vir  literatuurwetenskap 

Exclusive  Books 

N.G.  Kerk  Uitgewers 

Perskor 

Nasionaie  Pers 

Tafelberg 

Van  Schaik 

Juta 

Heinemann 

Skotaville 

Bogenoemde  lys  is,  soos  ek  gemeld  het,  ver  van  volledig. 

Twee  bronne  wat  ek  sterk  kan  aanbeveel,  is: 

Stroebel,  G.  Bronnegids  by  die  studie  van  die  Afrikaanse  Letterkunde. 
Bloemfontein:  NALN.  (verskyn  jaarliks  en  bevat  onder  andere  die  volgende 
inligting:  Drukkersen  Uitgewery  in  Suid-Afrika;  Kunsen  Kultuur;  Letterkunde; 
Tydskrifte  en  koerante;  Pryse  en  toekennings;  Kongresse,  Seminare  en 
Simposiums  oor  Afrikaans;  Stand  van  Afrikaans  gedurende  ’n  voorafgaande 
jaar;  Taalkunde;  Afrikaanse  Verenigings  en  Inrigtings;  Besprekings  van 
boeke;  en  Biografiese  en  verwante  inligting  van  Afrikaanse  Outeurs.) 

en 

Van  Rooyen,  Basil.  1 994.  How  to  get published in  South  Africa:  a guide  for 
authors.  Halfway  House:  Southern  Book  Publishers. 

(sien  spesiaal  hoofstukS:  Breytenbach,  Kerneels.  The  Afrikaans  marketp. 
18-25.) 

Ek  dank  u vir  u aandag. 

Literêr-aktueel 

F.I.J.  van  Rensburg 

Jan  Spies:  ’n  Lewensviering 

Ons  is  vandag  hier  bymekaar*  om  ’n  lewe  te  vier,  nie  om  ’n  gestorwene  te 
gedenk  nie. 

’n  Benadering  vanuit  dié  hoek  is  ons  in  werklikheid  aan  hom  verskuldig. 
Want  is  die  uitnemendste  van  wat  hy  vir  ons  nagelaat  het,  nie  dat  hy  ons 
insig  juis  in  die  lewe,  in  die  konkrete  lewensverskynsel,  op  so  ’n  unieke 
manier  verruim  en  verdiep  het  nie  - lewe  veral  in  die  gestalte  van  karákters, 
mense  wat  elkeen  ten  diepste  lewensbevestigers  was? 

Daarom  eerder:  ’n  viering  van  ’n  lewensbevestiger. 

Ek  wil  by  hierdie  geleentheid  die  lig  nie  laat  val  op  hoe  hy  dit  vanaf  die 
openbare  verhoog  gedoen  het  nie.  Dit  is  bekend  genoeg. 

Ek  wil  eerder  kyk  na  hoe  hy  dit  weg  van  die  openbare  oog  gedoen  het. 

Nie  dat  hy  twee  verskillende  bestane  gehad  het  nie:  een  bedoel  vir  die 
kamera-oog  en  die  mikrofoon,  die  ander  vir  homself  en  die  klein  kringetjie 
die  naaste  aan  hom.  Hy  was  erflik  nie  in  staat  om  ’n  gesplete  bestaan  te 
voer  nie.  Daarvoor  was  hy  te  integer,  te  heel.  Die  private  bestaan  was  bloot 
die  diepere  bodem  van  die  openbare. 

Wat  sás  dié  diepere  bodem? 

Dis  natuurlik  gevaarlik,  selfs  vermetel,  om  ’n  lewe  tot  iets  enkelvoudigs  te 
herlei,  hoe  integer  en  heel  dit  ook  al  was. 

En  tog  het  jare  se  omgang  met  hom  ’n  mens  die  geleentheid  gegee  om 
telkens,  deur  alle  wisselinge  en  woelinge  heen,  ’n  flits  op  ’n  standhoudende 
kern  te  kry. 

Hierdie  kern  sou  ek  so  wou  probeer  eien: 

Dis  ’n  begoeidheid  deur  die  pril  begin  van  dinge,  daar  waar  ’n  stukkie  lewe 
sy  eerste  roersel  gee  of  gegee  het,  of  dit  nou  die  lewe  van  ’n  gedagte,  van 
’n  beskawing,  van  ’n  sel,  van  ’n  geaardheid  is,  dis  om’t  ewe.  Hy  was 
geobsedeer  deur  die  elementêre,  eintlik  nog  meer  elementêr:  die  elementele, 
die  primordiale,  die  daeraad  van  verskynsels  en  van  mense. 

Net  ’n  paar  sulke  flitse  ter  illustrasie: 

Ons  staan  by  Sesriem  in  Namibië.  Hy  wys  na  ’n  kraak  in  die  aardkors.  Dit 
begin  as  ’n  vlak  spoelslootjie,  maar  word  gaandeweg  dieper,  word  later  ’n 
skeur,  uiteindelik  ’n  ravyn.  Namate  ons  dieper  afdaal,  wys  hy,  soos  ’n  kundige 
wetenskapiike,  teen  die  walle  aan  weerskante  die  een  aardlaag  na  die  ander 
uit,  elkeen  verteenwoordigende  ’n  hele  epog.  ’n  Besef  begin  in  ’n  mens 
loskom:  dis  ’n  tog  terug  na  ’n  begin,  die  oerbegin  van  hierdie  stuk  van  die 
wêreld.  Toe  ons  die  diepste  vlak  bereik,  is  dit  net  asof  die  wetenskaplike 
verdwyn,  en  die  priester  oorneem.  lets  van  ’n  verborgenheid  word  oopgedek. 

* Roudiens,  Afrikaans’e  Presbiteriaanse  Kerk,  Randburg,  10  Januarie  1996. 

“Hier”,  sê  hy,  “staan  ons  op  die  rotsbodem  wat  Namibië  eeue  gelede  was, 
maagdelik,  ongeskonde,  lank  voordat  rivier  en  wind  en  see  hul  laste  op 
hom  kom  aflaai  het.”  Ons  het  begin  gesien. 

’n  Ander  flits: 

Ons  kyk  saam  na  ’n  boek  met  rotstekeninge.  Hy  buk  op  ’n  gegewe  oomblik 
geboeid  nader  na  ’n  bladsy  om,  so  blyk  dit  spoedig,  vas  te  stel  of  die  rytjie 
onverklaarbare  vertikale  strepies  wat  hy  al  in  so  baie  ander  rotstekeninge 
opgemerk  het  - gewoonlik  so  ’n  agt  en  twintig  bymekaar  - ook  in  hiérdie 
afbeelding  voorkom.  En:  “So  wragtig”  - kinderlik-opgetoë  - “dáár  is  hulle”: 
die  vertikale  strepies  wat  ’n  klein  geel  hand  eenmaal,  lank  gelede,  teen  ’n 
rotsmuur  gemaak  het,  waarskynlik  om  as  kalender  vir  sy  klein 
gemeenskappie  te  dien:  ’n  ’n  maankalender. 

Daardie  aand  om  die  braaivleisvuur  sit  ons  na  die  wassende  maan  en  kyk, 
net  soos  wat  ander  oë  op  dieselfde,  maar  terselfdertyd  ook  op  ’n  ánder 
manier  eeue  gelede  hier  op  Kampe  in  Maltahóhe  daarna  gekyk  het. 

En  ’n  flits  náverwant  hieraan: 

Na  ’n  besoek  aan  Sossusvlei  met  sy  asemrowende  duine  - het  hy  die  fyn 
tintverskille  in  die  sand  van  een  en  dieselfde  duin  met  kennerlike  plesier 
uitgewys  (“Watter  skilders  is  wind  en  son  tog  niel”)  - kyk  ek  na  een  van  sy 
eie  landskapskilderye.  En  dis  vir  meteens  of  ek  soos  deur  helder  glas  sien: 
hierdie  landskap  wat  so  in  die  oneindigheid  wegdein,  is  in  werklikheid  ’n 
selfportret.  Skilder  en  land  het  op  dié  doek  op  ’n  byna  mistieke  wyse  mekaar 
se  verwisselbares  geword. 

Ek  wil  egter  nie  onnodig  lank  in  die  roersele  van  ’n  gevoelige  siel  inkyk  nie. 
Dit  voel  effens  soos  heiligskennis.  Daarom  net  nog  dié  een  voorbeeld,  ’n 
onlangse,  wat  my  as  besonder  onthullend  getref  het  wat  die  verskynsel  van 
geboeidheid  deur  die  elementêre  en  sy  twee  nadere  bepalers  betref. 

Die  proefskrif  wat  hy  onder  my  leiding  voltooi  het,  het  gehandel  oor  die 
motiewe  van  ondergang  en  verlossing  in  die  werk  van  D.J.  Opperman.  ’n 
Gedig  waaroor  hy  besonder  insiggewend  geskryf  het,  was  “Paddas”,  die 
slotgedig  van  die  bundel  Blom  en  Baaierd.  Dit  begin  só: 

As  die  water  uit  die  hemel  sak 
oor  blaar,  sambreel  en  dak, 
begin  diep  deur  die  reën  ontroer 
in  alle  plasse  en  moerasse 
ons,  die  tortels  van  die  modder  roer. 


en  eindig  met  dié  strofe: 

Ons  wat  uit  die  slym 

berg  en  ster  berym, 

roep  oor  die  borreling  van  die  moeras 

deur  die  eeue  in  ons  sange, 

toesang  en  teensange 

op  Hom  die  groot  hosannas. 

Op  ’n  dag  verlede  jaar  sê  hy  vir  my:  “Professor,  ek  wens  ek  kon  daardie 
gedeelte  van  my  proefskrif  oorskryf.  Ek  besef  nou  ek  was  nie  ryp  genoeg 
vir  die  gedig  nie.”  Uit  die  gesprek  blyk  dit  toe  dat  hy  kort  vantevore  êrens  in 
’n  boek  oor  die  prehistorie  gelees  het  dat  die  heel  vroegste  geluid  uit  die 
keel  van  ’n  lewende  wese  op  aarde  van  die  padda  afkomstig  was. 

Die  proefskrif  is  22  jaar  gelede  geskryf ... 

Boekbesprekings 

Twee  geleentheidspublikasies 

Gretel  Wýbenga 

Die  gas  in  rondawel  Wilhelmina  (Etienne  van  Heerden)  Kairos:  Utrecht 

Ter  viering  van  die  vyf  en  twintigste  verjaarsdag  van  Kairos,  die  anti- 
aparhteidsbeweging  in  Nederland,  het  Van  Heerden  die  opdrag  ontvang  om 
’n  verhaal  te  skryf  wat  die  kulturele  betrekkinge  tussen  Suid-Afrika  en 
Nederland  moes  uitbeeld.  Slegs  1 000  eksemplare  is  gedmk  en  by  geleentheid 
van  die  feesvieringe  aan  vriende  en  donateurs  van  die  werkgroep  geskenk. 
’n  Beperkte  aantal  is  in  Suid-Afrika  beskikbaar,  wat  die  versamelaarswaarde 
daarvan  verhoog. 

Dle  gas  verskyn  in  Afrikaans  sowel  as  Nederlands,  waarskynlik  ’n  eerste  in 
dié  opsig.  Die  boekie  is  opgedra  aan  die  bekende  Utrechtse  vertaler,  Robert 
Dorsman,  wat  ook  vir  dié  vertaling  verantwoordelik  was. 

Behalwe  die  sterk  eggo  van  Karen  Blixen  in  die  magiese  aanvangsreël, 
“Ver  in  Afrika,  aan  die  voet  van  ’n  berg,  lê  ’n  vakansieplaas,”  maak  die 
“Afrika”  ook  onmiddellik  ’n  toegewing  aan  die  Nederlandse  leser. 

Die  plaas  met  sy  “opgestopte  koppe  van  wildskoppe”  en  ’n  portret  van  dokter 
Venwoerd  in  een  van  die  rondawels,  is  metafoor  vir  die  Suider-Afrikaanse 
opset.  Tog,  in  weerwil  van  die  feit  dat  die  konserwatiewe  karikatuuragtige 
eienaar  daarvan,  ’n  verbete  stryd  voer  om  sy  “volkseie”  (p.  26)  te  behou, 
kom  hy  nie  eers  agter  dat  hy  reeds  kniediep  versink  staan  in  veral  die 
Amerikaanse  kultuur  nie,  onder  andere  in  sy  voorliefde  vir  Westerns  en  sy 
vrou  s’n  vir  John  Wayne. 

Hierby  kom  ook  die  Nederlandse  invloed:  naas  Verwoerd  in  rondawel 
Wilhelmina  pryk  ’n  ingekleurde  foto  van  koningin  Wilhelmina,  en  met  die 
gesin  se  jaarlikse  blootstelling  aan  tant  Geertruida  uit  Nederland,  kruip  die 
Hollandse  aksent  onder  hulle  tonge  in,  sodat  hulle  terstond  “met  ’n  bekvol 
kaas”  praat.  Ook  in  die  name  van  die  ander  rondawels  word  ’n  mengelmoes 
invloede  merkbaar:  die  Kamdeboo,  die  Windsor,  die  Koedoe,  die  Utrecht 
(toegewing  aan  Dorsman?),  self  die  L’Amour,  ter  ere  van  die  skrywer  van 
Westerns,  Louis  L’Amour. 

Die  spel  met  name  word  voortgesit  in  dié  van  die  plaas  self,  wat  Halsowen 
heet,  maar  deur  die  eienaar,  afhangende  van  die  graad  en  aard  van  sy 
neerslagtigheid  Soebatsfontein,  Moordenaarskango  of  Kafferland  genoem 
word.  In  laasgenoemde  drie  name  word  veral  ’n  politieke  werklikheid 
uitgespel,  en  in  die  pretensieuse  Halsowen,  soos  met  die  plastiekblomme 
in  die  groothuis,  die  allesoorheersende  belangrikheid  van  die  front. 

Die  “kulturele  invloed”  (vgl.  Van  Heerden  se  opdrag)  word  verder 
gekonkretiseer  in  die  gedaante  van  tant  Geertruida,  lesbiese  suster  van  die 
eienaar  en  uitgewekene  na  Nederland.  Elke  Desember  arriveer  sy  uit  Am- 
sterdam  of  Londen  (gespot  met  die  Hollanders  se  liefde  vir  die  rooi  nasie?) 

en  betrekdie  rondawel,  Wilhelmina.  Sy  hou  haarself  besig  met  genealogiese 
navorsing,  en  hierdie  Desember  kondig  sy  aan  dat  sy  “interessante  nuus  vir 
die  familie  het”  (p.  4). 

’n  Sentrale  figuur  in  die  verhaal  en  in  die  bedryf  van  die  vakansieplaas,  is 
Reuben.  Hy  is  tegelykertyd  kelner,  skoenpoetser,  portieren  kroegman.  “Hy’s 
’n  wit  kaffer  (...)  Ek  sweer  hy  het  kleurlingbloed  in  hom,”  kom  dit  van  die  ma 
van  die  huis  (p.  13).  Hierdie  woorde  sou  ná  tant  Geertruida  se  nuus  met 
groot  ironie  gelaai  word. 

Maar  Reuben  se  belangrikste  werk  is  om  die  tenk  (donkie)  te  stook  vir  warm 
water.  Hier  bring  hy  en  Fabian,  die  kind  en  verteller  van  die  verhaal,  hulle 
geselligste  uurjties  saam  deur.  Die  tenk  is  die  weetgierige  Reuben  se  “trein” 
waarmee  hy  verbeeldingsreise  ver  buite  die  grense  van  sy  beperkte  bestaan 
maak.  Fabian  moet  altyd  op  ’n  afstand  sit,  omdat  dit  moontlik  is  dat  die  tenk 
kan  ontplof  omdat  dit  die  “stoomdruk  nie  sal  kan  vat  nie”  (p.  15). 

Dié  donkie  staan  metafories  sentraal  in  die  verhaal.  Vir  hoe  lank  sal  Reuben, 
by  wyse  van  spreke,  donkie  bly  voordat  die  “ontploffing”  kom?  Dit  is  ook  nie 
toeval  nie  dat  dié  tenk  gesweis  is  uit  ’n  ou  petrollorrie  wat  juis  by  Dinamietkrans 
gerol  het,  die  plek  waar  die  kranse  uitmekaargeskiet  is  vir  ’n  treinspoor  en 
pad  binneland  toe.  Die  padwerker  se  kommentaar  “Die  land  moet  oop”  verkry 
in  dié  verband  veel  wyer  implikasies,  ook  in  die  sin  van  die  oopdelf  van  die 
waarheid,  wat  tant  Geertruida  inderdaad  doen.  Dit  is  ook  ironies  dat  juis  dié 
mannetjiesagtige  tante,  van  wie  Reuben  ’n  afkeer  het,  met  haar  nuus  vir  die 
familie,  vir  hóm  hoop  bring  wat  lei  tot  die  vrolike  herdoop  van  die  donkie. 
Die  hantering  van  die  verteller  lewer  ’n  paar  probleme  op,  omdat  ’n  kind 
bloot  nie  so  gestileerd  en  gekunsteld  sal  vertel  nie  (vgl.  bv.  die 
aanvangsparagraaf).  As  Fabian  as  volwassene  terugskouend  sou  herbeleef 
sou  dit  meer  oortuigend  gewees  het,  maar  bewys  daarvoor  is  nie  in  die  teks 
te  vinde  nie.  Dis  ook  raar  dat  Fabian,  wat  ver  van  die  Utrecht  af  gestaan  het 
terwyl  sy  pa  vir  tant  Geertruida  onder  vier  oë  spreek,  dit  tog  gedetailleerd 
kon  rapporteer. 

Dit  is  ’n  goeie  vertaling,  drukfoute  in  beide  tekste  ten  spyt.  Hierdie  publikasie 
is  belangrik  in  die  sin  dat  dit  die  eerste  Afrikaanse  teks  is  wat  in  dekades  in 
Nederland  verskyn.  ’n  Nederlander  verstaan  Afrikaans  net  so  moeilik  soos 
die  gemiddelde  Afrikaner  Nederlands,  daarom  is  dit  nie  vanselfsprekend  dat 
Afrikaanse  tekste  maklik  die  Nederlandse  mark  behoort  te  betree  nie. 

27  April:  een  jaar  later/one  year  later  (André  Brink  [samesteller]) 
Quiellerie 

Dié  opvolgbundel  van  die  suksesvolle  S.A.  April  1994  bevat  kommentare 
van  Suid-Afrikaanse  skrywers  oor,  soos  Pieter-Dirk  Uys  sê:  “Jaar  een  NM  - 
ná  Mandela”  (p.  139). 

Dit  is  maar  al  te  duidelik  dat  die  “jeforia  vannie  elections”  (Peter  Snyders)  in  die 
opvlogbundel  verby  is.  Die  eerste  bundel  kon  byna  niks  anders  as  euvorie 
wees  nie,  want  om  as  belewer  objektief  te  skryf  oor  ’n  gedenkwaardige  moment 

in  die  geskiedenis,  is  ’n  slaggat  wat  ’n  mens  liefs  sou  wou  mis  trap.  Vandaar 
dat  die  meeste  essays  in  die  eerste  bundel  die  vorm  van  ’n  verbatim-verslag 
van  dié  dag  aangeneem  het  en  dit  as  die  eindpunt/hoogtepunt  van  ’n  fase  uit 
die  geskiedenis  van  die  land  hanteer. 

Vanselfsprekend  is  dit  nog  ’n  moeiliker  opdrag  om  jou  klinkklaar  uit  te  spreek 
oor  die  eerste  356  dae  na  die  verkiesing,  veral  as  die  jaar  so  verwikkeld 
was.  Die  45  oorspronklike  bydraes  het  in  die  tweede  bundel  met  8 gekrimp. 
Waarskynlik  sou  die  afwesiges  Breyten  Breytenbach  se  woorde  uit  sy 
verskoningsbrief,  wat  ook  hier  verskyn,  kon  beaam:  “My  emosies  en  indrukke 
is  net  té  verward  en  teenstrydig  om  ordentlik  sin  te  maak.  Voorlopig  wil  ek 
net  die  land  belewe  met  ’n  hartseer  blydskap.” 

Hierdie  leser  het  die  tweede  bundel  wat  nie  so  aanhoudend  op  die  kruin  van 
die  golf  ry  nie,  interessanter  gevind,  ook  ten  opsigte  van  die  minder 
eenselwige  vorme  waarin  die  skrywers  hulle  kommentare  giet:  die  briefvorm 
(Small  en  Van  der  Vyfer),  poësie  (Stephen  Watson),  ’n  monoloog,  wat  alreeds 
om  ’n  verhoog  roep  (Pieter-Dirk  Uys  en  Peter  Snyders),  die  uiteensetting 
van  ’n  treurspel  in  drie  bedrywe  met  ’n  voorspel  van  Kerneels  Breytenbach, 
briewe  aan  die  pers  (Hennie  Aucamp)  en  Rachelle  Greeff  se  transkripsies 
van  stemme  uit  die  gewone  lae  van  die  bevolking  met  ten  einde  ’n 
verbeeldingryke  vooruitskouing  in  haareie  stem. 

Die  reënboognasie  wat  in  S.A.  27  Aprll  soos  een  groot  familie  in  gesellige 
rye  gestaan  het,  het  intussen  huiswaarts  gekeer,  of  dit  nou  sinkplaatpondok 
of  gepantserde  herehuis  is.  Aan  die  einde  van  die  reënboog  word  ’n  pot 
goud  vermis:  gewapende  roof?  “To  kill,  to  rape,  to  hurt  are  the  brutal  verbs 
of  simple  sentences,”  stel  Mike  Nicol  dit. 

Heelparty  essayiste  - Jeanne  Goosen  grens  aan  bitterheid  - het  dit  oor  die 
euwel  van  magsug  wat  so  dikwels  politieke  bedelings  begrond.  In  die 
slagspreuk  van  George  Weideman:  “Die  Broederbond  is  dood;  lank  lewe  die 
Knoeiers!”  Dieselfde  slapgatte  met  ander  maskers  swaai  die  septer  oor 
blink  lessenaars  (p.  1 07)  en  “die  nuwe  babytjie  met  die  ou  gesig  loer  om  die 
hoek”  (Pieter-Dirk  Uys). 

Dieselfde  kultuur  van  selfsug  onder  politici  (Weideman)  verontrus  vir 
Tatamkulu  Afrika  by  ’n  “bizarre  new  breed”  jongmense  wat  volgens  hom  uit 
’n  Europese  tradisie  stam  wat  hulle  die  reg  tot  “untrammelled  freedom”  gee. 
So  ’n  houding  “is  relentlessly  eating  away  at  the  dream  of  a new  nation  for 
which  we  fought  so  hard  and  for  which  so  many  of  us  died.” 

Verder  is  ’n  duidelike  kommer  merkbaar  onder  die  Af  rikaanssprekendes  oor 
hulle  taal  (“dr.  Kasty-die-Boere”  noem  Klaas  Steytlerdie  leier  van  die  SAUK). 
En  dan  kondig  Peter  Snyders  boonop  aan:  “Nousie  tyd  om  Kaaps  assie 
twaalfde  official  taal  te  declare  - die  voice  vannie  Derre  Taalbewieging.” 
Essay  na  essay  laat  hom  uit  oor  die  lot  van  die  “Kleurling.”  Skandalig,  die 
minagting,  meen  Jan  Rabie,  want  dié  mense  is  die  ware  Afrikaners,  die 
enigste  Suid-Afrikaners  met  hulle  vermenging  van  Maleise,  Indiese, 
Hollandse,  Europese  en  Afrikabloed. 

Vanuit  die  parlement,  wat  maar  verteenwoordigend  vir  die  problematiek  van 
’n  groter  Suid-Afrika  is,  dui  Antjie  Krog  vier  spanninge  aan:  die  skryf  van  ’n 
grondwet  wat  tegelyk  aanvaarbaar  is  binne  enige  gesofistikeerde 
regeringstelsel  én  terselfdertyd  die  “people”  moet  tevrede  hou;  die  verfynde 
en  hoogs  morele  wetgewing  met  eindelose  geduld  opgestel  teenoor  die  totale 
verval  van  die  waarde  van  menselewens;  spanning  tussen  dié  groep  mense 
wat  via  die  struggle  opreg  soek  na  ’n  beter  bedeling  vir  die  land  en  dié  wat 
ingestel  is  op  selfverryking;  die  spanning  tussen  hoogs  geskooldes  en 
ongeskooldes. 

Nogtans,  sê  Krog  en  ander  essayiste,  het  hierdie  parlement  ’n  legimiteit 
wat  steeds  gevier  kan  word.  Steeds  beleef  ons  ’n  “real-life  miracle”  (p.  78) 
wat  veral  verband  hou  met  die  aanpasbaarheid  van  die  bevolking,  by  name 
die  wit  Afrikaner.  Reeds  in  die  eerste  bundel  het  Breyten  Breytenbach 
onomwonde  verklaar:  “Hierdie  land  se  politici  verdien  wragtag  nie  so  ’n 
wonderlike  bevolking  nie.” 

Nog  ’n  positiewe  noot  wat  algemeen  opklink,  is  die  geweldige  respek  vir 
Mandela.  Dis  net  sy  “towering  personality”  wat  virTatamkulu  Afrika  steeds 
in  die  ANC  hou.  Selfs  Madeleine  van  Biljon  wat  glad  nie  hou  van  wat  sy  in 
die  Nuwe  Waalstraat  sien  nie,  gee  hoog  op  oor  die  “wyse,  die  liefdevolle, 
die  bewonderenswaardige  Mandela!” 

Hennie  Aucamp  se  drie  briewe  aan  die  pers  noem  hy  “tydsdokumente.” 
Hoewel  die  vindingrykheid  en  vaardigheid  van  skrywers  die  leesbaarheid 
van  die  skryfsels  aansienlik  verhoog,  het  ek  ’n  spesmaas  dat  dié  publikasie 
uiteindelik  ’n  “kuriosum”  (Brink  in  voorwoord  tot  die  eerste  bundel)  met  ’n 
kort  rakwaarde  sal  wees.  Hierby  moet  Marlene  van  Niekerk  se  essay  oor 
ons  eie  bodemfilosoof,  Martin  Versfeld,  wat  in  April  1995  oorlede  is, 
uitgesonderword. 

Drie  kortprosabundels 
Gretel  Wýbenga 


/7e/s(Morkel  van  Tonder)  Human  en  Rousseau  R34,95 

Die  titel  van  dié  bundel  sou  net  so  goed  by  die  volgende  twee  onder 
bespreking  kon  pas,  miskien  selfs  beter.  Daar  is  min  literatuur  waarin  ’n 
“reis”,  sy  dit  nou  in  figuurlike  sin,  nie  voltrek  word  nie.  Waarskynlik  het  die 
titel  te  make  met  die  feit  dat  heelwat  van  die  tekste  ruimtelik  buite  die 
landsgrense  geplaas  is,  ook  opvallend  in  meer  bundels  uit  1995  (vgl.  bv. 
Lintvelt  se  bundel  hier  onder  en  Bakkes  se  Reise  van  Olga  Dolsjikowa). 
Reis  is  ook  nie  ’n  sogenaamde  eenheidsbundel,  wat  deur  een  soort  “reis” 
bymekaar  gesnoer  kan  word  nie. 

Van  die  15  verhale  is  die  heel  eerste  Die  feesmaal  - ’n  toekomssprokie 
(subtitel  myns  insiens  onnodig)  sondertwyfel  ’n  begenadigde  hoogtepunt, 
waarteen  alle  volgende  verhale  - en  spesifiek  Kennis  net  daarna  wat  van 
toon  en  inhoud  en  trefkrag  boonop  wêrelde  daarvan  verwyder  lê  - ’n  bietjie 
móét  afsteek.  Van  Tonder  se  voortreflike  hantering  van  dialoog  (met  ’n 
onverwagte  insinking  by  einste  Kennis)  word  hier  op  die  spits  gedryf  in  die 
gesprek  tussen  ’n  onbekende  vreaesteller  en  Igor  Segelijn  in  MacDonalds 
in  Moskou.  Die  wyse  waarop  die  vraesteller  sukke  om  antwoorde  te  kry,  is 
illustrasie  van  Igor  se  terughoudendheid  maar  veral  van  sy  ontroering. 
Stuksgewys  vertel  hy  van  sy  goeie  pa  en  die  voetreis  wat  hy  en  sy  ses 
armoedige  kinders  eenmaal  gemaak  het  vanaf  Drensk  tot  in  Moskou  om 
Ivan,  die  jongste,  se  verjaarsdag  op  ’n  sonderlinge  wyse  te  vier.  Hierdie 
liefdesreis  herinner  aan  dié  van  Olga,  ook  in  Rusland,  in  die  titelverhaal  van 
bogenoemde  Bakkes-bundel. 

In  Lippetaal  kom  die  “goeie  pa”  weer  aan  bod  in  die  besondere  verhouding 
tussen  ’n  begaafde  dowe  seuntjie  en  sy  pa,  maar  dit  is  nie  van  dieselfde 
kalibernie. 

In  nog  twee  verhale  wat  beïndruk,  is  dit  opvallend  met  goeie  dialoog  nogmaals 
oorheers;  Die  pruik  en  Die  bestemming.  Van  Tonder  is  nie  verniet  ook 
bedrewe  radiodramaturg  nie.  In  laasgenoemde  verhaal  word  vertel  van  ’n 
lukrake  ontmoeting,  tydens  ’n  kriekettoer  in  Engeland,  tussen  ’n  krieketspeler 
vir  wie  “ontdek  en  oorwin”  (p.  62)  belangrik  is,  en  ’n  Engelse  vrou,  met 
tragiese  gevolge  vir  haar.  Op  subtiele  wyse  lewer  die  verhaal  egter  uitspraak 
oor  hoe  ontglippend  geluk  is;  die  reis  word  ook  metafoor  vir  hierdie  bedeling 
waarin  alles  verbyflits  soos  baie  stede  deur  jou  venster.  Titel  ten  spyt,  is 
ons  juis  bestemmingloos. 

Die  bundel  bevat  ook  ’n  paar  prettige  anekdotes  uit  eie  bodem,  soos  die 
een  oor  die  “lustige”  (p.  31)  groentesmous  wie  se  vrou  in  die  slaapkamer 
geen  rus  of  duurte  gehad  het  nie,  wattoe  onbedoeld  maar  wel  verdiend  in  ’n 
slagyster  kortgeknip  is  tot  kapater  (Rus).  Die  groot  knal  (verkeerd  gespel 
in  die  inhoudsopgawe)  sit  hier  nie  die  skepping  aan  die  gang  nie,  maar  wel 

Groothans  se  langbegeerde  nasaat.  Die  verhaal  Stamland  is  niks  meer  as 
’n  flouerige  uitesponne  grap  nie,  soos  wat  die  slotverhaal,  Die  boodskap, 
weer  die  kiem  dra  vir  ’n  langer  werk.  Veral  goed  in  Ig.  verhaal  is  die  oortuigende 
karakterisering  van  Ivan,  tegeleykertyd  bruut  en  koesterend,  en  die  implikasie 
dat  ons  almal  maar  op  pad  is  na  ons  (hemelse)  Dad,  in  die  verhaal  sy 
afgestorwe  pa. 

Uit  die  bogenoemde  is  dit  duidelik  dat  daar  in  die  bundel  ’n  groot  tematiese 
verskeidenheid  voorkom.  Van  Tonder  se  vaardigheid  spreek  ook  uit  die 
gemak  waarmee  hy  van  die  een  na  die  ander  “register”  oorskakel:  vergelyk 
hier  die  gedrae,  uitgesponne  skryfstyl  in  Die  reg  wat  pas  by  die  plattelandse 
bestaan  van  oom  Karel  in  die  Klein  Karoo,  teenoor  die  byna  dartelende 
gang  van  Die  pruik  wat  geplaas  is  in  ’n  bedrywige  hotel  in  Chicago. 

Uit  hierdie  bundel  kan  die  leser  veel  ontspanne  leesgenot  haal. 

Die  Soft  Rock  Klub  (Danie  Botha)  Tafelberg  R44,95 

Die  korptrosadebuut  van  die  fiksieredakteur,  toneelresensent  en  tot  onlangs 
Sondagskoolonderwyser,  bestaan  uit  vier  afdelings  waarin  ’n  “reis”  met  ’n 
lyf  gestalte  kry:  al  twintig  tekste  hou  direk  met  homoseksualiteit  verband. 
Waarskynlik  ten  einde  bloot  te  veel  van  dieselfde  spyse  om  gemaklik  te 
verteer. 

Die  eerste  afdeling,  waarvan  die  meeste  tekste  nie  goed  bind  nie,  hou  verband 
met  die  liggaamlike  ontwaking  van  die  seun,  Jako.  Hierteenoor,  en  ewe 
sterk,  fungeer  ’n  onsimpatieke,  gewelddadige  pa,  wat  sy  seun  by  niks  betrek 
nie  (p.  36).  Dit  dra  daartoe  by  dat  hy  reeds  as  kind  uitgeworpe  en  verlate 
voel,  ’n  tema  wat  in  die  volgende  afdelings  nog  breër  uitgewerk  word.  Hy 
leer  ook  dat  wat  vir  hom  in  sy  onskuld  natuurlik  was,  as  sonde  (p.  24) 
gebrandmerk  word,  en  liefs  in  die  geheim  gepleeg  moet  word.  Daarom  Kraal 
toe  of  Solder  toe. 

Die  vertelperspektief  in  die  derdepersoon,  verloor  reeds  in  hierdie  afdeling, 
weens  volgehoue  intense  fokalisering,  sy  objektiverende  funksie,  sodat  elke 
“hy”  maar  skuiling  bied  vir  ’n  “ek”  wat  in  dié  geval  ’n  halwe  tree  weg  is  van 
die  skrywer  - Botha  het  mos  self  bely  in  een  van  sy  onderhoude  dat  dit 
outobiografies  is.  Toenemend  voel  die  leser  misbruik:  hy  moet  help  om  die 
verhulde  selfgesentreerde  “ek”  te  bejammer  en  te  koester,  met  net  te  min 
geleentheid  vir  asemskep.  Dis  ’n  rol  wat  die  leser  waarskynlik  nog  minder 
goed  pas  as  hy  heteroseksueel  is:  in  dieDe  Kat-onderhoud  (Augustus  1995) 
lig  Botha  ons  in  dat  sy  boek  gerig  is  op  medegays. 

In  die  tweede  afdeling  word  Jako  “vervang”  met  die  volwasse  gays  Jasper, 
Joos,  Bernard  en  Wentzel.  Meerdoelbewus  as  skuldig  word  die  seksuele 
bedrywighede  tussen  mans  nou  verplaas  na  manstoilette,  ’n  Turkse 
stoombad  en  taxi’s.  Byna  sonder  uitsondering  onderstreep  dié  verhale  die 
buitestanderskap  van  die  gay  verteller  of  fokalisator.  Die  volgehoue 
antiklimaktiese  verloop  van  die  gebeure,  demp  nogtans  nie  sy  verlange  na 
’n  standhoudende  liefdesverhouding  nie. 

In  die  derde  afdeling  oorheers  Hannes,  die  gay  gasheer  van  ’n  draadtrekklub, 
waar  gasheer  veral  die  betekenis  kry  van  dienaar,  verder  gereduseer  tot 
toeskouer  “wat  in  sy  eie  plek  verwerp”  (p.  87)  voel.  Vir  die  eerste  keer  kom 
die  vernedering  van  veroudering  ook  ter  sprake. 

Dis  ook  in  hierdie  afdeling  waar  die  lewer  gevaar  loop  om  verstrik  te  raak 
tussen  te  veel  boude  en  bene  en  ander  goed,  doenig  met  allerlei  akrobatiese 
distorsies.  Op  name  kan  jy  jou  ook  nie  beroep  nie,  want  elke  naam  is  bloot 
gelyk  aan  ’n  lyf.  Die  sielloosheid  van  dié  soort  gimnastiek  vind  weerklank  in 
vlak  karakterisering. 

In  die  laaste  afdeling  word  die  “dienaar”  se  eie  verwerplikheid  op  die  spits 
gedryf  in  Die  halwe  man  wat  voorheen  in  New  ContrasNerskyn  het,  as  hy 
iets  vir  homself  van  die  beminde  vra.  In  Die  nommer,  ’n  minidramatjie  in 
die  vorige  afdeling,  word  die  minnaar  se  afwesigheid  onderstreep  deur  die 
stemme  van  sy  vriende  op  sy  antwoordmasjien.  Dié  tekste  is  voorlopers  vir 
die  sluitstukHooglied.  Die  bemindesetotaleonbereikbaarheid  en  die  minnaar 
se  futiele  soektog  word  weerspieël  in  sy  ongeposte  briewe  aan  die  beminde, 
en  is  hoorbaar  in  die  telefoonsein  wat  aandui  dat  sy  nommer  nie  bestaan 
nie. 

Dikwels,  soos  ook  in  Hooglied,  bid  die  homoseksuele  dat  God  aan  hom  ’n 
geliefde  moet  stuur,  waardeur  hy  “volledig  mens”  (p.  1 24)  sou  kon  word  (kyk 
ook  Verhorlng  met  sy  dubbelsinnige  titel).  Hy  besin  ook  oor  die  moontlikheid 
op  “geluk”  vir  die  homoseksuele  (p.  1 22).  T rouens,  in  die  De  Kat-onderhoud 
dui  Botha  aan  dat  hierdie  bundel,  behalwe  om  te  vertel  hóé  dit  is  om  gay  te 
wees,  ook  wil  vra  of  ’n  gay  volkome  gelukkig  kan  wees. 

Die  antwoord  op  dié  vraag  word  m.i.  die  duidelikste  uitgespel  in  ’n  Middag 
langs  die  voor,  wat  nie  so  pastoraal  is  as  wat  dit  klink  nie,  waar  Jasper 
onverrigter  sake  van  die  manstoilet  terugkeer  na  sy  woonstel:  “In  die 
badkamer  draai  hy  die  wasbakkraan  oop.  Daarna  maak  hy  sy  gulp  oop, 
steek  sy  hand  in.  Hy  kyk  op  na  die  spieëltjie  bo  die  bak.  Hy  bring  sy  gesig 
nader.  Sy  lippe  krul  teen  die  glas”  (p.  55.)  Hierdie  slot  onderstreep,  behalwe 
vir  die  grenslose  verlatenheid  van  die  gay  man,  ook  sy  belemmerende 
narcisme,  wat  ook  in  die  liefdesverhouding  inspraak  het:  die  minnaar  spieël 
ook  die  beminde,  en  dít  moet  vervuHing  inhibeer. 

Uiteindelik  staan  in  hierdie  bundel  die  eensaamheid  van  “die  halwe  man” 
voorop.  en  die  harteloosheid  van  die  seksuele  daad  waar  die  liggaam  blote 
weerligafleier  vir  die  aggressiewe  drif  is.  Die  uitbeelding  van  dié  naakte 
waarheid  het  m.i.  te  dikwels  die  aanskyn  van  onbeskeie  vertonerigheid. 
Botha  se  bydrae  tot  die  gay  literatuur  mis  die  genuanseerdheid  van  dié  van 
Prinsloo  en  Aucamp,  maar  het  oormatig  aandag  in  die  media  gekry  weens 
die  omstrede  tematiek. 

Naand,  Ella!  Nag,  Joan ...  (Albert  Lintvelt)  Human  en  Rousseau  R34,95 

Soos  in  Botha  se  bundel,  sit  hierdie  prosadebuut  ook  af  met  jeugherinneringe 
in  die  vorm  van  vertellings  en  sketse.  In  die  eerste  vier  is  die  verteller 

' tegelykertyd  die  belewer  van  o.a.  ’n  gevaarlike  tog  deur  die  Karoo  na 
i stortreëns  , van  sy  skaamte  vir  sy  skirtsbroek,  van  Daleentjie  wat  so  hoog 
I kon  sing  en  die  besoek  van  Erna  Zack.  Laasgenoemde  (Sy)  is  die  enigste 
' waar  die  verteller  as  kind  fokaliseer  - en  waar  die  volwasse  verteller  ook 
Ij  hieren  daar  hinderlik  inmeng  in  die  kindervisie. 

[1  Sy  is  ook  die  eerste  teks  van  ’n  reeks  in  hierdie  bundel  waarin  die  vrou 
sentraal  staan,  dikwels  gekombineer  met  ’n  musiekaktiwiteit.  Hierna  volg 
: i Kóm,  kommer  wat  vertel  van  ta’  Ousie  se  jaarlikse  pelgrimstog  vanaf  die 
horingdroë  Sous  na  die  Strand  om  die  baie  waters  te  aanskou  en  om  vir 
haar  met  haar  aankoms  ’n  outydse  skurwe  komkommer  te  koop  wat  sy 
behaaglik  opeet  om  alles  heel  te  maak  wat  in  Sous  vergaan  het:  die  dooie 
lammers,  die  droë  put,  siektes  en  ellende. 

In  Kantate  besing  hy  sy  onhebbelike  groot  ouma  met  die  klein  hartjie:  selfs 
vir  Tarzan,  wat  sy  Tarsus  noem,  stort  sy  ’n  traan  omdat  hy  so  “’inkelt  alleen 
innie  willernis  in  daarie  verre  oerwoure  van  Afrika”  sy  stryd  teen  ongedierte 
en  die  bose  moet  volvoer.  Dis  ’n  uitgesponne  karakter-  en  kontreiskets 
waarin  kos  en  nogmaals  kos  net-net  tweede  viool  speel. 

Verder  vertel  hy  van  Susara  du  Toit  de  la  Guerre,  wat  drie  en  twintig  kunssoorte 
kon  gee,  van  Nadia  van  der  Wath  met  die  mooie  skouers  wat  met  allerlei 
slenters  haar  loseerder,  Lintvelt,  wil  verlei  en  aanspraak  maak  op 
heldersiendheid;  van  die  eksentrieke  Anna  Elizabeth  Pohl,  sy 
sangonderwyseres. 

In  hierdie  reeks  tekste  oor  vroue  verdien  twee  spesiale  vermelding:  Eksdiva 
en  die  titelverhaal.  Die  eerste  vertel  van  sy  onverwagte  ontmoeting  met  die 
beroemde  sopraan  Ljuba  Wellitsch  teen  dié  tyd  nie  meer  so  gesog  as  vroeër 
nie.  Sy  roep  vir  hom  haar  vergange  verlede  op:  “Dis  of  ek  haar  ruikers  en 
lourier  ruik,  die  brava  en  bravissima  hoor”  (p.  74).  Maar  hierdie  stories  oor 
“vervloë  glans”  (p.  73)  gekombineer  met  haarflambojante  optrede  onderstreep 
juis  haar  verlies.  Al  wat  sy  inderwaarheid  oor  het,  is  haar  bedorwe  brok  van 
’n  hondjie,  Boboolina.  Wat  blote  vertelling  kon  wees,  groei  so  tot  verhaal. 
In  die  sterk  verhaal  Naand,  Ella!  Nag,  Joan  ...  is  Ella  die  bejaarde  Ella 
Fitzgerald  en  Joan  a terminaal  siek  ou  dame  met  ’n  passie  vir  jazz.  Die 
verteller  ontmoet  haar  toevallig  by  ’n  konsert  van  Fitzgerald  en  byna 
onmiddellik  ontstaan  daartussen  hulle  ’n  “onbevange  vertroue”  (p.  95).  Saam 
beleef  hulle  ’n  “super  evening  by  sheer  accident”  (p.  99).  Dis  aan  dié 
vreemdeling  dat  sy  haar  laaste  voorneme  meedeel.  Maar  dié  verhaal  ontstyg 
die  objektiewe  gebeure  en  die  verteller  se  kommentaar  van  hul  “so  vlietend 
sáám  menswees”  (p.  95)  wil  meer  sê:  insidenteel,  vlietend  is  ons  bestaan 
én  ons  vergaan,  ’n  feit  wat  deur  meer  verhale  geïllustreer  word,  selfs  in  die 
kleiner  detail  dat  Lintvelt  se  kleurvolle  ou  dames  byna  sonder  uitsondering 
sterf.  Dit  was  tog  vir  my  jammer  dat  die  slotparagrawe  die  aandag  op  die 
verteller  plaas,  wat  tot  dusver  blote  getuie  was,  en  m.i.  nie  dié  rol  moes 
prysgee  nie. 

Vele  verhale  in  dié  bundel  begin  by  die  verteller  wat  ’n  verlede  oproep,  maar 

die  bestes  bly  die  herinnering  self  wat  “oor  hom  na  die  groen  bult  vóór  loop”  } 
(Hennie  Aucamp  in  Die  vals  noot  in  die  herinnering.)  Ook  opvallend  is  i 
dat  dié  verhale  buite  Suid-Afrika  gelokaliseer  is:  Londen,  in  ’n  trein  op  pad 
na  Wenen,  Griekeland.  Sien  ’n  mens  dalk  makliker  “die  groen  bult  vóór”  as 
jou  stamland  se  aansprake  verminder?  So  ’n  verhaal  is  Driehoek,  oënskynlik  i 
’n  reisindruk  van  ’n  tog  na  die  kleinste  Bisantynse  kapelletjie  ter  wêreld, 
maar  waar  gees  en  vlees  selfs  in  die  blote  beskrywing  van  mens  en 
omgewing  saamgeweef  word  tot  twee  kante  van  dieselfde  munt.  i 

Met  die  uitsondering  van  ’n  paar  tekste  (Die  groen  prêm,  Blommemens  ' 
en  Insnyding)  is  hierdie  bundel  ’n  stewige  debuut. 

Joan  Hambidge 
Poësiekroniek:  nommer  3 


I 

Ter  wille  van  die  verandering  wyk  ek  af  van  die  alfabetiese  volgorde  en 
bekyk  dan  eerder  in  hierdie  kroniek  die  bundels  soos  wat  dit  op  my  lessenaar 
te  lande  gekom  het.  Die  debuut  van  Charl-Pierre  Naudé  heet  Die  nomadiese 
oomblik  (Tafelberg,  1995,  R49,95).  Die  digter  het  die  afgelope  paar  jaar 
telkens  van  sy  sonnette  in  TydskrifvirletterkundegepubWseer  en  is  dus  nie 
’n  onbekende  binne  hierdie  tydskrif  nie. 

Dit  is  ’n  debuut  wat  ’n  mens  hoop  gee  vir  die  Afrikaanse  digkuns,  omdat  die 
digter  ’n  nuwe  verwysingswêreld  aktiveer.  Hoe  moeg  is  ons  nie  nou  al  vir 
‘hebben  olla  vogala’  of  die  Opperman-verwysing  en  Dietse  wêreld  nie!  Naudé 
wyk  hiervan  af.  Sy  poësie  aktiveer  die  paradoks  van  die  menslike  bestaan 
(die  nomadiese  oomblik)  en  die  aktiewe  verbeeldingswêreld  word  hier 
opgeroep. 

Die  sterkste  afdeling  in  hierdie  bundel  is  “metafisiese  sout’’  waar  die  digter 
die  vrye  vers  behendig  hanteer  teenoor  die  dikwels  méér  gedwonge  sonnette 
in  die  eerste  deel.  In  ’’wat  volgende?”  (p.  62)  skryf  hy: 

Dis  die  hoed  in  onverhoeds 
wat  jy  agterna  kan  gooi, 
die  hit  van  hittete 
wat  jou  vingers  brand, 
die  deur  in  deurmekaar 
klap  maklik  toe, 
die  mat  in  matras 
laat  jou  gly. 

Wat  volgende?  (Strofe  I) 

In  hierdie  afdeling  word  die  onversoenbare  op  ’n  bykans  surrealistiese  en  a- 
realistiese  wyse  saamgedig.  ’n  Mens  dink  aan  die  briljante  “Die  onderbroke 
reis”  (p.  68)  waar  die  digter  ten  slotte  by  die  gedig  uitvlieg.  Dit  is  myns 
insiens  dan  ook  ’n  sentrale  gedig  in  hierdie  bundel  waar  dit  gaan  om  die 
mag  van  die  verbeelding,  die  kontak  met  die  astrale  wêreld  (ons  vind  telkens 
verwysings  na  die  buitenissige)  en  spirituele  reise.  Dit  is  ’n 
(verwysings)wêreld  wat  direk  bots  met  die  Calvinistiese/Dietse  wêreld  so 
eie  aan  ons  poësie  - met  Breytenbach  as  ’n  uitsondering. 

Waarskynlik  sal  die  laaste  afdelings  deur  die  meeste  kritici  as  surrealisties 
beskou  word  sonder  om  op  die  eiesoortige  bydrae  van  dié  verse  te  let.  ’n 
Mens  is  telkens  geïmponeer  deur  die  verrassende  beeldgebruik  en  ’n  vermoë 
om  ’n  lang  vrye  vers  te  skryf  sonder  dat  die  gedig  puntloos  raak. 

Die  digter  sê  in  die  agterblad  dat  hy  glo  sy  verse  dra  die  “Watermerk”  van 
die  kantelende-politieke  omwentelinge  an  die  afgelope  jare  en  vele  gedigte 
lewer  direkte  kommentaar  op  die  komplekse  politieke  sisteem  van  hierdie 

land.  Die  digter  is  egter  deurentyd  bewus  van  die  komplekse  aard  van  die  | 
werklikheid  (“’n  Halwe  p.  71 ) en  min  jong  digters  dig  só  oortuigend  oor  ' 
die  verskillende  vlakke  van  menswees  en  syn. 

Daar  is  heelparty  vertalings  of  verdigtings  van  ander  digters  - onder  meer  ; 
van  Cesar  Vallejo  en  Cseslaw  Milosz  - wat  die  verwysingsveld  van  die 
bundel  verruim. 

Die  nomadiese  oomblik\s  ’n  baie  belangrike  debuut  en  een  wat  die  poëtiese  j 
kontoere  radikaal  verander.  Die  intertekste  is  verhuld,  die  beeldgebruik  is  i 
vars  en  die  sonnetvorm  (ofskoon  nie  orals  ewe  vaardig  nie)  word  weer 
aangewend.  Die  digter  se  métier  ls  die  lang,  uitstulpende  vers  en  nie  die  , 
meer vormgebonde  sonnet  nie,  omdat  dit  sy  rym-beperkinge  (en  ook  Afrikaans  > 
s’n)  ten  toon  stel. 

Die  bindeltitel  word  verklaar  in  die  gedig  “Die  onophoudelike  weersligstraal’’ 

(p.  14)  watso  begin: 

Dit  kan  nie  duur  nie.  Sal  ek  vandag  se  geluk 
in  herinnerings  terugvind?  Weerlig  klap 

en  vergaan;  dis  sy  aard.  In  die  tentflap  ; 

van  haar  glimlag  flits  die  nomadiese  oomblik. 

Die  leser  sou  ook  met  die  konsep  van  vervalsing/afdruk/írompe  /’oe/7/illusie 
en  so  meer  die  aard  van  dié  bundel  kan  oopmaak.  Niks  staan  op  vaste  pote 
nie;  die  syn  is  ’n  illusie  en  die  digter  is  blote  na-skrywer. 

Daar  is  ook  ’n  pragtige  parodie  op  die  Van  Wyk  Louw  “Ignatius  bid  vir  sy 
orde’’  wat  konstateer: 


Pyn  is  nie  nodig  of  onnodig  nie 

maar  mooi  en  hoef  dus  nie  te  bestaan  nie. 

Die  tande  is  self  ’n  blom  wat  in  die  skaam 
of  teer  oomblik  bloei,  skitterend  uit  die  dode 

opstaan  en  pryk  soos  alle  blomme.  Pyn,  O Heer 
is  heer-lik,  vandaar  ook  U Bestaan.  U Hande 
se  ongelyke  skaal.  Pyn  styg  uit  rotswande 
van  die  gees  soos  ’n  dampkring  wat  die  weer 

bepaal  - kunsstorm  wat  die  kloutjie  perlemoer 
van  angs  loswikkel,  die  sirokko  wat  geloof 
en  liefde  uit  hul  gate  jaag  -,  styg  bo  dle  vloer 
van  die  Miks  en  syg  dan  neer  om  weer  op  die  stoof 

van  die  aarde  te  verdamp.  Die  bot,  steurende 
halfbegrip  van  Pyn:  skoonheid  detonerende!  (p.  17) 

Besonder  aangrypend  is  die  gedig  oor  die  vader  se  begrafnis  “Koper,  kapel’’ 
(p.  1 9)  en  baie  goed  is  “Die  lyfskilder  se  metafore’’  (p.  31 ).  Dis  ’n  bundel  vir 
lank  bestudeer,  nadink  en  weer  lees,  en  een  wat  my  baie  opgewonde  gemaak 
het. 

II 

Totaal  in  ’n  ander  sleutel,  maar  ook  ’n  debuut  is  Carol  Clark  se  Tjienkerientjee 
se  oog  is  siva/t  (Tafelberg,  1995,  R49,95).  In  1984  het  die  digteres  saam 
met  ’n  paar  ander  digters  gedebuteer  in  ’n  versamelbundel,  Visier,  en  die 
bundel  is  as  ’t  ware  dan  haar  ‘tweede  debuut’. 

Dit  is  minimalistiese,  gestroopte  verse  waaroor  lesers  geringskattend  mag 
(kan?)  oordeel  binne  ’n  leestradisie  waar  die  intellektuele  of  slim  vers  hoogty 
vier.  Die  toonaard  is  liries  en  lig  op  die  oppervlak,  maar  onder  draai  die 
duiwels  rond,  by  wyse  van  spreke. 

Dit  is  juis  omdat  hierdie  gedigte  so  eenvoudig/maklik  lyk  dat  kritici  nie  die 
verse  na  waarde  geskat  het  nie.  Dit  het  iets  van  die  Baudelaireaanse  blomme 
van  boosheid,  maar  soms  ook  ’n  verheerliking  van  die  skoonheid  in  die 
ónafheid,  die  pynlike.  Daarom  is  die  verse  melancholies,  selfs  swaartillend 
- maar  die  digter  bly  nederig  in  haar  visie  op  die  wêreld. 

Die  vers  “Gemene  deler”  (p.  1 7)  som  die  lewensbeskouing  goed  op: 

Die  dag  draai  soos 
’n  ouderwetse  rolprent  af, 
haak  vas,  gaan  staan 
in  monochroom. 

Daar  is  baie  natuurwaarnemings  in  hierdie  bundel,  maar  dit  word  meer  as 
gedigte  wat  net  oor  die  natuur  of  die  ekologie  handel.  Die  verse  is  gelaai 
met  persoonlike  simboliek  en  poëtiese  toespelings.  Trouens,  ’n  vers  soos 
“DNS”  is  waarskynlik  ’n  wrange  toespeling  op  Eybers  se  ouer-verse  en  ’n 
digterlike  belydenis  van  die  ‘ander  dors’! 

DNS 

In  al  my  gene 
in  my  hare,  bloed  en  bene 
fluister  die  agterdogte  van  my  ma, 
smeul  die  lus  na  dop  van  Pa. 

Ek  is  nou  in  die  eg  verbind! 
vee  en  skrop, 
versorg  die  kind. 

Soms  word  die  dors  ondraaglik, 
dan  skink  ek  rooibostee; 
soos  die  agterdogte  groei 
soek  ek  stof  om  uit  te  vee.  (p.  25) 

Daar  is  te  midde  van  droewe  of  swaarmoedige  verse  ook  heelparty  ironiese 
verse  in  dié  bundel,  soos  “Wildevy”  (p.  29)  waarin  die  gek  geskeer  word  met 
geboortebeperkingsmiddels  en  “lamentasie  van  die  huisvroue”  (p.  31 ) gee 
die  opstand  van  die  huisvrou  weer. 

’n  Gedig  soos  “Kinderkuns”  (p.  43)  illustreer  hierdie  digteres  se  talent,  naamlik 
om  met  min  woorde  die  betekenis(se)  van  die  gedig  te  laai  en  in  “Kanfer”  (p. 
37)  word  die  lot  van  die  sensitiewe  gedig  op  ’n  Sondag  saamgevat:  Niks  wil 
rym  nie.  Dit  is  ’n  gedig  wat  reageer  op  die  skandale  en  onsmaaklike  gebeure 
in  ’n  Sondagkoerant  - met  die  wete  dat  die  digter  se  posisie  binne  só  ’n 
gemeenskap  ’n  versmade  een  is. 

Die  bundeltitel  word  verklaar  in  die  gedig  “Uitvaart”  (opgedra  aan  Petra  Grútter, 
’n  goeie  digter  in  eie  reg  én  die  mentor  van  vele  digters)  en  klink  só: 

Ek  moes  my  kleinboet  vaarwel  soen 
wyl  die  wind  deur  die  langriet  roer; 
die  volke  swelg  aan  die  oorryp  son 
en  kewers  vreet  karkoer. 

Uil  stipkyk  uit  ’n  donker  skeur 
die  wildemalva  roer. 

Twee  slangverklikkers  skel  verby 
janfiskaal  in  die  wilger  sloer. 

Fluweeltjie  fyn  is  pienk  en  pers 
soos  'n  loot  op  ’n  aartappelmoer; 
die  tjienkerientjee  se  oog  is  swart 
is  donker  en  warm  en  loer. 

Tjienkerientjee  se  oog  is  wart 
is  stip  en  rond  en  boor. 

Uil  knipoog  in  die  donkerte; 
my  aarde  kantel  oor. 

Dit  is  verse  van  die  “wankelrige/donker  hart”,  maar  ook  verse  van  hoop.  Die 
gedigte  is  goed  afgewerk,  lyk  maklik  maar  ágter  ’n  reël  roer  die  implikasie(s) 
soos  in  die  slot  van  “Window  dressing”  (p.  19): 

die  eerste  nag  al 
die  kraak  gesien 
teen  my  slaapkamermuur: 

’n  San  Andreas-fout 
in  miniatuur. 


III 

En  die  San  Andreas-fout  van  die  hart  aktiveer  onmiddellik  die  digter  Johann  de 
Lange  se  poësie.  Van  dié  digter  het  daar  by  Human  & Rousseau  ’n  nuwe 
bundel,  Watsagis  vergaan (R49,95)  verskyn.  Die  bundel  word  opgedra  aan  die 
digter,  Ernst  van  Heerden,  met  ’n  mooi  bandontwerp  van  Nic  de  Jager. 

De  Lange  is  ’n  baie  belangrike  digter  in  die  generasie  van  80,  nie  alleenlik 
omdat  hy  die  gedurfde  seksuele  onderwêreld  van  die  gay  uit  die  kas  gehaal  het 
nie  {Nagsweetj,  maarook-en  veral- vanweë  sy  besondere  beeldgevoeligheid, 
sy  knap  hantering  van  die  paradoks  en  sy  volgehoue  aangrypende  beeldgedigte. 

Die  jongste  bundel  is  ’n  voortsetting  van^die  tipiese  De  Lange  problematiek, 
maar  nou  netjieser,  beter  afgewerk.  (Waarskynlik  is  Wordende  naaksteeds 
’n  poëtiese  hoogtepunt  in  hierdie  oeuvre.) 

Te  midde  van  die  bruuske  ervarings,  bly  De  Lange  se  poësie  - of  van  die 
gedigte  altans  - romanties  in  die  oorspronklike  sin  van  die  woord.  In 
“Japannese  lente’’  (p.  12)  skryf  hy: 

Lente  in  Tokio  is  vlietend 
soos  ’n  romanse.  Milder  lug 
en  sonsigbare  parke 
in  voorstede 
waaier  meteens  oop; 
die  dae  rek  somer 
tegemoet. 

Kuslangs 

meer  brutaal:  die  ingeburgerde  ys, 
kraak  en  bars,  riviere  sidder  nat- 
neus  en  die  vogtige  aarde 
gaap  stomend  oop. 

Die  wit  peerboombloeisels 
op  die  heuwels  van  Kanazawa 
het  reeds  oopgegaan 
twee  weke  gelede  in  Tokio. 

Toeriste  leef  soos  ekspatriate. 

Drink  saam,  speel  mahjong 
of  voetbal.  Verlange 
na  'n  vaderland 
of  moederstad  maak  plek 
vir  verwondering. 

Ou  lojaliteite  raak  oorgroei 
deur  nuwes.  Skiet  wortel. 

Raak  ingegrawe. 

Hierdie  gedig  vang  iets  van  die  verlies-toon  wat  ónderliggend  is  aan  die  vele 
verse  “wat  skyn  en  syn  slaaploos  palindroom”.  Dit  gaan  dikwels  hier  om  die 
ondergrondse,  die  verraderlike  óf  die  wete  dat  die  mens  uitgelewer  is  aan  magte/ 
drifte  groter  as  hy  self.  Psigoanalities  gelees,  dra  die  onbewuste  die  letsels  oor 
na  die  wêreld  om  die  digter.  Die  vers  “Robbe”  (p.  16)  verwys  na  dié  letsels: 

Die  growwe  pelse 
dra  die  letsels 
van  vislyn,  roesdraad, 
motorbootskroewe. 

’n  Gedig  soos  “Strandveld”  (p.  1 7)  praat  ook  terug  met  vele  verse  in  Wordende 
naak,  sodat  ’n  mens  die  gedig  kan  lees  as  ’n  herbestekopname,  as  projeksie 
van  die  self.  Daarom  nou  die  besef  dat  die  geluk  in  die  self  opgesluit  lê: 

Ek  raak  verknog  aan  die  volgehoue  swye 
van  klip,  aan  die  botheid  van  rots; 
hunker  na  'n  skitterende  eensaamheid, 
wind-  en  seegebeitel,  weerbarstig,  eie. 

Dit  sou  die  leser  ook  die  moeite  loon  om  te  sien  hoe  die  digter  by  herhaling 
dieselfde  onderwerpe  uit  die  natuur  weer  aanspreek,  maar  nou  met  die  wete 
van  geskendheid.  Die  geskondenheid  is  onder  meer  af  te  lees  uit  die  gedig 
“Miskruier”  (p.  22),  wat  ’n  ontroerende  beeld  gee  van  ’n  nouliks  simpatiek- 
wekkende  diertjie.  Telkemale  is  daar  die  wete:  “En  ek?  Ek  is  ’n  wêreld  / op 
my  eie,  ’n  seisoen  binne  ’n  seisoen”  (“Inprent”,  p.  23). 

Na  die  eerste  twee  afdelings  met  die  meer  besadigde,  romantieke  verse  is 
daar  die  meer  “skokkende”  verse  aan  te  tref,  soos  “Coke  & Sodomie”  (p. 
31 ) en  nog  ’n  vers  oor  Jeffrey  Dahmer.  (Waarskynlik  is  die  verse  in  Vleiswond 
tog  sterker.)  Die  paradoksale  waansin  van  Dahmer,  om  dit  wat  jy  nie  wil 
verloor  nie,  dood  te  maak,  word  hier  grillig  ven/voord  - dit  word  ook  ’n  indirekte 
ars  poetica  van  die  digter  wat  die  geliefde  deur  die  poësie  móét  doodmaak 
ten  einde  die  verhouding  te  verewig. 

In  die  vierde  afdeling  word  daar  verslag  gelewer  van  die  verloop  van  ’n 
liefdesverhouding,  met  “Vertrek  M”  as  ’n  hoogtepunt  in  die  besegging  van 
die  liefdesverlies  en  - verraad. 

Die  rantsoen  van  elke  dag 
leef  ons  uit  op  ’n  nerfdun 
krimpende  begroting 
van  deernis  en  begrip.  (p.  48) 

In  die  vyfde  en  laaste  afdeling,  “Panasee”,  vind  ons  ’n  reeks  portret-verse 
van  onder  meer  Koos  Prinsloo,  Kurt  Cobain,  Howard  Hughes,  Rock  Hudson 
en  Eugéne  N.  Marais. 

De  Lange  had  nog  altyd  ’n  penchant orr\  die  essensie  van  ’n  persoonlikheid 
raak  te  vat  en  hierdie  afdeling  is  geen  uitsondering  nie.  Die  sentrale  tema 
hier  is  die  óntvlugting  van  die  pynlike  wetes  van  die  lewe,  en  die  dikwels 
paradoksale  wete,  dat  dit  wat  ontvlugting  moes  bied  die  genadelose  einde 
bewerkstellig.  In  die  slotreëls  van  die  Marais-vers  staan  daar: 


Van  tierra  del  Fuego  tot  aan  die  ys- 

vlaktes  van  Groenland, 

van  die  Kaap 

tot  Wladiwostok 

hoor  pelgrim  en  Bedoeïen 

die  smeekkreet  wat  jou 

dag  na  dag  in  geil  nagmerries  lok! 

“Morfien!  Morfien!”  (p.  68) 

Elkeen  van  hierdie  verse  gee  ’n  baie,  baie  troebel  prentjie  van  beroemdes 
en  hul  smagting  na  geluk  (en  dikwels  privaatheid.)  Die  bekende  Hollywood- 

dictum- banaal  soos  alle  Hollywood-waarhede  - kom  hier  na  vore:  wat  ís  ’n 
beroemde  in  Hollywood?  Dit  is  iemand  wat  smag  na  beroemdheid  maar 
sodra  dit  bereik  word,  dra  hy/sy  ’n  sonbril  om  dit  te  ontglip. 

In  die  gedigte  oor  Hughes,  Rock  Hudson  en  Kurt  Cobain  word  die  implikasies 
van  beroemdheid  ondersoek:  dit  waarna  die  persona  gesmag  het,  naamlik 
roem,  word  die  grootste  vyand.  Hughes  se  paranoïa  oor  mense  en  kieme, 
Hudson  se  dubbel-lewe  omdat  hy  gevrees  het  mense  sal  weet  hy  is  gay  en 
Cobain  se  ongelukkigheid  wat  nooit  deur  sy  bekendheid  of  geld  besweer 
kon  word  nie.  T rouens,  hy  wou  net  musiek-maak  en  het  nooit  die  implikasies 
van  sy  beroemdheid  besef  nie. 

Ook  die  Koos  Prinsloo-verse  is  ontroerend  eerlik  (die  rektum  as  ’n  graf)  en 
waarskynlik  in  die  derde  afdeling  met  sy  waansinnige  inkantasiebeelde  van 
Afrika  bereik  De  Lange  ’n  hoogtepunt  in  sy  oeuvre. 

IV 

Insgelyks  somber  in  toonaard,  is  die  tweede  bundel  van  die  digter,  E.W.S. 
Hamond  Doodsteekvan  ’n  diabeet  {Tate\berg,  1995,  R49,95).  Oorsiekte  is 
daar  al  uitvoerig  en  aangrypend  geskryf  in  Afrikaans:  Opperman,  Ernst  van 
Heerden  in  Tyd  van  verhuising,  vele  verse  by  Cloete,  die  ouer  Eybers, 
Everwyn  Wessels  en  Eveleen  Castelyn. 

Vanselfsprekend  probeer  die  siek  digter  telkens  ’n  metafisiese  rede  vind  vir 
die  fisiese  toestand  en  in  dié  grimmige  bundel  van  Hammond  word  die 
siektetoestand  on-poëties  en  skerp  verwoord. 

Die  vreemde  titel  wil  waarskynlik  die  poëtiese  debunk  en  as  laboriet  van 
D.J.  Opperman  wil  hy  waarskynlik  wegkom  van  die  eise  en  voorskrifte  van 
dié  formidabele  mentor. 

Dit  is  ’n  baie,  baie  goeie  bundel.  Juis  voortreflik  omdat  daar  geen 
selfbejammering  óf  sentimentaliteit  te  bespeur  is  nie.  Die  digter-  gebore  op 
’n  delwersplaas  - is  besig  (om  by  wyse  van  skrywe)  al  die  modder  en  afval 
weg  te  vee  ten  einde  by  die  essensie  uit  te  kom.  Tans  is  hy  ’n  permanente 
inwoner  (aldus  die  agterblad)  by  die  Harmonie-verpleeginrigting  vir  chroniese 
gevalle  in  Kimberley.  Hierdie  biografiese  inligting  is  tersaaklik,  omdat  dit  die 
leser  attent  maak  op  ’n  verdere  dimensie  in  die  poësie,  naamlik  absolute  en 
totale  buitestaanderskap. 

Dit  is  die  gestroopte  verse,  sonder  enige  oortollige  woorde.  ’n  Mens  sou  dit 
kon  tipeer  as  poësie  van  die  understatement  en  in  ’n  minimalistiese  vers, 
“Herfs”  (p.  53),  skryf  hy: 

Dis  die  son  wat  hartseer  is. 

Dis  die  bome  wat  huil. 

Ek  sit  maar  hier. 

Sal  iemand  omgee 
as  ek  ’n  boom  word? 

Dit  is  onheilspellende  verse  en  in  ’n  gdig  soos  “Brief  (p.  52)  word  die  verlange 
na  die  geliefde  so  pynlik-liggaamlik  bely  dat  dit  die  leser  ontstig. 

’n  Hele  santekraam  Afrikaanse  digters  praat  in  die  verse  saam.  In  die  pro- 
gram-gedig  word  daar  verwys  na  Totius,  en  verder  na  Opperman,  Jan  F. 
Celliers,  Breytenbach.  Ek  is  van  mening  dat  hierdie  aanspreek  nie  net  ’n 
fasiele  intellektuele  spel  is  nie,  maar  die  enigste  wyse  is  waarop  hy  kan 
vrede  maak  met  die  ‘soete  werklikheid’  wat  geamputeer  is.  Hy  leef  in  ’n 
wêreid  waar  hy  die  volgende  beleef! 

Genade  is  ’n  argaïsme 

en  liefde  ’n  anachronisme.  (uit  “Showdown”,  p.  24) 

Nie  net  het  die  geliefde  hom  versaak  nie,  maar  hy  is  gestroop  van  alle 
finansiële  sekerhede  (“Die  eisers”,  p.  14). 

Die  verse  is  soms  - soos  by  Cloete  en  Barend  J.  Toerien  - nie  bang  om  die 
manlike  geslagsorgaan  te  beskryf  nie.  Trouens,  die  hele  bundel  de- 
romanitseer  die  menslike  liggaam  en  dit  wys  op  die  effek  wat  so  ’n  slopende 
siekte  op  die  gevoelige  digter  het.  As  dood  wat  by  die  voete  begin  vir 
Breytenbach  ’n  blote  metaforiese  spel  is,  word  dit  ’n  harde  werklikheid  vir 
die  digter  in  “Spel  makaber”  (p.  47). 

Dit  is  ’n  pretensielose  bundel,  gestroop  (nes  die  digter)  van  fieterjasies.  Alles  is 
essensieel,  gestroop  tot  by  die  skelet:  Die  volgende  is  ’n  knap  ars  poetica: 

“Delwer” 

My  pa  was  ’n  delwer 
in  die  klipgramadoelas 
op  soek  na  die  blouwitsteen. 

Ek  is  sy  seun, 
soekend  na  my  geluk, 
en  uit  die  woordwoesteny 
uit  my  kleim  gelig, 
blink  jy,  my  ongeslypte 
klip-gedig.  (p.  56) 

Die  poësie  vertoon  ’n  sterk  Opperman-invloed,  maar  dit  is  nié  ’n  belemmering 
nie  omdat  die  verse  ’n  eiesoortige  blik  op  die  wêreld  gee.  Dit  is  ’n  baie 
belangrike  bundel  en  een  wat  die  digterlike  talent  bestendig. 

V 

Tom  Gouws  se  debuut,  diaspora,  is  indertyd  deur  die  kritiek  geloop.  Juis 
hierom  is  hierdie  leser  besonder  bly  dat  die  digter  terugkeer  met  ’n  tweede 
bundel,  juis  omdat  veral  die  CV  in  plaas  van  die  gedigte  gelees  is.  (Hier  is 
veral  Etienne  Britz  die  groot  sondebok  in  sy  ad  hom/nem-aanval.  Tog: 
waarskynlik  wás  die  bemarking  van  eerste  boek  té  hooggestem  en  dit  is 
m.i.  altyd  beter  om  die  boek  vir  sigself  te  laat  praat. 

Die  bundel  ter  bespreking,  troglodiet,  het  so  pas  by  Human  & Rousseau  verskyn 
teen  R49,95,  met  ’n  lieflike  Boesmanskets  van  Estelle  Marais  op  die  butieblad. 
As  kritikus  het  die  digter  al  vele  interessante  opmerkings  gemaak  oor  die 
Boesmantekste  in  Afrikaans,  en  sy  bundel  gee  ’n  moderne  poëtiese  antwoord 
hierop,  al  is  dit  dan  in  ’n  ander  toonaard  as  Stephen  Watson  se  herdigtings. 
Verder  is  die  Afrikaanse  voorgangers  Opperman  se  Do/osse;  ook  die  invloed 
van  T.T.  Cloete  se  Metdie  aarde  praat  is  bepalend  vir  hierdie  bundel. 

Die  mens  se  plek  word  bepaal;  die  geboorte  van  kinders  en  die  dood  van  ’n 
vader  word  waargeneem.  ’n  Skool-reúnie  (á  la  Cloete)  waarsku  dat  die  dood 
vir  ons  algar  wag  en  in  ’n  lang  epiese  vers  kyk  Gouws  na  die  lewe  van  Koos 
Prinsloo  en  Alexander  Pope.  Daar  is  ook  ’n  vers  oor  Marilyn  Monroe  in  die 
bundel  te  vind. 

Dit  is  ’n  bundel  wat  ook  intertekstueel  antwoord  op  die  poëtiese  voorgangers 
soos  Van  Wyk  Louw  in  “onsuiwer  wiskunde”,  Eybers  in  “wes-transvaal  2”, 
Opperman  in  “uiteraard  ken  die  buffel  metafisika”. 

Die  digter  se  poëtika  is  telkens  anders:  nie  alleen  verskil  hy  in  die 
lewensfilosofie  nie,  maar  sy  gedigte  is  ruiger,  meer  woordryk  as  dié  van  die 
voorgangers.  T rouens,  die  digter  stel  homself  nogal  bloot  wanneer  die  leser 
direk  vergelykings  kan  opstel:  maar  dit  word  hier  dan  die  moderne,  siniese 
wêreld  versus  die  ouer,  geborge  wêreld. 

In  die  openingsgedig,  “grotergeoloog”  (p.  9)  word  die  siening  van  die  digter 
soos  volg  verwoord: 

ek  eggosing  verwonderd,  ek  is  primitiewe  poliglot, 
die  kleintongklepel  in  die  mondgrot  van  God. 

Die  digter  luister  na  die  onsigbare  web  van  kodetaal  in  die  kosmos  óm  hom 
- as  digter  is  hy  ’n  geseënde  wat  die  tekens  in  die  kosmos  kan  aflees. 
Soos  by  Cloete  word  die  mens  se  plek  in  die  universum  bepaal,  en  veral  in 
die  eerste  afdeling  praat  Cloete  nogal  saam. 

Die  sentrale  gedig  in  dié  bundel  is  “ballade  van  die  beskawing”  (pp.  26  & 27) 
met  die  helder  waarneming  van  die  Duiwelskloofdistrik.  Gouws  se  poëtika 
is  oordadig  en  ruig  - teenoor  die  gespitste  en  gestroopte  verse  van  sy 
tydgenote.  Daargebeur  iets  magies  in  hierdie  gedig;  trouens,  waarskynlik 
juis  omdat  die  leser  besef  die  digter  het  beheer  verloor,  loop  die  gedig  só 
onverwags  soos  ’n  reënboogforel. 

langs  ou  opstalle  en  waterlope 
is  turksvy,  wegloopden  en  mak-sering 
tekens  van  ’n  ingedringde 
makgemakte  aarde,  die  doringknope 

van  ondeurdringbare  garingboomlanings 
hou  indringers  veilig  buite,  maar  binne 
die  vleie,  in  syerige  turflaagtelinne, 
groei  soetdorings  digter  binne  stanings 

as  buite.  die  langbaardpioniers  en  pagters 
van  hierdie  gramadoelas  veg  steeds  ononderbroke 
teen  die  geil  groei  daarbuite.  hul  voorvaderspoke, 
sé  hulle,  onbewaak,  is  immer  wakende  wagters 

wat  onsienlik  soos  die  skurwe  boom-aalwyntjies  insmelt 
met  die  rantjies  van  die  ruwe  vuursteenrotse 
buite  die  toegeëinde  bakens.  hulle  eer  God  se 
kleim  op  beskawing  hier  met  so  ’n  skoongekapte  veld. 

(...) 

Gouws-  soos  Johan  Lodewyk  Marais  in  Verweerde  aardbol- skryf  groen 
gedigte.  Die  verse  is  dus  belangrik  om  die  eko-politiek  én  die  slim 
intertekstuele  netwerk  wat  die  digter  opbou.  Alles  word  gekombineer  met 
die  ‘mistieke  rekenwette  van  die  verbeelding’  (p.  29). 

Dit  is  by  uitstek  ’n  bundel  wat  standpunt  inneem  teen  bestaande  uitsprake 
oor  die  mens  se  posisie  binne  die  heelal  en  dus  is  dit  dan  ’n  poëtiese 
wederwoord  op  Opperman,  etal. 

Vele  gedigte  staan  in  die  teken  van  transformasie,  soos  die  dood  (’n  lykdig 
oor  die  vader)  en  geboorte.  Die  geboorte  van  ’n  tweede  dogter  word  in  sha- 
man-terme  verwoord  en  die  pynlike  verlies  aan  ’n  moeder  word  ook  goed 
beskryf. 

troglodiet  ls  ’n  bundel  wat  spreek  van  báie  nadinken  navorsoordie  poësie. 
Vir  my  gevoel  is  die  opset  te  ambisieus  vir  ’n  jong  digter  wat  met  ’n  tweede 
bundel  ’n  grootse  kartering  van  die  kosmos  wil  gee.  Te  veel  verse  gaan 
mank  aan  digterlike  tug,  en  verder  is  die  invloed  van  Cloete  steurend.  ’n 
Mens  lees  dit  in  die  stelwyse  én  in  die  kosmiese  blik.  Enkele  verse  is  goed, 
maar  as  geheel  is  die  bundel  ongelyk. 

VI 

Uit  hierdie  kroniek  is  dit  duidelik  dat  die  poësietoneel  in  Afrikaans  lewend 
en  lewendig  is.  Ofskoon  daar  minder  bundels  deesdae  verskyn,  is  die  bundels 
in  die  breë  gesien  goed  afgewerk  en  elke  bundel  kry  as  ’t  ware  meer  aandag. 

Universiteit  van  Kaapstad 

J.L.  Coetser 

Twee  televisiedrams  deur  Chris  Barnard:  Nagspel 
en  Piet-my-vrou 

..  we  must  always  remember  that  television  drama  is  nothing  if  it  does  not  entertain. 

David  Self:  Television  Drama:  An  Introduction 

1 

Enkeltelevisiedramas  in  Afrikaans  is  skaars.  Dit  is,  soos  Smuts  (1984: 
1 52)  daarop  wys,  die  geval  dat  die  verskyning  van  die  meeste  enkeldramas 
saamgeval  het  met  die  instelling  van  televisie  in  Suid-Afrika  i n1976. 
Aanvanklik  lewer  Karel  Schoeman  die  grootste  bydrae:  Besoek{^  975),  Die 
somerpaleis  (1975)  en  Die  jare  (1976).  Dolf  van  Niekerk  se  Die  nagioper 
verskyn  in  1 976.  Chris  Barnard  se  Nagspelen  Piet-my-vrou  word  in  1 982  in 
een  bundel  gepubliseer,  maar  is  vroeër  reeds  uitgesaai.  Nagspel  is  in  1977 
vir  die  eerste  keer  uitgesaai,  en  Piet-my-vrou  in  1 981 . 

Die  skaarste  van  enkeltelevisiedramas  in  Afrikaans  is,  teen  die  agtergrond 
van  die  laat  instelling  van  televisie  in  die  land,  nie  onverwags  nie.  In  hierdie 
verband  het  minstens  twee  sake  ’n  invloed  uitgeoefen.  Die  eerste  is  dat  die 
instellingsjaar  (1 976)  saamgeval  het  met  die  uitbreek  van  hewige  burgerlike 
ontevredenheid  en  opstand.  Die  historiese  aanloop  tot  die  opstand  het 
aanleiding  gegee  tot  die  instelling  van  ’n  kulturele  boikot,  wat  weer  daartoe 
gelei  het  dat  uistekende  Britse  enkeltelevisiedramas  nie  op  Suid-Afrikaanse 
skerms  te  siene  was  nie. 

Self  (1 986:  4)  beweer  tereg  dat  die  enkeldrama  ’n  “particularly  British  phe- 
nomenon’’  is  en  “one  of  the  glories  of  British  television”.  Dit  was  egter  nie 
net  die  Britse  mark  wat  vir  Suid-Afrikaanse  aankopers  van  televisiepro- 
gramme  geslote  was  nie.  Sommige  Oos-Europese  lande  het  oor  instellings 
beskik  vir  die  opleiding  van  televisiemense,  wat  draaiboekskrywers  insluit 
- maar  was  vir  Suid-Afrikaanse  aankopers  geslote.  Ideologiese  en  kulturele 
oorwegings  het  daartoe  aanleiding  gegee  dat  Afrikaanse  draaiboekskrywers 
op  hul  eie  produksiemiddele  aangewese  was.  Teen  hierdie  agtergrond  is  dit 
nie  vreemd  dat  die  eerste  draaiboeksrywers  in  Afrikaans  ook  gevestigde 
skrywers  in  ander  letterkundige  genres  was  nie. 

’n  Tweede  saak  is  dat  die  vervaardiging  van  ’n  enkeltelevisiedrama  duur  is, 
selfs  duurder  as  die  vervaardiging  van  een  episode  van  ’n  reeks.  Dit  is  nie 
net  duur  nie,  maar  (veral  in  die  geval  van  Afrikaanse  dramas)  moeilik  om 
aan  ’n  ander  uitsaaier  te  verkoop.  Nie  verniet  nie  skryf  Maas  (1 975: 44)  dat 
die  televisiedrama  “in  sy  struktuur  die  wese  van  die  medium  waaruit  hy 
ontstaan  het”  weerspieël.  ’n  Faset  van  dié  “struktuur”  is  dat  televisie  op 
massaverbruik  afgestem  is.  ’n  Gevolg  is  dat  die  Afrikaanse  enkeltelevisie- 
drama  gewoonlik  nie  soveel  kykers  trek  as  (byvoorbeeld)  ’n  Amerikaanse 
sitkom  nie,  watn:  “the  [single]  play  remains  an  atypical  piece  of  television” 

(Gilbert,  aangehaal  deur  Self  1 986: 2).  Waar  kykergetalle  ’n  belangrike  invloed 
uitoefen  op  die  samestelling  van  uitsaairoosters  is  dit  onvermydelik  dat  die 
ge\A/ilder  seep  en  sitkom  voorkeur  kry  bo  die  enkeldrama. 

Een  gevolg  van  dié  bevoorregting  is  dat  Afrikaanse  draaiboekskrywers  die 
hand  nie  so  geredelik  aan  die  skryf  van  enkeldramas  slaan  nie,  behalwe  as 
dit  opdragwerk  vir  ’n  uitsaaier  is.  Daarby  maak  die  onsekerheid  van  die 
talebeleid  en  uitsaaibedeling  die  voortbestaan  van  die  Afrikaanse 
enkeltelevisiedrama  nie  veilig  nie. 

2 

As  ’n  algemene  vertrekpunt  geld  die  standpunt  “dat  die  televisie  in  die  eerste 
p\ekkommunikasiemiddel  is’’  (OdendaaM  984: 137).  Ook  kan  dit,  in  sommige 
gevalle,  as  ’n  medium  vir  kuns  beskou  word,  dit  wil  sê  ten  opsigte  van  die 
drama  as  kunsgenre.  Die  televisiedrama  is  die  produk  van  die  eeu  van  die 
elektronika,  want  dit  dra  oudivisuele  inligting  oor  tyd  en  afstand  na  ’n 
ontvanger  oor. 

Anders  as  by  die  verhoogdrama  is  die  resepsie  van  oudiovisuele  tekens  en 
kodes  nie  direk  nie,  want  die  televisiekamera  tree  as  ’n  oog  op  vir  beelde 
wat  op  ’n  televisieskerm  gebeeldsend  word.  Dit  is  waarom  Brandt  (1971: 
1 38)  dit  nodig  vind  om  te  verduidelik  dat  “(t)he  most  conspicuous  aspect  of 
film  work  is  that  connected  with  the  camera,  of  course”.  Die  kyker  sien  dus 
’n  interpretasie  van  ’n  interpretasie.  Die  eerste  interpretasie  is  dié  van  die 
draaiboekskrywer  en  die  tweede  dié  van  die  regisseur  wat  die  draaiboek 
vertolk  en  bepaal  hoe  ’n  skoot  geskiet  moet  word  (vergelyk  Smuts,  1986, 
oor  “Die  televisiespel”  en  die  “Glossarium”  vir  die  verklaring  van  terme). 

Sy  unieke  aard  as  kommunikasiemiddel  dra  daartoe  by  dat  die  fisiese 
omgewing  waarin  die  kyker’n  enkeltelevisiedrama  resepteerverskil  van  die 
omgewing  wat  by  die  resepsie  van  die  film  of  verhoogdrama  voorkom.  Daar 
kom  ’n  gas-in-die-huis-verhouding  voor,  wat  ’n  direkte  invloed  op  die  verbale 
kodes  van  die  dramateks  - en  dus  die  oudiovisuele  kodes  van  die 
beeldsending  - het.  Maas  (1 975:  81 ) verduidelik  soos  volg  wat  die  invloed 
van  dié  verhouding  op  die  bou  van  die  drama  is:  “Die  sterk  mededinging 
waarmee  die  televisiedrama  te  kampe  het  (byvoorbeeld  beweging  of  klank 
in  die  vertrek  wat  die  kyker  se  aandag  aftrek,  J.L.C.),  beïnvloed  die  bou  van 
die  drama.  Aandagtrekkende  tegnieke  word  deur  die  televisiedramaturg 
gebruik  byvoorbeeld  openingshandeling  wat  die  kyker  onmiddellik  boei.  By 
die  televisiedrama  is  die  eksposisie  gewoonlik  kort  of  afwesig.  Die  handeling 
moet  kompak  wees,  sonderonnodige  ingewikkeldhede”. 

Nog  ’n  gevolg  van  die  unieke  aard  van  die  kommunikasiemiddel  waarvan 
die  enkeltelevisiedrama  gebruik  maak,  is  dat  die  beeldgrootte  daartoe  kan 
bydra  dat  die  woord  meer  klem  kry  as  (byvoorbeeld)  in  die  film.  Wat  hiermee 
saamgaan  is  die  redelike  mate  van  vryheid  wat  die  uitbeelding  van  ruimte 
en  tyd  betref.  Verder  leen  die  televisie  hom  besonder  goed  tot  die  ondersoek 
van  menslike  verhoudings.  Hoe  minder  karakters  betrokke  is  en  hoe  dieper 


120 


die  verhouding(s)  is,  hoe  beter. 

In  hierdie  verband  maak  Venter  (1 973:  v),  na  aanleiding  van  verskeie  resensies 
van  Afrikaanse  rolprente,  die  stelling  dat  “kritici  oor  die  algemeen  dialoog  en 
karakterisering  as  die  belangrikste  tekortkominge  in  die  Afrikaanse  rolprent 
beskou”.  Die  sentrale  plek  wat  hiermee  aan  dialoog  gegee  word,  kom  daarop 
neer  dat  dit  ’n  besondere  instrument  (middel)  is  waarmee  die  draaiboeksrywer 
en  regisseur,  tesame  metdie  kamera,  metdie  kyker  (fliekganger)  kommunikeer. 
Daarmee  kom  dus  die  vraag  ter  sprake  of  Venter  se  stelling  ook  van  die 
enkeltelevisiedrama  in  Afrikaans  geld. 

Teen  dié  agtergrond  ontvang  twee  videodramas  vervolgens  aandag. 

3 

Nagspel  {gebee\dsend  1 977;  gepubliseer  1 982) 

Die  eerste  twee  tonele  bestaan  net  uit  neweteks,  en  word  voorafgegaan  deur  ’n 
halwe  bladsy  aanwysings  (didaskalia).  Alhoewel  dit  nie  as  ’n  deel  van  die 
skietteks  (vergelyk  die  voorbeeld  van  ’n  skietteks  op  bladsy  89  van  Self,  1 986) 
aangebied  word  nie,  is  die  doel  daarvan  onder  andere  om  voorskrifte  aan  die 
regisseuren  kameraman  te  gee  in  verband  met  die  kamerawerk.  So  staan  daar 
in  op  bladsy  65  spesifiek  dat  die  kamera  saam  met  Mart  deur  die  vertrek 
beweeg.  Ook  word  die  voorwerpe  genoem  wat  die  regisseur  wil  hê  die  kyker 
moet  raaksien,  naamlik  die  meubels,  die  bokhorings,  die  velle  op  die  vloer  en 
die  boeie  in  die  laai.  Met  behulp  van  die  kamera  volg  ons  selfs  Mart  se  blik  na 
die  muurhorlosie  en  weet  ons  gevolglik  dat  die  gespeelde  tyd  om  sesuur  die 
aand  ’n  aanvang  neem.  Die  voon/verpe  in  die  vertrek  karakteriseerdie  eienaar 
daarvan:  Poen  is  ’n  veldmens.  Hy  jag  nie  net  diere  nie,  maar,  soos  die  boeie  en 
pet  te  kenne  wil  gee,  ook  mense. 

Die  boeie  wil  nie  net  sê  dat  Poen  ’n  geregsdienaar  is  nie.  Hulle  word  gedurende 
die  verloop  van  die  handeling  ’n  simbool  van  die  afgeslote  bestaan  wat  Mart 
op  die  grenspos,  saam  met  Poen,  voer.  Sy  is  ’n  gevangene  van  haar  situasie 
- vasgevang  in  haar  huwelik  met  Poen,  geografies  afgesonder  en  ver  van 
bure,  aanvanklik  ’n  “gevangene”  van  Linder.  Die  ruimtes  waarin  die  handeling 
meestal  afspeel,  ondersteun  die  gedagte.  Die  didaskalia  (die  leesteks  voor 
die  eerste  toneel,  bladsy  65)  verduidelik  dat  die  woonkamer/eetkamer  ’n 
“kleinerige  vertrek”  is  wat  “’n  mens  die  gevoel  van  beknoptheid”  gee. 

In  hierdie  stadium  is  die  parallelle  met  Linder  se  fisiese  (en  mentale)  ruimte 
opvallend:  kort  nadat  hy  op  die  skerm  verskyn  het,  is  hy  in  ’n  sel  geplaas 
en  hy  word  later  in  ’n  vangwa  weggeneem.  Soos  Mart  kan  hy  nie  uit  sy 
fisiese  plek  ontsnap  nie:  hy  is  ’n  gevangene  en  sy  die  vrou  van  die 
geregsdienaar  wat  hom  in  hegtenis  geneem  het  (vergelyk  Linder  se 
beskrywing  van  hoe  dit  voel  om  “jaar  in  en  jaar  uit  in  ’n  sel  te  sit”,  onderaan 
bladsy  81).  Dit  is  vir  hulle  moontlik  om  in  ’n  kammaspel  na  mekaar  uit  te 
reik,  maar  die  invloed  van  die  werklikheid  is  so  sterk  dat  selfs  dit  op  die 
lange  duur  nie  moontlik  is  nie.  Mart  sê  op  bladsy  93  (middel):  “Dit  sal  nie 
weer  werk  nie”,  want  sy  “onthou”  (bladsy  93,  bo). 


121 


Hierby  sluit  die  tydsaanduidings  in  die  betrokke  didaskalia  aan,  wat  daartoe 
lei  dat  die  voorstelling  van  die  karakters  se  uiterlike  voorkoms,  en  hul 
karaktertekening,  ruimtlelik  onvolledig  is.  As  gevolg  van  die  tyd  van  die 
dag,  en  later  die  gebrekkige  beligting,  is  die  karakters  se  gesigte  selde  vir 
die  kyker  (en  mekaar)  ten  volle  sigbaar.  Dit  is,  verder,  onwaarskynlik  dat 
hulle  mekaartevore  ontmoet  het.  Dié  moontlikheid  word  duidelik  uitgesluit 
deur  die  spel  wat  hulle,  op  voorstel  van  Linder  (bladsy  85),  speel.  Dit  is 
eerder  die  geval  dat  hulle  deur  die  noodlot  in  dieselfde  ruimte  by  mekaar 
gebring  is  as  dat  daar  sprake  van  voorafkennis  van  mekaar  is. 

Linder  se  optrede  in  die  ongespeelde  tyd  wat  Toneel  1 voorafgaan  dra  daartoe 
by  dat  die  kyker  hom  beter  verstaan.  Ons  weet  dat  hy  ’n  misdaad  gepleeg 
het,  dat  hy  die  polisieman  wat  hom  wou  “vang”  (bladsy  82)  met  ’n  haelgeweer 
geskiet  het,  dat  die  haelgeweer  byderhand  was  toe  die  geregsdienaar 
opgedaag  het,  ensovoorts.  Verder  was  hy  by  ’n  vrou  betrokke,  maar  hy  het 
haar  verlaat  (bladsy  94). 

Hierdie  gegewens  word  vaag,  as  oop  plekke,  aangebied  - ten  einde  die 
kyker  aktief  by  die  handeling  te  betrek.  (Waarom  het  hy  die  geweer  by  hom 
gehad?  Het  hy  die  polisieman  ingewag?)  Daarteenoor  kom  Linder  se 
verduideliking,  waarop  hy  nie  ontsnap  nie,  doelbewus  rasioneel  voor:  hy  wil 
Mart  beskerm  (bladsy  81),  hulle  sal  hom  weer  vang  (bladsy  81),  hy  wil 
graag  met  ’n  vrou  praat  (bladsy  85/86).  Hy  tree  beskaafd  teenoor  haar  op. 
Hierdie  oop  plekke  ten  opsigte  van  Linder  se  karakterisering  dra  daartoe  by 
dat  hy  onvolledig  voorgestel  word.  Die  aanleiding  tot  en  die  aard  van  sy 
misdaad  kon  belangrike  lig  op  sy  optrede  gewerp  het.  Moord  (die  vrou  wat 
hy  verlaat  het?)  is  immers  ’n  misdaad  van  ’n  ander  orde  as  die  smokkel  van 
diamante  (bladsy69). 

Mart  en  Linder  se  ontmoeting  is  nie  die  gevolg  van  die  werking  van  die 
blinde  noodlot  {deus  ex  machina)  nie,  omdat  dit  vroeg  in  die 
handelingsverloop  plaasvind.  Laasgenoemde  kom  daarop  neer  dat  die 
verdere  verloop  van  die  handeling  hul  skynbaar  toevallige  ontmoeting 
motiveer.  Levitt  (1971;  25)  praat  in  hierdie  verband  van  ’n  “early  point-of- 
attack”:  “The  structural  pattern  of  the  early  point-of-attack  play,  then,  is 
characterized  by  inclusiveness.  In  such  plays,  practically  the  entire  story 
is  ecompassed  by  the  dramatizatin  taking  place  on-stage”.  Mart  en  Linder 
se  drama,  hul  nagspel,  word  volledig  op  die  skerm  gebeeldsend.  Die  volledige 
verloop  daarvan  word  egter  reeds  in  die  kamerawerk  in  die  eerste  twee 
tonele,  en  in  die  didaskalia  vooraf  (bladsy  65),  gesuggereer. 

4 

As  gevolg  van  die  kenmerke  van  die  medium,  onder  andere  die  gebruik  van 
’n  nabyskote  en  die  vermoë  om  vinnig  van  tyd  en  plek  te  verander,  kan  ’n 
enkeltelevisiedrama  op  intieme  wyse  kommunikeer.  Dit  is  ook  die  geval  in 
Nagspel.  Die  gebruik  van  twee  karakters  (Mart  en  Linder)  vir  die  grootste 
gedeelte  van  die  handelingsverloop,  en  die  beperkte  ruimte  (enkele  vertrekke 

in  ’n  huis)  waarin  hulle  optree,  dra  daartoe  by  dat  die  drama  ’n  studie  van 
menslike  verhoudings  word. 

Die  verhouding  tussen  Poen  en  Linder  is  streng  formeel:  Poen  is  die 
geregsdienaar  en  Linder  is  sy  gevangene.  Binne  so  ’n  “amptelike”  verhouding 
is  daar  nie  veel  ruimte  vir  die  betoning  van  menslikheid  nie.  Poen  is  baie 
trots  daarop  dat  hy  die  arm  van  gereg  is;  daarvan  spreek  die  didaskalia  op 
bladsy  65  (wat  nie  vir  die  kyker  beskikbaar  is  nie):  “Hy  is  ’n  mens  sonder 
verbeelding.  Sy  bestaan  is  gereduseer  tot  die  eenselwige  roetine  van  sy 
dagtaak.  Maar  op  ’n  manier  is  hy  tog  trots  op  sy  werk.  Sy  pistool  en  uniform 
en  die  boeie  aan  sy  lyfband  gee  hom  ’n  gevoel  van  gesag”.  Poen  se  karakter 
is,  paradoksaal,  ’n  verlengstuk  van  sy  werk.  Dit  is  op  grond  van  hierdie 
gesag  dat  hy  die  vermoeide  Linder  bars  verbied  om  te  sit  (bladsy  66)  en 
later  verseg  om  vir  hom  water  of  kos  te  bring  (bladsy  69).  Eintlik  is  sy  werk 
’n  rookskerm  waaragter  hy  wegkruip. 

Op  enkele  plekke  is  dit  egter  duidelik  dat  hy  vir  Linder  bang  is,  met  ander 
woorde  dat  hy  voel  dat  die  gesag  van  pistool,  uniform  en  boeie  hom  nie 
genoegsaam  beskerm  nie.  In  Toneel  8 neem  sy  vrees  byna  ’n  fisiese  vorm 
aan.  Hy  wil  nie  dat  Linder  agterkom  dat  hy  by  die  deur  luister  nie  en  daarom 
hou  hy  “sy  voet  só  dat  die  deur  nie  toeklap  nie”.  Sy  vrees  vir  Linder  beweeg 
selfs  op  persoonlike  vlak,  soos  dit  blyk  uit  die  volgende  woorde  aan  Mart 
(bladsy  70):  “Hy  wag.  Hy  kyk  nie  vir  my  rewolwer  nie.  Hy  kyk  nie  hoeveel 
ek  weeg  of  hoeveel  spiere  ek  het  nie.  Hy  kyk  vir  my  oë.  Want  jou  oë  sê 
alles”. 

Omdat  Poen  “’n  mens  sonder  verbeelding”  is  (bladsy  65)  kan  hy  nie  verstaan 
dat  Linder  op  bladsy  72  na  hom  uitreik  vir  begrip  nie  (wat  hy  later  by  Mart 
vind).  Poen  erken  in  Linderslegs  fisiese  nood  (honger),  terwyl  laasgenoemde 
wil  sê  dat  die  aanleiding  tot  sy  situasie  nie  enkelvoudig  is  nie  (“Dinkjy  nie 
’n  polisierekord  het  ’n  manier  om  dinge  ...  te  oorvereenvoudig  nie?”). 

Hoe  “sonder  verbeelding”  Poen  is,  kom  waarskynlik  die  duidelikste  in  die 
laaste  twee  tonele  uit  (bladsy  96).  Aan  die  einde  van  Toneel  37  merk  hy  dat 
Mart  se  hare  anders  lyk.  Wanneer  sy  die  buitengewone  versoek  rig  (Toneel 
38)  dat  /?y  haar  hare  moet  afsny,  aanvaar  hy  sonder  meer  haar  rede,  naamlik 
“Sommer”. 

5 

Dieselfde  verbeeldingloosheid  kenmerk  die  verhouding  tussen  Poen  en  Mart. 
Vir  Poen  is  Mart  slegs  die  persoon  wat  hom  fisies  versorg.  Nadat  Poen  vir 
Linder  in  die  sel  toegesluit  het,  is  sy  eerste  versoek  aan  haar  dat  hy  koffie 
wil  hê  (bladsy  68).  Sy  eerste  versoek,  nadat  Linder  weggeneem  is,  is  vir 
badwater  (bladsy  96).  Nie  in  een  van  die  twee  gevalle  is  daar  sprake  van 
werklike  persoonlike  kommunikasie  nie.  So  is  Poen. 

Desnieteenstaande  reik  Mart  aan  die  begin  van  die  drama  op  persoonlike 
vlak  na  hom  uit.  Op  bladsy  69  sê  sy  vir  hom:  “Ek  is  bly  jy’  terug.  ...  Ek  was 
bekommerd  toe  jy  so  wegbly  ...”  en  ’n  rukkie  later  “kom  staan  (sy)  by  hom 

en  sit  haartwee  hande  op  sy  kop  neer;  rus  met  haar  wang  op  haar  hande”. 
Hy  kom  wel  agter  dat  iets  haar  pla,  want  op  bladsy  71  sê  hy:  “Jy  verlang 
terug  huis  toe.  Moenie  dink  ek  sien  niks  raak  nie.”  Sy  waarneming  is  dat 
haar  toenadering  weg  van  hom  af  is.  Hy  het  dus  weinig  begrip  vir  haar 
geestelike  behoefte  en  sy  optrede  dra  so  direk  by  tot  die  aanklank  wat  sy 
later  by  Linder  vind.  Mart  se  siening  van  Poen  kom  die.  duidelikste  uit  in 
haar  gesprekke  met  Linder. 

Linder  vra  onderaan  bladsy  77  of  hulle  kinders  het.  Hy  stel  die  vraag  omdat 
dit  so  stil  is  in  die  huis.  Ás  sy  haar  kop  ontkennend  skud,  wil  hy  weet 
waarom  hulle  na  agt  jaar  nog  nie  kinders  het  nie.  Mart  bly  hom  egter  ’n 
antwoord  skuldig.  Hiermee  word  die  moontlikheid  geskep  dat  Linder  ook 
besef  het  dat  daar  iets  tussen  Mart  en  Poen  skort.  Tog  gaan  sy  voort  om 
Poen  te  verdedig. 

Wanneer  hulle  begin  dans,  sê  sy  byna  onverwags  en  asof  haar  gewete  haar 
pla:  “Hy  is  baie  goed  vir  my”  (bladsy  89).  Op  bladsy  93  is  dit  haar  herinnering 
aan  Poen  wat  haar  laat  ophou  dans,  en  dan  sê  sy:  “Partykeer  gesels  ek  ure 
lank  met  iemand  wat  ek  lank  gelede  geken  het.  Want  ek  kan  nie  met  Poen 
so  gesels  nie.  Poen  is  baie  goed  vir  my.  En  ek  is  lief  vir  hom.  Regtig.  Maar 
hy  verstaan  nie”.  Op  bladsy  94  gee  sy  per  implikasie  te  kenne  dat  sy  geen 
ander  keuse  het  as  om  haar  bestaan  saam  met  Poen  voort  te  sit  nie.  Die 
draaiboekskrywer  maak  hier  van  ’n  parallelisme  gebruik,  wat  haar  versoek 
in  die  slottoneel  voorberei. 

Sy  versoek  Poen  in  die  slottoneel  om  haar  hare,  as  ’n  simboliese  gebaar,  af 
te  skeer.  Daarmee  neem  sy  voorlopig  afskeid  van  die  vroulikheid  wat  Linder 
in  haar  herken  en  wakker  gemaak  het.  Dit  is  ironies  dat  sy  juis  Poen  versoek 
om  die  werk  te  doen.  In  hierdie  opsig  het  sy  optrede  die  teenoorgestelde 
gevolg  as  Linder  s’n.  Haar  afskeid  is  egter  tydelik,  want  haar  hare  sal  weer 
groei.  Daarom  kom  haar  gebaar  opsetlik  bedag  voor  en  asof  dit  op  Poen 
gemik  is.  Terselfdertyd  gee  dit  ’n  aanduiding  dat  sy  tog  nie  finaal  van  haar 
vroulikheid  afskeid  geneem  het  nie.  Sy  kom  subtiel  in  opstand  teen  haar 
situasie. 

6 

Die  verhouding  tussen  Mart  en  Linder  word  eerder  deur  die  stiltes  tussen 
hulle  gekenmerk  as  deur  wat  hulle  vir  mekaar  sê.  ’n  Voorbeeld  daarvan  is 
die  wyse  waarop  hulle  na  mekaar  kyk,  hul  woordelose  kommunikasie,  totdat 
Poen  aan  die  einde  van  Toneel  12  vertrek. 

Hierdie  kommunikasie  begin  in  Toneel  3 nadat  Poen  vir  Mart  gevra  het  om 
die  sleutels  in  die  hangkas  te  gaan  soek.  ’n  Mens  verwag  dat  sy  na  Poen 
sal  kyk,  maar  sy  “kyk  ’n  oomblik  na  Linder,  en  hy  na  haar”.  Ook  wanneer  sy 
hom  met  die  rewolwer  oppas  is  hul  kommunikasie  nie  leeg  nie:  “Hulle  staan 
net  na  mekaar  en  kyk.  Dan  is  dit  asof  sy  oë  ’n  effense  glimlag  kry.  Net 
effens.  Byna  asof  hy  geamuseerd  is”  (bladsy  67). 

Tot  in  hierdie  stadium  berus  hul  kommunikasie  (“kyk”)  onder  andere  daarop 

dat  Mart  die  teenwoordigheid,  en  voorkoms  (Linder  is  vuil),  van  nog  ’n  persoon 
vreemd  vind  na  hul  afgesonderdheid  van  die  afgelope  tyd.  Linder  se  reaksie 
berus  waarskynlik  daarop  dat  hy  lanklaas  ’n  vroulike  persoon  gesien  het  en 
dat  hy  nie  venA/ag  het  om  een  daar  te  vind  nie. 

Omdat  sy  kon  sien  dat  hy  baie  moeg  is  (bladsy  66),  as  gevolg  van  sy  versoek 
vir  water  (bladsy  68)  en  die  besef  dat  hy  honger  moet  wees,  neem  sy  vir  hom 
in  Toneel  1 4 kos  sel  toe.  Hierdie  optrede  getuig  van  ’n  fyngevoeligheid  wat  haar 
persoonlik  na  Linder,  en  vroeër  ook  na  Poen  (bladsy  69),  laat  uitreik.  Maar  sy 
kyk  hom  nie  in  die  oë  nie.  Ook  in  die  volgende  tonele  vermy  sy  sy  blik,  totdat 
hy  haar  in  Toneel  21  versoek  om  hom  in  die  oë  te  kyk.  Dit  is  dus  die  geval  dat 
hul  neutrale  kommunikasie  - aan  die  begin  van  die  drama  is  dit  verbasing  om 
mekaar  te  sien  - vorder  tot  persoonlike  kommunikasie.  Tog  bly  daar  ’n  mate 
van  afstand  tussen  hulle.  Dit  is,  soos  reeds  in  hierdie  bespreking  aangetoon  is, 
die  gevolg  van  die  invloed  wat  Poen  op  die  kammawêreld  uitoefen  wat  deur  hul 
spel  tot  stand  gekom  het. 

Uiterlik  word  die  persoonlike  afstand  tussen  hulle  finaal  voorgestel  deur  die 
afstand  tussen  hulle  hande  (bladsy  94):  “Sy  sit  haar  beker  neer,  huiwer, 
stoot  dan  haar  hande  baie  stadig  oor  die  tafelblad  na  hom  toe.  Hy  sit  sy 
beker  neer  en  sy  hande  gaan  lê  aan  weerskante  van  hare.  Hulle  kyk  nie  vir 
mekaar  nie”.  Soos  vroeër,  toe  sy  hom  in  die  sel  gevra  het  of  hy  honger  is 
(Toneel  13),  is  dit  Mart  wat  na  Linder  uitreik.  Hy  neem  nie  haar  hande  nie, 
maar  lê  syne  “aan  weerskante  van  hare”.  Hiermee  word  die  indruk  geskep 
dat  hy  haartoenadering  nie  beantwoord  nie.  Omdat  hulle  egter  niena  mekaar 
kyk  nie,  word  dit  ’n  simboliese  gebaar  wat  te  kenne  wil  gee  dat  beide  besef 
dat  hul  spel  nooit  ’n  werklikheid  kan  word  nie.  Al  is  hulle  geesgenote  is  hulel 
twee  indiwidue  wat  tot  uiteenlopende  wêrelde  behoort.  Hulle  kon  mekaar 
net  eenamlig  in  ’n  spel  vind. 

Die  prominensie  van  die  gedagte  blyk  onder  andere  uit  die  posisie  van 
Toneel  32  in  die  handelingsverloop.  Dit  word  beklemtoon  deur  die  breuk 
tussen  Toneel  32  en  33.  In  Toneel  33  keer  Poen,  en  die  werklikheid  waarin 
hy  beweeg,  terug  en  word  Linder  nie  lank  daarna  nie  weggeneem.  Daarmee 
het  die  fisiese  afstand  tussen  Mart  en  Linder  onoorbrugbaar  geword.  Die 
persoonlike  kommunikasie  tussen  hulle  is  egter  nie  verbreek  nie,  en  sou,  in 
die  vorm  van  herinnering,  bly  bestaan;  “Maar  Linder  en  Mart  het  niks  vir 
mekaarte  sê  nie;  hulle  kyk  net”  (bladsy  96). 

7 

Mart  en  Linder  se  poging  om  op  persoonlike  vlak  na  mekaar  uit  te  reik  hou 
direk  met  die  tema  en  titel  verband.  Die  tema  verwys  enersyds  na  nagen 
andersyds  na  spel.  Mart  en  Linder  se  nagspel  begin  in  Toneel  1 3,  dit  wil  sê 
wanneer  die  muurhorlosie  middernag  slaan.  Dan  is  dit  die  magiese  uur 
wanneer  werklikhede  omgekeer  word.  Dié  omkering  word  sigbaar  voorgestel 
as  Linder  die  lampie  op  bladsy  82  (Toneel  22)  doodblaas.  Die  nag-spel 
begin. 

Die  tema  is  vasgevat  in  Mart  se  antwoord  aan  Linder  en  sy  reaksie  op 
bladsy  82  (Toneel  21 ): 


LINDER.  Jy  weet  meer  van  my  as  wat  die  regter  ooit  van  my  sal  weet. 

MART.  Ek  weet  niks  van  jou  nie. 

Hy  staan  'n  rukkie  na  haar  en  kyk. 

LINDER.  Miskien  het  jy  reg.  Op  ’n  manier  weet  jy  niks  van  my  af  nie.  Heeltemal  niks. 
MART.  Ek  wíl  ook  niks  weet  nie. 


Dit  gaan  hier  oor  twee  persone  wat  elkeen  op  sy  eie  ’n  uitgerekte  krisis 
beleef.  Vir  elkeen  is  dit  ’n  bestaanskrisis.  Vir  háár  is  die  lewe  met  Poen 
uitsigloos;  niemand  glo  hóm  dat  hy  die  polisieman  per  ongeluk  gedood  het 
nie.  Wanneer  hulle  mekaar  as  gevolg  van  die  noodlot  op  ’n  osntuimige  nag 
ontmoet  - die  draaiboekskrywer  maak  van  die  werkwyse  van  die  natuur-ln- 
simpatie  gebruik  - herken  hulle  wedersyds  die  krisis  in  mekaar  se  bestaan. 
Mart  se  knik  op  p.  89  (Toneel  31),  nadat  Linder  ’n  denkbeeldige  verlede 
opgetower  het,  is  veelseggend,  omdat  sy  daarmee  toestem  om  haar  in  die 
wêreld  van  spel  en  fantasie  te  begewe.  Die  basis  van  hul  fanatasie  is  egter 
die  leuen  (bladsy  92)  en  daarom  kon  die  spel  nie  voortduur  nie.  Op  bladsy 
93  weier  Mart  die  uitnodiging  om  die  spel  te  herhaal;  op  bladsy  94  raak  hul 
hande  nie  aan  mekaar  nie  en  kan  hulle  ook  nie  na  mekaar  kyk  nie. 

Daar  is  in  Nagspel  dus  sprake  van  verskillende  tydruimtelike  werklikhede 
wat  mekaar  in  ’n  wisselende  mate  oorvleuel.  Kenmerkend  van  daardie 
werklikhede  is  dat  elkeen  ’n  afgeslote  wêreld  vorm,  wat  as  ’n  alternatief  vir 
die  gewone  werklikheid  optree  (vergelyk  Elam  1980,  hoofstuk  4,  oor  die 
teorie  van  dramatiese  moontlike  wêrelde,  of  W ).  Voorbeelde  van  moontlike 


wêrelde  in  hierdie  drama  is  W 


W 

' Linder  se  verlede»  Lindersehede,  Mart  Hoen. 

voorkom  of  die  volledigheid  (rondheid)  van  ’n  karakter  verband  hou  met  die 


W.,  . of  W„  Dit  wil 


aantal  moontlike  wêrelde  waarin  hy  optree.  In  hierdie  verband  beweeg  Linder 
in  meer  en  in  duideliker  definieerbare  moontlike  wêrelde  as  Mart  of  Poen. 
Die  wyse  waarop  die  moontlike  wêrelde  beslag  kry  toon  ’n  ooreenkoms  met 
die  fantasieletterkunde.  Kenmerkend  van  fantasieletterkunde  is  dat  dit 
probeer  om  rasionele,  meganistiese  wêreldbeelde  te  deurbreek  (Van  Gorp 
1 984:  1 09).  Binne  die  dramawêreld  vind  ’n  aantal  vreemde  gebeurtenisse 
plaas  waarvoor  die  reseptor  van  die  kommunikasie  nie  ’n  afdoende,  dit  wil 
sê  ’n  rasionele,  verklaring  kan  vind  nie  (vergelyk  Van  Gorp,  bladsy  110). 
Binne  die  is  daar  geen  objektiewe  verklaring  vir  die  aanklank  wat 

hulle  by  mekaarvind  nie.  Tewens,  volgens  aanvaarde  sosiale  norme  moes 
sy  hom  geïgnoreer  het.  Die  interpretasie  het  hulle  intuïtief  raakpunte  in 
mekaar  herken,  is  dus  gebaseer  op  ’n  reseptor  (kyker/leser)  se  inkleding 
van  die  oop  plek. 

Hierdie  spel  van  moontlikhede,  wat  almal  op  die  een  of  ander  manier  met 
die  /cy/c-motief  verband  hou,  sluit  by  die  spieéltoneel  aan  (Toneel  24).  Linder 
dwing  Mart  om  op  die  stoeltjie  voor  die  spieëlkas  te  gaan  sit  en  om  na  haar 
en  sy  beeld  in  die  spieël  te  kyk.  Die  implikasie  daarvan  is  dat  hulle  elkeen 

in  die  weerkaatsing  iemand  anders  word.  Die  metamorfose  voltrek  hom 
egter  ook  wat  Mart  se  huidige  voorkoms  betref:  sy  maak  haar  hare  los, 
grimeer  haar  en  trek  ’n  ander  rok  aan.  By  Linder  is  die  metamorfose  meer 
subtiel  in  die  sin  dat,  namate  die  handeling  verloop,  hy  fisies  al  hoe  verder 
in  Poen  se  ruimte  inbeweeg.  Aanvanklik  verwilder  Poen  hom  uit  sy  stoei 
(Toneel  3),  maar  later  rook  hy  Poen  se  sigarette  (Toneel  25)  en  nog  later 
dans  hy  met  Mart  (Poen  se  vrou).  Dieselfde  innerlike  metamorfose  vind 
stadiger  by  Mart  plaas,  en  moet  deur  Linder  aangemoedig  word. 

Die  spieëitoneel  werk  op  hierdie  manier  met  die  oergegewe  van  alle  drama, 
naamlik  met  die  spel  van  skyn  en  werklikheid  of  die  voorgee  dat  iets  werklik 
is.  Daarom  is  A/agspe/metadrama,  dit  wil  sê  ’n  drama  watop  indirekte  wyse 
iets  wil  sê  oor  die  wese  van  die  drama.  Veral  karakter,  handeling,  ruimte  en 
tyd  is  as  metadramatiese  aspekte  in  verskillende  moontlike  wêrelde  ter 
sake.  Linder  (in  ’n  moontlike  wêreld  van  die  drama,  of  1W^)  word  in  ’n 
volgende  moontlike  wêreld  Werner  (2WJ,  Mart  (IW^  word  ’n  ander  Mart 
(2W^j,  Werner  en  Mart  se  handeling  (2Wj  is  tydruimtelik  nie  moontlik  in  die 
dramatiese  werklikheid  (W^)  wat  as  verwysingspunt  optree  nie,  ensovoorts 
(vergelyk  bladsy  88  en  bladsy  90-91 ). 

Wat  in  hierdie  verband  aan  die  voorstelling  van  moontlike  wêrelde 
geloofwaardigheid  verleen,  is  dat  die  karakters  die  indruk  skep  dat  hulle 
deur  ’n  mag  voortgedryf  word.  Met  ander  woorde,  die  indruk  word  geskep 
dat  die  moontlike  wêrelde  ten  alle  koste  gehandhaaf  moet  word  (vcrgelyk 
bladsy  93,  bo).  Daardeur  bly  die  drama  getrou  aan  sy  aard  as  metadrama, 
maar  verleen  dit  ook  sielkundige  geloofwaardigheid  aan  sy  personasies.  Dit 
geld  selfs  wanneer  die  handeling  van  een  moontlike  wêreld  na  ’n  volgende 
“beweeg”,  soos  op  bladsy  93.  Mart  kan  nie  ontkom  aan  die  invloed  van  die 
1 W^  nie,  veral  nie  aan  Poen  se  teenwoordigheid  en  invloed  daarin  nie.  Daardie 
invloed  is  so  sterk  dat  dit  die  bestaan  van  hulle  skynwerklikheid  (2W^)  byna 
vernietig.  Tog  bly  die  invloed  van  hulle  2W^  voortbestaan:  sy  versoek  Poen 
om  haar  hare  kort  te  sny. 

8 

Plet-my-vrou  (gebeeldsend  1 981 ; gepubliseer  1 982) 

In  vergelyking  met  Nagspelkom  daar  in  hierdie  drama  meer  karakters  voor. 
Soos  Nagspel  is  Plet-my-vrou  egter  óók  die  ondersoek  van  menslike 
verhoudings,  in  die  besonder  ’n  ondersoek  van  die  sensitiewe  verhouding 
tussen  ’n  musiekonderwyseres  en  ’n  begaafde  klavierleerling.  Anton  is 
sestien  jaar  oud,  maar  emosioneel  onvolwasse.  Daar  is  nie  ’n  goeie  rapport 
tussen  hom  en  sy  ouers  nie  - eintlik  is  hulle  vreemdelinge  vir  mekaar.  Die 
musiekonderwyseres  is  ’n  enkelpersoon,  reeds  vyf-en-dertig  jaar  oud.  Van 
haar  kant  af  ontstaan  ’n  besonder  sterk  emosionele  band  met  Anton  wanneer 
sy  besef  dat  hy  oor  dieselfde  (of  groter)  vermoëns  beskik  as  sy  op  daardie 
selfde  ouderdom.  Sy  vrees  dat  die  gewone,  alledaagse  lewe  by  hom,  soos 
destyds  by  haar,  verbygaan. 

Omdat  die  handleing  in  die  vorm  van  ’n  verhoor  aangebied  word,  bied  dit  vir 
’n  onderwyser  groot  moontlikhede.  Die  gang  van  die  verhoor  skep  die 
moontlikheid  van  klasdebatte  oor  aanvenA/ante  sake,  onder  andere  die 
verhouding  tussen  kind  en  ouer,  en  leerling  en  onderwyser.  Verder  kan  aktuele 
temas  betrek  word,  soos  kindermolestering.  Ops  so  ’n  wyse  kan  die 
lotgevalle  van  Anton  en  Johanna  ’n  gevallestudie  word,  en  die  drama  vir  die 
leerling  lewe  kry.  Dit  is  selfs  moontlik  om  die  regter  se  uitspraak  aanvanklik 
weg  te  laat  en  elke  leerling  te  versoek  om  sy/haar  uitspraak  voor  te  lê. 

9 

Die  regter  lewer  die  finale  uitspraak  (bladsy  61)  en  dit  is  ’n  regspraak 
gebaseer  op  ’n  regsbeginsel.  Die  uitspraak  is  daarop  gemik  om  die  belange 
van  die  breé  gemeenskap  te  beskerm:  indien  ’n  persoon  sien  dat  sy  teen 
haar  wil  ’n  wetsoortreding  sal  begaan  as  sy  in  ’n  situasie  bly,  moet  sy 
haarself  uit  die  situasie  verwyder.  Daarom  motiveer  die  regter  sy  uitspraak 
vanuit  die  perspektief  van  die  gemeenskap  (bladsy  61 ): 

Aanvanklik  was  die  dryfveer  miskien  heeltemal  onskuldig,  maar  in  die  laatnag  móés 
die  moontlikheid  én  begeerlikheid  van  werklike  intimiteit  haar  gemoed  binnegedring 
het.  En  as  dit  so  was,  moes  sy  om  die  aanklag  vry  te  spring,  haar  sonder  meer  uit  die 
voete  gemaak  het.  Sy  het  dit  nie  gedoen  nie.  Die  beskuldigde  word  skuldig  bevind 
soos  aangekla. 

Die  aanklaer  (Mynhardt)  en  verdediger  (Krisjan)  manipuleer  dieselfde  feite 
soos  dit  hul  argumentasie  pas.  In  die  proses  gaan  die  objektiewe  weergawe 
van  die  gebeure  verlore.  ’n  Voorbeeld  is  die  tipering  wat  Mynhardt  en  Krisjan 
van  Johanne  gee.  Volgens  Mynhardt  (bladsy  3)  het  sy  “op  vyf-en-dertig 
alleen  oorgebly”.  Sy  was  “(s)onder  illusies”,  “(s)onder  hoop”  en  “(s)onder 
selfvertroue”.  Mynhardt  vervolg:  “Sy  kon  dit  nie  aanvaar  nie.  En  sy  het 
gegryp”.  Daarteenoor  beweer  Krisjan  (bladsy  60):  “Sy  het  omgegee  vir  ’n 
wonderkind  en  haar  vasgeloop  in  ’n  koelbloedige  wiz-kind.  Sy  het  omgegee 
vir  ’n  mens,  en  haar  vasgeloop  teen  ’n  regsbeginsel”. 

Beide  regsgeleerdes  wil  die  saak  wen,  maar  was  nie  in  ’n  gelyke  mate  bereid 
“om  die  waarheid  te  misbruik  nie”  (bladsy  59,  Krisjan  se  beskuldiging  aan 
Mynhardt).  Vir  Krisjan  gaan  dit  in  hierdie  saak  daaroor  dat  hy  baklei  vir  die  reg 
om  “naïef  ’ te  wees  en  om  vir  ander  mense  om  te  gee  (bladsy  35).  Sy  persoonlike 
betrokkenheid  by  Johanna  is  iets  van  die  verlede.  Hy  is  met  iemand  anders 
getroud  en  het  ’n  kind.  Daarom  is  hulle  situasie  ’n  bevestiging  van  haar  woorde 
dat  min  mans  in  haarouderdomsgroep  nog  ongetroud  is  (bladsy  58). 

Of  die  gegewens  in  verband  met  hul  vorige  persoonlike  betrokkenheid 
genoegsaam  by  die  handleingsverloop  geïntegreer  is,  is  te  betwyfel.  Net 
hulle  weet  daarvan;  dit  kom  nie  tydens  die  verhoor  aan  die  lig  nie.  Die  feit 
dat  hulle  nie  meer  persoonlik  by  mekaar  betrokke  is  nie,  sou,  indien  dit  aan 
die  lig  gekom  het,  ’n  magtige  wapen  in  die  aanklaerse  hande  gewees  het. 
Dit  sou  krag  verleen  het  aan  sy  innuendo  dat  Johanna  nie  verhoudings  met 

mansvriende  van  haarouderdom  kan  handhaaf  nie. 

Omdat  die  gegewens  tydens  die  hofsaak  gemanipuleer  word,  beteken  dit 
datdiegegewens  virdie  regterversluierword.  Daarom  lei  hysy  uitspraakin 
met  (bladsy  61 ): "...  en  daarom  moet  ons  probeer  om  die  hele  saak  uit  te  lig 
bo  die  trane  en  halwe  waarhede  en  onwaarhede  waarvan  ons  ’n  oorvloed 
gehad  het”  Ook  die  kyker  kan  hom  nie  op  die  hofgebeurtenisse  beroep  om 
’n  eie  oordeel  oor  Johanna  se  optrede  te  vorm  nie.  Die  draaiboekskrywer 
bring  aan  die  kyker die  ander  werklikheid  deur  van  retrospeksies  gebruik  te 
maak.  Dit  kom  daarop  neer  dat  die  retrospeksies  die  ware  gang  van 
gebeurtenisse  sou  weergee.  Of  dit  wel  die  geval  is,  staan  te  betwyfel,  as 
gevolg  van  die  wyse  waarop  die  betrokke  moontlike  wêrelde  oor  mekaar 
beweeg. 

10 

Die  weergawe  (en  geldigheid)  van  die  werklike  gebeure  tydens  die  verhoor, 
of : jurisdiese  waarheid,  is  dus  onvas.  Hiermee  het  ons  ineens  kommentaar 
op  die  aard  van  juridiese  waarheid,  of  soos  Krisjan  dit  stel  (bladsy  36):  “Die 
hof  het  net  een  opdrag,  en  dit  is  om  die  getuienis  voor  hom  op  te  weeg  en 
op  grond  daarvan  uitspraak  te  gee.  As  hy  toevallig  die  waarheid  beetkry,  is 
dit  pasella  - niks  anders  nie.  Dis  net ...  pasella”. 

Dié  besef  dring  mettertyd  tot  al  die  karakters  deur.  Die  meeste  ervaar  dit  as 
die  ondergrawing  van  selfgekonstrueerde  wêrelde  en  sekerhede  (vergelyk, 
weer  eens,  Elam  1 980,  hoofstuk  4,  oor  die  teorie  van  dramatiese  moontlike 
wêrelde).  Een  van  die  elemente  van  die  W,  „ was  dat  sy  ’n  “kind”  wou 
help  (bladsy  54).  Dit  het  ingehou  dat  sy  hom  wou  help  om  sy  omgewing  en 
homself  (sy  liggaam)  te  ontdek.  Binne  die  interpreteer  Mynhardt 

dit  egter  as  ’n  poging  tot  abduksie  (bladsy  éT“'En''sy 'het  gegryp”).  Die  mate 
waarin  dié  moontlike  wêrelde  oor  mekaar  skuif,  blyk  uit  die  twyfel  wat  uit  die 
volgende  woorde  van  Johanna  spreek  (bladsy  1 2/1 3):  “Mens  grawe  in  jou 
kop  rond  en  jy  soek  na  goeters  en  jy  weet  nie  wanneer  lieg  jy  selfs  vir 
jouself  nie!  ...  Dan,  vir  ’n  oomblik,  dan  sién  ek  dit  soos  hulle  dit  sien.  Dan 
dink  ek,  maar ...  was  ek  dalk  tóg  ...”. 

Dieselfde  beweging  van  moontlike  wêrelde  is  by  dr.  en  mev.  Joubert  en 
Anton  aantoonbaar.  Op  bladsy  49  sê  dr.  Joubert  aan  sy  vrou:  “Ek  glo  niemand 
nie.  Om  die  waarheid  te  sê,  ek  is  nie  eers  meer  oortuig  van  hierdie  ventjie 
(d.i.  Anton,  J.L.C.)  se  onskuld  nie”.  Op  dieselfde  bladsy  verduidelik  Anton 
dat  hy  (voorheen)  nie  gesê  het  dat  hy  Johanna  probeer  soen  het  nie,  maar 
“(j)ulle’t  so  gedink”.  En  op  bladsy  48  beskuldig  mev.  Joubert  haar  man  daarvan 
dat  hy  “’n  simpel  advokaatjie  se  hopelose  gespartel  (d.i.  Krisjan  se 
openbaarmaking  van  haar  buite-egtelike  eskapades,  J.L.C.)  wil  aansien  vir 
die  waarheid”. 

Ons  vind  dus  in  P/eí-my-vrou dieselfde  spel  van  skyn  en  werklikheid  as  in 
Nagspel.  In  eersgenoemde  is  dit  hoofsaaklik  ’n  spel  van  leuen  en  juridiese 
waarheid,  in  laasgenoemde  die  spel  van  wysmaak  dat  ’n  ttiens  uit  sy 
bestaanswerklikheid  kan  ontsnap  deur  van  voorgee  gebruikte  maak. 

Die  karakters  wat  in  Piet-my-vrou,  in  die  oë  van  die  kyker,  met  waarskynlik 
die  meeste  eer  uit  die  hofsaak  tree,  is  Johanna  en  Anton.  Hulle  is  egter  nie 
vlekkeloos  van  karakter  nie.  Krisjan  teken  Johanna  as  ’n  persoon  wat 
onnadenkend  opgetree  het  (kyk  bladsy  59  tot  60).  Vir  hom  kom  haar  motiewe 
suiwer  voor.  “(M)et  die  insig  wat  ’n  dure  les  vir  jou  bring’’  (Krisjan,  bladsy  60) 
wou  sy  Anton  weerbaar  maak  teen  die  slaggate  waarin  sy  getrap  het. 

Die  wyse  waarop  sy  dit  gedoen  het  plaas  egter  vir  die  kyker  (en  regter)  ’n 
vraagteken  agter  haar  motiewe.  Hulle  is  dikwels  alleen  in  mekaar  se 
geselskap,  doen  liggaamsoefening,  besoek  ’n  park  en  piatewinkel,  en  gaan 
op  ’n  velduitstappie.  Sy  getuig  op  bladsy  51  dat  hy  emosioneel  jonger  was 
as  sy  portuurgroep.  Juis  die  insig  wat  Johanna  van  Anton  se  emosionele 
ontwikkeling  gehad  het,  gekoppel  met  die  kennis  wat  sy  as  onderwyser  van 
jongmense  opgedoen  het,  moes  haar  gewaarsku  het  dat  hy  dalk  meer  in 
haaroptrede  kon  lees  as  blote  maats-wees  (vergelyk  bladsy  10). 
Daarteenoor  kan  ’n  mens  beweer  dat  sy  ’n  impulsiewe,  naïewe  geaardheid 
het.  Sy  het  die  gevaartekens  nie  opgemerk  nie.  Ter  ondersteuning  van  so  ’n 
standpunt  geld  haar  optrede  nadat  Anton  haar  probeer  soen  en  hy  met 
geskeurde  klere  by  die  huis  opgedaag  het.  Dit  is  ook  die  strekking  van 
Krisjan  se  woorde  op  bladsy  35:  “Ek  baklei  vir  die  reg  om  naïef  te  wees. 
Soos  jy  was.  Vir  die  reg  om  óm  te  gee.  Dis  hoekom  jy  in  hierdie  gemors  is. 
Omdat  jy  vergeet  het  die  wêreld  is  ’n  siek  plek”. 

Hierdie  moontlikheid  klop  nie  volkome  met  haar  insig,  ’n  rasionele  insig, 
van  die  seun  tydens  die  hofsaak  nie.  Tydens  die  saak  vestaan  sy  dat  Anton 
se  verhouding  met  sy  ouers  nadelig  op  sy  ontwikkeling  ingewerk  het.  Sy 
het  juis  probeer  om  sy  ontwikkling  as  mens  aan  te  help  deur  uitstappies  te 
onderneem  en  sy  besoeke  aan  haar  toe  te  laat. 

Die  vraagteken  agter  haar  motiewe  word  versterk  deur  die  twyfel  wat  sy  in 
haarself  bemerk  tydens  haar  gesprek  met  Krisjan  op  bladsy  1 2 en  1 3.  Hul 
gesprek  het  voor  die  aanvang  van  die  hofsaak  plaasgevind.  Sy  was  toe  nog 
nie  onderwerp  aan  Mynhardt  se  aggressiewe  kruisverhoor  nie,  waartydens 
sy  van  seksuele  opportunisme  beskuldig  is.  Seksuele  opportunisme  is, 
voor  die  verhoor,  egter  deur  Anton  se  ouers  gesuggereer.  Die  wyse  waarop 
sy  onder  die  druk  van  suggestie,  in  ’n  private  gesprek,  bostaande  erkenning 
maak,  kom  meer  as  verdag  voor. 

Tydens  die  hofsaak  het  Anton  van  hierdie  spel  van  moontlikhede  gebruik 
gemaak. 

12 

Die  indruk  wat  die  kyker  van  Anton  kry,  is  dat  hy  baie  intelligent  is.  In 
Toneel  5 getuig  sy  vader  dat  hy  “’n  baie  hoë  intelligensiekwosiënt”  (Anton 
se  IK  van  150  is  geniaal)  het.  Ook  Johanna  getuig  dat  hy  oor  besondere 
verstandelike  vermoëns  beskik  (bladsy  51),  maar  dat  hy  vir  sy  ouderdom 

emosioneel  onryp  is.  Anton  was  egter,  vir  sy  sestien  jaar  ouderdom, 
liggaamlik  normaal  - die  teks  bied  geen  bewys  tot  die  teendeel  nie. 

’n  Mens  kan  dus  nie  anders  nie  as  om  redelikerwys  aan  te  neem  dat  van  die 
aktiwiteite  waaraan  hy  en  Johanna  deelgeneem  het  ’n  sinnelike  uitwerking 
op  hom  moes  gehad  het,  byvoorbeeld  die  oefeninge  op  die  mat  (vergelyk 
sy  kommentaar  op  bladsy  32).  Daar  was  dus  by  Anton  ’n  liggaamlike  en  ’n 
rasionele  reaksie  wat  nie  met  die  nodige  emosionele  ewewig  gepaard  gegaan 
het  nie.  Hy  was  inderdaad,  soos  K'risjan  op  bladsy  42  beweer,  op  sy 
musiekjuffrou  verlief.  ’n  Aanduiding  van  die  wanbalans  tussen  rasionele  en 
emosionele  reaksie  kom  in  Toneel  19  voor.  Daarin  kuier  hy  reeds  die  hele 
dag  by  Johanna  in  haar  woonstel,  en  wil  dan  weet  hoe  oud  sy  is: 


ANTON.  Dink  jy  'n  ding  soos  ouderdom  is  belangrik  vir  mense? 

JOHANNA.  {Raak  weer  besig.)  Hang  af  wat  jy  bedoel. 

ANTON.  Hoe  oud  mense  is  en  so.  Picasso  was  tagtig  of  iets  toe  trou  hy  met  'n 
vroumens  wat  skaars  mondig  is. 

JOHANNA.  Dit  hóéf  seker  nie  belangrik  te  wees  nie. 

ANTON.  Maar  dit  is  vir  jou. 

As  sy  hom  ’n  “snuiter”  noem,  verlaat  hy  die  woonstel  in  ’n  woedebui. 
Tydens  ’n  volgende  besoek  (Toneel  29)  probeer  hy  om  haarte  soen.  Sy  sit  haar 
teen  en  in  die  proses  skeur  sy  hemp.  Die  neweteks  verklaar  sy  emosionele 
toestand  soos  volg:  “Hy  is  lomp  en  emosioneel  en  naby  trane”  (d.w.s.  voor  sy 
poging);  “Hy  pluk  die  deur  oop  en  gaan  uit”  (Toneel  31 );  “Hy  kyk  by  die  venster 
(van  die  bus  wat  hy  haal,  J.L.C.)  uit.  Hy  huii”  (Toneel  33). 

Dit  wil  voorkom  of  Anton  daarna  rasioneel  besluit  het  dat  hy  Johanna  vir 
haar  optrede  wil  vergeld,  alhoewel  dit  aanvanklik  ’n  emosionele  reaksie  kon 
gewees  het.  Vergelyk  die  neweteks  onderaan  bladsy  30:  “Hy  kyk  haar  ’n 
oomblik  met  iets  soos  wrewel  aan”.  Die  sneller  vir  sy  besluit  was  sy  ouers 
se  reaksie  op  sy  verslag  van  gebeure  (Toneel  38).  Hoe  vasbeslote  hy  was 
om  sy  vergelding  deur  te  voer,  blyk  onder  andere  uit  die  leuens  wat  hy 
doelbewus  voor  (kyk  Toneel  26)  en  na  die  verhoor  vertel  het. 

Tydens  die  verhoor  (bladsy  43)  vra  Krisjan  hom  of  Johanna  vir  hom  gesê 
het  “sy  gaan  vir  meneer  Hendriks  bel  om  [homj  te  kom  haal”.  Hy  antwoord 
dat  hy  nie  so  iets  kan  onthou  nie- woorde  wat  hy  ooktydens  die  geleentheid 
gebruik  waarna  Krisjan  verwys  (Toneel  58).  In  Toneel  65  ontmasker  Krisjan 
hom  as  ’n  motordief.  Vergelyk  in  hierdie  verband  die  ontnugtering  in  Johanna 
se  woorde  op  bladsy  35:  “Ek  het  geweet  Anton  gaan  homself  probeer 
beskerm,  maar  ek  het  nie  kon  dink  hy  sal  so  koelbloedig  liég  nie”. 

Anton  Joubert  is  inderdaad  “’n  swak  getuie”,  iemand  op  wie  se  getuienis  die 
i regter  nie  peil  kan  trek  nie  (kyk  bladsy  61 ). 

13 

Indien  aanvaarword  dat  (ook)  die  ernstige  enkeltelevisiedrama  wil  kommunikeer 
en  vermaak,  is  die  vraag  wat  die  belangrikste  inhoud  is  wat  Piet-my-vrou 

kommunikeeren  wat  die  aard  van  daardie  kommunikasie  (vermaak)  is. 

Dit  blyk  uit  die  bespreking  dat  die  drama  verskillende  temas  aan  die  leser 
(kyker)  oordra.  In  hierdie  verband  kom  onder  andere  die  verhouding  tussen 
leerlinge  en  (musiek)onderwyseres,  en  die  verhouding  tussen  kind  en  ouer 
ter  sprake.  Die  aktualiteit  van  kindermolestering  word  oor  die  boeg  van 
abduksie  gegooi.  Genoemde  temas  word  binne  die  raamwerk  van  ’n  verhoor 
aangebied,  maar  dit  blyk  dat  die  regsproses,  as  gevolg  van  die  invloed  van 
gemeenskapsnorme,  misbruik  word.  Gevolglik  lewer  die  drama  ook  subtiele 
kommentaar  op  die  werking  van  die  reg. 

Piet-my-vrou  handel  oor  die  kompieksiteit  van  menslike  verhoudings. 
Daarom  is  dit  ernstige  vermaak. 

Nuwe  Afrikaanse  publikasies 
Julie  tot  September  1995 


Opgestel  deur  die  Nasionale  Afrikaanse  Letterkundige  Museum  en 
Navorsingsentrum,  Musiek  en  Toneel  (NALN),  Privaatsak  X20543, 
BLOEMFONTEIN,  9300. 

Letterkunde  studies  en  kritieke 

HOUGH,  Barrie:  Vlerkdans.  - Guidelines,  1995.  (s/b)  (Die  blou  boek  reeks) 

NIENABER,  P.J.  [samesteller]:  Digters  en  digkuns:  TOD  Afrikaans  eerste  taal 
st.  10,  1993,  1994  en  1995.  - Guidelines,  1995.  (s/b)  (Die  blou  boek  reeks) 
OPPERMAN,  D.J.:  Joernaal  van  Jorik.  - Guidelines,  1995.  (s/b) 

(Die  blou  boek  reeks) 

STEYN,  Esta:  Vlindervlug.  - Guidelines,  1995.  (s/b)  (Die  blou  boek  reeks) 

VAN  ROOYEN,  Engela:  Jat  kry  vlerke.  - Guidelines,  1995.  (s/b) 

(Die  blou  boek  reeks) 

VOLSCHENK,  Johan:  Die  Steenkoolster.  - Guidelines,  1994.  (s/b) 

(Die  blou  boek  reeks) 


Romans 

BEKKER,  Maria  M.:  Wie  is  my  naaste?  (Grootdruk).  - Makro,  1995.  (s/b)  R30,00 

— : Wie  was  Jacques  de  la  Rey?  (Grootdruk).  - Makro,  1995.  (s/b)  R30,00 

BIERMAN,  Ettie:  Barry  se  nooi  (Grootdruk).  - Makro,  1995.  (s/b)  R30,00 

— : Saam  met  die  suiderwind  (Grootdruk).  - Makro,  1995.  (s/b)  R30,00 

— : Stadsjapie  in  die  boendoe.  - Aktua  Pers,  [1995]  (s/b)  R15,00 

BORNMAN,  Barend:  Smalstraat  se  mense.  - Benedic  Boeke,  1995.  (s/b) 

BRINK,  André  P:  Sandkastele.  - Human  & Rousseau,  1995.  R69,95 

BRÚMMER,  Tobie:  Bestemming  Walvisbaai  (Grootdruk).  - makro,  1995.  (s/b)  R30,00 

COMBRINK,  Lana:  Blink  soos  die  aandster  (Grootdruk).  - Makro,  1995.  (s/b)  R30,00 

— : Meisie  van  my  drome  (Grootdruk).  - Makro,  1995.  (s/b)  R30,00 

DE  BRUYN,  Nelie:  Alleenloper  van  Beerséba.  - Van  der  Walt,  1995.  R34,95 

DE  KLERK,  Heleen:  Haar  naam  spel  begeerte.  - Treffer-Boekklub,  1995.  R34,95 

DU  PREEZ,  Schalk:  Eentonig  klop  die  maswiel.  - 1995.  (s/b)  R42,00 

FERREIRA,  Jeanette:  Die  onsterflikes.  - Human  & Rousseau,  1995.  (s/b)  R34,95 

GOUWS,  Etheresia:  Die  nuwe  Adam  (Grootdruk).  - Makro,  1995.  (s/b)  R30,00 

— : Ontmoet  my  op  Kyalami  (Grootdruk).  - Makro,  1995.  (s/b)  R30,00 

— : Die  strelitzia  (Grootdruk).  - Makro,  1995.  (s/b)  R30,00 

HEINE,  Mike:  Skadus  oor  die  goudstad.  - Aktua  Pers,  [1995?]  (s/b) 

HENDRIKS,  P.G.:  Slangsteen.  - Human  & Rousseau,  1995.  R49,95 

JACOBS,  Derick:  Onrus  oor  Casa  Cuna  (Grootdruk).  - Makro,  1995.  (s/b)  R30,00 

JOUBERT,  Dina:  Dans  in  die  wildernis.  - Aktuapers,  1995.  (s/b) 

LE  ROUX,  Christine:  ’n  Wêreld  sonder  hom.  - Van  der  Walt,  1995.  R34,95 

LEROUX-VAN  DER  BOON,  Marzanne:  Soos  honde  van  die  hemel. 

- Tafelberg,  1995.  (s/b)  R59,95 

LINDE,  Engela:  Jou  stem  in  die  winde  (Grootdruk).  - Daan  Retief/ 

Kennis  Onbeperk,  1995.  R54,99 

— : Ploeg  die  wolke  (Grootdruk).  - Daan  Retief/Kennis  Onbeperk,  1995.  R54,99 

LOOTS,  Sonja:  Spoor.  - Tafelberg,  1995.  (s/b)  R39,95 

MANS,  Villa:  Goud  in  die  móredou.  - Van  der  Walt,  1995.  R34,95 

MARAIS,  Pets:  Gister  gooi  lang  skaduwees  (Grootdruk).  - Makro,  1995.  (s/b)  R30,00 

— : Voor  brand  ’n  lig  (Grootdruk).  - Makro,  1995.  (s/b)  R30,00 


R25,50 

R25,50 

R25,56 

R25,50 

R25,50 

R25,50 


133 


MARITZ,  Empie:  Besems  en  buurvrouens  (Grootdruk).  - Daan  Retief/ 

Kennis  Onbeperk,  1995.  R54,99 

— : Carlien,  al  vlug  jy  (Grootdruk).  - Daan  Retief/Kennis  Onbeperk,  1995.  R59,99 

— : Die  wit  kleed  (Grootdruk).  - Daan  Retief/Kennis  Onbeperk,  1995.  R59,99 

MARTIN,  Wille:  Mariska  (Grootdruk).  - Makro,  1995.  (s/b)  R30,00 

— : Die  skandes  van  La  Mascara.  - Aktua  Pers,  [1995]  (s/b)  R15,00 

— : Vreemdelinge  op  Bulkraal  (Grootdruk).  - Makro,  1995.  (s/b)  R30,00 

McCALLAGHAN,  Marilee:  Paradysduiwels.  - Aktuapers,  1995.  (s/b) 

— : Die  wind  in  September  (Grootdruk).  - Daan  Retief/Kennis  Onbeperk,  1995.  R54,99 
MULLER,  Elise:  Die  derde  rit  (Grootdruk).  - Makro,  1995.  (s/b)  R30,00 

MURRAY,  Ena:  Wag-’n-bietjiebos  van  die  liefde.  - Tafelberg,  1995.  R19,95 

PAULA:  Heldersig  (Grootdruk).  - Makro,  1995.  (s/b)  R30,00 

PRINSLOO,  Rina:  Tyd  van  die  regters.  - Van  der  Walt,  1995.  (s/b)  R29,95 

RADEMEYER,  Elza:  Klippie  in  die  skoen.  - President-Bloekklub,  1995.  R34,95 

ROUX,  Adam:  Rendezvous.  - Van  der  Walt,  1995.  R29,95 

— : Rendezvous.  (Grootdruk).  - Van  der  Walt,  1995.  R49,95 

SCHEEPERS,  Annemarie:  Gun  my  my  droom.  - Van  der  Walt,  1995.  R29,95 

SCHOEMAN,  Karel:  ’n  Lug  vol  helder  wolke  (Grootdruk).  - Makro,  1995.  (s/b) 

— : Die  uur  van  die  engel.  - Human  & Rousseau,  1995.  (Stemme)  R69,95 

SPENCE,  Ela:  Die  donker  bos  (Grootdruk).  - Daan  Retief/Kennis 

Onbeperk,  1995.  R54,99 

— : Drie  mans  en  Maria  (Grootdruk).  - Daan  Retief/Kennis  Onbeperk,  1995.  R54,99 

— : Haar  vreemde  verlede  (Grootdruk).  - Daan  Retief/Kennis  Onbeperk,  1995.  R54,99 
STEYN,  llse:  Doolhof  van  geluk.  - Tafelberg,  1995.  (s/b)  R39,95 

VAN  BERGEN,  Maryna:  Bittersoet  spel  (Grootdruk).  - Makro,  1995.  (s/b)  R30,00 

— : Diamant  en  saffier.  - Van  der  Walt,  1995.  R34,95 

— : Towerlied  van  liefde  (Grootdruk).  - Makro,  1995.  (s/b)  R30,00 

VAN  DEN  BERG,  Kas:  Jou  uur  het  geslaan.  - Van  der  Walt,  1995.  (s/b)  R32,95 

VAN  DER  MESCHT,  Ella:  Bewolkte  jare  (Grootdruk). 

- Daan  Retief/Kennis  Onbeperk,  1995.  R49,99 

— : Die  vrou  vir  Montevino  (Grootdruk).  - Makro,  1995.  (s/b)  R30,00 

VAN  HEERDEN,  Nadia:  Spore  in  nat  sand.  - Treffer-Boekklub,  1995.  R34,95 

VAN  NIEUWENHUIZEN,  Jackie:  Bome  teen  die  wind.  - Van  der  Walt,  1995.  R34,95 

VAN  SCHALKWYK,  Nickey:  Die  baas  van  Tahbo  (Grootdruk). 

- Makro,  1995.  (s/b)  R30,00 

— : Geskenk  van  die  gode  (Grootdruk).  - Makro,  1995.  (s/b)  R30,00 

— : Die  liefde  van  Malinda  (Grootdruk).  - Makro,  1995.  (s/b)  R30,00 

VAN  VUUREN,  Tokkie:  Op  parool  met  liefde.  - Benedic,  1995.  (s/b) 

VAN  WYK,  Schalkie:  Agter  donker  sluiers  (Grootdruk).  - Makro,  1995.  (s/b)  R30,00 

— : Man  van  gister  (Grootdruk).  - Makro,  1995.  (s/b)  R30,00 

WOLMARANS,  Vera:  ’n  Huis  vol  skaduwees.  - President-Boekklub,  1995.  R34,95 

Vertaalde  romans 

KONSALIK,  Heinz  G.:  Tweedehandse  lewenslot  (Grootdruk); 

vertaal  deur  Henri  Snijders.  - Makro,  1995.  (s/b)  R34,00 

TRAYLOR,  Ellen  Gunderson:  Maria  Magdalena;  vertaal  deur  Rosalie  van  Aswegen. 

- Christelike  Uitgewersmaatskappy,  1995.  (s/b) 

Kortverhale,  essays,  briewe,  ens. 

BEKKER,  Leo:  Dinge  met  tande.  - Human  & Rousseau,  1995.  (s/b)  R34,95 

BOTHA,  Danie:  Die  soft  rock  klub.  - Tafelberg,  1995.  (s/b)  R44,95 

LINTVELT,  Albert:  naand  Ella!  Nag  Joan  ...  - Human  & Rousseau,  1995.  (s/b)  R34,95 

MÚLLER,  Petra:  In  die  omtes  van  die  hart:  en  ander  verbeeldings. 

- Tafelberg,  1995.  R49,95 

VAN  NIEKERK,  A.A.J.:  Kelkiewyn  en  koggelaar  (Grootdruk). 

- Makro,  1995.  (s/b)  R30,00 

— : Die  vloeksteen  (Grootdruk).  - Makro,  1995.  (s/b)  R30,00 

WYBENGA,  Gretel:  Sproke.  - Human  & Rousseau,  1995.  (s/b)  R34,95 

Poësie 

ABRAHAMS,  William  P [et  ál]:  Ons  kom  van  ver  af.  - Prog  Uitgewers, 

1995.  (s/b)  R40,00 

